**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**4 ДҮГЭЭР САРЫН 01-НИЙ ӨДӨР /ПҮРЭВ ГАРАГ/-ИЙН**

**НЭГДСЭН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хуудасны дугаар*** |
|  ***1.*** | ***Хуралдааны товч тэмдэглэл:*** | 1-12 |
|  ***2.*** | ***Хуралдааны дэлгэрэнгүй тэмдэглэл:*** | 13-147 |
|  | ***1*.** Байнгын хорооны даргыг сонгох, чөлөөлөх тухай | 17-19 |
|  | ***2.* Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд */****Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн,* ***эцсийн хэлэлцүүлэг/***  | 19-25 |
|  | ***3.* Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төсөл */****Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан,* ***анхны хэлэлцүүлэг/*** | 25-29 |
|  | ***4.* Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн бусад хуулийн төслүүд */****Засгийн газар 2021.03.19-ний өдөр өргөн мэдүүлсэн,****анхны хэлэлцүүлэг/*** | 29-44 |
|  | ***5.* Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүд */****Засгийн газар 2021.03.19-ний өдөр өргөн мэдүүлсэн,****хэлэлцэх эсэх/*** | 44-82 |
|  | ***6. Цаг үеийн шинжтэй асуудлаар мэдээлэл сонсох:*** *Монгол Улсын Ерөнхий сайдын 2021 оны 45 дугаар захирамжаар байгуулагдсан “Оюу Толгой ордын ашиглалтад Монгол Улсын эрх ашгийг хангуулах тухай” Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу Толгой төслийн гаднын хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг танилцуулах үүрэг бүхий ажлын хэсгээс хэрэгжүүлж буй ажлын явцын талаар* | 82-147 |

***Монгол Улсын Их Хурлын 2021 оны хаврын ээлжит чуулганы***

***4 дүгээр сарын 01-ний өдөр /Пүрэв гараг/-ийн нэгдсэн хуралдааны***

***товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Үйлдвэржилтийн бодлогын байнгын хорооны дарга Б.Чойжилсүрэн, Хууль зүйн байнгын хорооны дарга С.Бямбацогт, Эдийн засгийн байнгын хорооны дарга Ж.Ганбаатар, Төрийн байгуулалтын байнгын хорооны дарга Ж.Мөнхбат, Нийгмийн бодлогын байнгын хорооны дарга М.Оюунчимэг, Төсвийн байнгын хорооны дарга Ч.Хүрэлбаатар, Улсын Их Хурлын гишүүн Ш.Адьшаа, Н.Алтанхуяг, С.Амарсайхан, Г.Амартүвшин, Б.Баттөмөр, Х.Ганхуяг, Г.Дамдинням, Т.Доржханд, Б.Жавхлан, Б.Жаргалмаа, Л.Мөнхбаатар, Ц.Мөнхцэцэг, Х.Нямбаатар, Б.Пүрэвдорж, Д.Цогтбаатар, С.Чинзориг нар “Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 44 гишүүн цахим хуралдааны программын ирцэд бүртгүүлж, 58.6 хувийн ирцтэйгээр хуралдаан 10 цаг 00 минутад Төрийн ордны “Их хуралдай” танхимд эхлэв.*

*Чөлөөтэй: Ж.Ганбаатар;*

*Эмнэлгийн чөлөөтэй: Н.Учрал;*

*Тасалсан: Б.Энх-Амгалан, Ж.Эрдэнэбат;*

*Хоцорсон: Ж.Батсуурь - 50 минут, Г.Ганболд – 35 минут, Н.Ганибал – 20 минут, Х.Нямбаатар – 50 минут, М.Оюунчимэг – 40 минут, Ш.Раднаасэд – 30 минут, Л.Энх-Амгалан – 30 минут.*

Улсын Их Хурлын дарга Г.Занданшатар 3 дугаар сарын 31-ний өдөр төрсөн Улсын Их Хурлын дэд дарга Т.Аюурсайханд Улсын Их Хурлын гишүүдийн нэрийн өмнөөс төрсөн өдрийн баярын мэнд хүргэж, эрүүл энх, аз жаргал, сайн сайхныг хүсэв.

Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-д “Гишүүн энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17.00 цагаас өмнө үндэслэл бүхий саналаа бичгээр ирүүлнэ.” гэж заасны дагуу Улсын Их Хурлын гишүүн Н.Алтанхуягаас ирүүлсэн 26/77 дугаартай албан бичгийг уншиж танилцуулав.

Улсын Их Хурлын гишүүн Н.Алтанхуяг хэлэлцэх асуудалтай холбогдуулан үг хэлэв.

Улсын Их Хурлын дарга Г.ЗанданшатарУлсын Их Хурлын гишүүн Б.Баттөмөр нарын 11 гишүүдээс 2018 оны 01 дүгээр сарын 16-ны өдөр Улсын Их Хуралд өргөн мэдүүлсэн Банкны тухай хуульд нэмэлт, өөрчлөлт оруулах тухай хуулийн төслөө татан авах тухай албан бичгийг Улсын Их Хуралд ирүүлснийг танилцуулав.

Монгол Улсын Их Хурлын чуулганы хуралдааны дэгийн тухай хуулийн 20 дугаар зүйлийн 20.3-т заасны дагуу хууль санаачлагч төслөө татан авсанд тооцлоо. /10:06/

Улсын Их Хурлын дарга Г.Занданшатар Монгол Улсын Засгийн газрын 2021 оны 01 дүгээр сарын 08-ны өдөр Улсын Их Хуралд өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай болон Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслүүд, мөн Монгол Улсын Засгийн газраас 2019 оны 4 дүгээр сарын 09-ний өдөр Улсын Их Хуралд өргөн мэдүүлсэн Гэр бүлийн тухай хуулийн шинэчилсэн найруулгын төслийг татан авах тухай албан бичгийг Улсын Их Хуралд ирүүлснийг танилцуулав.

Монгол Улсын Их Хурлын чуулганы хуралдааны дэгийн тухай хуулийн 20 дугаар зүйлийн 20.3-т заасны дагуу хууль санаачлагч төслөө татан авсанд тооцлоо. /10:08/

***Нэг.Байнгын хорооны даргыг сонгох, чөлөөлөх тухай***

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Н.Монголмаа, мөн хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн нар байлцав.

Байнгын хорооны даргыг сонгох, чөлөөлөх тухай асуудлаар Боловсрол соёл, шинжлэх ухаан, спортын байнгын хорооноос гаргасан санал, дүгнэлтийг Улсын Их Хурлын гишүүн Х.Ганхуяг “Их хуралдай” танхимаас танилцуулав.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyParliament программыг ашиглан цахим хэлбэрээр явуулав.*

**Г.Занданшатар:** Байнгын хорооны саналаар Боловсрол, соёл, шинжлэх ухаан, спортын байнгын хорооны даргаар Гонгорын Дамдиннямыг сонгохыг дэмжье гэсэн санал хураалт явуулъя.

Зөвшөөрсөн: 52

Татгалзсан: 9

Бүгд: 61

85.2 хувийн саналаар дэмжигдлээ.

Байнгын хорооны даргаар сонгох саналыг хуралдаанд оролцсон гишүүдийн олонх дэмжсэн тул Байнгын хорооны даргыг сонгох, чөлөөлөх тухай Улсын Их Хурлын тогтоол батлагдсанд тооцов.

Улсын Их Хурлын дарга Г.Занданшатар Байнгын хорооны даргыг сонгох, чөлөөлөх тухай Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./10:15/

*Уг асуудлыг 10 цаг 16 минутад хэлэлцэж дуусав.*

***Хоёр.Хүний эрх хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүд /****Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн,* ***эцсийн хэлэлцүүлэг/***

Хэлэлцэж буй асуудалтай холбогдуулан Хүний эрхийн Үндэсний Комиссын гишүүн бөгөөд даргын албан үүргийг түр орлон гүйцэтгэгч Ж.Хунан, Хүний эрхийн Үндэсний Комиссын гишүүн Б.Энхболд нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Э.Түвшинжаргал, Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, мөн газрын Эрх зүйн дүн шинжилгээний хэлтсийн ахлах зөвлөх Г.Золжаргал, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Б.Галсанбат нар байлцав.

Хуулийн төслүүдийг эцсийн хэлэлцүүлэгт бэлтгэсэн талаар Хууль зүйн байнгын хорооноос гаргасан танилцуулгыг Улсын Их Хурлын гишүүн Ц.Мөнхцэцэг “Их хуралдай” танхимаас танилцуулав.

Байнгын хорооны танилцуулгатай холбогдуулан Улсын Их Хурлын гишүүдээс асуулт, санал гараагүй болно.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Хүний эрх хамгаалагчийн эрх зүйн байдлын тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Монгол Улсын Их Хурлын чуулганы хуралдааны дэгийн тухай хуулийн 42.2.1-д заасны дагуу хураалгах санал:**

**Г.Занданшатар:** 1.Төслийн 7 дугаар зүйлийн 7.1.1 дэх заалтын “арга” гэсний дараа “хэрэглэж” гэж нэмж, мөн зүйлийн 7.1.2 дахь заалтын “алдар хүнд, нэр төрийг” гэснийг “үйл ажиллагааг” гэж өөрчилж, 7.1.3 дахь заалтыг доор дурдсанаар өөрчлөн найруулах:

“7.1.3.хүний эрх, эрх чөлөө, бусдын нэр төр, алдар хүнд, ажил хэргийн нэр хүндийг гутаах.” гэсэн саналыг дэмжье гэсэн санал хураалт явуулъя.

 Дээрх саналтай холбогдуулан Улсын Их Хурлын гишүүн Д.Цогтбаатар, С.Одонтуяа, Б.Энхбаяр нар үг хэлэв.

Зөвшөөрсөн: 35

Татгалзсан: 28

Бүгд: 63

55.6 хувийн саналаар дэмжигдлээ.

2.Төслийн 13 дугаар зүйлийн 13.1 дэх хэсгийг доор дурдсанаар өөрчлөн найруулах:

“13.1.Энэ хуулийг 2021 оны 07 дугаар сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 40

Татгалзсан: 23

Бүгд: 63

63.5 хувийн саналаар дэмжигдлээ.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Зөрчлийн тухай хуульд нэмэлт оруулах тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Хоёр.Монгол Улсын Их Хурлын чуулганы хуралдааны дэгийн тухай хуулийн 42.2.3-т заасны дагуу хураалгах санал:**

**Г.Занданшатар:** 1.Төслийн 1 дүгээр зүйлийн 2 дахь хэсгийг доор дурдсанаар өөрчлөн найруулах:

“Хүний эрх хамгаалагч нь хүчирхийллийн арга хэрэглэж, тайван бус аргаар үйл ажиллагаа явуулсан, явуулахыг уриалсан, хүний эрх хамгаалагчийн үйл ажиллагааг хувийн ашиг сонирхолд ашигласан, хүний эрх, эрх чөлөөг зөрчиж, бусдын нэр төр, алдар хүнд, ажил хэргийн нэр хүндийг гутаасан бол учруулсан хохирол, нөхөн төлбөрийг гаргуулж хүнийг нэг зуун нэгжтэй тэнцэх хэмжээний төгрөгөөр, хуулийн этгээдийг нэг мянган нэгжтэй тэнцэх хэмжээний төгрөгөөр торгоно.” гэсэн саналыг дэмжье гэсэн санал хураалт явуулъя.

Зөвшөөрсөн: 40

Татгалзсан: 23

Бүгд: 63

63.5 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Хүний эрх хамгаалагчийн эрх зүйн байдлын тухай хуулийн төсөл болон хамтад өргөн мэдүүлсэн хуулийн төслүүдийг эцэслэн батлуулах бэлтгэл хангуулахаар Хууль зүйн байнгын хороонд шилжүүлэв.

*Уг асуудлыг 10 цаг 29 минутад хэлэлцэж дуусав.*

***Гурав.Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төсөл /****Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан,* ***анхны хэлэлцүүлэг/***

Хэлэлцэж буй асуудалтай холбогдуулан Хүний эрхийн Үндэсний Комиссын гишүүн бөгөөд даргын албан үүргийг түр орлон гүйцэтгэгч Ж.Хунан, Хүний эрхийн Үндэсний Комиссын гишүүн Б.Энхболд нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, мөн газрын Эрх зүйн дүн шинжилгээний хэлтсийн ахлах зөвлөх Г.Золжаргал, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Б.Галсанбат нар байлцав.

Хуулийн төслийг анхны хэлэлцүүлэгт бэлтгэсэн талаар Хууль зүйн байнгын хорооноос гаргасан танилцуулгыг Улсын Их Хурлын гишүүн Ц.Мөнхцэцэг “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Н.Алтанхуяг, Ш.Адьшаа нар “Их хуралдай” танхимаас, Улсын Их Хурлын гишүүн Ц.Мөнх-Оргил цахимаар үг хэлэв.

Хуулийн төслийн анхны хэлэлцүүлгийг хийлээ.

Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Уг асуудлыг 10 цаг 43 минутад хэлэлцэж дуусав.*

***Дөрөв.Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн бусад хуулийн төслүүд /****Засгийн газар 2021.03.19-ний өдөр өргөн мэдүүлсэн,****анхны хэлэлцүүлэг/***

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Хүн амын хөгжлийн газрын Хүүхэд, залуучууд, ахмад настан, гэр бүлийн хөгжлийн хэлтсийн дарга Н.Баярмаа нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хууль, эрх зүйн газрын Зөвлөхүүдийн албаны зөвлөх Ё.Энхсайхан, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Төсвийн байнгын хороо хариуцсан референт Г.Нарантуяа нар байлцав.

Хуулийн төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Ц.Сандаг-Очир цахимаар танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Б.Жаргалмаа, С.Чинзориг нарын “Их хуралдай” танхимаас, Улсын Их Хурлын гишүүн Д.Сарангэрэл, Ч.Ундрам нарын цахимаар тавьсан асуултад Төсвийн байнгын хорооны дарга Ч.Хүрэлбаатар “Их хуралдай” танхимаас хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Засгийн газрын тусгай сангийн тухай хуульд нэмэлт оруулах тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Төсвийн байнгын хорооны дэмжээгүй санал:**

**Г.Занданшатар:** 1.Улсын Их Хурлын гишүүн Б.Жаргалмаагийн гаргасан, Төслийн 2 дугаар зүйл буюу 212 дугаар зүйлийн 212.3 дахь хэсэгт доор дурдсан агуулгатай 212.3.3 дахь заалт нэмэх:

“212.3.3.олон улс, тив, дэлхийн соёл, урлаг, спортын уралдаан тэмцээн, наадамд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх.” гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Б.Жаргалмаа, С.Бямбацогт нар “Их хуралдай” танхимаас, Улсын Их Хурлын гишүүн Х.Булгантуяа, Ц.Цэрэнпунцаг нар цахимаар үг хэлэв.

Зөвшөөрсөн: 16

Татгалзсан: 53

Бүгд: 69

23.2 хувийн саналаар Байнгын хорооны санал дэмжигдсэнгүй.

2.Улсын Их Хурлын гишүүн Ж.Батжаргалын гаргасан, Төслийн 2 дугаар зүйлийн 212.2 дахь хэсэгт буюу ХХүүхдийн төлөө сангийн хөрөнгийн эх үүсвэрт “нэмэгдсэн өртгийн албан татварын орлогын 1 хувь”-ийг нэмж тусгах гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Д.Тогтохсүрэн, Ч.Хүрэлбаатар, М.Оюунчимэг нар “Их хуралдай” танхимаас, Улсын Их Хурлын гишүүн Ж.Батжаргал цахимаар үг хэлэв.

Дээрх санал нь Үндсэн хуулийн зарчимд нийцэхгүй байгаа учраас санал хураалтыг явуулахгүй гэж тогтов.

3.Улсын Их Хурлын гишүүн Ц.Сандаг-Очирын гаргасан, Төслийн 2 дугаар зүйлийн 212.1 дэх хэсгийн болон Хүүхдийн эрхийг хамгаалах тухай хуульд нэмэлт оруулах тухай хуулийн төслийн 1 дүгээр зүйлийн 16.6 дахь хэсгийн “хөгжлийг” гэсний дараа “, хамгаалал, оролцоог” гэж нэмэх гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ц.Сандаг-Очир цахимаар үг хэлэв.

Зөвшөөрсөн: 24

Татгалзсан: 45

Бүгд: 69

34.8 хувийн саналаар Байнгын хорооны санал дэмжигдсэнгүй.

4.Улсын Их Хурлын гишүүн Г.Амартүвшингийн гаргасан, Хуулийг ердийн журмаар дагаж мөрдөх, үүнтэй уялдуулан төслийн 3 дугаар зүйлийг төслөөс хасах гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ч.Хүрэлбаатар “Их хуралдай” танхимаас үг хэлэв.

Зөвшөөрсөн: 9

Татгалзсан: 60

Бүгд: 69

13.0 хувийн саналаар Байнгын хорооны санал дэмжигдсэнгүй.

**Хоёр.Найруулгын санал:**

**Г.Занданшатар:** 5.Улсын Их Хурлын гишүүн Г.Амартүвшингийн гаргасан, Төслийн 2 дугаар зүйлийн 212.3.2 дахь заалтын “тив” гэсний өмнө “олон улс,” гэж нэмэх, мөн заалтын “соёл, урлагийн болон спортын уралдаан тэмцээнд” гэснийг “соёл, урлаг, спортын уралдаан тэмцээн, наадамд” гэж өөрчлөн, төслийн 1, 2 дугаар зүйлийг нэгтгэн хуулийн техникийн засвар хийх гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Т.Доржханд “Их хуралдай” танхимаас үг хэлэв.

Зөвшөөрсөн: 14

Татгалзсан: 55

Бүгд: 69

20.3 хувийн саналаар Байнгын хорооны санал дэмжигдсэнгүй.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Хүүхдийн эрхийн тухай хуульд нэмэлт оруулах тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Төсвийн байнгын хорооны дэмжээгүй санал:**

**Г.Занданшатар:** 1.Улсын Их Хурлын гишүүн Г.Амартүвшингийн гаргасан, Төслийн 1 дүгээр зүйл буюу 16.6 дахь хэсгийн “Сангийн удирдлага, санхүүжилттэй холбоотой харилцааг Засгийн газрын тусгай сангийн тухай хуулиар зохицуулна.” гэсэн агуулгатай 2 дахь өгүүлбэрийг 16.7 дахь хэсэг болгон салгаж доор дурдсанаар урьдчилан найруулах:

“16.7 Энэ хуулийн 16.6 дахь хэсэгт заасан сангийн удирдлага, сангийн хөрөнгийг бүрдүүлэх, зарцуулах, гүйцэтгэлийг тайлагнах, хянахтай холбогдсон харилцааг Засгийн газрын тусгай сангийн тухай хуулиар зохицуулна.” гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Зөвшөөрсөн: 17

Татгалзсан: 52

Бүгд: 69

24.6 хувийн саналаар Байнгын хорооны санал дэмжигдсэнгүй.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Автотээврийн тухай хуульд нэмэлт оруулах тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Төсвийн байнгын хорооны дэмжээгүй санал:**

**Г.Занданшатар:** 1.Улсын Их Хурлын гишүүн Г.Амартүвшингийн гаргасан, Төслийн 1 дүгээр зүйлийн 171.4 дэх хэсгийн “Авто тээврийн хэрэгслийн сонирхол татахуйц улсын бүртгэлийн дугаар борлуулсны” гэснийг “Энэ хуулийн 171.3-д заасан” гэж өөрчлөх гэсэн саналыг Байнгын хороо дэмжих боломжгүй гэснийг дэмжье гэсэн санал хураалт явуулъя.

Зөвшөөрсөн: 10

Татгалзсан: 59

Бүгд: 69

14.5 хувийн саналаар Байнгын хорооны санал дэмжигдсэнгүй.

Зарчмын зөрүүтэй саналын томьёоллоор санал хураалт явуулж дууслаа.

Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн бусад хуулийн төслүүдийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 11 цаг 29 минутад хэлэлцэж дуусав.*

***Тав.Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2021.03.19-ний өдөр өргөн мэдүүлсэн,****хэлэлцэх эсэх/***

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Хүнс, хөдөө аж ахуй, хөнгөн үйлдвэрийн яамны Хүнсний үйлдвэрийн бодлогын хэрэгжилтийг зохицуулах газрын дарга Л.Чой-Иш, Эрүүл мэндийн яамны харьяа Сэтгэцийн эрүүл мэндийн үндэсний төвийн ерөнхий захирал Л.Насанцэнгэл нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Төслийн үзэл баримтлалын талаар илтгэлийг Хууль зүй, дотоод хэргийн сайд Х.Нямбаатар, хуулийн төслийн хэлэлцэх эсэх талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт нар “Их хуралдай” танхимаас танилцуулав.

Улсын Их Хурлын дэд дарга Т.Аюурсайхан 11 цаг 44 минутаас хуралдааныг даргалав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ж.Мөнхбат, Д.Тогтохсүрэн, М.Оюунчимэг, Г.Амартүвшин, С.Одонтуяа, Х.Ганхуяг, Б.Баттөмөр, Ш.Адьшаа, Т.Аюурсайхан нар “Их хуралдай” танхимаас, Улсын Их Хурлын гишүүн Ц.Даваасүрэн, Х.Баделхан, Ц.Сэргэлэн, Ж.Батжаргал нарын цахимаар тавьсан асуултад Хууль зүй, дотоодын хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Хүнс, хөдөө аж ахуй, хөнгөн үйлдвэрийн яамны Хүнсний үйлдвэрийн бодлогын хэрэгжилтийг зохицуулах газрын дарга Л.Чой-Иш нар “Их хуралдай” танхимаас хариулж, тайлбар хийв.

Улсын Их Хурлын гишүүн Н.Алтанхуяг, Б.Пүрэвдорж нар “Их хуралдай” танхимаас, Улсын Их Хурлын гишүүн Ж.Чинбүрэн, Д.Сарангэрэл, Н.Энхболд, Х.Булгантуяа нар цахимаар үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг MyParliament программыг ашиглан цахим хэлбэрээр явуулав.*

**Т.Аюурсайхан:** Байнгын хорооны саналаар Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хуульд өөрчлөлт оруулах тухай, Сэтгэцийн эрүүл мэндийн тухай хуульд өөрчлөлт оруулах тухай, Зөрчил шалган шийдвэрлэх тухай хуульд өөрчлөлт оруулах тухай, Зөрчлийн тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай, Чөлөөт бүсийн тухай хуульд нэмэлт оруулах тухай, Архидан согтуурахтай тэмцэх тухай хуулийг хүчингүй болсонд тооцох тухай, Согтуурах, мансуурах донтой хүнийг захиргааны журмаар албадан эмчлэх тухай хуульд өөрчлөлт оруулах тухай, Зар сурталчилгааны тухай хуульд нэмэлт оруулах тухай, Онцгой албан татварын тэмдгийн тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 43

Татгалзсан: 26

Бүгд: 69

62.3 хувийн саналаар дэмжигдлээ.

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Үдээс өмнөх хуралдаан 3 цаг 19 минут үргэлжилж, 13 цаг 19 минутад завсарлаж, үдээс хойших хуралдаан 14 цаг 17 минутад эхлэв.*

Улсын Их Хурлын дарга Г.Занданшатар хуралдааныг даргалав.

***Зургаа.Цаг үеийн шинжтэй асуудлаар мэдээлэл сонсох:*** *Монгол Улсын Ерөнхий сайдын 2021 оны 45 дугаар захирамжаар байгуулагдсан “Оюу Толгой ордын ашиглалтад Монгол Улсын эрх ашгийг хангуулах тухай” Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу Толгой төслийн гаднын хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг танилцуулах үүрэг бүхий ажлын хэсгээс хэрэгжүүлж буй ажлын явцын талаар*

Хэлэлцэж буй асуудалтай холбогдуулан ажлын хэсгийн ахлагч, Улсын Их Хурлын гишүүн, Хууль зүй, дотоод хэргийн сайд Х.Нямбаатар, Засгийн газрын Хэрэг эрхлэх газрын Дэд дарга Б.Солонго, Байгаль орчин, аялал жуулчлалын сайд Н.Уртнасан, Гадаад харилцааны сайд Б.Батцэцэг, Сангийн сайд Б.Жавхлан, Уул уурхай, хүнд, үйлдвэрийн сайд Г.Ёндон, Эрчим хүчний сайд Н.Тавинбэх, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Сангийн яамны Төрийн нарийн бичгийн дарга С.Наранцогт, Усны газрын дарга Ш.Мягмар, Гаалийн ерөнхий газрын дэд дарга Ц.Гэндэнцэвээн, Татварын ерөнхий газрын дэд дарга Д.Цогтжаргал, Сангийн яамны Төсвийн орлогын хэлтсийн дарга Б.Тэлмүүн, Байгаль орчин, аялал жуулчлалын яамны Байгаль орчны үнэлгээ, аудитын хэлтсийн дарга Г.Энхмөнх, Татварын ерөнхий газрын Татварын хяналт, шалгалт арга зүйн газрын дарга Б.Бадамцэцэг, “Эрдэнэс Оюу толгой” ХХК-ийн гүйцэтгэх захирал Ц.Түмэнцогт нар “Их Хуралдай” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, Хууль, эрх зүйн газрын Зөвлөхүүдийн албаны зөвлөх Р.Болормаа, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, мөн газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Мэдээллийг ажлын хэсгийн ахлагч, Хууль зүй, дотоод хэргийн сайд, Х.Нямбаатар танилцуулав.

Улсын Их Хурлын гишүүн С.Бямбацогт уг асуудлыг хаалттайгаар хэлэлцье гэсэн горимын санал гаргав.

Горимын саналтай холбогдуулан Улсын Их Хурлын гишүүн Х.Нямбаатар, Ц.Даваасүрэн, Ж.Мөнхбат, Т.Доржханд нар “Их хуралдай” танхимаас, Улсын Их Хурлын гишүүн Б.Бат-Эрдэнэ цахимаар үг хэлэв.

Улсын Их Хурлын гишүүн С.Бямбацогт горимын саналаа татаж авснаа мэдэгдэв.

Улсын Их Хурлын дэд дарга Т.Аюурсайхан 15 цаг 50 минутаас хуралдааныг даргалав.

Ажлын хэсгийн мэдээлэлтэй холбогдуулан Улсын Их Хурлын гишүүн Н.Алтанхуяг, Ж.Мөнхбат, С.Бямбацогт, Т.Доржханд, М.Оюунгэрэл, Т.Аюурсайхан, Х.Ганхуяг, Х.Болорчулуун, Ш.Адьшаа, Ц.Даваасүрэн, Б.Баттөмөр, Б.Пүрэвдорж нар “Их хуралдай” танхимаас, Улсын Их Хурлын гишүүн Б.Бат-Эрдэнэ, С.Ганбаатар, Г.Тэмүүлэн, Х.Булгантуяа, Н.Энхболд, С.Чинзориг, Ц.Туваан нарын цахимаар тавьсан асуултад ажлын хэсгийн ахлагч, Хууль зүй, дотоод хэргийн сайд Х.Нямбаатар, Засгийн газрын Хэрэг эрхлэх газрын Дэд дарга Б.Солонго, Байгаль орчин, аялал жуулчлалын сайд Н.Уртнасан, Уул уурхай, хүнд, үйлдвэрийн сайд Г.Ёндон, Сангийн яамны Төрийн нарийн бичгийн дарга С.Наранцогт нар хариулж, тайлбар хийв.

Улсын Их Хурлын гишүүд Монгол Улсын Ерөнхий сайдын 2021 оны 45 дугаар захирамжаар байгуулагдсан “Оюу Толгой ордын ашиглалтад Монгол Улсын эрх ашгийг хангуулах тухай” Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу Толгой төслийн гаднын хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг танилцуулах үүрэг бүхий ажлын хэсгээс хэрэгжүүлж буй ажлын явцын талаарх Хууль зүй, дотоод хэргийн сайд Х.Нямбаатарын мэдээллийг сонсов.

*Чуулганы нэгдсэн хуралдааны зохион байгуулалтыг “Их хуралдай” танхимд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Инновац, цахим бодлогын байнгын хороо хариуцсан ахлах зөвлөх П.Батбаатар, Хуралдаан зохион байгуулах хэлтсийн дарга Г.Агар-Эрдэнэ, референт Б.Туул, шинжээч М.Номиндулам, Э.Сувд-Эрдэнэ нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг, референт С.Мөнхтөр, шинжээч Б.Эрдэнэбаяр нар хариуцан ажиллав.*

Хуралдаан 6 цаг 18 минут үргэлжилж, ирвэл зохих 75 гишүүнээс 71 гишүүн хүрэлцэн ирж, 94.7 хувийн *ирцтэйгээр* 17 цаг 16 минутад өндөрлөв.

  **Тэмдэглэлтэй танилцсан:**

 ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**4 ДҮГЭЭР САРЫН 01-НЫ ӨДӨР /ПҮРЭВ ГАРАГ/-ИЙН**

**НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Г.Занданшатар:** КОВИД-ын цар тахлын онцгой нөхцөл байдалтай холбогдуулан гаргасан зөвлөмж шийдвэр болон онцгой нөхцөлд хэрэглэх хуралдааны дэг заасны дагуу Улсын Их Хурлын гишүүд цахим хуралдааны программыг ашиглан ирцээ бүрдүүлж, нэгдсэн хуралдаанд цахимаар оролцож байна.

Чуулганы хуралдааны ирц бүрдсэн байна. Цахимаар 35 гишүүн, танхимаар 8 гишүүн оролцож байна. 43 гишүүний ирцтэй бүрдсэн тул чуулганы хуралдаан нээгдсэнийг мэдэгдье.

Улсын Их Хурлын 2021 оны хаврын ээлжит чуулганы 4 дүгээр сарын 01-ний өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлуудыг танилцуулъя.

Нэг. Байнгын хорооны даргыг сонгох, чөлөөлөх тухай.

Хоёр. Хүний эрхийг хамгаалагчийн эрх зүйн байдлын тухай хуулийн төсөл бол хамт өргөн мэдүүлсэн хуулийн төслүүд.

Гурав. Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төсөл.

Дөрөв. Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд.

Тав. Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүд.

Зургаа. Цаг үеийн шинжтэй асуудлаар мэдээлэл сонсоно.

Үдээс хойш 14.00 цагаас Монгол Улсын Ерөнхий сайдын 2021 оны 45 дугаар захирамжаар байгуулагдсан Улсын Их Хурлын 92 дугаар тогтоол буюу Оюу Толгойн ордын ашиглалтад Монгол Улсын эрх ашгийг хангуулах тухай тогтоолыг хэрэгжүүлэх ажлыг удирдан зохион байгуулах, Оюу Толгой төслийн гаднын хөрөнгө оруулагч талтай хэлэлцээ хийх, төслийг тохирох, эцэслэн хувилбарыг танилцуулах үүрэг бүхий ажлаас хэрэгжүүлж буй ажлын явцын талаар мэдээлэл сонсоно. Үдээс хойш 14.00 цагаас.

Долоо. Монгол Улс, Олон улсын хөгжлийн ассоциаци хороонд нэмэлт санхүүжилтийн хэлэлцээр, Монгол Улсад КОВИД-19-ын цар тахлаас урьдчилан сэргийлэх, хариу арга хэмжээ авах, бэлэн байдлыг хангах, төсөл соёрхон батлах тухай хуулийн төсөл.

Найм. Нийгмийн даатгалын үндэсний зөвлөлийн зарим гишүүнийг чөлөөлөх, томилох тухай асуудал.

Ес. Эрүүл мэндийн даатгалын үндэсний зөвлөлийн зарим гишүүдийг чөлөөлөх, томилох тухай асуудлуудыг хэлэлцэнэ.

Монгол Улсын Их Хурлын чуулганы хуралдааны дэгийн тухай хуулийн 13.4-д гишүүн энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал, өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17.00 цагаас өмнө үндэслэл бүхий саналаа бичгээр ирүүлнэ гэж заасны дагуу Улсын Их Хурлын гишүүн Норовын Алтанхуягаас ирүүлсэн 26/77 дугаартай албан бичгийг уншиж танилцуулъя.

Монгол Улсын Их Хурлын 2021 оны 4 дүгээр сарын ... өдрийн нэгдсэн чуулганы хуралдаанаар хэлэлцэх асуудалтай холбогдуулан горимын саналаар үг хэлэх зөвшөөрөл олгоно уу?

Өмнө нь хэлж байсан үндэслэл, тайлбаруудыг бичсэн байна. Ингээд Норовын Алтанхуяг гишүүнд үг хэлэх зөвшөөрөл өгье.

**Н.Алтанхуяг:** Баярлалаа. Би хоёр асуудлыг Их Хурлаар хэлэлцье гээд бэлдсэн юм.

Нэгдүгээр асуудал нь, би өнгөрсөн долоо хоногт. Биш ээ. Тэрний өмнөх өмнөх долоо хоногт бас хэлсэн юм. Хэдүүлээ энэ 10 их наяд гэж Засгийн газар дээр яригдаад байгаа юмыг Их Хурал дээрээ ярья. Ерөнхий сайдын зүгээс мэдээлэл хийе. Тэр дотроо тэр 3 хувийн хүүтэй зээл гэдэг юмыг олон нийтэд ойлгогдохуйц, банкныхныг байлгаж байгаад ярья гэсэн нэг ийм санал.

Хоёр дахь нь, С.Зоригийн амь насыг хөнөөсөн хэргээр би бас Их Хурлын тогтоол гаргая гэсэн санал байсан чинь өчигдөр орой Х.Нямбаатар сайдын жиргээг үзэхээр өнөөдрийн Засгийн газрын хуралдаанаар С.Зориг агсны амь насыг хөнөөсөн хэргийн материал, холбогдох бичлэгүүдийг бүхэлд нь нууцаас гаргахаар шийдвэрлэсэн гээд ингэчхэж.

Тэгэхээр би нууцаас гарчихлаа гэж бодож байна. Үүнийг нууцаас гаргах бол үнэхээр их чухал ач холбогдолтой. Энэ 1998 онд болсон ийм харамсалтай хэрэг. Үүнийг олон жил улс төржүүлж ирсэн. Одоо нууцаас харагдчихаар нэг тийшээ болох болов уу гэж бодож байна.

Дээр нь энэ хэргээр эрүүдэн шүүсэн тэр Т.Чимгээ, Б.Содномдаржаа нарыг Х.Нямбаатар сайд болоод манай хуулийнхан тэр хуулийнх нь дагуу сулламаар байна, гаргамаар байна. Энэ ард түмний нүдэн дээр ийм юм болчхоод байхад бид Их Хурал үүнийг анзаарахгүй, хууль хяналтын байгууллагын ажил мэтээр хаяж байгаа нь буруу юм уу гээд би тогтоолын төсөл санаачилж байсан. Одоо түүнийгээ больчихлоо.

Ер нь 1998 онд энэ хэрэг болсноос хойш их олон удаагийн шоу хийсэн. Цагдаагийн Ерөнхий Газрын даргаар Д.Мөрөн гэдэг нөхөр ажиллаж байсан. 2000 оны сонгуулийн өмнө тэр хүн юу гэж мэдэгдсэн гэхлээр сонгуулийн маргааш энэ хэрэг илэрнэ гэж хэлсэн. Ингээд тэр үеийн Монгол Ардын Нам 74 суудал авч байсан.

Энэ завсар 2003 онд Д.Энхбат гэдэг хүнийг Францаас авчирч эрүүдэн шүүсэн. Өөр юм болоогүй. Тэгээд сүүлд нь 2015 онд хоёр хүнийг, хэдэн хүнийг хэрэгт сэжиглэж мөрдөн мөшгөж эхэлсэн байдаг юм.

Бас хүмүүс гайхаад байна л даа. Энэ хэргийг өмнөх Засгийн газрууд яагаад нууцаас гаргадаггүй гэж. Энэ хэрэг чинь шийдэгдээгүй гэж. Одоо өнөөдөр шийдчихсэн гэж хэлж байгаа ухаантай юм. Тэгэхдээ шийдсэн эсэхийг нь мэдэхгүй. Бас хэлмэгдүүлэлтээр шийдсэн үү, яасан уу. Тодорно.

Т.Чимгээ, Б.Содномдаржаа хоёрыг ид мөшгөж барьж байх үед Ерөнхийлөгч Ц.Элбэгдорж байлаа. Засгийн газрын тэргүүн Ч.Сайханбилэг байлаа. Шадар сайд У.Хүрэлсүх байлаа. Хууль зүйн сайд нь Д.Дорлигжав байлаа. Сангийн сайд нь Ж.Эрдэнэбат байлаа. Тагнуулын дарга нь Б.Хурц байлаа. Шоронгийнхоо даргаар Б.Билэгтийг тавьсан байна лээ. Улсын Дээд шүүхийн шүүгч нь Ц.Зоригт байлаа.

Үүнийг би олон нийтэд хүргэх нь зүйтэй. Зөв ойлголт авъя гэж бодож байгаа юм.

**Г.Занданшатар:** Н.Алтанхуяг гишүүн хэлэлцэх асуудлуудтай холбогдуулж үг хэллээ.

Дараагийн долоо хоногт 10 их наядын хэрэгжилтийн талаар Эдийн засгийг дэмжих, эрүүл мэндийг хамгаалах хөтөлбөрийн хэрэгжилтийн талаар бас сонсохоор төлөвлөж байгаа.

Ардчилсан намын бүлэг дээр өнгөрсөн нэг дэх өдөр мэдээлэл, танилцуулга хийгдсэн.

Ардчилсан намын бүлгээс сонсъё гэсэн санал ирүүлээгүй байгаа. Тэгээд ирэх тав дахь өдөр асуулгын хариултын цагтай. Тэгээд маргааш даргын дэргэдэх зөвлөлөөр хэлэлцэнэ.

Ер нь шинэ шүүхийн хуульд шүүхэд нөлөөлөх буюу шүүн таслах ажиллагааны эсрэг гэмт хэргийг бас хуульчилсан. Үүнийг Эрүүгийн хуулиар тодруулах шаардлагатай. Энд эрүүдэн шүүхээс авхуулаад олон нийтийн дарамт шахалт, улс төрийн бүхий л албан тушаалтнууд нөлөөлөх.

Ер нь хэргийг аль нэг талаас тайлбарлах хориотой. Энэ шүүх эрх мэдлийн хараат бус байдал гэдэг бол бас хүндэтгэвэл зохих. Энэ шүүхийн багц хуультайгаа хамт хэрэгжүүлбэл зохих ёстой нэг багц том сэдэв юм шүү гэдгийг манай Улсын Их Хурал, Хууль зүйн байнгын хороо энэ шүүхийн хуулийг хэрэгжүүлэх ажлынхаа хүрээнд онцгой анхаарч ажиллах шаардлагатай.

Ингээд хэлэлцэх асуудалдаа оръё.

Монгол Улсын Их Хурлын чуулганы хуралдааны дэгийн тухай хуулийн 20.3-т хууль, тогтоолын төслөө татан авах тохиолдолд төслийн хэлэлцүүлгийн аль шатанд байгаагаас үл хамаараад хууль санаачлагч хууль, тогтоолын төслөө татан авах санал, үндэслэлээ тусгасан албан бичгийг Улсын Их Хуралд ирүүлэх бөгөөд Улсын Их Хурлын дарга нэгдсэн хуралдаанд уншиж танилцуулснаар хууль санаачлагч хууль, тогтоолын төслөө татан авсанд тооцно гэж заасны дагуу Улсын Их Хурлын гишүүн Баагаагийн Баттөмөр бичиг ирүүлсэн байна. Үүнийг уншиж танилцуулъя.

“Хуулийн төсөл татан авах тухай”. Улсын Их Хурлын гишүүн Баагаагийн Баттөмөр нарын 11 гишүүдээс 2018 оны 01 дүгээр сарын 16-ны өдөр Улсын Их Хуралд Тамхины хяналтын тухай хуульд нэмэлт, өөрчлөлт оруулах тухай хуулийн төслийг өргөн мэдүүлсэн.

Уг төслийг хамт өргөн мэдүүлсэн Улсын Их Хурлын гишүүн Н.Амарзаяа, М.Билэгт, Ц.Гарамжав, Н.Оюундарь, Б.Ундармаа, Ц.Цогзолмаа, Ж.Энхбаяр нарын бүрэн эрхийн хугацаа дуусгавар болсон. Төсвийг дахин шинэчлэн боловсруулах шаардлагатай байгаа тул Улсын Их Хурлын чуулганы хуралдааны дэгийн тухай хуулийн Хорьдугаар зүйлийн 20.2 дахь хэсэгт заасныг үндэслэн хуулийн төслөө татан авч байна.

Улсын Их Хурлын нэгдсэн хуралдаанд танилцуулж өгөхийг Танаас хүсье.

Хүндэтгэсэн Улсын Их Хурлын гишүүн Баагаагийн Баттөмөр.

Б.Баттөмөр гишүүний тавьсан саналын дагуу энэ хуулийн төслийг татан авч байгаа ч гэсэн Улсын Их Хурал дээр ажлын хэсэг байгуулж энэ хуулийн төслийг шинэчлэн боловсруулах. Энэ тамхины хяналт, шинэ төрлийн тамхи, хор нөлөө багатай, утаагүй, цахилгаан зэрэг тамхинуудын зохицуулалтыг хийх шаардлагатай байна гэсэн асуудлууд яригдсан учраас бүлгүүдээс саналаа ирүүлээд ажлын хэсэг байгуулж хуулийг дахин боловсруулах болно.

Мөн Засгийн газраас бичиг ирүүлсэн. Энд Монгол Улсын Их Хурлын дарга Г.Занданшатар Танаа.

“Хуулийн төслүүд татан авах тухай”. Монгол Улсын Засгийн газрын 2021 оны 01 дүгээр сарын 08-ны өдөр Улсын Их Хуралд өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай болон Эрүүл мэндийн даатгалын тухай хуульд нэмэлт, өөрчлөлт оруулах тухай хуулийн төслүүдийг татан авч байгааг үүгээр мэдэгдэж байна.

Монгол Улсын Ерөнхий сайд Л.Оюун-Эрдэнэ.

Эрүүл мэндийн тухай хууль болон Эрүүл мэндийн даатгалын тухай хуулийг татан авсан байна.

Мөн Монгол Улсын Засгийн газраас 2019 оны 4 дүгээр сарын 09-ний өдөр Улсын Их Хуралд өргөн мэдүүлсэн Гэр бүлийн тухай хуулийн шинэчилсэн найруулгын төслийг татан авч байгааг үүгээр мэдэгдэж байна.

Монгол Улсын Ерөнхий сайд Л.Оюун-Эрдэнэ.

Энэ хуулийн төслүүдийг бас ард нийтийн саналыг сонсож, дахин сайн боловсруулж өргөн барих. Яаралтай өргөн барих шаардлагатай.

Ингээд хэлэлцэх асуудалдаа. Ингээд хуулийн төслүүдийг татан авсанд тооцлоо.

Хэлэлцэх асуудалд орно.

***Нэг.*** ***Байнгын хорооны даргыг сонгох, чөлөөлөх тухай***

Байнгын хорооны даргыг сонгох, чөлөөлөх тухай асуудлыг хэлэлцэнэ. Боловсрол соёл, шинжлэх ухаан, спортын байнгын хорооны санал, дүгнэлтийг Улсын Их Хурлын гишүүн Хассуурийн Ганхуяг танилцуулна. Х.Ганхуяг гишүүнийг индэрт урьж байна.

**Х.Ганхуяг:** Улсын Их Хурлын дарга, эрхэм гишүүд ээ,

Монгол Улсын Их Хурлын тухай хуулийн Наймдугаар зүйлийн 8.1.7, Хорин зургаадугаар зүйлийн 26.4 дэх хэсэг, Монгол Улсын Их хурлын чуулганы хуралдааны дэгийн тухай хуулийн Хорин долоодугаар зүйлийн 27.1 дэх хэсэгт заасныг тус тус үндэслэн Байнгын хорооны дарга сонгох, чөлөөлөх тухай асуудлыг Боловсрол соёл, шинжлэх ухаан, спортын байнгын хороо 2021 оны 3 дугаар сарын 30-ны өдрийн хуралдаанаар хэлэлцээд дараах санал, дүгнэлтийг Улсын Их Хурлын чуулганы нэгдсэн хуралдаанд танилцуулж байна.

Улсын Их Хурлын гишүүн Г.Дамдиннямыг Боловсрол соёл, шинжлэх ухаан, спортын байнгын хорооны даргад нэр дэвшүүлэх асуудлыг Улсын Их Хурал дахь Монгол Ардын намын бүлгийн дэд дарга Х.Булгантуяа танилцууллаа.

Улсын Их Хурлын гишүүн Г.Дамдинням нь Дархан хотод төрсөн. 1999 онд Дархан-Уул аймгийн ерөнхий боловсролын 7 дугаар сургуулийг, 2004 онд Монгол Улсын Багшийн Их Сургуулийн Нийгэм судлал, эрх зүйн багш мэргэжлээр төгсөж, 2007 онд Монгол Улсын Багшийн Их Сургуулийн улс төр судлалын магистр, 2015 онд Канад Улсын Бритиш Колумбын их сургуулийг уул уурхайн засаглал, бодлого судлалын магистраар төгсөж, 2015 оноос Канад Улсын Бритиш Колумбын их сургуулийн уул уурхай, бодлого судлалын докторантурт суралцаж байна.

2008-2009 онд Монгол Улсын Байгаль орчны сайдын зөвлөх, 2009-2010 онд Монгол Улсын Боловсрол, соёл, шинжлэх ухааны сайдын зөвлөх, 2010-2013 онд Шинжлэх ухаан, технологийн их сургуулийн Эдийн засаг, нийгмийн хөгжлийн проректор, 2017 оноос “Прокон Майнинг Монголия” компанийн захирал, 2020 оноос Монгол Улсын Их Хурлын сонгуулийн 19 дүгээр тойрогт Монгол Ардын намаас нэр дэвшиж Дархан-Уул аймгаас сонгогдсон. Улсын их хурлын гишүүнээр ажиллаж байна.

Байнгын хорооны хуралдааны үед Улсын Их хурлын гишүүд асуулт асууж, үг хэлээгүй бөгөөд Байнгын хорооны даргад Улсын Их Хурлын гишүүн Г.Дамдиннямыг нэр дэвшүүлснийг хуралдаанд оролцсон гишүүд санал нэгтэй дэмжлээ.

Улсын Их Хурлын эрхэм гишүүд ээ,

Боловсрол, соёл, шинжлэх ухаан, спортын байнгын хорооны даргад Улсын Их Хурлын гишүүн Гонгорын Дамдиннямыг нэр дэвшүүлсэн талаарх Байнгын хорооны санал, дүгнэлтийг хэлэлцэн шийдвэрлэж, Байнгын хорооны даргыг сонгох, чөлөөлөх тухай Улсын Их Хурлын тогтоолын төслийг баталж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Нэр дэвшигчээс асуулт асууж, үг хэлэх Улсын Их Хурлын гишүүн байна уу? Алга байна.

Боловсрол, соёл, шинжлэх ухаан, спортын байнгын хорооны даргаар Гонгорын Дамдиннямыг сонгохыг дэмжье гэсэн Байнгын хорооны саналын томьёоллоор санал хураалт явуулна.

Өглөөний анхны санал хураалт учаас эхлээд бүртгэлийн санал хураалт явуулна. Дараа нь туршилтын санал хураалт явуулна. Эхлээд бүртгэлийн санал хураалт явуулъя. Гишүүд бүртгэлдээ хамрагдана. Цахим төхөөрөмжүүдийг бүртгэнэ.

18 гишүүний төхөөрөмж бүртгэлд хамрагдаагүй байна. Үүнийг бүртгэлд анхаараарай.

Санал хураалт явуулъя. Боловсрол, соёл, шинжлэх ухаан, спортын байнгын хорооны даргаар Гонгорын Дамдиннямыг сонгохыг дэмжье гэсэн саналыг томьёоллоор санал хураалт явуулъя.

Санал хураалтад 61 гишүүн оролцож, 52 гишүүн дэмжиж, 85.2 хувийн саналаар гишүүдийн олонх нь дэмжлээ.

Байнгын хорооны даргаар сонгох саналыг хуралдаанд оролцсон гишүүдийн олонх дэмжсэн тул Байнгын хорооны даргыг сонгох, чөлөөлөх тухай Улсын Их Хурлын тогтоол батлагдсанд тооцлоо.

Тогтоолыг уншиж танилцуулъя.

Байнгын хорооны даргыг сонгох, чөлөөлөх тухай. Монгол Улсын Их Хурлын тухай хуулийн Хорин зургаадугаар зүйлийн 26.3, 26.4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 27.1, 27.2 дахь хэсэг, санал хураалтын дүнг үндэслэн Монгол Улсын Их Хурлаас ТОГТООХ нь:

1.Улсын Их Хурлын гишүүн Гонгорын Дамдиннямыг Монгол Улсын Их Хурлын Боловсрол, соёл, шинжлэх ухаан, спортын байнгын хорооны даргаар сонгосугай.

2.Улсын Их Хурлын гишүүн Жамъянгийн Мөнхбатыг Монгол Улсын Их Хурлын Боловсрол, соёл, шинжлэх ухаан, спортын байнгын хорооны даргын үүрэгт ажлаас чөлөөлсүгэй.

Энэ тогтоолыг 2021 оны 4 дүгээр сарын 01-ний өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Боловсрол, соёл, шинжлэх ухаан, спортын байнгын хорооны даргаар үр дүнтэй ажилласан Жамьянгийн Мөнхбат гишүүндээ цаашдынх нь ажилд нь өндөр амжилт хүсэн ерөөе.

Гонгорын Дамдинням гишүүндээ боловсролын салбарын реформ, соёл, шинжлэх ухаан, спортын чиглэлд хэрэгжүүлэх олон шинэчлэлийн ажлыг үр дүнтэй манлайлж, амжилттай зохион байгуулахыг хүсэн ерөөе. Ажлын амжилтыг хүсэн ерөөе. Нийт гишүүдийнхээ нэрийн өмнөөс.

Дараагийн асуудалдаа орно.

***Хоёр.Хүний эрх хамгаалагчийн эрх зүйн байдлын тухай***

***хуулийн төсөл болон хамт өргөн мэдүүлсэн хуулийн төслүүд***

***/****Улсын Их Хурлын гишүүн Д.Цогтбаатар 2020.05.07-ны өдөр өргөн мэдүүлсэн,* ***эцсийн хэлэлцүүлэг/***

Хүний эрх, хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулна.

Төслийг эцсийн хэлэлцүүлэгт бэлтгэсэн талаарх Хууль зүйн байнгын хорооны танилцуулгыг Улсын Их Хурлын эрхэм гишүүн Цэрэнжамцын Мөнхцэцэг танилцуулна. Ц.Мөнхцэцэг гишүүнийг индэрт урьж байна.

**Ц.Мөнхцэцэг:** Улсын Их Хурлын дарга, эрхэм гишүүд ээ,

Улсын Их Хурлын гишүүн Д.Цогтбаатараас 2020 оны 5 дугаар сарын 07-ны өдөр Улсын Их Хуралд өргөн мэдүүлсэн Хүний эрх, хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2021 оны 3 дугаар сарын 25-ны өдрийн нэгдсэн хуралдаанаар хэлэлцэж эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

2021 оны 3 дугаар сарын 25-ны өдрийн чуулганы нэгдсэн хуралдаанаар хуулийн төслийн анхны хэлэлцүүлэг явуулах үед хуралдаан даргалагчаас өгсөн гүйцээн боловсруулах чиглэлийг баримтлан Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1-д заасны дагуу зарчмын зөрүүтэй хоёр санал, Хүний эрх хамгаалагч эрх зүйн байдлын тухай хуулийн төсөлтэй хамт өргөн мэдүүлсэн Зөрчлийн тухай хуульд нэмэлт, өөрчлөлт оруулах тухай хуулийн төслийн талаар хуулийн төсөл хоорондын зөрчлийг арилгах шаардлага гарсан тул Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу нэг зарчмын зөрүүтэй санал боловсруулан Байнгын хорооны хуралдаанаар санал хураалгасан бөгөөд Байнгын хорооны хуралдаанд оролцсон гишүүдийн дийлэнх олонх дэмжсэн болно.

Хуулийн төслийн эцсийн хэлэлцүүлэг явуулах үед Улсын Их Хурлын гишүүн Н.Алтанхуяг хуулийн төсөл батлагдсанаар орон тоо хэрхэн нэмэгдэх, Хүний эрхийн үндэсний комиссын гишүүдийн тоог нэмэх шаардлагагүй талаар, Улсын Их Хурлын гишүүн Д.Ганбат Монгол Улсад хүний эрхийн зөрчил гарсаар байгаа тул хүний эрх, хамгаалах тооцоог боловсронгуй болгох нь зүйтэй талаар, Улсын Их Хурлын гишүүн Б.Энхбаяр Хүний эрхийн Үндэсний Комиссын гишүүд одоогийн орон тоогоор ажиллах бүрэн боломжтой гэж үзэж байгаа талаар, Улсын Их Хурлын гишүүн Х.Нямбаатар хүний эрхийн хамгаалагчийн үйл ажиллагааг улс төрийн зорилгоор ашиглах эрсдэл үүсгэх талаар, Улсын Их Хурлын гишүүн С.Бямбацогт хүний эрхийн хамгаалагч нэрээр бусдын нэр төр, алдар хүндийг гутаах явдал гарахгүй байх талаар асуулт асууж, санал хэлсэн болно.

Нэгдсэн хуралдааны анхны хэлэлцүүлгээр олонхын дэмжлэг авсан саналуудыг төсөлд нэмж тусган төслийн агуулга, бодлого, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж, эцсийн хэлэлцүүлэгт бэлтгэсэн төсөл, Байнгын хорооны танилцуулга болон зарчмын зөрүүтэй саналын томьёоллыг Та бүхэнд тараасан болно.

Улсын Их Хурлын эрхэм гишүүд ээ,

Хүний эрх, хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн Гэрч, хохирогчийг хамгаалах тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэгт бэлтгэсэн талаарх Хууль зүйн байнгын хорооны танилцуулга, зарчмын зөрүүтэй саналыг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу? Алга байна.

Байнгын хорооноос гаргасан зарчмын зөрүүтэй саналын томьёоллоор санал хураана. Зарчмын зөрүүтэй гурван санал байна.

Хүний эрх, хамгаалагчийн эрх зүйн байдлын тухай хуулийн төслийн талаарх зарчмын зөрүүтэй саналын томьёолол.

Нэг. Монгол Улсын Их Хурлын чуулганы хуралдааны дэгийн тухай хуулийн 42.2.1-д заасны дагуу хураалгах санал байна. Хууль зүйн байнгын хороо гаргасан.

1.Төслийн 7 дугаар зүйлийн 7.1.1 дэх заалтын “арга” гэсний дараа “хэрэглэж” гэж нэмж, мөн зүйлийн 7.1.2 дахь заалтын “алдар хүнд, нэр төрийг” гэснийг “үйл ажиллагааг” гэж өөрчилж, 7.1.3 дахь заалтыг доор дурдсанаар өөрчлөн найруулах:

“7.1.3.хүний эрх, эрх чөлөө, бусдын нэр төр, алдар хүнд, ажил хэргийн нэр хүндийг гутаах.”

Санал гаргасан Хууль зүйн байнгын хороо.

Дамдины Цогтбаатар гишүүн.

**Д.Цогтбаатар:** Ажлын хэсгээс оруулж ирж байгаа саналуудтай зарчмын хувьд хуулийн төслийг боловсруулсан хүний хувьд, мөн түүнчлэн төрийн бус байгууллагуудтайгаа бид зөвлөлдөөд ярьж байгаа. Зөв санал орж ирж байгаа юм.

Зүгээр нэг зүйлийг анхаармаар байна. Одоо энэ бусдын нэр хүндэд халдахгүй байх энэ заалтууд чинь бусад хуулиараа зохицуулагдсан. Монгол Улсад бүх хүнд хориотой. Тэр дотроо тэгэх тусмаа хүний эрхийг хамгаалах хүмүүст бол бүр хориотой зүйл л дээ.

Тэгэхлээр нэгэнт бусад хуулиар хоригдчихсон зүйлийг энд онцгойлон оруулж ирснээр дараа нь хууль хэрэглэх үед харин хүний эрхийг хамгаалж байгаа хүмүүсийгээ улам хязгаарлах гэсэн тийм байдлаар хэрэглэж явах уу гэдэг ийм эрсдэл үүсэж байгаа шүү. Үүнийг тал талдаа анхаарч ажиллах ёстой шүү. Нэг.

Хүний эрхийг хамгаалагчийн хууль оруулж ирлээ гээд бүр харин эрхийг нь хаах гэсэн тийм байдлаар уншигдаж дараа нь тайлбарлагдаад байх вий гэж болгоомжилж үүнийг хэлж байгаа юм.

Тэгэхлээр хуулийг дараа нь хэрэглэх үедээ энэ хууль санаачлагчийн хэлж байсныг протоколд оруулмаар байна. Үүнийг анхаарч. Хэрэглэхдээ үүнийг бодолцож ажиллах ёстой шүү.

**Г.Занданшатар:** Салдангийн Одонтуяа гишүүн.

**С.Одонтуяа:** Тэгэхээр 7.2.1 дээр санал байгаа юм. Би уг нь ажлын хэсгийн гишүүн.

Тэгээд надтай бас энэ Хүний эрхийн форумын маш олон гишүүн байгууллагууд уулзсан. Энэ дээр сая Д.Цогтбаатар даргын хэлж байгаагаар өөр хуульд тусгагдчихсан заалтыг давхар тусгах шаардлагагүй юм гэдэг дээр зарчмын санал байгаа юм.

Тэгээд би бас ажлын хэсгийнхэнтэйгээ яриад энэ дээр дэмжигдсэнгүй. Үүнийг эцсийн хэлэлцүүлэг дээр ярьж хэлэлцэх хэрэгтэй байна. Эсвэл протокол тэмдэглүүлэх хэрэгтэй байна.

Энэ ямар заалт юм бэ гэхээр 7.2.1 дээр гадаад улсын тусгай албад, түүний халхавч байгууллага үндэсний эв нэгдлийг бусниулах гээд. Ийм байгууллагуудаас санхүүжилт авахыг хориглоно гээд. Гэтэл үүнийг оруулах шалтгаан байхгүй. Яагаад гэхээр энэ хууль өөрөө Мөнгө угаах болон терроризмын санхүүжүүлэхтэй тэмцэх хууль, Эрүүгийн хууль, бусад бүх хууль тогтоомжуудад нарийвчлаад тусгачихсан байхад үүнийг заавал төрийн бус байгууллагууд дээр ингэж хориг тээг тавих нь буруу юм гэдгийг форумын гишүүн байгууллагууд ажлын хэсэгт ирүүлсэн байгаа.

Тэгээд энэ асуудлыг бас онцгойлон анхаарах хэрэгтэй. Нэгдүгээрт өөр хуульд орсон. Хоёрт, үүнийг төрийн бус байгууллагууд дээр үүрүүлэх шаардлага байхгүй гэсэн ийм санал байгаа юм. Тэгээд энэ дээр нэлээд нарийвчлаад бүх зүйл, заалтаар бичээд өгчихсөн. Өөрөөр хэлбэл бусад олон хуулийн заалттай давхардуулчихсан байгаа.

Тэгэхээр үүнийг бид бусад хуулийн зүйл, заалтыг давхардуулан заахгүй гэсэн энэ хуулийг зөрчөөд байгаа юм. 7.2.1. Тэгэхээр энэ дээр Д.Цогтбаатар дарга хариулт өгөх үү? Ц.Мөнхцэцэг дарга хариулт өгөх үү? Энэ их олон байгууллагуудтай уулзаж бас энэ санал гарсан юм л даа.

**Г.Занданшатар:** Энэ асуулт, хариулт гэж байхгүй. Энэ зарчмын зөрүүтэй саналын томьёоллоор дэмжсэн, дэмжээгүй үг л хэлнэ. Сая та үг хэлчихсэн. Одоо болоо.

Одоо Баттөмөрийн Энхбаяр гишүүн цахимаар үг хэлнэ. 1 минут гэж байхгүй.

**Б.Энхбаяр:** Баярлалаа. Хүний эрхийн хамгаалагчийн хуулийн төслийг дэмжиж байгаа. Энэ бол хүн болгоныг хүний эрхийг хамгаалагч болгож байгаа чухал хууль.

Тэгэхээр өчигдөр Засгийн газраас С.Зоригийн хэргийг улсын нууцаас гаргалаа гэдэг мэдээллийг цацсан. Тэгээд гурван сая иргэн тэр ганц хэргийг бүгдээрээ танилцаад үзээд байх боломж байхгүй. Өмнө нь хоёр удаа Засгийн газраас нууцаас гаргаж байсан гээд. Бас л танилцуулж байгаагүй.

Тийм учраас үүнтэй холбоотой асуудал дээр энэ дээр ер нь Улсын Их Хурал манлайлал үзүүлж. Бүр Улсын Их хурлаар болдоггүй юм бол Хууль зүйн байнгын хороо нээлттэй байдлаар ил болгосон С.Зоригийн амь насаа алдсантай холбоотой хэргийн үйл явцыг хэвлэл мэдээллээр шууд нээлттэй байдлаар дамжуулж танилцах асуудлыг шийдмээр байна. Өөрөөр хэлбэл хүний эрх хамгаалах асуудлаа Улсын Их Хурал хууль хэлэлцэж баталж байгаатайгаа зэрэгцэн яг одоо энэ болж байгаа үйл явдалтай холбоотойгоор бас энэ дээр шуурхай санаачилгатай ажиллавал яасан юм бэ гэсэн ийм саналтай байна. Баярлалаа.

**Г.Занданшатар:** Гишүүд үг хэллээ. Бүртгэлийн санал хураалт эхлээд явуулъя.

Энэ хооронд нэг зүйл анхааруулахад. Үндсэн хуулийн 17 дугаар зүйлийн 1.2-т Монгол Улсын иргэний үндсэн үүрэгт бусдын хүний нэр төр, алдар хүнд, эрх, хууль ёсны эрх, ашиг сонирхлыг хүндэтгэх гэж байгаа.

Тэгэхээр тэр утгаар нь илүү ойлгоод явчихвал энэ заалтыг хэрэгжүүлэхэд нь бас илүү тус дөхөм болох болов уу. Бас манай төрийн бус байгууллагуудаас тавьж байгаа саналуудаа ч гэсэн энэ Үндсэн хуулийн зарчим, хүний үндсэн үүрэгт хамаарч байгаа учраас. Энэ жагсаал, цуглаан ч бай. Бусад бүх үүрэгт хамаарна. Бусад заалт ч гэсэн бас энэ хүний эрх бол дэлхий даяар ганцхан зүйлээр хязгаарлагддаг. Үндэсний аюулгүй байдал гэсэн. Үүний ч бас тэнцвэрийг олохгүй бол юмыг бас нэг тал руу хэт туйлшруулах тусам хууль хэрэгжилтэд саад учирдаг.

Ийм учраас үүнийг хууль хэрэгжүүлэхдээ анхаарч ажиллах ёстойг протоколд тэмдэглэж үлдээлгэж байна. Ингээд санал хураалт явуулна.

Ингээд бүртгэлийн санал хураалт явуулъя. Туршилтын.

30 гишүүн бүртгэлд ороогүй. 33 гишүүн бүртгэлд орлоо.

Одоо санал хураалт явуулна. Энэ заалтыг дэмжье гэсэн саналын томьёоллоор санал хураалт.

63 гишүүн оролцож, 35 гишүүн дэмжиж, 55.6 хувийн саналаар энэ санал дэмжигдлээ.

2.Төслийн 13 дугаар зүйлийн 13.1 дэх хэсгийг доор дурдсанаар өөрчлөн найруулах:

“13.1.Энэ хуулийг 2021 оны 07 дугаар сарын 01-ний өдрөөс эхлэн дагаж мөрдөнө.”

Санал гаргасан Хууль зүйн байнгын хороо. Санал хураалт.

Санал хураалтад 63 гишүүн оролцож, 40 гишүүн дэмжиж, 63.5 хувийн саналаар энэ санал дэмжигдлээ.

Зөрчлийн тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураана.

Энэ бол Монгол Улсын Их Хурлын чуулганы хуралдааны дэгийн тухай хуулийн 42.2.3-т заасны дагуу хураалгах санал.

1.Төслийн 1 дүгээр зүйлийн 2 дахь хэсгийг доор дурдсанаар өөрчлөн найруулах:

“Хүний эрх хамгаалагч нь хүчирхийллийн арга хэрэглэж, тайван бус аргаар үйл ажиллагаа явуулсан, явуулахыг уриалсан, хүний эрх хамгаалагчийн үйл ажиллагааг хувийн ашиг сонирхолд ашигласан, хүний эрх, эрх чөлөөг зөрчиж, бусдын нэр төр, алдар хүнд, ажил хэргийн нэр хүндийг гутаасан бол учруулсан хохирол, нөхөн төлбөрийг гаргуулж хүнийг нэг зуун нэгжтэй тэнцэх хэмжээний төгрөгөөр, хуулийн этгээдийг нэг мянган нэгжтэй тэнцэх хэмжээний төгрөгөөр торгоно.”

Санал гаргасан Хууль зүйн байнгын хороо. Санал хураалт.

Санал хураалтад 63 гишүүн оролцож, 40 гишүүн дэмжиж, 63.5 хувийн саналаар энэ санал дэмжигдэж байна.

Зарчмын зөрүүтэй саналын томьёоллоор санал хураалт явуулж дууслаа.

Ингээд Хүний эрх, хамгаалагчийн эрх зүйн байдлын тухай хуулийн төсөл болон хамтад өргөн мэдүүлсэн хуулийн төслүүдийг эцэслэн батлуулах бэлтгэл хангуулахаар Хууль зүйн байнгын хороонд шилжүүлж байна.

Энэ Хүний эрх хамгаалагчийн эрх зүйн байдлын тухай хууль эцсийн хэлэлцүүлэгт шилжиж байна. Тэгээд энэ хуулийн төслийг санаачилсан манай Д.Цогтбаатар гишүүн, ажлын хэсгээр ажилласан Ц.Мөнхцэцэг гишүүд сайн ажиллалаа. Одоо эцэслэн батлах бэлтгэлийг сайтар хангах ёстой.

Энэ хуулийг баталснаар Үндсэн хуулийн 16 дугаар зүйлд заасан Монгол хүний эдлэх үндсэн 18 эрхийг хангах, улмаар шударга ёсыг тогтоох үйл хэрэг алхмаар урагшилж байна.

Монголын ард түмний хүсэмжлэл бол **“шударга ёс”**. Шударга ёсыг тогтоох үндэс суурь нь **“шударга шүүх”**, **“шударга төр”** юм байгаа юм. Монгол Улсад монгол хүний эрхийг баталгаатай хангаж байж шударга ёс тогтоно.

Хүний эрхийн хамгаалагчийн хуулийг баталж байгаа нь өчигдөр би энэ Хүний эрхийн комиссынхон, энэ цар тахлын үеийн хүний эрхийн нөхцөл байдал, 2020 оны хүний эрхийн илтгэлээ Улсын Их Хуралд өргөн барьсан. Ойрын үед хэлэлцэнэ.

Нэг талаасаа энэ бол зөвхөн Хүний эрхийн Үндэсний Комиссын ажил биш. Тэгэхдээ Хүний эрхийн Үндэсний Комисс зоригтой ажиллаж хүний эрхийг хамгаалдаг институц байх шаардлагатай байгаа шүү. Одоо энэ “хүний эрх хамгаалагч” нар л тэмцдэг. Хүний эрхийн комисс дуугүй байгаад байж таарахгүй шүү.

Хүний эрх ер нь алхам тутам зөрчигдөж байгаа. Хууль болгонд суугаагүй. Дандаа төрийн эрхийг дээдэлж байгаа. Нэг талын эрхийг дээдэлж байгаа. Энэ асуудлыг л өөрчлөх гэж энэ хууль батлагдаж байгаа. Том хамгаалалт, дэмжлэг та бүхэнд өгч байгаа гэдгийг ойлгож, идэвхтэй ажиллахыг хүсэж байна.

Товчоор хэлбэл шударга төрийг, шударга ёсыг тогтоох эрхэм зорилго маань алхам алхмаар амжилттай урагшилж байна. Үүнийг хэрэгжүүлэхэд Улсын Их Хурлын гишүүн бүр, Хүний эрхийн Үндэсний Комисс идэвх чармайлттай ажиллаж байж энэ эрх зүйн хувьсгал, Үндсэн хуулийн нэмэлт, өөрчлөлт амилна шүү гэдгийг онцлон хэлье.

Дараагийн асуудалд оръё.

***Гурав.Монгол Улсын Хүний эрхийн Үндэсний Комиссын***

***тухай хуульд нэмэлт, өөрчлөлт оруулах тухай хуулийн төсөл***

***/****Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан,* ***анхны хэлэлцүүлэг/***

Монгол Улсын Хүний эрхийн үндэсний комиссын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг явуулна.

Төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлтийг Улсын Их Хурлын гишүүн Цэрэнжамцын Мөнхцэцэг танилцуулна.

Байнгын хорооны санал, дүгнэлтийг танилцуулъя. Ц.Мөнхцэцэг гишүүнийг урьж байна.

**Ц.Мөнхцэцэг:** Улсын Их Хурлын дарга, эрхэм гишүүд ээ,

Улсын Их Хурлын гишүүн Д.Цогтбаатараас 2020 оны 5 дугаар сарын 07-ны өдөр Улсын Их Хуралд өргөн мэдүүлсэн Хүний эрх, хамгаалагчийн эрх зүйн байдлын тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2021 оны 3 дугаар сарын 25-ны өдрийн нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Хүний эрх, хамгаалагч эрх зүйн байдлын тухай хуулийн төсөлд Хүний эрхийн Үндэсний Комиссын Хүний эрх, хамгаалагчийн асуудал эрхэлсэн гишүүн Хүний эрх хамгаалагчийн хорооны дарга байх тухай ажлын хэсгээс гаргасан саналыг Улсын Их Хурлын чуулганы нэгдсэн хуралдааны анхны хэлэлцүүлгээр дэмжсэн тул хууль хоорондын уялдааг хангаж, зөрчлийг арилгах зорилгоор Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг Монгол Улсын Их Хурлын чуулганы хуралдааны дэгийн тухай хуульд заасны дагуу боловсруулан хэлэлцүүлсэн болно.

Байнгын хороо 2021 оны 3 дугаар сарын 30-ны өдрийн хуралдаанаараа хуулийн төслийн анхны хэлэлцүүлэг явууллаа.

Хуулийн төслийн анхны хэлэлцэл явуулах үед Улсын Их Хурлын гишүүн Н.Алтанхуяг, Б.Энхбаяр нар Хүний эрхийн Үндэсний Комиссын 5 гишүүнийг 6 болон нэмэгдүүлэхийг дэмжихгүй байгаа бөгөөд одоогийн 5 гишүүн хариуцаж ажиллах бүрэн боломжтой талаар байр сууриа илэрхийлж, төслийн 2 дугаар зүйлтэй холбогдуулан зарчмын зөрүүтэй санал гаргасныг Байнгын хорооны хуралдаанд оролцсон гишүүдийн олонх дэмжээгүй болно.

Хуулийн төслийн анхны хэлэлцүүлэг явуулсан талаарх Хууль зүйн байнгын хорооны санал, дүгнэлт, хуулийн төслийг Та бүхэнд тараасан болно.

Улсын Их Хурлын эрхэм гишүүд ээ,

Хүний эрх хамгаалагчийн эрх зүйн байдлын тухай хуулийн төсөлтэй холбогдуулан боловсруулсан Монгол Улсын Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг явуулсан талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүн байна уу? Н.Алтанхуяг гишүүнээр тасаллаа.

Эрхэм гишүүн Норовын Алтанхуяг.

**Н.Алтанхуяг:** Энэ хүний эрх хамгаалагчийн тухай хууль гээд Д.Цогтбаатар гишүүн санаачлаад оруулаад батлагдаад л явлаа л даа.

Г.Занданшатар даргын хэлж байгаатай би санал нэг байгаа. Манайд хүн дутаагүй. Зориг дутсан. Шударга ёс дутсан болохоос биш хүний тоо дутаагүй байхгүй юу.

Арай хийж 5 хүнтэй Үндэсний Комисс байгуулаад авсан чинь Хүний эрхийн хамгаалагчийн тухай хууль гээд 7 хүн. Орон тооны бус баахан юм гаргаж ирчхээд. Одоо энэ хууль батлагдсантай холбогдуулаад Хүний эрхийн Үндэсний Комиссын 5 гишүүнийгээ 1-ээр нэмэгдүүлье. Тэр нэг нөхөр нь “хүний эрхийг хамгаалагчийнх нь асуудлыг хариуцна” гэж ийм солиотой л юм хийж байгаа юм л даа.

Одоо өөр хийх ажил алга уу? Хөөе. Би та нарт хэлсэн шүү дээ. Та нар сонгогдоод ямар элэнцгээ хийв ээ? Хүний эрх улаан цайм зөрчигдөөд цаана чинь өчнөөн юм болж байхад. Тэр цэрэгт хүүхдээ явуулсан аав ээж уйлаад сууж байна. Та нар энд орон тоо нэмнэ. Дахиад л баахан хүн бий болгоно. Зүрх зориггүй.

Би таныг анх сонгогдож байхад хэлсэн шүү дээ. Зүрх зоригтой хүн наад ажлыг чинь хийдэг юм шүү. Хууль журмаа барьж шударга ёсны төлөө тэмцдэг хүмүүс хийдэг юм. Та нар шиг зүгээр л ингээд цаас эргүүлээд л, орон тоо нэмээд л. Энэ хууль батлагдсантай холбогдуулан нөгөөдхийг нь нэгээр нэмэгдүүлсүгэй энэ тэр гэдэг чинь бол буруу арга барил байна. Наад арга барилаа өөрчлөөч ээ. Ажил хийгээч ээ.

Б.Энхболд билүү, энэ Ж.Хунан уу? Ойлгосон уу? Ж.Хунан. Б.Энхболд оо. Тэгээд л ерөөсөө сандал ширээ, өрөө тасалгаагаар л эргэлдэнэ. Хүний эрх хаана зөрчигдөж байна цаана чинь.

Одоо хүмүүс хүүхдээ цэрэгт явуулж болохгүй нь байна шүү дээ.

**Г.Занданшатар:** Цэндийн Мөнх-Оргил цахимаар.

**Ц.Мөнх-Оргил:** Баярлалаа. Энэ Хүний эрхийг хамгаалагчийн тухай хуулиа баталж болно. Бид батлаад цаашаа явах юм байна.

Хамгийн гол нь энэ хуулийг батлахад дагаж Хүний эрхийн комиссынхоо гишүүдийн тоог нэмэх шаардлагагүй шүү дээ. Н.Алтанхуяг гишүүн, Б.Энхбаяр гишүүн бид гурав Байнгын хорооны хурлаар хэлээд тэгээд нэмрийг олсонгүй л дээ.

Одоо байгаа 5 ажиллахад хангалттай шүү дээ. Тэгэхгүй ингээд л байгууллага байгуулаад л. Араас нь дөнгөж сая баталсан хууль дээрээ нэмэлт, өөрчлөлт оруулаад л. Тэгээд л байгуулсан байгууллага дээрээ дахиад л орон тоо нэмээд л. Ингээд хуулийн учрыг алдагдуулаад байх юм. Энэ өргөн барихдаа ч байхгүй байсан юмыг ажлын хэсэг ингэж нэмж оруулж ирж зохимжгүй шүү дээ. Аль ч талаас нь харсан гэсэн.

Тэгээд энэ хуульд оруулж байгаа нэмэлт, өөрчлөлтийг дэмжих боломжгүй байна. Баярлалаа.

**Г.Занданшатар:** Ширнэнбаньдын Адьшаа гишүүн.

**Ш.Адьшаа:** Хүний эрх хамгаалагчийн тухай хуулийг Улсын Их Хурал өнөөдөр хэлэлцэж батлах шатандаа явж байна.

Энэ нэмэлт, өөрчлөлтийг зайлшгүй оруулах шаардлагатай. Бид өнөөдөр хүний эрх, эрх чөлөөний асуудалд анхаарлаа хандуулж, энд үүрэг хариуцлага хүлээж байгаа энэ байгууллагыг бид дэмжиж өгөх ёстой. Боловсон хүчний хувьд ч дэмжих ёстой. Санхүү, хөрөнгө мөнгөний хувьд ч дэмжих ёстой. Ингэж бүх бололцоог нь хангаж шаардахын зэрэгцээ тэд нараас мөн үүрэг хүлээх, үүрэг хариуцлагаа биелүүлэхийг бас шаардах ёстой.

Өнөөдөр Үндэсний Комиссын 5 гишүүн Монгол Улсын хэмжээнд, түүнчлэн гадаадад хүний эрхийн асуудлаар үйл ажиллагаа явуулна гэвэл үнэхээр учир дутагдалтай байгаа. Учир дутагдалтай байгаа.

Өнөөдөр Монгол Улсад хүний эрх хамгаалах асуудал бол хамгийн хүнд байдалд орсон гэж бодож байгаа. Сүүлийн үед Т.Чимгээ гээд хүний асуудал эрх баригчид, сөрөг хүчин, энэ хэрэгт оролцсон хүмүүс, ял авсан хүмүүсийг хэвлэл мэдээллийн хэрэгслээр янз бүрийн өнцгөөс гарч энүүгээр одоо бараг тийм нийгмийн шоу хийж байна шүү дээ. Шоу хийж байна.

Хэн нэгэн улс төрч рүүгээ муу харагдуулахын тулд хэрэг төвөгт оролцсон хүмүүсийг зохион байгуулалттайгаар хэвлэл мэдээллийн хэрэгслээр давшиж дайрч доромжилж байна. Дээр нь энэ асуудлаар үг хэлсэн улс төрчийг, улс төрчдийг, Их Хурлын гишүүдийг жадлан эсэргүүцэж байна./минут дуусав/

**Г.Занданшатар:** Ш.Адьшаа гишүүнд нэмэлт 1 минут өгье.

**Ш.Адьшаа:** Өнөөдөр энэ асуудлыг Засгийн газар нууцаас гаргасан гэсэн. Тэр хүмүүс сонирхсон хүн бүхэн үүнийг үз ээ. Түүнээс биш өнөөдөр Улсын Их Хурал, Засгийн газар зохион байгуулалттайгаар. Тэр Б.Энхбаяр гишүүн юу яриад байна. Үүнийг нийтийн бараг тийм нэвтрүүлэг маягийн юм хийе гэж байна шүү дээ. Ингэж улс төржсөн юм уу. Хэн нэгнийхээ ийм оноо авах байдлаар явбал наадах хэргийн чинь үнэн мөн нь шийдэгдэхгүй. Жинхэнэ шоу болно. Эндээ одоо бас энэ хууль тогтоох байгууллага, Засгийн газар, хүний эрхийг хамгаалах байгууллага бас төр гэдэг утгаараа энэ асуудалд хандаарай. Нотлох баримтын хэмжээнд нь асуудлыг шийдээрэй гэж би уриалж байгаа юм. Түүнээс биш өнөөдөр энэ асуудлыг олон талаас нь нийгэмд гарсан энэ шуугиант байдлаар далимдуулаад өөр өөрийн өнцгөөс тайлбарлаад, өөр өөрийн байдлаар өөр өөрсдийнхөө хэвлэл мэдээллийн хэрэгсэл, өөр өөрийн улс төрийн өнцгөөс.../минут дуусав/

**Г.Занданшатар:** Улсын Их Хурлын индрийг ашиглаад ч бай эрхэм гишүүд нэг юмыг анхааруулж хэлэхэд.

Сая баталсан бидний шүүхийн багц хуулиар шүүн таслах ажиллагаанд хөндлөнгөөс нөлөөлөхийг шүүн таслах ажиллагааны эсрэг гэмт хэрэг гэж тооцож байгаа.

Тэгэхээр аливаа хэлбэрээр, бүхий л хэлбэрээр шүүх засаглалд хөндлөнгөөс нөлөөлж болохгүй.

Харин ганцхан дуугарч байх ёстой байгууллага бол Хүний эрхийн комисс. Тийм учраас асуулт хариулт явж байгаа учраас Хүний эрхийн комисс үүнийг анхаарч ажил. Одоо “Хэлгүй Короля” шиг дуугүй суугаад байдаг. Цаана чинь хүний эрх зөрчигдлөө гээд асар олон асуудлууд яригдаад байдаг. Үнэн худлыг нь шүүн тунгааж дүгнэлт гаргаж, байх ёстой байгууллага нь таг чиг байгаад байдаг.

Тэгээд хамгийн гол нь бид энэ сэтгэлгээний хоцрогдол, тогтсон хуучин муу уламжлал, ойлголтоосоо салах хэрэгтэй байна. Төр хүний эрхийг хамгаалаад, төр хүний эрхийг зөрчөөд. Тэгээд ганцхан л Хүний эрхийн комисс ч юм уу, нэг төрийн байгууллагын ажил юм шиг энэ хүний эрхийн асуудал биш ээ.

Хэрвээ Хүний эрх хамгаалагчийн хууль дээр хариуцсан ядаж нэг орон тоо байхгүй бол тэр иргэний нийгмийн байгууллагын санаачилгууд шүдгүй арслан шиг болно. Ийм учраас олон улсын байгууллагын зөвлөмжид ч гэсэн хуулийн төсөл дээр дагалдах хуулийг нь хийгээгүй боловч.

Д.Цогтбаатар гишүүн ээ. Хүний эрхийн комиссын нэг гишүүн хариуцаж ажиллана гээд байгаа шүү дээ. Тийм ээ. Төсөл дээр байсан. Ингэж байж энэ илүү хууль зүйн техникийн хувьд тодорхой болгож байгаа болохоос биш. Ингэж байж энэ Хүний эрхийн комиссын ажил ч гэсэн жигдэрч нийгмийн хөдөлгөөнүүдийн дэмжлэгийг авч, илүү үр дүнтэй ажиллах ийм бололцоо бүрдэх юм билээ.

Тийм учраас энэ бол хүний эрхийн өртөг ямар их зардал гарч байгаа вэ. Хүний алдар, нэр хүндийг хүний хэлмэгдсэн, хохирсон зүйлийг мөнгөөр үнэлэх аргагүй. Тийм учраас ганцхан хүний орон тоон дээр хүний эрхийн байгууллагуудыг жигдрүүлэх асуудал дээр нь ингэж хойш нь татаж хэрэггүй.

Ер нь бид энэ хүний эрхийн чуулган болгоё гээд хаврын чуулганаа цоллосон. Тийм учраас шударга ёсыг тогтооё гэвэл хүний эрхийг л хамгаалах асуудал шүү.

Ингээд гишүүд асуулт асууж, хариулт авч дууслаа. Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг.

Ингээд анхны хэлэлцүүлэг хийлээ. Хүний эрхийн Үндэсний Комиссын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлж байна.

Дараагийн асуудалд орно.

***Дөрөв.Засгийн газрын тусгай сангийн тухай хуульд***

***нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2021.03.19-ний өдөр өргөн мэдүүлсэн,****анхны хэлэлцүүлэг/***

Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна.

Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг Улсын Их Хурлын гишүүн Цэндийн Сандаг-Очир танилцуулна.

**Ц.Сандаг-Очир:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 3 дугаар сарын 19-ний өдөр Улсын Их Хуралд өргөн мэдүүлсэн Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг Улсын Их Хурлын чуулганы 2021 оны 3 дугаар сарын 25-ны өдрийн нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн.

Төсвийн байнгын хороо 2021 оны 3 дугаар сарын 31-ний өдрийн хуралдаанаараа хуулийн төслүүдийн анхны хэлэлцүүлгийг явууллаа.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.5 дахь хэсгийг үндэслэн Нийгмийн бодлогын байнгын хороо Хүүхдийн эрхийн тухай хуульд нэмэлт оруулах тухай хуулийн төслийг хэлэлцэн, санал, дүгнэлтээ тус Байнгын хороонд ирүүлсэн болно.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Б.Жаргалмаа Хүүхдийн төлөө сангаас зарцуулах зардал, олон улс, тив, дэлхийн соёл, урлаг, спортын тэмцээн наадамд оролцохоор бэлтгэлээ хангаж байгаа, мөн оролцох болзол хангасан хөгжлийн бэрхшээлтэй хүүхдэд дэмжлэг үзүүлэх асуудлыг нэмж тусгах саналыг гаргасныг нийт гишүүдийн 37.5 хувийн саналаар, Улсын Их Хурлын гишүүн Ж.Батжаргал Хүүхдийн төлөө сангийн эх үүсвэр нэмэгдсэн өртгийн албан татварын орлогын нэг хувийг төвлөрүүлэх санал гаргасныг 37.5 хувийн саналаар, Улсын Их Хурлын гишүүн Ц.Сандаг-Очир хүүхдийн төлөө оролцоог дээшлүүлэх асуудлыг нэмж тусгах, сангийн хуваарилалт нь хүүхдийн хөгжлийг дэмжихээс гадна хүүхдийг хамгаалах, оролцоог нь дээшлүүлэх асуудлыг нэмж тусгах санал гаргасныг 43.8 хувийн саналаар, Улсын Их Хурлын гишүүн Г.Амартүвшин хуулийн хэрэгжих хугацааг ердийн журмаар дагаж мөрдөх нь зүйтэй гэсэн санал гаргасныг 43.8 хувийн саналаар тус тус дэмжээгүй болно.

Улсын Их Хурлын гишүүн Г.Амартүвшин хамт өргөн мэдүүлсэн хуулийн төслүүдтэй холбогдуулж хууль зүйн техник хангуулахаар зарчмын зөрүүтэй саналууд гаргасныг хуралдаанд оролцсон гишүүдийн олонх бас дэмжээгүй болно.

Төслүүдтэй холбогдуулан Улсын Их Хурлын шүүхээс гаргасан зарчмын зөрүүтэй саналын томьёоллыг Та бүхэнд хүргүүлсэн болно.

Улсын Их Хурлын эрхэм гишүүд ээ,

Засгийн газрын тусгай сангийн тухай хуульд нэмэлт оруулах тухай, Хүүхдийн эрхийн тухай хуульд нэмэлт оруулах тухай, Авто тээврийн тухай хуульд нэмэлт оруулах тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг хүсье.

Баярлалаа.

**Г.Занданшатар:** Ажлын хэсгийн гишүүдийг танилцуулъя. Аюушийн Ариунзаяа Хөдөлмөр нийгмийн хамгааллын сайд байна. Нарантуяагийн Баярмаа Хөдөлмөр, нийгмийн хамгааллын яамны Хүн амын хөгжлийн газрын Хүүхэд, залуучууд, ахмад настан, гэр бүлийн хөгжлийн хэлтсийн дарга оролцож байна.

Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Цахимаар С.Чинзориг, Б.Жаргалмаа гишүүдээр тасаллаа. Бадарчийн Жаргалмаа гишүүн асуулт асууна.

**Б.Жаргалмаа:** Та бүхнийхээ өглөөний амгаланг айлтгая.

Өчигдөр Төсвийн байнгын хороон дээр хэлэлцсэн Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төсөлд хөгжлийн бэрхшээлтэй хүүхдийг дэмжих асуудлаар би зарчмын зөрүүтэй санал оруулсан байгаа.

Тэгээд энэ саналаа дахиж чуулганы нэгдсэн хуралдаанаар оруулж өгнө үү гэж танаас хүсье.

**Г.Занданшатар:** Содномын Чинзориг гишүүн. Дараа нь Даваажанцангийн Сарангэрэл, Чинбатын Ундрам.

Энэ чинь үг гэж. Энэ чинь асуулт шүү дээ. Одоо Байнгын хороотой холбоотой асуулт асуух гишүүд байгаа юм уу? Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу?

Танхимаас алга. С.Чинзориг гишүүн асуулт асуух юм уу? Тийм ээ. Д.Сарангэрэл ч үг гэсэн байна. Содномын Чинзориг гишүүн.

**С.Чинзориг:** Байнгын хорооноос тодруулах гэсэн юм.

Энэ Хүүхдийн төлөө сан байгуулах асуудлыг дэмжиж байгаа юм. Яах вэ, сайхан нэртэй сан байгуулагдаж юм. Гэхдээ орлоготой холбоотой асуудал жаахан байгаа юм. Улсын автомашины тусгай дугаарын борлуулалт, хандивын тоглолтоос л орлого бүрдүүлэх л ийм хууль орж ирж байгаа юм. Тэгээд орлого цаашдаа бүрдээд, үр дүнтэй үйл ажиллагаа төвөгтэй л дөө.

Энэ орлогыг жаахан өргөжүүлж өгмөөр байгаа юм. Тухайлбал, байгалийн баялгаас орлогын тодорхой хэсгийг энэ санд төвлөрүүлэх асуудлыг яримаар байгаа юм. Онцгой албан татвар, архи тамхины онцгой албан татварын тодорхой хэсгийг энэ орлогод төвлөрүүлэх асуудлыг бас авч үзмээр байгаа юм.

Гурав дахь асуудал нь, Хүүхдийн төлөө санд хандив өгсөн аж ахуйн нэгж, байгууллагуудыг татвараас хөнгөлөх, чөлөөлөх, дэмжлэг үзүүлэх ийм асуудлуудыг уг нь орлого талд нь авч үзмээр байна. Ингэж байж Хүүхдийн төлөө сангийн орлого бүрдүүлэлт нэлээн үр дүнтэй болно л доо.

Энэ машины тусгай дугаарууд, хандивын тоглолтоор бүрдүүлнэ гэвэл энэ орлого бүрдэхгүй. Байнгын хороон дээр энэ асуудлыг яриагүй юм уу? Нийгмийн бодлогын байнгын хорооны санал, дүгнэлтэд орсон байх ёстой. Энэ орлогыг нь жаахан өргөжүүлэх талаар ярилцаж болоогүй юм уу гэдгийг асууя. Ийм асуулт байна.

**Г.Занданшатар:** Байнгын хороо. М.Оюунчимэг гишүүн асуултад хариулах уу? Төсвийн байгууллагын хороо. Тийм. Ч.Хүрэлбаатар. Төсвийн байнгын хорооны дарга.

**Ч.Хүрэлбаатар:** Гишүүдээ энэ өглөөний мэндийг хүргэе.

Үндсэндээ Засгийн газраас оруулж ирэхдээ энэ Хүүхдийн төлөө сан бол гурван эх үүсвэрээс бүрдэнэ гэсэн. Нөгөө олны анхаарал татдаг, хүмүүсийн дуртай автомашины дугаарыг борлуулсны орлогыг энэ сандаа төвлөрүүлнэ.

Спорт, урлагийн тоглолтын орлогыг бас эндээ төвлөрүүлнэ. Тэгээд 212.3 дээр бусад орлого гээд заагаад өгчихсөн байгаа.

Ер нь Засгийн газрын тусгай сангийн орлого дээр бүр яг хатуу, одоо юу гэдэг юм, төсвийн орлогын тийм татварын тэдэн хувь гэж зааж өгөх нь өөрөө ер нь олон улсад тийм их зөв арга биш гэдэг. Ийм л зүйл байдаг. Үүний дагуу Засгийн газар энэ сангийн эх үүсвэрийг заахдаа бас энэ гурвыг оруулж ирсэн болов уу гэдэг ийм байр суурьтай байна.

Тэгээд хэлэлцүүлгийн явцад Б.Батжаргал гишүүн нэмүү өртгийн албан татварын орлогын нэг хувийг энэ Хүүхдийн төлөө санд зарцуулъя гэдэг санал гаргасан. Энэ нь дэмжигдээгүй гэдгийг би та бүгдэд хэлье.

**Г.Занданшатар:** Одоо эрхэм гишүүн Даваажанцангийн Сарангэрэл цахимаар асуулт асууна.

**Д.Сарангэрэл:** Баярлалаа. Дарга аа.

Энэ хөгжлийн бэрхшээлтэй хүүхдийн асуудал бидний мэддэггүй бусдын эдэлдэг зовлон л доо. Тэгээд бид чинь хөгжлийн бэрхшээлтэй хүүхэд, иргэдээ хөдөлмөр эрхлэлтийг нь дэмжинэ, нийгэмшүүлье, урлаг спортоор дамжуулан нийгмийн амьдралд бусдын адил ижил тэгш идэвхтэй оролцуулна гээд ам дээрээ маш их ярьж байгаа. Ачир дээрээ ганц заалт оруулахаар зэрэг Төсвийн байнгын хороо дэмжээгүй юм.

Өнөөдөр хөгжлийн бэрхшээлтэй хүүхдүүдийг дэмжсэнээр бид анх удаа олимпын аварга төрүүлсэн. Харваагаар Д.Баатаржав гэдэг олимпын аваргатай болсон.

Хэрвээ энэ сан хөгжлийн бэрхшээлтэй хүүхдүүдээ хөгжүүлэх, далд авьяасыг нь нээх, эцэг эхэд нь дэмжлэг болох энэ асуудлыг оруулахгүй юм бол...

**Г.Занданшатар:** Д.Сарангэрэл гишүүн. Цаад зурагтынхаа дууг хаагаарай. Давхар явахаар шуугиад байна.

**Д.Сарангэрэл:** Ойлголоо.

**Г.Занданшатар:** Д.Сарангэрэл гишүүний минутыг нэмээд өгчхөөрэй.

**Д.Сарангэрэл:** Ийм чухал асуудлыг бид үл тоож болохгүй.

Улсын Их Хурлын гишүүд минь хөгжлийн бэрхшээлтэй хүүхэдтэй эцэг, эхийн зовлон ямар их гэж бодож байна. Бид мэдэхгүй болохоороо үл тоогоод байгаа юм.

Тэгээд энэ сангаараа ялангуяа хүүхдийг, тэр дундаа хөгжлийн бэрхшээлтэй хүүхдүүдийг дэмжих чиглэлд үнэхээр Улсын Их Хурлын гишүүд санал нэгтэй байх ёстой.

Б.Жаргалмаа гишүүн маань чухал санал гаргасан. Улсын Их Хурлын эмэгтэй гишүүд ярилцсан. Бүрэн дүүрэн дэмжиж байгаа.

Дээр нь аавууд, эрэгтэйчүүд Та бүхэн маань дэмжих хэрэгтэй. Яаж хөгжлийн бэрхшээлтэй хүүхдүүдээсээ татгалзаж, тэр хүүхдүүдэд үгүй гэж хэлж чадаж байна. Болохгүй. Хэрвээ Улсын Их Хурлын чуулганаар өнөөдөр ийм шийдвэр гарвал үнэхээр олон хүн гомдолтой үлдэнэ шүү.

Би дахин хэлье. Хөгжлийн бэрхшээлтэй хүүхдийн асуудал бидний мэдэрдэггүй бусдын эдэлдэг маш том зовлон. Бид хэрвээ ард түмний төлөөлөл юм бол энэ ард түмний энэ зовлонг хуваалцах учиртай, нимгэлэх үүрэгтэй. Тэгээд би та бүхнийг үүргээ биелүүлээрэй гэж уриалж байна. Баярлалаа.

**Г.Занданшатар:** Ч.Хүрэлбаатар дарга. Төсвийн байнгын хорооны дарга.

**Ч.Хүрэлбаатар:** Түрүүн Б.Жаргалмаа гишүүн хэлсэн. Д.Сарангэрэл гишүүний асуултад хариулъя.

Энэ саналыг өчигдрийн хуралдсан Төсвийн байнгын хороон дээр Б.Жаргалмаа гишүүн гаргасан. Олон улс, тив, дэлхийн соёл, урлаг, спортын уралдаан тэмцээн, наадамд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх гэдэг. Яг хөгжлийн бэрхшээлтэй хүүхдүүдээ сонгож аваад энэ зардлыг нь баталгаажуулъя гэдэг ийм саналыг Б.Жаргалмаа гишүүн гаргаж тайлбарласан.

Хуралдаанд оролцож байсан гишүүд бол ерөнхийдөө дэмжиж байсан болов уу гэж би бодож байгаа. Саналаа өгөхдөө ч тэгсэн. Харин нөгөө цахимаар өгөх үед энэ санал дэмжигдээгүй уначихсан байгаа юм.

Зүгээр энэ юутай холбогдчихов гэж бодохдоо би Ц.Сандаг-Очир гишүүн “хөгжлийг” гэсний дараа “хамгаалал, оролцоог” гэсэн зүйлийг бас нэмсэн. Энэ санал нь бас уначихсан байгаа юм. Ингээд Ц.Сандаг-Очир гишүүний санал, Б.Жаргалмаа гишүүний саналыг нийлүүлээд хийчихвэл бүрэн агуулгаараа Их Хурлын гишүүдийн гаргаж байгаа санал дэмжигдэх боломжтой юм болов уу гэж харсан.

Зөвхөн “хөгжил” гэхгүй, “хамгаалал, оролцоог” гэсэн Ц.Сандаг-Очир гишүүний гаргасан санал хойно байгаа юм. Энэ хамтдаа шийдэгдээд явчихвал их зөв зүйтэй болов уу л гэсэн бодолтой байна. Дэмжсэн.

**Г.Занданшатар:** Одоо Чинбатын Ундрам асуулт асууна.

**Ч.Ундрам:** Та бүхэнд энэ өдрийн мэндийг хүргэе.

Хүүхдийн төлөө сангийн зарцуулалт нь үндсэн хоёр зүйлд зарцуулагдах юм байна гэж төсөл нь орж ирсэн. Тэгээд хүүхдэд зориулсан боловсролын чиглэлийн бүтээн байгуулалтыг дэмжинэ гэсэн байна.

Тэгэхээр мэдээж сургууль, цэцэрлэг болон амралт, чөлөөт цагаа зөв боловсон өнгөрүүлэх амралт, үйлчилгээ, соёлын байгууламжууд нь барих нь чухал боловч доторх үйлчилгээ бас чанартай байх нь чухал гэж би бодоод байгаа юм л даа.

Тэгэхээр сангийн зарцуулалтаа зөвхөн “бүтээн байгуулалт” гэж оруулахгүйгээр нэмээд багшийг нь хөгжүүлэх, бэлтгэх, контент, жүжиг ч юм уу. Тийм ээ. Тэр соён гэгээрлийн чиглэлийн контентууд бэлдэх зүйлд бас зарцуулж болохгүй юм уу гэсэн эхний асуулт байна.

 Хоёрт нь, “зарцуулалтыг хянах тусгай журмыг Засгийн газар батална.” гэсэн байна л даа. Тэгэхээр хяналтыг яг аль байгууллага, хэрхэн тавих вэ гэдэг урьдчилсан төсөөлөл, төлөвлөж байгаа зүйл Та бүхэнд байна уу гэсэн дараагийн асуулт байна.

Тэгээд сүүлд нь хэлэхэд Б.Жаргалмаа гишүүн, сая бас Д.Сарангэрэл сайд маань хэлсэн. Энэ асуудлыг манай эмэгтэй гишүүд ярилцсан. Дэмжиж байгаа. Эрчүүд ч гэсэн үүнийг дэмжээч ээ гэж уриалж байна.

Ерөнхийдөө энэ дээр сая Ч.Хүрэлбаатар гишүүний байр суурийг ойлгоод дэмжигдэх юм байна гэж бодлоо. Баярлалаа.

**Г.Занданшатар:** Ч.Хүрэлбаатар сайд асуултад хариулна. Чимэдийн Хүрэлбаатар гишүүн. Байнгын хороон дарга асуултад хариулна.

**Ч.Хүрэлбаатар:** Ч.Ундрам гишүүний асуултад хариулъя.

Ер нь Монгол Улсын төсөвт хүүхэдтэй холбоотой олон зардлууд бас хуульчлагдаж орж явдаг. Ялангуяа боловсролын чиглэлтэй, хүмүүжилтэй холбоотой контентууд, мөн үүнтэй холбоотой боловсрол олгох ажил Боловсролынхоо сайдын багц дотор нэлээд ороод явсан байдаг.

Хүүхдийн хөгжилтэй холбоотой, хүүхдийн эрх хамгаалахтай, хүүхдийг хамгаалахтай, хүүхдийн асаргаа, хүүхдийн нийгмийн асуудлыг шийдэхтэй холбоотой олон асуудлуудыг Нийгмийн хамгаалал, хөдөлмөрийн сайдын багц дотор мөнгийг нь суулгаад явчихсан байдаг.

Тэгэхээр Засгийн газрын тусгай сангийн зориулалт нь маш тодорхой, цөөхөн зүйл дээрээ төвлөрч явбал илүү үр дүнтэй байдаг. Тодорхой хэмжээний мөнгө тавьчхаад хэтэрхий олон зорилт тавиад түүнийгээ шийдэх гэж оролдох юм бол энэ сан өөрөө амжилтад хүрдэггүй байдаг юм.

Тийм учраас Засгийн газрын зүгээс хоёр зориулалтаар энэ сангийн хөрөнгийг зарцуулъя гэдэг байдлаар оруулж ирсэн.

Нэгдүгээрт нь, хүүхэдтэй холбоотой бүтээн байгуулалт, хөрөнгө оруулалтын ажлуудыг энэ сангаасаа хийе. Дээр нь урамшууллын асуудлыг оруулъя гэсэн. Харин сая түрүүн Б.Жаргалмаа гишүүний гаргасан санал бол хөгжлийн бэрхшээлтэй хүүхдүүдийн тив, дэлхий, томоохон уралдаан, тэмцээнд оролцох зардал, урамшууллыг энэ сангаас гаргая гэдэг нэг зориулалтыг нэмж байгаа ийм л зүйл байгаа.

Тэгэхээр Засгийн газрын сангийн зориулалт нь маш тодорхой, цөөхөн зүйл дээр төвлөрч явах нь илүү оновчтой болов уу гэж Байнгын хорооны гишүүд үзэж санал өгсөн байх гэж бодож байгаа.

**Г.Занданшатар:** Гишүүд асуулт асууж, хариулт авч дууслаа.

Байнгын хорооноос гаргасан зарчмын зөрүүтэй саналын томьёоллоор санал хураалт явуулна. Зарчмын зөрүүтэй 7 санал байгаа. Зарчмын зөрүүтэй саналыг дэмжсэн, дэмжээгүй үг хэлж болно.

Ингээд зарчмын зөрүүтэй саналын томьёоллоор санал хураалт явуулна.

Төсвийн байнгын хороо дэмжээгүй санал байна. Дэмжээгүйг дэмжье гэсэн саналын томьёоллоор санал хураалт явуулна.

1.Төслийн 2 дугаар зүйл буюу 212 дугаар зүйлийн 212.3 дахь хэсэгт доор дурдсан агуулгатай 212.3.3 дахь заалт нэмэх:

“212.3.3.Олон улс, тив, дэлхийн соёл, урлаг, спортын уралдаан тэмцээн, наадамд оролцох бэлтгэл хангаж байгаа болон оролцох болзол хангасан хөгжлийн бэрхшээлтэй хүүхдэд дэмжлэг үзүүлэх.”

Санал гаргасан Улсын Их Хурлын гишүүн Бадарчийн Жаргалмаа. Бадарчийн Жаргалмаа, Сандагийн Бямбацогт гишүүд үг хэлнэ. Бадарчийн Жаргалмаа гишүүн.

**Б.Жаргалмаа:** Би зарчмын зөрүүтэй саналаа Та бүхэнд танилцуулъя.

Үндэсний статистикийн хорооны 2019 оны мэдээгээр 0-ээс 18 насны 11 мянга 453 хөгжлийн бэрхшээлтэй хүүхэд өнөөдөр Монгол Улсад амьдарч байгаа.

Эдгээрээс 6518 хүүхэд нь ерөнхий боловсролын сургуульд сурч, үүнээс 1740 хүүхэд нь тусгай сургуульд суралцаж байгаа. Энэ дээр тоо зөрчихлөө. 1740 хүүхэд нь тусгай сургуульд суралцаж байгаа. Сургуулийн өмнөх насны хөгжлийн бэрхшээлтэй 1585 хүүхэд байгаагаас 2019-2020 оны хичээлийн жилд цэцэрлэгт ердөө 1076 хүүхэд л хамрагдсан байна.

Иймд эдгээр хүүхдийн хөгжлийг Хүүхдийн төлөө сангаас дэмждэг байх асуудлыг тусгай сангийн тухай хуульд тусгаж өгөөч ээ гэдэг саналыг тавьж байгаа юм.

Сая зарчмын зөрүүтэй саналыг маань уншчихсан. Олон улс, тив, дэлхийн чанартай урлаг, спортын уралдаан тэмцээнд хөгжлийн бэрхшээлтэй хүүхэд оролцоход тусгай хэрэгцээнээсээ шалтгаалаад эцэг эх, асран хамгаалагч, мөн дасгалжуулагчтайгаа явах шаардлага байдаг.

Энэ хүүхдүүдэд замын зардал, тэмцээнд оролцох хугацааны байр, хоолны зардал, тэмцээний хураамжийг бүрэн олгохоос гадна хүүхдийн асран хамгаалагч, дасгалжуулагчийн замын зардал, тэмцээнд оролцох хугацааны байр, хоолны зардлыг олгох хэрэгцээтэй болдог.

Би та бүхэнд нэгэн сайн жишээг хэлье. 2018 онд Абу Дабид болсон тусгай олимпод эх орноо төлөөлөн оролцсон 20 тамирчин амжилт үзүүлж ирж байсан. Монголынхоо төрийн далбааг тэнгэрт мандуулчхаад ирж байсан.

Хүүхдийн төлөө сангаас хөгжлийн бэрхшээлтэй хүүхдэд дэмжлэг үзүүлснээр нийт хөгжлийн бэрхшээлтэй хүүхдүүд урам зориг өгч, урлаг спортоор дамжуулан тэдний хөгжлийг дэмжих, нийгмийн амьдралд идэвхтэй оролцоход нь гол дэмжлэг үзүүлнэ гэж бид үзэж байгаа юм.

Та бүхэн сайн мэдэж байгаа. 2000 оноос хойш бид “хүүхдийн төлөө за” гэж хэлсээр байгаа. Одоо “за” гэдэг үгэнд хүүхдүүд итгэхээ больсон. Тэд тэр үгэнд сэтгэлийн дэм авахаа больсон. Бид одоо хүүхдүүдээ дэмжих ёстой. Тэр ч үүднээсээ би энэ саналыг оруулж байгаа юм.

Хөгжлийн бэрхшээлтэй хүүхдээ битгий хэл өнөөдөр цахим хичээлээ хийж байгаа хүүхдүүддээ бид тусалж чадаж байгаа билүү. Чадахгүй байгаа шүү дээ. Бид үгээ хэлж байгаа. Тэгвэл бид хөгжлийн бэрхшээлтэй хүүхдүүдийн төлөө ажиллаж байгаа эцэг, эхчүүдээ яагаад дэмжиж болохгүй гэж. Яагаад тэр хүүхдүүддээ амьдрах итгэл, урам өгч болохгүй гэж. Энд танхимд сууж байгаа 76 ээж, аав бүгдээрээ хүүхдүүдтэй. Бүгдээрээ “хүүхдийн төлөө за” гэж хэлээрэй. Энэ бол зөвхөн хэлээд өнгөрөх биш. Тийм ээ.

Бодит ажил гэдгийг би Та бүхэнд баттайгаар хэлье. Энэ хууль батлагдаж байгаа юм чинь би Та нараас ийм зүйлс шаардаж байгаа. Эмэгтэй гишүүд маань дэмжсэн. Өчигдөр С.Одонтуяа гишүүн Төсвийн байнгын хороон дээр санал өгсөн боловч уначихлаа гэсэн. Техник асуудлаас шалтгаалсан байх. Та бүхнийг бүгдийг нь дэмжээрэй гэж хүсэж байна. Олон түмэн харж байгаа шүү. Бид хүүхдүүдийнхээ төлөө хийх ёстойгоо хийх ёстой шүү. Бидний хүүхдүүд шүү гэдгийг дахиад хэлье.

**Г.Занданшатар:** Цахимаар юм хүн байсан уу? Нэрээ өгөөч ээ. Сандагийн Бямбацогт үг хэлье.

**С.Бямбацогт:** Хүүхдийн хөгжлийг дэмжих, хүүхдийн төлөө бүтээн байгуулалтад зориулсан саналтай болж байгааг дэмжиж байгаа. Бүгд дэмжиж байгаа байх.

Энэ дунд сая Б.Жаргалмаа гишүүний гаргасан, унасан саналтай холбогдуулж нэг тодорхой санал хэлье. Ерөнхийд нь дэмжиж байгаа.

Засгийн газрын өргөн барьсан төсөл дээр тив, дэлхийн соёл, урлагийн болон спортын уралдаан тэмцээнд амжилт гаргасан хүүхдийг шагнаж урамшуулах гэж байгаа юм. Энэ тив, дэлхийн соёл, урлагийн болон спортын уралдаан тэмцээнд оролцох гэж маш их зардал гардаг. Бэлтгэл хийдэг. Зардлууд гаргадаг. Оролцоод амжилт гаргасныхаа дараа тэр болгон амжилт гаргах, гаргахгүй асуудал байна.

Тэгэхээр энэ жаахан хязгаарлагдмал болчхоод байгаа юм л даа.

Б.Жаргалмаа гишүүний гаргасан саналаар явахаар бас хэтэрхий өргөн болчих гээд байна. Олон улс, тив дэлхийн соёл урлаг, спортын уралдаан тэмцээн, наадамд оролцох бэлтгэл хангаж байгаа байж байгаа. Тэгэхээр нийтдээ улсын хэмжээнд 11 мянга 500 орчим хөгжлийн бэрхшээлтэй хүүхэд байгаа. Энэ 11 мянга 500 хүүхэд маань бүгдээрээ бэлтгэл хангана, зардал гэх юм бол энэ улсын төсөв, сан маань даах уу, даахгүй юу.

Түүний оронд тэр оролцох болзол хангасан. Тийм ээ. Хөгжлийн бэрхшээлтэй хүүхдэд дэмжлэг үзүүлье гэвэл. Тодорхой шалгуур, шаардлага хангасан хүүхдүүдийн бэлтгэл болон тэмцээн уралдаанд оролцох зардлыг нь энэ сангаас гаргая гэх юм бол харьцангуй боломжийн болоод явчих болов уу.

Ер нь хөгжлийн бэрхшээлтэй хүүхдүүдээ дэмжих тал дээр бид анхаарах ёстой. Бид бүгдээрээ л үр хүүхэдтэй, бүгдээрээ л үр хүүхэд маань эрүүл энх, саруул өсөөсэй, бойжоосой гэж хүсдэг. Амьдралын биш гай зовлонгоор хөгжлийн бэрхшээлтэй болж төрдөг. Насан туршдаа тэр хөгжлийн бэрхшээлтэй хүүхдийг өсгөх гэж, хүмүүжүүлэх гэж аав, ээж нь зовдог. Тэр хүүхэд ч гэсэн насан туршдаа бас л амьдралын бэрхшээлтэй асуудалтай байдаг.

Тийм болохоор бид хөгжлийн бэрхшээлтэй хүүхдүүдээ анхаарах ёстой байх. Анхаарахдаа харин бас тодорхой хэмжээнд уралдаанд оролцоод ирснийх нь дараа шагнаж урамшуулах биш, уралдаанд оролцох болзол хангасан хөгжлийн бэрхшээлтэй хүүхдүүдийнхээ тэр бэлтгэл хангах, уралдаан тэмцээнд оролцох зардал, урамшууллыг нь гаргах төсөв, мөнгийг сангаасаа зарцуулж явах байдлаар шийдэх нь зөв болов уу.

Б.Жаргалмаа гишүүний саналыг ийм байдлаар бид эцсийн хэлэлцүүлэг аваад явчихъя. Үүнийг дэмжиж өгөөч ээ гэж гишүүдээсээ хүсье.

**Г.Занданшатар:** Цахимаар Хүрэлбаатарын Булгантуяа гишүүн.

**Х.Булгантуяа:** Сан байгуулахыг дэмжиж байгаа юм.

Бид 2017 онд Монгол Улсын Засгийн газраас 270 тогтоолоор хүүхдийн хөгжил бол үндэсний хөтөлбөр гэж. Ингээд энэ дээр бараг 100 ажлыг хийхээр оруулж ирсэн байж байгаа. Ийм том том хөтөлбөрүүд бид баталчхаад үүнийхээ хэрэгжилтэд хяналт тавьдаггүй. Хөтөлбөрүүдийг мөнгө байхгүй гээд ярьдаг.

Тэгээд өнөөдөр хүүхдийн том сан байгуулж байгаа. Хөтөлбөртэйгөө уяад өгчихвөл яасан бэ. Энэ дээр хөгжлийн бэрхшээлтэй хүүхдийн асуудал байна, хүүхэд хамгааллын асуудал байна, хүүхдийн хөдөлмөрийн мөлжлөгийн асуудал байна. Би бараг 100 асуудлыг Эрүүл мэндийн сайд, Боловсролын сайд гээд холбогдох хүмүүст нь хариуцуулсан байна л даа. Хөдөлмөр, нийгмийн хамгааллын сайд гээд.

Тэгэхээр том хөтөлбөрөө баталсан юм чинь сантайгаа бас уяж өгөх нь зүйтэй юм. Үүн дээр хөгжлийн бэрхшээлтэй хүүхдүүдийн асуудал бас орж өгсөн байж байгаа гэдэг саналыг хэлэх гэсэн юм.

**Г.Занданшатар:** Дэмжээгүйг дэмжихгүй гэсэн үг хэлж байгаа л гэж ойлгох хэрэгтэй шүү дээ.

Одоо Цэдэндамбын Цэрэнпунцаг гишүүн. Цахимаар.

**Ц.Цэрэнпунцаг:** Сонсогдож байна уу?

**Г.Занданшатар:** Сонсож байна. Сонсож байна.

**Ц.Цэрэнпунцаг:** Өглөөний мэнд хүргэе.

Б.Жаргалмаа гишүүний саналыг дэмжиж үг хэлж байгаа юм. Тэгээд бүгдээрээ ер нь бүгд л дэмжиж үг хэлж байгаа юм байна. Гол нь бид Төсвийн байнгын хороон дээр уначихсан нь техникийн асуудалтай холбоотой гэж ойлголоо.

Тэгээд Төсвийн байнгын хороо маань үүнийг дэмжиж гаргахгүй бол бүх юмыг нь зоосны нүхээр харж байгаа юм шиг л юм харагдана даа. Тэгэхээр зэрэг үүнийгээ харин тэр Ц.Сандаг-Очир гишүүн, Б.Жаргалмаа гишүүн нарын гаргаж байгаа саналуудыг нь нэгтгэж байгаа нэг тодорхой зүйл, заалт болгоод оруулах хэрэгтэй байх.

Энэ сангийн зориулалтыг Ч.Хүрэлбаатар даргынхаар гурван ажилд зориулах болж байна. Гурав дахь ажил нь бол энэ хөгжлийн бэрхшээлтэй бэрхшээлтэй хүүхдүүдийн спорт, тэмцээнд оролцох тэр нөхцөл бололцоог нь хангахад зориулах юм байна гэж ойлгож энэ саналыг дэмжиж үг хэлж байна.

Та бүхэн энэ саналыг сайн дэмжээрэй. Баярлалаа.

**Г.Занданшатар:** Одоо санал хураалт явуулна. Гишүүд үг хэлж дууслаа. Дэмжсэн, дэмжээгүй үг хэлж дууслаа.

Байнгын хорооны саналаар санал хураалт явуулна. Төсвийн байнгын хороо дэмжээгүй. Санал хураалт явуулъя.

Санал хураалтад 69 гишүүн оролцож, 16 гишүүн дэмжиж. Төсвийн байнгын хорооны саналыг 16 гишүүн дэмжиж. Б.Жаргалмаа гишүүний саналыг болохоор 53 гишүүн дэмжиж Б.Жаргалмаа гишүүний санал босож байна.

Тэгээд ер нь яах вэ, санал хураалт явуулахгүйгээр гүйцээн боловсруулах чиглэл өгч болно. Тэгэхдээ эцсийн хэлэлцүүлэг дээр энэ “болзол хангасан хөгжлийн бэрхшээлтэй хүүхдэд” гэдэг чинь нөгөө ялгаварлан гадуурхах, хүүхдийн эрхийн конвенцоо үзэж байгаад Үндсэн хууль, бусад хуультай нийцүүлж гүйцээн боловсруулах чиглэлийг өгч байна. Тооцоо судалгаа энэ тэрийг нь бас сайн харж үзэх хэрэгтэй.

Хоёрдугаарт, Төслийн 2 дугаар зүйлийн 212.2 дахь хэсэгт буюу ХХүүхдийн төлөө сангийн хөрөнгийн эх үүсвэрт “нэмэгдсэн өртгийн албан татварын орлогын 1 хувь”-ийг нэмж тусгах.

Санал гаргасан Улсын Их Хурлын гишүүн Жигжидийн Батжаргал. Д.Тогтохсүрэн гишүүн нэр үг тасаллаа. М.Оюунчимэг гишүүн. Дуламдоржийн Тогтохсүрэн гишүүн үг хэлнэ.

**Д.Тогтохсүрэн:** Тусгай сангийн тухай хууль чухал хууль байгаа юм. Тэгээд хамгийн гол нь орлогоо бодох хэрэгтэй. Бид зарлага л яриад байгаа юм.

Тэгэхээр эх үүсвэр дээр нь Ж.Батжаргалыг нь гаргасан санал ерөнхийдөө бас их зөв санал байгаа юм. Тэгэхдээ үүнийг нарийвчилж дахиж Байнгын хороо гуравдугаар хэлэлцүүлэг дээр авч үзвэл яасан юм бэ гэсэн. Би тийм санал гаргах гээд байгаа юм.

Нийт нэмэгдсэн өртгийн албан татварын 1 хувь гэдэг бол өндөр. Улсын төсөвт нэлээд хэмжээний дутагдал гарна. Тийм учраас зөвхөн архи, тамхины импортын болон үйлдвэрлэлийн нэмэгдсэн өртгийн албан татварын 1 хувь гэвэл энэ их зохимжтой байгаа юм.

Тэгээд ийм томьёоллоор Байнгын хороо авч үзээд дахиад гуравдугаар хэлэлцүүлэг дээр яривал яасан юм бэ. Ийм хэлбэрээр нь би гуравдугаар хэлэлцүүлэг рүү буюу эцсийн хэлэлцүүлэг рүү шилжүүлчихвэл яасан юм бэ. Санал хураахгүйгээр гэж байгаа юм.

Тэгээд яах вэ, манай Төсвийн байнгын хорооныхон ярилцаг, авч үзэг. Зөвхөн архины, тамхины импортын болон үйлдвэрлэлийн нэмэгдсэн өртгийн албан татварын 1 хувь гэх юм бол нэлээн хумьсан, дээр нь эх үүсвэрээ нэмэгдүүлсэн ийм чухал санал болох байх гэж ингэж бодож байгаа юм.

**Г.Занданшатар:** Жигжидийн Батжаргал гишүүн цахимаар үг хэлнэ. Дараа нь дараа нь Ч.Хүрэлбаатар гишүүн үг хэлнэ.

**Ж.Батжаргал:** Гишүүдийнхээ энэ өдрийн амар амгаланг айлтгая.

Тэгэхээр тусгай сангийн хуулийн бодлого, нэмэлт өөрчлөлтийн тэр 2 дугаар зүйл дээр нэмэгдсэн өртгийн албан татварын орлогын тодорхой хувийг орлогын эх үүсвэр болгож ашиглах явдал чухал байгаад байгаа юм. Одоо байж байгаа орлогын эх үүсвэрүүд бол энэ санг өөрийг нь тийм тогтвортой байлгах, орлогын эх үүсвэр байж чадахгүй байгаад байгаа.

Тийм учраас хүн болгон ирээдүй рүүгээ, эх, хүүхэд багачуудынхаа сайн сайхны төлөө хэрэглээгээрээ дамжуулж төвлөрч байгаа орлогоосоо тодорхой хэсгийг нь энэ саналууд төвлөрүүлдэг байх ёстой. Ингэж байж бидний ирээдүй бас энэ дэлхийн хүн төрөлхтний хөгжил чадамжид хөл нийцэж амьдрах ийм бололцоо боломж бүрдэхэд бага ч болтугай нэмэр болно гэж ингэж үзэж байгаа юм.

Тийм учраас нэмэгдсэн өртгийн албан татварын дотоодын орлогынх нь 1 хувийг энэ сангийн эх үүсвэр болгож оруулах саналтай байна. Байнгын хороон дээр гаргасан саналаа дахин гаргаж байна. Баярлалаа.

**Г.Занданшатар:** Чимэдийн Хүрэлбаатар.

**Ч.Хүрэлбаатар:** Засгийн газраас оруулж ирэхдээ орлого дээр тодорхой заагаагүй. Тэгээд Засгийн газрын тусгай сангийн тухай хуулиар тухайн жил Засгийн газар өөрөө хүүхдийн төлөө ямар асуудлыг чухал гэж үзэх вэ, ямар арга хэмжээ авч хэрэгжүүлбэл зөв гэж үзэх үү. Түүндээ зориулж орлогоо төлөвлөж оруулж ирэх ёстой. Оруулж ирэхээр бодож үүнийгээ хийсэн байх.

Ингээд орлогыг нь хувилаад энд тэнд зарцуулаад байвал өөрөө энэ төсвийн бодлогын чинь уян хатан байдал, төсвийн бодлого, оновчтой хэрэгжихэд хамгийн их саад болдог зүйл. Ийм учраас олон улсад үүнийг ерөөсөө хүлээн зөвшөөрөхгүй. Аль болохоор үүнээс татгалзаач гэдэг ийм бодлогыг дэлхий нийтээрээ барьж байгаа юм.

Тэгэхээр бид зөв бодлогыг уг нь авч хэрэгжүүлээд байвал сайн. Ер нь 2020 оныг аваад үзэх юм бол нэмэгдсэн өртгийн албан татварын орлогоор 2.7 их наяд төгрөг орж ирсэн. Эдийн засаг ийм хаалттай байхад.

Тэгэхээр цаашдаа бид орлогоо төсвийнхөө бодлогыг зөв болгож явуулахгүй бол одоо юу гэдэг юм энэ жил замын асуудал чухал байна. Энэ жил хөгжлийн бэрхшээлтэй иргэдийн асуудал чухал байна гээд орлогоосоо тодорхой тодорхой хувилж явуулсаар байгаад эцэст нь төсвийн бодлого хэрэгжүүлэх болдог. Энэ нь маш уян хатан биш. Хэрэгжүүлэх боломжгүй юм руу явах эрсдэлтэй учраас энэ санал бол Төсвийн байнгын хороон дээр дэмжигдээгүй юм.

Тэгэхээр гишүүд маань бас хэдүүлээ нийгэмдээ зөв болгохын тулд бид энэ саналыг дэмжимгүй байгаа юм. Ахмадуудаа, эмэгтэйчүүдээ, хүүхдүүдээ гээд л олон төрлийн юм орж ирээд л орлогоосоо ингэж зулгаагаад байвал эцэстээ яг хуулиар ороод ирчихсэн, Их Хурал дээр төсвийн бодлогоо хэрэгжүүлэхэд, оновчтой болгож явуулахад төвөгтэй байдал үүсэж эхэлдэг.

Ийм учраас бусад орнуудын хувьд ингэж орлогыг бүр ингэж нэр зааж, тодорхой хувь заахаас татгалзахыг аль болохоор зөвлөдөг л байгаа юм. Тэгээд гишүүд маань олон талаас нь бодож байгаад шийдвэрийг гарна биз дээ.

**Г.Занданшатар:** Үг хэлээд дуусаж байна. М.Оюунчимэг гишүүн.

**М.Оюунчимэг:** Нийгмийн бодлогын байнгын хорооны гишүүд бас энэ дээр нэлээн чухал саналууд гаргаж байсан. Юу гэхээр бид энэ дээр зарцуулалтыг нь тодорхой заагаад өгчихсөн хэр нь эх үүсвэр орлогын бас зарим зүйл дээр нь тодорхой зааж өгөхгүй бол одоо сая НӨАТ гээд л нэмэгдсэн өртгийн албан татварын 1 хувь ч гэдэг юм уу янз янзын саналууд тухайн үедээ гарч ирээд л, тэгээд л нөгөө төсвөө эсвэл эвдэх ч юм уу асуудал үүсчхээд байдаг юм.

Тэгэхээр одоо жишээ нь гэр бүл, хүүхэд залуучуудын хөрөнгө оруулалтыг өмнөх дөрвөн жилд эмэгтэй гишүүд санаачлаад төсөв дээр хэд дахин нэмэгдүүлсэн. Одоо жишээлбэл 2018 онд 6.4 тэрбум, 2019 онд 8 тэрбум, 2020 онд бас 8 тэрбум, 2021 онд 13 тэрбум болоод бид ингээд нэмэгдүүлсэн.

Тэгэхээр гэр бүл хүүхэд, залуучуудын төсөв, хөрөнгө оруулалтыг Хүүхдийн төлөө сангийн үйл ажиллагаа, зарцуулалтад давхцуулахгүй байх дээр бид бас анхаарах ёстой гэсэн байр суурьтай байгаа л даа.

Тэгэхээр орлогын эх үүсвэр, дээр нь түрүүн Д.Тогтохсүрэн гишүүний гаргаад байгаа архи, тамхины, онцгой албан татварын гээд яг тодорхой нэг заалт дээр бас төсөвтөө гэж байгаа шүү дээ. Тэгэхгүй зүгээр бадар бариад ингээд нэг тусламж юм уу, эсвэл нэг авто тээврийн гээд тодорхойгүй заагаад өгчхөөд байна шүү дээ. Тэгээд 352.0 саяас 1 тэрбум хүртэл гээд хэд ч байх юм. Тодорхойгүй тоо энэ дээр орж ирчхээд байгааг Нийгмийн бодлогын байнгын хороон дээр гишүүд нэлээд шүүмжлэлтэй хандаж байсан. Түрүүн С.Чинзориг гишүүн ч хэлээд байгаа.

Тэгэхээр бид бас яг л өмнөх хүүхдийн төлөө сан, энэ зарцуулалт нь тодорхойгүй, зарим нэг хүүхэд хамгаалал нэрээр төсөл, хөтөлбөр хэрэгжүүлдэг төрийн бус байгууллагыг дэмжсэн арга хэмжээ болоод сүүлдээ татан буугдахад хүрсэн. Тэгэхээр энэ алдааг дахиад бид давтах ёсгүй учраас орлого нь ч, зарцуулалт нь ч тодорхой байх ёстой гэсэн байр суурийг илэрхийлж байгаа юм.

Тэгэхээр энэ дээр бид санал хураахдаа их анхаарч, тодорхой тусгаж өгөх нь зөв болов уу гэсэн байр суурьтай байгаа. Тэгээд дэмжиж байгаа. Энэ санг бий болгох нь зөв.

**Г.Занданшатар:** Нөгөө гурав, гурав үг хэлээд дуусчихлаа. Дэнчин нь дэмжээгүй гурав, гурван гишүүн үг хэлж дууссан.

Ер нь Үндсэн хуулийн зарчмаар ч гэсэн төсвийн татварын анхдагч хуулийн үзэл санааг дэвшүүлж татварын тогтолцоо энэ тэрийг эвдсэн ийм хууль санаачлах нь бараг Үндсэн хуулийн зарчимд нийцэхгүй байх гэж бодож байна.

Тэгээд нэгдсэн өртгийн албан татварыг чинь шууд ингэж хуваарилж болохгүй шүү дээ. Заавал төсвөөр дамжиж байж хуваарилалт хийх ёстой юмыг шууд төсвийн хуваарилалт хийсэн хууль. Энэ бол Үндсэн хуульд нийцэхгүй гэж үзэж болох уу? Үндсэн хуулийн зарчимд нийцэхгүй учраас энэ талаар санал хураалт явуулахгүй. Хойшлууллаа.

Гурав. Төслийн 2 дугаар зүйлийн 212.1 дэх хэсгийн болон Хүүхдийн эрхийг хамгаалах тухай хуульд нэмэлт оруулах тухай хуулийн төслийн 1 дүгээр зүйлийн 16.6 дахь хэсгийн “хөгжлийг” гэсний дараа “, хамгаалал, оролцоог” гэж нэмэх.

Санал гаргасан Улсын Их Хурлын гишүүн Ц.Сандаг-Очир. Төсвийн байнгын хороо дэмжээгүй санал байна.

Дэмжээгүйг дэмжье гэсэн саналын томьёоллоор санал хураая.

Дөрөв. Хуулийг ердийн журмаар дагаж мөрдөх, үүнтэй уялдуулан төслийн 3 дугаар зүйлийг төслөөс хасах.

Санал гаргасан Улсын Их Хурлын гишүүн Ганибалын Амартүвшин.

Дэмжсэн, дэмжээгүй үг хэлнэ. Төсвийн байнгын хорооны дарга Ч.Хүрэлбаатар үг хэлнэ.

**Ч.Хүрэлбаатар:** Энэ саналыг кнопт “yes” дарахгүйгээр босгож өгөөч ээ гэдгийг хүсэж байгаа.

Яагаад вэ гэхээр Үндсэн хуулийн цэцийн дүгнэлтээр батлагдсан өдрөөс эхлэн дагаж мөрдөхөөр хууль баталж байгаа нь Үндсэн хууль зөрчиж байна гэсэн.

Тэгэхээр үүнийг залруулах гэж ийм санал гаргасан. Байнгын хороон дээр тэр өдөр бүх л юм унаад байсан л даа. Тэгэхээр үүнийг дэмжих. “Тийм” буюу “yes” дарахгүйгээр босгож өгөөч ээ л гэдэг санал хэлэх гэсэн юм. Баярлалаа. Цэцийн шийдвэртэй нийцүүлэхийн тулд.

**Г.Занданшатар:** Батлагдсан өдрөөсөө дагаж мөрдөгдөхөөр нөгөө хууль хэвлэгдэх хугацаа, хориг тавих хугацаа, хууль ердийн журмаар үйлчлэх дэг журмыг зөрчиж байна. Эрх зөрчигдөж байна гэж үзээд Үндсэн хуулийн цэцийн дүгнэлт гарсан.

Тэгэхээр энэ бол Үндсэн хуультай зөрчилдөнө. Ийм учраас энэ талаар Г.Амартүвшин гишүүний гаргасан саналын томьёоллоор санал хураая. Төсвийн байнгын хороо дэмжээгүй юм байна. Дэмжээгүй дэмжихгүй гэж дарж байж, “үгүй” гэж дарж байж энэ санал босож ирнэ. Санал хураалт.

Санал хураалтад 69 гишүүн оролцож, 9 гишүүн дэмжиж, 60 гишүүн татгалзаж, Г.Амартүвшин гишүүний санал дэмжигдлээ. Байнгын хорооны санал уналаа.

Тав. Найруулгын санал.

Төслийн 2 дугаар зүйлийн 212.3.2 дахь заалтын “тив” гэсний өмнө “олон улс,” гэж нэмэх, мөн заалтын “соёл, урлагийн болон спортын уралдаан тэмцээнд” гэснийг “соёл, урлаг, спортын уралдаан тэмцээн, наадамд” гэж өөрчлөн, төслийн 1, 2 дугаар зүйлийг нэгтгэн хуулийн техникийн засвар хийх.

Санал гаргасан Улсын Их Хурлын гишүүн Ганибалын Амартүвшин.

Т.Доржханд гишүүн үг хэлнэ. Т.Доржханд гишүүнээр үг тасаллаа.

**Т.Доржханд:** Баярлалаа. Ер нь нэг үг хэлэхгүй бол бас болохгүй нь ээ.

Ч.Хүрэлбаатар дарга аа. Төсвийн байнгын хорооны дарга аа. Ер нь бид чинь нөгөө сангууд чинь болохгүй байна гээд. Цэгцэлнэ гээд л олон жил л явсан шүү дээ. Тийм ээ.

Тэгээд би бол яах вэ хүүхдийн төлөө энэ үйл ажиллагааг дэмжиж байгаа юм л даа. Тэгэхдээ яг ийм байдлаар чинь маш олон сангууд дахиад үүсэх вий. Тэгээд түрүүчийн яриад байдаг нөгөө орлогын асуудлууд чинь гарч ирнэ. Бүгдээрээ л ажил хийхийг хүсэж байна шүү дээ. Хөөрхий.

Тэгэхлээр үндсэн концепц чинь дахиад ингээд өөр тийшээ явчих гэж байгаа юм биш биз дээ. Тэгээд би үүнийг зориуд протокол тэмдэглүүлээд сануулчихмаар байгаа юм.

Ер нь улсын төсөв гэдэг чинь нэг жилийн циклээр ингээд явж байдаг. Уян хатан байдаг. Түүгээрээ дамжуулаад бодлогоо тодорхойлоод явж байдаг. Сан хажуугаар нь үүсэх юм бол энэ чинь тогтвортой бүтэц шүү дээ. Тэгээд тогтвортой бүтцээр явах юм бол нөгөө төсвийн бодлого гэдэг юм чинь орон зай байхгүй болчихдог. Тэгээд богино хугацаанд хариу үйлдэл үзүүлж чадахгүй болоод. Тэгээд эцэстээ төсөв чинь хөрөнгө оруулалт ч байхгүй, юу ч байхгүй ийм 30 жилийн хачин төсөвтэй болчихсон байгаа шүү дээ.

Тэгээд бидний яриад байгаа төсвийн реформ гэдэг чинь уг нь зарчмаараа бол яг л төсвийнхөө бодлого дээр чиглэмээр байгаа байхгүй юу. Янз янзын ийм сангуудыг хиймээргүй л байгаа юм уг нь. Хүүхдийнхээ асуудлыг тухайн хөтөлбөрийнх нь дагуу тусгайлж санхүүжүүлээд явдаг байх бол энэ чинь олон улсын зарчим шүү дээ. Энэ чинь зөв шүү дээ.

Тэгээд энэ дээрээ та бүгд маань бас анхаараарай. Тэгэхгүй одоо үүнийг эсэргүүцэх юм бол хүүхдийн эсрэг гэсэн байдлаар муухай харагдах гээд байгаа юм шиг байна л даа. Тэгээд хүмүүс сайн кноптоод л байна.

Тэгэхдээ эсрэгээрээ зарчмаа бариад, асуудлаа төсөв дээрээ тусгаад явах юм бол энэ чинь уг нь эрүүл зарчим шүү гэдгийг зориуд протокол тэмдэглүүлчихье. Баярлалаа.

**Г.Занданшатар:** Т.Доржханд гишүүн зарчмын асуудал ярьж байна шүү. Үүнийг Байнгын хороо, гишүүд анхаарч ажиллах хэрэгтэй.

Энэ найруулгын засвар мөн юм уу? Тийм ээ. “Наадамд” гэдэг үг нэмж байгаа юм байна шүү дээ.

Санал хураалт явуулъя. Найруулгын саналыг дэмжье гэсэн.

Энэ саналыг 55 гишүүн дэмжиж. Г.Амартүвшин гишүүний саналыг 55 гишүүн дэмжиж, Төсвийн байнгын хорооны саналыг 14 гишүүн дэмжиж, Г.Амартүвшин гишүүний санал дэмжигдлээ. Байнгын хорооны санал уналаа.

Хүүхдийн эрхийн тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.

Төсвийн байнгын хороо дэмжээгүй санал байна.

1.Төслийн 1 дүгээр зүйл буюу 16.6 дахь хэсгийн “Сангийн удирдлага, санхүүжилттэй холбоотой харилцааг Засгийн газрын тусгай сангийн тухай хуулиар зохицуулна.” гэсэн агуулгатай 2 дахь өгүүлбэрийг 16.7 дахь хэсэг болгон салгаж доор дурдсанаар урьдчилан найруулах:

“16.7 Энэ хуулийн 16.6 дахь хэсэгт заасан сангийн удирдлага, сангийн хөрөнгийг бүрдүүлэх, зарцуулах, гүйцэтгэлийг тайлагнах, хянахтай холбогдсон харилцааг Засгийн газрын тусгай сангийн тухай хуулиар зохицуулна.”

Санал гаргасан Улсын Их Хурлын гишүүн Ганибалын Амартүвшин.

Санал хураалт явуулна. Ч.Хүрэлбаатар дарга аа, санал хураалт явууллаа. Санал хураалт.

Агуулга нь зүгээр юм шиг байна. Ингээд Г.Амартүвшин гишүүний санал дэмжигдэж Төсвийн байнгын хорооны дэмжээгүй санал уналаа.

Одоо Авто тээврийн тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулъя.

Төсвийн байнгын хороо дэмжээгүй санал.

1.Төслийн 1 дүгээр зүйлийн 171.4 дэх хэсгийн “Авто тээврийн хэрэгслийн сонирхол татахуйц улсын бүртгэлийн дугаар борлуулсны” гэснийг “Энэ хуулийн 171.3-д заасан” гэж өөрчлөх.

Санал гаргасан Улсын Их Хурлын гишүүн Г.Амартүвшин. Санал хураалт явуулъя. Энэ бараг найруулгын шинжтэй. Энэ яагаад тэгээд Төсвийн байнгын хороо дэмжээгүй юм бэ?

Байнгын хорооны саналыг 10 гишүүн дэмжиж, Г.Амартүвшин гишүүний саналыг 59 гишүүн дэмжиж, Байнгын хорооны дэмжээгүй санал унаж, Г.Амартүвшин гишүүний санал дэмжигдлээ.

Зарчмын зөрүүтэй саналын томьёоллоор санал хураалт явуулж дууслаа.

Засгийн газрын тусгай сангийн тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлнэ.

Дараагийн асуудалд орно.

***Тав.Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2021.03.19-ний өдөр*

*өргөн мэдүүлсэн,****хэлэлцэх эсэх/***

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ.

Хууль санаачлагчийн илтгэлийг Хууль зүй, дотоод хэргийн сайд Хишгээгийн Нямбаатар танилцуулна.

**Х.Нямбаатар:** Улсын Их Хурлын дарга, эрхэм гишүүд ээ,

Монгол Улсын Их Хурлын 2020 оны 52 дугаар тогтоолын 1 дүгээр хавсралтаар батлагдсан “Алсын хараа-2050” Монгол Улсын урт хугацааны хөгжлийн бодлогын 2.2-т дэвшүүлсэн эрүүл дадал, хэвшилтэй идэвхтэй амьдралын хэв маягтай эргэн төлөвшүүлэх зорилтыг хүн амын амьдралын зөв дадал, хэвшлийг дэмжих, архи, мансууруулах бодис, бүх төрлийн донтолтоос урьдчилан сэргийлэх болон хүн амын эрүүл мэндэд сөргөөр нөлөөлөх хэрэглээг хязгаарлах замаар хэрэгжүүлэхээр тусгасан.

Мөн Улсын Их Хурлын 2021 оны Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай 12 дугаар тогтоолын хавсралтын 54-т согтууруулах ундааны зохисгүй хэрэглээг бууруулах, биеэ удирдан жолоодох чадваргүй болтлоо согтсон хүнд согтууруулах ундаа худалдан борлуулсан, эсхүл үйлчилснээс үүдэн гарсан хохирол, хор уршиг учирсан тохиолдолд тухайн хуулийн этгээдэд хариуцлага тооцдог байх, согтууруулах донтой хүнийг эмчлэх, албадан эрүүлжүүлэх, согтууруулах ундаанаас үүдэлтэй хор уршгийг арилгах, урьдчилан сэргийлэх харилцааг зохицуулах, архидан согтуурахтай тэмцэх тухай хуулийн шинэчилсэн найруулгыг боловсруулахаар.

Улсын Их Хурлын 2020 оны 24 дүгээр тогтоолоор баталсан Монгол Улсын Засгийн газрын 2020-2024 оны үйл ажиллагааны хөтөлбөрийн 4.3.18-д архидан согтуурахтай тэмцэх тэмцлийг эрчимжүүлж, архинд донтох эмгэгтэй хүнд эмчилгээ, үзүүлэх үйлчилгээний үндсэн чадавхыг бэхжүүлнэ. Архидан согтуурахтай тэмцэх сангийн үр өгөөжийг нэмэгдүүлэх арга хэмжээг авна гэж тус тус зорилт дэвшүүлснийг хэрэгжүүлэх үүднээс Архидан согтуурахтай тэмцэх тухай хуулийн шинэчилсэн найруулгын төсөл буюу Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төслийг танилцуулж байна.

Дэлхийн эрүүл мэндийн байгууллагаас гаргасан судалгаагаар олон улсын түвшинд нэг хүнд ногдох согтууруулах ундааны хэмжээ 6.2 литр байх бөгөөд энэ үзүүлэлт нь 8 литрээс дээш гарсан тохиолдолд тухайн улс, үндэстэн аюулд учирсан гэж үздэг. Гэтэл манай улсын хувьд 18-аас дээш насны нэг хүнд 2018 онд 9.2 литр архи дарс, 28.9 литр шар айраг, 2019 онд 8.5 литр архи дарс, 28.8 литр шар айраг ноогдож буй нь аюултай түвшнээс давсан буюу муу үзүүлэлттэй гарсан байна.

Хүчин төгөлдөр мөрдөгдөж байгаа Архидан согтуурахтай тэмцэх тухай хууль нь 2000 оны 01 дүгээр сарын 28-ны өдрөөс өнөөг хүртэл 21 жил мөрдөгдөхөө нийт 12 удаа нэмэлт, өөрчлөлт орж байсан хэдий ч манай улсын хувьд нэг хүнд ноогдох согтууруулах ундааны хэмжээ согтуугаар үйлдэгдсэн гэмт хэргийн тоо өсөлттэй хэвээр байна.

Иймээс Архидан согтуурахтай тэмцэх тухай хуулийн хэрэгжилтийн үр дагаварт хийсэн судалгаанд үндэслэн хуулийн төслийг шинэчлэн найруулж дараах зохицуулалтыг тусгалаа.

Нэг. Хуулийн төсөлд согтууруулах ундааны үйлдвэрлэлтэй холбоотойгоор согтууруулах ундаа үйлдвэрлэх тусгай зөвшөөрөл олгох, түдгэлзүүлэх, сэргээх, хүчингүй болгох журмыг тодорхой тусгаж, тусгай зөвшөөрөл олгох, төсөл сонгон шалгаруулалт явуулах журмыг Засгийн газар батлахаар.

Тусгай зөвшөөрлийг бусдад шилжүүлэх, ашиглуулахыг хориглох, тусгай зөвшөөрөл авах, бүрдүүлэх, баримт бичиг, тусгай зөвшөөрөл эзэмшигч, үйлдвэрлэгч согтууруулах ундааны шошго савлагаанд тавигдах шаардлагыг тодорхойлсон.

Түүнчлэн согтууруулах ундаа үйлдвэрлэх тусгай зөвшөөрлийг 5 жилийн хугацаагаар олгохоор, экспортлох зорилгоор сүүн бүтээгдэхүүнээр нэрсэн шимийн архийг чөлөөт бүсэд үйлдвэрлэх тусгай зөвшөөрлийг чөлөөт бүсийн захирагч тус тус олгохоор тусгалаа.

Хоёр. Согтууруулах ундаа импортлох, экспортлох, реэкспортлох үйл ажиллагааны зохицуулалтыг тусгасан бөгөөд согтууруулах ундаа импортлох зөвшөөрлийг 3 жилийн хугацаатайгаар, хүнсний асуудал эрхэлсэн төрийн захиргааны төв байгууллага Засгийн газрын баталсан журмын дагуу олгохоор тусгалаа.

Гурав. Согтууруулах ундаа худалдах, түүгээр үйлдвэрлэх, эрхлэх, тусгай зөвшөөрөл олгох журмыг улсын хэмжээнд нэгдмэл байдлаар Засгийн газар баталдаг байхаар.

Тусгай зөвшөөрлийг түдгэлзүүлэх, сэргээх, хүчингүй болгох нөхцөлүүдийг тодорхой болгож, үндэслэл бүрийг хуулийн төсөлд нарийвчлан тусгасан.

Согтууруулах ундаа худалдах, түүгээр үйлчлэх зөвшөөрлийг олгох хэмжээг урьдчилан тогтоосны үндсэн дээр худалдах тусгай зөвшөөрлийг ашгийн төлөө, худалдааны чиглэлээр үйл ажиллагаа эрхэлдэг хуулийн этгээдэд түүгээр тусгай зөвшөөрлийг хоол үйлдвэрлэл, үйлчилгээний чиглэлийн үйл ажиллагаа эрхэлдэг этгээдэд олгохоор тус тус тусгасан.

Дөрөв. Согтууруулах ундаа худалдах, түүгээр үйлчлэх, хориглох газар, зүйл, согтууруулах ундаагаар үйлчлэх тусгай зөвшөөрөлтэй этгээдэд тавигдах шаардлага зэргийг тодорхойллоо. Тухайлбал, 35 хувиас дээш хатуулагтай этилийн спирт агуулсан согтууруулах ундааг үйлдвэрийн лонх, савлагаатай нь баар, ресторан, хоолны газарт савлагаатай нь худалдаж үйлчлэхийг хориглох.

Согтууруулах ундаагаар үйлчлэх тусгай зөвшөөрөл эзэмшигч нь үйлчилгээний танхимдаа ундны усаар үнэ төлбөргүй үйлчлэх, согтууруулах ундаа хэрэглэсэн үйлчлүүлэгчид зориулсан нийтийн тээврийн үйлчилгээний талаарх мэдээллийг байршуулах, согтууруулах ундаагаар үйлчлэх тусгай зөвшөөрөл эзэмшигчийн бусдад үйлчлэх үүрэг бүхий ажилтан нь согтууруулах ундаа хариуцлагатай үйлчилгээний 3-аас 5 цагийн сургалтад хамрагдсан байх гэх мэт шаардлагуудыг тавилаа.

Тав. Архидан согтуурах болон донтох өвчний хор уршигтай тэмцэх Засгийн газрын санг байгуулж, хөрөнгийг спиртээс бусад согтууруулах ундаа үйлдвэрлэх болон согтууруулах ундаа импортлох тусгай зөвшөөрөл эзэмшигчийн үйлдвэрлэсэн, нийлүүлсэн бүтээгдэхүүнээс литр тутамд 18-аас 37 хүртэлх хувийн хатуулагтай спирт агуулсан согтууруулах ундаанд 200 төгрөг, 37-гоос дээш хатуулагтай этилийн спирт агуулсан согтууруулах ундаанд 300 төгрөгөөр тооцон онцгой албан татварын хамт төлүүлж бүрдүүлэхээр хуулийн төсөл боловсруулсан.

Зургаа. Мөн согтууруулах ундаа үйлдвэрлэх, импортлох, худалдах болон түүгээр үйлчлэх тусгай зөвшөөрөл эзэмшигчийн бүртгэл болон тэдгээртэй холбоотой шийдвэрийн талаарх мэдээллийг агуулсан мэдээллийн цахим санг хүнсний асуудал эрхэлсэн төрийн захиргааны төв байгууллага эрхлэхээр үүрэгжүүллээ.

Хуулийн төсөл батлагдсанаар согтууруулах ундааны үйлдвэрлэл, импорт, худалдаа, үйлчилгээ болон хэрэглээ, архидан согтуурлаас үүдэлтэй сөрөг үр дагавартай хүн амыг хамгаалах, согтууруулах донтой этгээдийг эмчлэх, нийгэмшүүлэх зорилго бүхий архидан согтуурахтай тэмцэх үйл ажиллагаа эрх зүйн хувьд тодорхой болж, энэхүү асуудалтай холбоотой үйл ажиллагаа явуулдаг төр, иргэн, аж ахуйн нэгж, байгууллага хоорондын эрх, үүргийн зохицуулалт нэг мөр болно.

Их Хурлын гишүүдээ хуулийн төслийн үзэл баримтлал, хуулийн төслийг хэлэлцэн дэмжиж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Төслийн талаар Хууль зүйн байнгын хорооны санал, дүгнэлтийг Улсын Их Хурлын гишүүн, Хууль зүйн байнгын хороон дарга Сандагийн Бямбацогт танилцуулна.

**С.Бямбацогт:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 03 дугаар сарын 19-ний өдрийн Улсын Их Хуралд өргөн мэдүүлсэн Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалын хүрээнд хэлэлцэх эсэх асуудлыг Хууль зүйн байнгын хороо 2021 оны 03 дугаар сарын 30-ны өдрийн хуралдаанаар хэлэлцлээ.

Хууль санаачлагч хөгжлийн бодлого, төлөвлөлтийн баримт бичигт туссан зорилтыг хангах, согтууруулах ундааны зохисгүй хэрэглээнээс бий болсон үр дагаврыг арилгах, согтууруулах ундааны эргэлтэд хяналт тавих, архидан согтуурахаас үүдэлтэй эрсдэлийг бууруулах ажлыг үр дүнтэй, оновчтой зохион байгуулах, хууль эрх зүйн орчныг боловсронгуй болгох зэрэг зорилгоор хуулийн төслийг боловсруулсан байна.

Байнгын хорооны хуралдаанаар хуулийн төслийг хэлэлцэх явцад Улсын Их Хурлын гишүүн Ц.Мөнх-Оргил согтууруулах ундаагаар үйлчлэх тусгай зөвшөөрөл эзэмшигч 35 хувиас дээш хатуулагтай этилийн спирт агуулсан согтууруулах ундааг лонх, савлагаатай нь худалдаж, үйлчлэхийг хориглох нь оновчтой эсэх талаар, түүнчлэн согтууруулах ундааны нэр, лого, барааны тэмдэгт, түүхэн хүний нэр, зургийг ашиглахыг хориглохоор төсөлд тусгасан бөгөөд одоогийн хүчин төгөлдөр үйлчилж байгаа хуулиар түүхэн хүний нэр, зургийг ашиглаж байгаа согтууруулах ундаа үйлдвэрлэгчдийг хэрхэн зохицуулах талаар, Улсын Их Хурлын гишүүн Ж.Сүхбаатар согтууруулах ундаа худалдах, түүгээр үйлчилгээг хориглох өдрийг хуульчлах шаардлагатай эсэх талаар, Улсын Их Хурлын гишүүн Ш.Адьшаа согтууруулах ундааг татваргүй барааны дэлгүүрээр дамжуулж худалдаалахтай холбогдуулан олон сөрөг үр дагавар гарч байгаа тул үүнтэй тэмцэх бодлогын талаар, Улсын Их Хурлын гишүүн Б.Энхбаяр архидан согтуурахтай тэмцэх санд төвлөрөх хөрөнгө, түүний зарцуулалтын талаар болон хэрэглэгч согтууруулах ундааг хэтрүүлэн хэрэглэснээс үүссэн гэм хорын асуудлыг тусгай зөвшөөрөл эзэмшигч хариуцах зохицуулалтыг төсөлд тусгасан нь зөв эсэх талаар, Улсын Их Хурлын гишүүн С.Бямбацогт согтууруулах ундаагаар үйлчлэх хугацааг хуульчлах нь зохистой эсэх, түүнчлэн жирэмсэн хүн согтууруулах ундаа хэрэглэхийг хориглосон нь оновчтой эсэх талаар асуулт асууж, хариулт авсан болно.

Улсын Их Хурлын гишүүн Н.Алтанхуяг архидан согтуурахтай тэмцэх төрийн бодлогыг өөрчлөх, захиргааны шинжтэй хориглох арга хэмжээнд согтууруулах ундааны үйлдвэрлэгчид бус хэрэглэгчид чиглэсэн байх талаар, Улсын Их Хурлын гишүүн Ц.Сэргэлэн чөлөөт бүсэд сүүн бүтээгдэхүүнээр нэрсэн шимийн архи үйлдвэрлэх тусгай зөвшөөрлийг чөлөөт бүсийн захирагч олгох асуудлыг тус хуулиар бус Чөлөөт бүсийн тухай хуулиар зохицуулах, согтууруулах ундаа үйлдвэрлэх хатуулгын дээд хэмжээг тогтоон хуульчлах, түүнчлэн төрийн албан хаагчдын сахилга хариуцлагыг дээшлүүлж, ажлын байран дээрээ согтууруулах ундаа хэрэглэсэн тохиолдолд ажлаас халах зохицуулалтыг тусгах талаар, Улсын Их Хурлын гишүүн Д.Ганбат согтууруулах ундаанаас хамааралтай байх, архинд донтох явдал нь өвчин тул архидан согтууруулах тэмцэх үйл ажиллагааг эрчимжүүлэх талаар, Улсын Их Хурлыг гишүүн Ц.Мөнхцэцэг согтууруулах ундааны зохистой хэрэглээг бий болгох, олон улсын чиг хандлагад нийцсэн зохицуулалтыг төсөлд тусгах шаардлагатай талаар санал хэлсэн болно.

Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны хуралдаанд оролцсон нийт гишүүдийн олонх буюу 89.9 хувь нь үзэл баримтлалын хүрээнд хэлэлцэхийг дэмжиж чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Согтууруулах ундаанд эргэлтэд хяналт тавих, архидан согтууруулахтай тэмцэх тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хуульд өөрчлөлт оруулах тухай, Сэтгэцийн эрүүл мэндийн тухай хуульд өөрчлөлт оруулах тухай, Зөрчлийн тухай хуульд өөрчлөлт оруулах тухай, Зөрчил шалган шийдвэрлэх тухай хуульд өөрчлөлт оруулах тухай, Аж ахуйн үйл ажиллагааны тусгай зөвшөөрөлд хуульд нэмэлт оруулах тухай, Чөлөөт бүсийн тухай хуульд нэмэлт оруулах тухай, Архидан согтууруулах тэмцэх тухай хуулийг хүчингүй болсонд тооцох тухай, Согтуурах, мансууруулах донтой хүнийг захиргааны журмаар албадан эмчлэх тухай хуульд өөрчлөлт оруулах тухай, Зар сурталчилгааны тухай хуульд нэмэлт оруулах тухай, Онцгой албан татварын тэмдгийн тухай хуульд нэмэлт оруулах тухай хуулийн төслүүдийг хэлэлцсэн талаарх Хууль зүйн байнгын хорооны санал, дүгнэлтийг хэлэлцэн шийдвэрлэхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя.

Барсүрэнгийн Баасандорж Хууль зүй, дотоод хэргийн яамны Төрийн нарийн бичгийн дарга, Пүрэвжавын Сайнзориг Хууль зүй, дотоод хэргийн яамны Хууль зүйн бодлогын газрын дарга, Лхаасүрэнгийн Чой-Иш Хүнс, хөдөө аж ахуй, хөнгөн үйлдвэрийн яамны Хүнсний үйлдвэрийн бодлогын хэрэгжилтийг зохицуулах газрын дарга, Лхагвасүрэнгийн Насанцэнгэл Эрүүл мэндийн яамны харьяа Сэтгэцийн эрүүл мэндийн үндэсний төвийн ерөнхий захирал.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ өгнө үү. Цахимаар нэрээ аваарай.

Цахимд Баагаагийн Баттөмөр нарын 7 гишүүнээр тасаллаа. Цахим нэрсээ өгч бай. Энэ долоо хоногт төрсөн өдөр нь тохиож байгаа Улсын Их Хурлын гишүүддээ эмчилгээ дэвшүүлье.

Энэ асуудлыг хэлэлцээд үдээс өмнөх чуулган завсарлана. 14.00 цагаас Оюу Толгойн төсөлд Монгол Улсын эрх ашгийг хангуулах талаар 92 дугаар тогтоолын хэрэгжилтийн талаар Засгийн газрын мэдээлэл сонсоно.

Ингээд өнөөдөр Улсын Их Хурлын гишүүдийнхээ нэрийн өмнөөс 3 дугаар сарын 31-ний өдөр мэндэлсэн Улсын Их Хурлын гишүүн Төмөрбаатарын Аюурсайханд Улсын Их Хурлын дэд даргадаа төрсөн өдрийн мэнд хүргэж, эрүүл энх, аз жаргал, сайн сайхан бүхнийг хүсэн ерөөе.

Улсын Их Хурлын гишүүдийн нэрийн өмнөөс сайн сайхныг хүсэн мэндчилж байна.

Ингээд эрхэм гишүүн Жамьянгийн Мөнхбат асуулт асууна.

**Ж.Мөнхбат:** Өдрийн мэнд хүргэе, Та бүхэнд ээ.

Архидан согтуурах тухай, архи үйлдвэрлэлтэй холбоотой, согтууруулах ундаа үйлдвэрлэлтэй холбоотой хуулийн төсөл дээр бид хэд хэдэн зүйлийг цаашдаа анхаарч ярих ёстой гэж бодож байгаа.

Би хэлэлцэх эсэхийн хувьд энэ асуудлыг дэмжинэ. Өнөөдөр Монгол Улсад үйлдэгдэж байгаа гэмт хэрэг, хүчирхийлэл, гэр бүлийн хүчирхийлэл бүх юм архинаас үүдэлтэй байгаа. Архидалттай холбоотой байгаа.

Тийм учраас архидан согтуурахтай тэмцэх асуудал энэ хуульд маш хатуугаар тусаж орох ёстой гэсэн байр суурьтай байгаа.

Хоёрдугаар нэг асуудал байгаа. Нийгэмд ч гэсэн бас өмнө нь нэг хэсэг яригдаж байсан. Архи үйлдвэрлэж байгаа үндэсний үйлдвэрлэгчдийн үйл ажиллагааг бид эсэргүүцэж, хорьж байгаа юм биш. Гэхдээ төрийн бэлгэ тэмдэгтэй, төртэй холбоотой зүйлийг энэ архийг нэрлэдэг, үйлдвэрлэдэг асуудлыг таслан зогсоох ёстой. Жишээлбэл, Монголын улс үндэстний төрт улсыг үүсгэн байгуулсан Чингис хааны нэртэй архи үйлдвэрлэгдэж байна. Дэлхий дээр бид Чингис хаанаараа бахархдаг, үүх түүх, өвөг дээдсээрээ бахархдаг ийм ард түмэн. Гэтэл нөгөө бахархалт хүн маань энэ улс үндэстнийг нэгтгэж, төрт улсыг байгуулсан хүнээ зүгээр бид хогийн саванд хаяад л явж байгаа. Зурагтай, нэртэй нь. Архи хийгээд л.

Тийм архи ууснаасаа болоод, тийм нэртэй архи ууснаасаа болоод гэмт хэрэг, хүчирхийлэл үйлдэгдээд явагдаж байгаа. Үүнийг бид хуульд тусгаж өгөх ёстой гэж бодож байгаа. Энэ асуудал хуульд туссан уу? Нэгдүгээрт.

Хоёрдугаарт, төрийн сүлд, төрийн бэлгэ тэмдэг, соёмбо гээд байна. Гэтэл бид төрийнхөө далбаан дээр байдаг соёмбоороо нэрлэчихсэн.../минут дуусав/

**Т.Аюурсайхан:** Ж.Мөнхбат гишүүнд 1 минут нэмж өгье.

**Ж.Мөнхбат:** Тэгэхээр төрийнхөө соёмбоор хүртэл бид архи хийчихсэн. Ингээд л архидан согтуураад л, янз бүрийн хэрэг үйлдэгдээд л явж байгаа шүү дээ.

Тэгэхээр энэ асуудлыг цэгцлэх зүйл, заалт, зарчим энэ хуулийн төсөлд орж ирсэн үү? Байгаа юу гэдгийг нэгдүгээрт асууя. Энэ дээр нэг хариулт өгөөч ээ. Үүнийг оруулах ёстой шүү.

Өнөөдөр Монгол Улсад коронавирусээр жилд дөрөвхөн хүн нас барж байхад хорт хавдраар 4.5 хүн жилдээ нас барж байна. Гэтэл энэ автын осол, гэмт хэрэг, хүчирхийлэл, хүн амины хэрэг, архидан согтуурлаас үүдэлтэй ийм олон асуудлууд өнөөдөр нийгэмд өрнөж байгаа. Энэ дээр Монголын төр хатуу бөгөөд хариуцлагатай байр суурь, зарчим барих ёстой гэж би бодож явдаг юм.

Тийм учраас Чингис хааны нэртэй архи үйлдвэрлэж байгаа, “Соёмбо”. Цаашдаа “Төрийн сүлд” гэдэг архи нь л үйлдвэрлэх юм уу, хаашаа юм. Ийм зүйлүүдийг таслан зогсоох ёстой гэж бодож байгаа.

Тэгэхээр энэ талаар санал, асуулт тавьж хариулт авъя.

**Т.Аюурсайхан:** 83 дугаар. Хаана хариулах юм? Хууль зүй, дотоод хэргийн сайд Х.Нямбаатар хариулъя.

**Х.Нямбаатар:** Ж.Мөнхбат гишүүний асуултад хариулъя.

Ер нь өнөөдөр, би түрүүн энэ хуулийн төслийн танилцуулгыг уншихдаа хэлсэн. Ер нь өнөөдөр насанд хүрсэн хоёр эрэгтэй хүн тутмын нэг нь бараг архины хэрэглээ өндөртэй, хамааралтай байна л гэдэг ийм судалгаа Нийгмийн эрүүл мэндийн хүрээлэнгээс гарсан байгаа.

Хоёр гэвэл, өнөөдөр Монгол Улсад яг энэ архидан согтуурах дон, эмгэгтэй болчихсон 10 гаруй мянган хүн байгаа. Өнөөдөр албадан эмчилгээний нөөц ерөөсөө 200 хүрэхгүй ор байгаа. Улсын хэмжээнд.

Тэгэхээр бид энэ хуулийн төслийн гол агуулга бол нэгдүгээрт архидан согтуурах дон, эмгэгтэй хүмүүсийг эмчлэх, энэ донтох өвчний хор уршигтай тэмцэх Засгийн газрын санг байгуулах зорилгыг нэгдүгээрт агуулж байгаа.

Хоёрдугаарт, архины зохистой хэрэглээг бий болгохыг зорьж байгаа.

Гуравдугаарт, архи үйлдвэрлэгч, түүгээр үйлчлүүлэгчдэд шинэ стандартыг энэ хуулиар тогтоож өгөхийг зорьж байгаа.

Түүний нэг бол саяын Ж.Мөнхбат гишүүний хэлсэн энэ бүтээгдэхүүний загвар дээр бид бас тодорхой шаардлагуудыг тавьж байгаа. Зүгээр одоо энэ үндэсний зарим үйлдвэрлэгчдийн тухайд энэ их хааны нэртэй бүтээгдэхүүний загвар энэ тэрийг оюуны өмчийн байгууллагад бүртгүүлчихсэн зүйлүүд байдаг юм билээ. Үүнийг бид энэ хуулийн хэлэлцүүлгийн явцад судалж, нарийн тодорхой болгоно.

Ер нь цаашид төрийн бэлэг тэмдэг, энэ түүхт хүмүүсийн нэр устай ийм согтууруулах ундааны бүтээгдэхүүний загварыг аль болох батлуулахгүй байх тал дээр энэ хуулийн зорилго оршиж байгаа гэдгийг хэлье.

**Т.Аюурсайхан:** Одоо Д.Тогтохсүрэн гишүүн асуулт асууна.

**Д.Тогтохсүрэн:** Өнөөдөр орж ирж байгаа хууль үнэхээр чухал хууль.

Монголын нийгэмд үнэхээр энэ хуулийг гаргаж, энэ архидан согтуурахтай тэмцэх чиглэлээр тодорхой эргэлт гаргах ийм зайлшгүй шаардлага байгаа юм.

Би ингээд цаг бага байгаа учраас хэд хэдэн зүйлийг тодруулж ярья гэж бодож байна.

Нэгдүгээрт нь, хамгийн чухал юм бол энэ эмчилгээтэй холбоотой асуудал байгаа юм. Сэтгэл зүйн эмчилгээ, хордлого тайлах эмчилгээ, ер нь архинаас гарах эмчилгээтэй холбоотой асуудлыг энэ хуульд зардлын асуудал нь, эмчлэхтэй холбоотой, эмчилгээ, үйлчилгээтэй холбоотой асуудал нь туссан уу гэдэг нэг дэх асуулт байгаа юм.

Хоёрдугаарт нь, худалдаа, үйлчилгээний цэгийн тухай асуудал байгаа юм. Худалдаа, үйлчилгээний цэг бол хүн амын тооноосоо хамаарч явах ёстой. Өнөөдөр нэг жижигхэн 2000 хүнтэй суманд хүртэл 20, 30 цэг байгаа байхгүй юу. Тэгэхээр энэ цэгийн тоог бууруулах ёстой.

Тэгээд энэ хуулийн төсөл дээр бол аймгийн Засаг дарга зөвшөөрөл олгоно л гэж байгаа юм. Цэгийн тоог нь хэн тогтоох вэ гэдгийг хуулиар тогтоож өгмөөр байгаа юм. Би бол ийм л бодолтой байдаг юм. Сумын дарга бол зөвшөөрлийг нь өгөх хэрэгтэй. Хэнд өгөх вэ гэдгийг нь сумын Засаг даргаар шийдвэрлэх хэрэгтэй.

Цэгийн тоо хэд байх вэ гэдэг аймаг тогтоож өгч болно. Тэр тогтоосон цэгийнхээ тоон дотор л ямар хүнд өгөх вэ гэдгээ сум тогтоох хэрэгтэй. Энэ чиглэлээр хуулийн төсөлд хэрхэн туссан бэ?

Тусгай зөвшөөрөл эзэмшигчийн хугацаа 5 жил болгосон байна. Одоо бол 3 жил байдаг юм. Тэгээд үүнийг нэг их уртасгах хэрэг байсан юм болов уу, үгүй юм болов уу? Бага байхад 3 жилээрээ байгаад, 1 жилээрээ сунгаад явахаар хяналт нь сайжирдаг байхгүй юу. Тавигдах хяналт нь. Энэ чиглэлээр хуулийн төслөөс бас сонирхъё гэж байна.

Дараагийн асуудал нь энэ савлалтын тухай асуудал, градусыг багасгах тухай асуудал байдаг. Гуравдугаарт нь. Энэ чиглэлээр нь хуулийн төсөл дээр тодорхой орж байгаа юм бий юу? Одоо байгаа бол их өндөр градустай байгаа шүү дээ. Манайх. Энэ градус багасгах, савлагааг багасгах, соёлтой хэрэглээг бий болгох энэ чиглэлд нь ер нь хуулийн төсөлд тусаж байгаа юу байна гэсэн ийм гурван тодорхой зүйлийг асууя гэж бодож байна. Баярлалаа.

**Т.Аюурсайхан:** Х.Нямбаатар сайдад микрофон өгье. Асуултад хариулъя.

**Х.Нямбаатар:** Д.Тогтохсүрэн гишүүн сая миний тэмдэглэснээр зургаан зүйл асуулаа. Нэгдүгээрт, эмчилгээний асуудал яригдлаа.

Би түрүүн хэлсэн. Улсын хэмжээнд 10 мянга гаруй хүн яг энэ эмчилгээнд хамрагдах шаардлагатай. Шүүхийн шийдвэр хүлээж байгаа ийм хүмүүс байгаа. Албадан эмчилгээг өнөөдөр шүүхийн шийдвэрээр оногдуулж байгаа. Төв аймгийн Баян суманд байрлах Шүүхийн шийдвэр гүйцэтгэх ерөнхий газрын харьяа Албадан эмчилгээний төв өнөөдөр 200 хүрэхгүй ортой байгаа. Сая бид 11 сард өргөтгөөд 250 орчим ортой болгож өргөтгөсөн. Улсын хэмжээнд ерөөсөө ганц байгаа албадан эмчилгээнийх нь төв нь.

Мөн Сонгинохайрхан дүүргийн 21 дүгээр хороонд 100 ортой ийм эмчлэх байрыг бас бид сая нээсэн. Удахгүй энэ хүмүүсийг бас тийшээ хоёр хувааж хүргэнэ.

Тэгэхээр цаашид бид эмчлэгдэх шаардлагатай 9600 гаруй хүн байна л гэсэн үг. Тэгээд үүнээс гадна хэд хэдэн төрлийн донтчихсон хүмүүс бас энэ Сэтгэцийн эрүүл мэндийн төвд эмчилгээнд хамрагддаг. Тухайлах юм бол мансуурах донтой, дэлгэцийн донтой, бусад төрлийн донтой хүмүүс.

Тэгэхээр би түрүүн хэлсэн. Архидан согтууруулах болон донтох өвчний уршигтай тэмцэх Засгийн газрын санг шинээр байгуулъя. Энэ сангаа яаж бүрдүүлэх вэ гэвэл 18-аас 37 хүртэлх градустай архи, согтууруулах ундаанд литр тутамд 200 төгрөг байя. 37-гоос дээш градустай согтууруулах ундаанд 300 төгрөгийн татвар ногдуулъя. Энэ санг бүрдүүлье.

Ийм градусын шатлалтай тавьж байгаа нь цаашид үйлдвэрлэгчдийг татварын бодлогоор шахах замаар градусыг жил болгон бууруулах ийм хөтөлбөр хэрэгжих боломжтой гэж үзэж байгаа.

Хоёрдугаарт, цэгийн тоо ярьсан. Урд нь согтууруулах ундаа үйлдвэрлэгч, түүгээр үйлчлүүлэгчдийн тоо хязгаарыг тогтоодоггүй. Тусгай зөвшөөрөл олгох эрх бүхий субъектүүд нь шууд олгодог байсан бол Засгийн газрын журам гаргаж согтууруулах ундаа олгох журмыг Засгийн газрын тогтоолоор гаргая.../минут дуусав/

**Т.Аюурсайхан:** Х.Нямбаатар сайдад 1 минут нэмж өгье. Хариултаа гүйцээгээрэй. Тодорхой товчхон хариулъя.

**Х.Нямбаатар:** Цэгийн тоо энэ тэрийг ингээд урьдчилж тоог нь баталж өгье гэсэн.

Хугацааг яагаад 5 жил болгож уртасгасан юм бэ гэхээр бид 2000 оныхоо хуульд мониторинг хийсэн. Дүн шинжилгээ хийсэн. Үүний үр дүнд хугацаа ийм байвал зохимжтой гэсэн.

Савлагааны тухайд бүр жижгээр савладгийг хязгаарлаж байгаа. Сувенирийн зориулалтаар савлагаанаас бусад тохиолдолд жижгээр савладаг савлагааг хориглож өгч байгаа. Соёлтой хэрэглээний тухайд энэ үйлчилгээ үзүүлж байгаа баармен, үйлчлүүлэгчдийг заавал сургалтад хамруулах, усны хэрэглээг үнэ төлбөргүй болгох, цаашлаад нийтийн тээврийн зорчих маршрутыг нь зааж өгөх, хэт их согтууралтай хүнд согтууруулах ундаагаар үйлчлүүлэхгүй байх гэх мэт ийм хориглолтуудыг маш ихээр оруулж ирсэн.

**Т.Аюурсайхан:** Одоо Цэрэнпилийн Даваасүрэн гишүүн асуулт асууна.

**Ц.Даваасүрэн:** Та бүхнийхээ энэ өдрийн амгаланг эрье.

Энэ хуулийн төслийг би дэмжиж байна. Дэмжилгүй яах вэ. Тэгэхдээ бидэнд иймэрхүү хууль гэдэг юм уу, архидан согтууруулахтай тэмцэхтэй холбогдолтой гарсан зүйлүүд бол маш их л дээ.

Бид ингээд юу болохгүй байгаа, юу бүтэхгүй байгаагаа маш сайн мэддэг юм. Мэдэхийн дээдээр мэддэг юм. Тэгэхдээ ажил хэрэг болгох тал дээрээ л үр дүн гарч өгөхгүй байгаа юм даа.

Нэг талаараа бид аман дээрээ ингэж ярьчхаад үйлээрээ харин эсрэгээрээ яваад байна уу гэж. Одоо жишээлбэл бидний энэ архидан согтуурахыг хамгийн гол дэмжиж байгаа юм бол энэ бэлэн мөнгө. Бэлэнчлэх сэтгэлгээ. Бид нийгмийнхээ нэг хэсгийг нийгмийн идэвхгүй, амьдралын зорилгогүй болгож байна. Энэ бэлэн мөнгө мөнгө өгөөд. Ийм улсууд чинь архи л ууж байна шүү дээ. Хэрвээ тэд тогтмол ажлын байртай, байнгын орлоготой байдаг бол завгүй болно, хамт олон нь бас хянана. Ингээд энэ архидан согтуурах чинь багасна. Гэтэл эсрэгээрээ.

Сонгуулийн үе болохоор л дахиад л нөгөө бэлэн мөнгө, дахиад л нөгөө ард түмнийхээ зовлонгоор гоё гоё юм яриад л гүйдэг л ийм л нэг дөрвөн жилээр л энэ архидалттай тэмцэх тухай яриад л байж байдаг. Тэгээд үр дүн гардаггүй нэг ийм улс болчхоод байна шүү дээ.

Ер нь энэ Америкчууд тэр индианчуудаа, Австраличууд аборигенчуудаа устгасан юм бол бэлэн мөнгө шүү дээ. Тэрийг л бид өөрсдийнхөө нийгэм дээр хэрэгжүүлчхээд л, тэгээд л ингээд л хууль гаргаад л тэрийгээ засах гэж байна гээд л. Яг үнэн чанартаа эхэлж бидний засах ёстой юм бол тэр иргэдээ бэлчих сэтгэлгээнээс аврах, байхгүй болгох ёстой.

Тэдэнд байнгын ажлын байр, орлого бий болгож өгөх юм бол энэ архидалт чинь багасна.

Архийг хүчээр хорих бол аюултай. Аюултай. Би зүгээр тэр эзэн хаан, янз бүрийн түүхэн хүмүүсийн нэрийг ашиглахыг болохгүй гэж бодож байна. Архийг гэнэт хорихоор яадаг вэ гэхээр хуурамч ч архи гарна. Хууль бус юм эхэлнэ. Хамгийн аюултай юм хар тамхи.

Би тэр Орост “Сухой закон” буюу наян хэдэн онд чинь байсан. Хорьж үзсэн.Ю.В.Андропов. Юу болсон. Хар тамхи дэлгэрсэн байхгүй юу.../минут дуусав/

**Т.Аюурсайхан:** Ц.Даваасүрэн гишүүнд 1 минут өгье.

**Ц.Даваасүрэн:** Тэгэхээр саяын тэр тоонуудыг харахаар аюултай юм байна шүү дээ. 18-аас дээш насны хоёр хүн тутмын нэг л гэнэ. Дэлхий дээр одоо бараг Гиннесийн номд орохоор нэг хүн 9.6 литр архи уудаг л гэнэ.

Тэгэхээр ийм гамшигт байдалд орчихсон хүмүүс. Дээр нь хар тамхи ороод ирж байгаа ийм нөхцөлд бид энэ архины асуудалтай маш ухаалаг хандах ёстой.

Ер нь иргэдээ бид энэ хууль дүрэм гэхээс илүү ажилтай орлоготой болоход нь л анхаарах хэрэгтэй дээ. Тийм хүн бол архи уухгүй шүү дээ. Дарга нь хянана, хамт олон нь хянана, гэр орныхоо төлөө явна, хамт олныхоо төлөө, байгууллагынхаа төлөө явна. Ийм зорилготой, идэвхтэй болох. Тэгэх юм бол одоо харин энэ архидалт гэдэг юмнаас бид нийгмээрээ нэг юм аврагдах байх л гэж би бодож байна. Түүнээс хууль дүрмээр шийдэхэд асуудал биш. Сайн үр дүн өгдөггүй юм байна л гэдгийг бидний өнгөрсөн цаг хугацаа харуулсан гэдгийг бид бодох ёстой юм болов уу гэж бодож байгаа юм.

Саяын цэргийн үхэл. Бас л архидалттай холбоотой юм билээ шүү дээ. Ийм аймшигтай зүйлүүд нийгэмд бий болж байна. Би үнэхээр харамсаж байна. Эх орноо хамгаалах хүн олдох уу. Одоо ингээд байхаар чинь. Өчигдөр тэр цэргийн байгууллагынхны ярьж байгааг хараад тайлбарлаж байгаа.../минут дуусав/

**Т.Аюурсайхан:** Одоо Улсын Их Хурлын гишүүн Мөнхөөгийн Оюунчимэг асуулт асууна.

**М.Оюунчимэг:** Улсын Их Хурал дахь эмэгтэй гишүүд, Нийгмийн бодлогын байнгын хороо, Хууль зүйн байнгын хороо, Хууль зүй, дотоод хэргийн яам хамтраад яг энэ Архидан согтуурахтай тэмцэх тухай хуулийн шинэчилсэн найруулгатай холбоотой хэд хэдэн хэлэлцүүлгүүд, бас судалгаанууд бид хийсэн юм.

Тэгээд энэ судалгаануудаас харж байхад ер нь сая бас Ц.Даваасүрэн гишүүн дурдаад ярьж байна. 2019 оны эрүүлжүүлэгдсэн 82 мянган хүний мэдээллээс аваад үзэхэд 92.5 хувь нь эрэгтэй. Энэ дотроо 25-аас 39 насныхан бараг 53 хувийг нь эзэлж байгаа юм. Өөрөөр хэлбэл залуучууд нэлээд их, архидан согтуурах нь их байна гэсэн үг байгаа юм.

Тэгээд яг энэ дээр нь ажил эрхлэлт, нийгмийн байдлыг нь аваад үзэхэд 80.8 хувь буюу бараг 81 хувь нь эрхэлсэн тодорхой ажилгүй гэсэн судалгаанууд гарчихсан байгаа юм.

Тэгэхээр юу эндээс харагдаад байна гэхээр ажилгүй хүмүүс маань архи, согтууруулах ундааг илүү их хэрэглээд байна. Тиймээс иргэдээ ажилтай, орлоготой болгох, бэлэнчлэх сэтгэлгээнд автахгүй байх тал дээр бид нэн түрүүн онцгойлон анхаарах арга хэмжээ авах хэрэгтэй байгаад байгаа юм.

Нөгөө талаасаа судалгаануудаас ингээд хараад байхад манай дээр нийслэлд гэхэд 3735 газар архи, согтууруулах ундаа борлуулах зөвшөөрөлтэй байгаагийн мини маркет, хүнсний дэлгүүрүүд 95.0 хувийг эзэлж байгаа юм. Одоо жишээлбэл бид гэр хороолол гээд аваад үзэхэд найман нэрийн барааны дэлгүүрүүд, мини маркет бол бараг нэг алхаад л, хоёр алхаад л байдаг. Дэндүү олон зөвшөөрөлтэй. Тэгээд дандаа хатуулаг өндөртэй, өндөр шилтэй. Ийм байгаад байгаа юм.

Тэгэхээр Япон гээд бусад улс орнуудын жишгийг хараад үзэхэд жишээлбэл шөнийн цагаар манайх энэ архидан согтуурах ундаа зарах явдал бол маш их байгаа. Эрүүлжүүлэгдэж байгаа хүмүүсийг хараад байхад. Тэгэхээр цагийг хязгаарлах, архи зарах цагийг хязгаарлах асуудал бол нэгдүгээрт чухал байгаа юм. Одоо жишээ нь 22.00-оос 06.00 цагийн хооронд үйлдэгдэж байгаа хэргийн ихэнх нь дандаа худалдаа, үйлчилгээний төвийн ажиллах цэгийн хязгаар, худалдааны төвүүд борлуулж байгаа архидалт байгаа учраас. Япон жишээлбэл нэгдүгээрт энэ цагийн хязгаар.../минут дуусав/

**Т.Аюурсайхан:** М.Оюунчимэг гишүүнд 1 минут нэмж өгье.

**М.Оюунчимэг:** Нэгдүгээрт, цагийн хязгаарлалтыг маш сайн зохицуулсан.

Хоёрт нь, архи согтууруулах ундаа хэрэглэсэн хүнд дахин архи согтууруулах ундаа зарахгүй байх. Энэ нь өөрөө бүр хориглосон хуультай байгаад байгаа юм.

Тэгэхээр би ажлын хэсгийнхэн, салбарын сайдаас асуух гэж байна л даа. Энэ цагийн хязгаарлалт, архи согтууруулах ундаа хэрэглэсэн хүн дахин архи зарж байгаа байдал, хатуулаг багатай, татварыг нь бага оногдуулдаг гээд бусад улс орнууд маш сайн жишгүүд тогтоочихсон байгаа.

Тэгээд зарах зөвшөөрлийг хувиар бууруулсан энэ тэр нь үр дүнгээ өгчихсөн. Түүнээс биш бид хууль гаргаад, тэгээд энэ маань өөрөө үр дүнд хүрэхгүй. Бас хэрэгжүүлж чаддаггүй байгаад байгаа юм.

Тэгэхээр яг энэ зохицуулалтуудыг бодит амьдрал, хөрсөн дээр хэрэгжих зохицуулалтуудыг бид хийж байж. Тэгээд хяналт тавьж байж л энэ буурна.

Тэгэхээр нэгдүгээрт соён гэгээрүүлэх, хоёрдугаарт цагийн хязгаарлалт, гуравт нь архи, согтууруулах ундаа хэрэглэсэн хүнд дахиад зарсан бол тэр зөвшөөрлийг нь үгүй хийдэг гэдэг юм уу. Ийм зохицуулалтуудыг энэ хуульд оруулах нь зүйтэй байна гэсэн санал хэлэлцүүлгийн үеэр гарч байсан. Энэ дээр бас хариулт авъя.

**Т.Аюурсайхан:** Х.Нямбаатар сайд хариулъя.

**Х.Нямбаатар:** М.Оюунчимэг гишүүн маш зөв асуудлууд хөндлөө.

Яг энэ асуудлууд бүгд туссан. Тухайлах юм бол биеэ удирдан жолоодох чадваргүй хүнд архи, согтууруулах ундаагаар үйлчилсэн аж ахуйн нэгжийн тусгай зөвшөөрлийг хүчингүй болгох, цаашлаад тухайн хүнд эрүүл мэндээрээ хохирсон тохиолдолд хариуцлага хүлээлгэх зохицуулалтыг хуульд маш тодорхой тусгаж өгсөн.

Цагийн хязгаарлалт, үйлчилгээний соёлын тухайд бид энэ барууны орнуудад байдаг, хэрэглэгддэг энэ төрлийн хууль тогтоомжуудыг энэ хуульд нэлээн судалж тусгаж суулгасан. Тухайлах юм бол бид үйлдвэрлэлийн савлагаатай хатуу архийг шилээр нь лонхтой тавьж баар, ресторанд зарж худалдаалахыг хориглож байгаа. Үүнийг бааран дээрээс тэйк дээрээс нөгөө шотоор зардаг энэ стандартыг хэрэглээний соёлд нэвтрүүлье гэдэг ийм зохицуулалтыг оруулж ирж байгаа.

Цаашлаад согтууруулах ундаагаар үйлчилж байгаа аж ахуйн нэгж, байгууллага заавал цэвэр усыг үнэ төлбөргүй худалдаалах, өөрөөр хэлбэл эрүүл мэндийн салбарын ажилчдын зөвлөснөөр согтууруулах ундааг аль болох тэр ус болон бусад зүйлээр, шингэн зүйлээр ууж нөхөж даруулснаар илүү согтох чадвар нь багасдаг ийм үйлчилгээний соёлын шинэ стандартуудыг энд оруулж ирж байгаа. Энэ бол дандаа барууны улс орнуудад энэ чиглэлийн үйлчилгээний стандартууд мөрдөгддөг юм билээ. Тэрийг өөрийн орондоо нутагшуулах зорилгыг хуульд тусгасан.

**Т.Аюурсайхан:** Одоо Улсын Их Хурлын гишүүн Хавдисламын Баделхан асуулт асууна.

**Х.Баделхан:** Баярлалаа. Та бүхэнд энэ өдрийн мэндийг хүргэе.

Их чухал хуулийн төсөл орж ирж байна л даа. Сая Хууль зүйн сайд өөрөө хэллээ. Нэг хүнд ноогдох архины хэмжээ аюултай түвшинд хүрсэн гэж. Энэ бол үнэхээр тийм түвшинд хүрсэн байгаа.

Улсын хэмжээнд бүртгэгдсэн гэмт хэргийн 20 гаруй хувь. Жил болгон энэ архидалтаас болоод, ер нь согтуурснаас болоод гардаг юм байна. Жилд дөрөвний нэг нь архинаас болж байна гэсэн үг. Бас нэг судалгаа гарсан байна. Сурагч, өсвөр үеийнхний 29 хувь нь согтууруулах ундаа хэрэглэж үзсэн гэсэн судалгаа гарсан байна. Энэ бол аюултай.

Ер нь ажлын байранд, ажлын газарт ажлын цагаар архи уух явдал бол газар авсан. Сая эндээс болоод хэрэг зөрчил гарсныг Та бүхэн сайн мэдэж байгаа.

Энэ хуулийн төсөл согтууруулах ундаа хэрэглэхийг хориглохыг 30 дугаар зүйлээр, үйлчилгээний хүрээг хориглох зардлыг 22 дугаар зүйлээр заасан юм байна. Тэгэхээр би ер нь ажлын байранд ажлын цагаар архи уухыг маш хатуу хориглосон заалт оруулах нь зүйтэй гэж үзэж байгаа.

30.1-д тээврийн хэрэгсэл жолоодсон хүн, 21 нас хүрээгүй хүн, жирэмсэн хүн архи уухыг хориглосон гэсэн заалт орсон байна.

Тэгэхлээр энэ заалт дээрээ нэмээд ажлын байранд, албан газарт, ажлын цагаар архи ууж болохгүй гэсэн хориглосон тийм хатуухан заалт оруулж яагаад болохгүй байна вэ? Энэ тал дээр хуулийн зарим нэг заалт сулхан юм шиг надад харагдсан.

Тийм учраас тийм хориглосон. Энэ У.Хүрэлцэх Ерөнхий сайд гараад ирсний дараа төрийн байгууллагуудад архи оруулахыг хориглосон шүү дээ. Хоригломоор байна. Хэрэгжиж байгаа заалт дахиад л сулраад байгаа. Тийм учраас.../минут дуусав/

**Т.Аюурсайхан:** 83 дугаар микрофон дээр Төрийн нарийн бичгийн дарга уу? Б.Баасандорж хариулъя.

**Б.Баасандорж:** Хууль зүй, дотоод хэргийн яам. Б.Баасандорж. Х.Баделхан гишүүний асуултад хариулъя.

Хуулийн төслийн 30 дээр хориглолтой холбоотой зохицуулалтууд байгаа. Ажлын байран дээр буюу ялангуяа төрийн албаны албан хаагч ажлын байран дээрээ архидан согтуурах асуудал бол угаасаа энэ хуулиасаа илүү одоо хүчин төгөлдөр үйлчилж байгаа бүх хуулиуд дээр хориотой байгаа. Төрийн албаны тухай хууль, Төрийн албан хаагчийн ёс зүйн дүрэм, тухайн төрийн байгууллагын дотоод журмууд дээр үүнийг бүр хатуу хориглосон байгаа.

Засгийн газраас ч гэсэн энэ чиглэлээр хэд хэдэн шалгалтын үйл ажиллагаа явуулж тодорхой чиглэлүүдийг өгсөн. Тэгэхээр Төрийн албаны тухай хуулийн үзэл баримтлалын хүрээнд маш олон дүрэм журмууд дээр Х.Баделхан гишүүн ээ, хориглосон заалттай байгаа. Энэ хуулиасаа илүү.

**Т.Аюурсайхан:** Одоо Улсын Их Хурлын гишүүн Ганибалын Амартүвшин асуулт асууна.

**Г.Амартүвшин:** Баярлалаа. Согтууруулах ундааны зохистой хэрэглээг хуульчлах нь зөв гэж бодож байгаа.

Гэхдээ зарим заалт дээр яах вэ, би илүү нөгөө жижиг, дунд бизнесийн эрх ашгийг бодоод байна л даа. Одоо жишээлбэл 26.3-т сая Х.Нямбаатар сайд ч гэсэн хэллээ. Одоо баар, ресторан, үйлчилгээний газраар лонхтой нь зарахгүй гээд. Өндөр хатуулгатай согтууруулах ундаа. Гэтэл энэ чинь бас нэг нугалаа гараад, нөгөө цагдаа, мэргэжлийн хяналт нь ирээд нөгөө жижиг, дунд бизнесүүдийг чинь дахиад дарамтлаад, ингээд хүнд суртал нь нэмэгдэх юм биш үү. Эцсийн эцэст тэд нар чинь бас орлого олоод, татвар төлөөд, ажлын байр бий болгож байгаа аж ахуйн нэгжүүд шүү дээ. Үүнийг юу гэж бодож байгаа вэ?

Хоёрдугаарт, зарим өдрүүдэд согтууруулах ундааг зарахгүй гэнэ. Яах вэ, нэг талаас зөв ч гэсэн, нөгөө талаас энэ чинь яг уухыг хүссэн хүнтэйгээ л ямар нэгэн байдлаар тэр архийг чинь олоод л уучихдаг шүү дээ.

Тэгэхлээр нөгөө шагийн архи, хууль бус борлуулалт, тэгээд төсөв ярих юм бол төсвийн орлого ч гэсэн нэг хоёр өдрөөр алдагдаж байгаа биз дээ.Миний ойлгосноор согтууруулах ундааны онцгой татвар чинь 200, 300 тэрбумын орлого байдаг юм байна шүү дээ.

Тэгэхлээр энэ төсвийн орлого гэдэг чинь яг өнөө үед их чухал ач холбогдлын асуудал юм биш үү? Тэгэхлээр энэ дээр Х.Нямбаатар сайд аа, хариулж өгөөч ээ.

**Т.Аюурсайхан:** Х.Нямбаатар сайд хариулъя.

**Х.Нямбаатар:** Би Г.Амартүвшин гишүүний асуултад харуулъя.

2000 оны хууль батлагдсанаас хойш 21 жил болж байгаа. Хуулийн хэрэгжилтийн үр нөлөөлөлд судлаачдаар судалгаа, дүгнэлт гаргуулсны эцэст өнөөдөр бид хэрэглээн дээрээ жаахан соёлын өөрчлөлт гаргая гэдэг ийм дүгнэлтүүд гарч ирсэн.

Таны суралцаж байсан, гадаад дотоодод бишгүй л явж байсан байх. Тэнд баар, ресторануудад шот[shot glasses] буюу 50 граммтай, 100 граммтай жижигхэн рюмкаар, хундагаар л өгдөг ийм соёлууд байдаг.

Манайхан бол ширээн дээрээ архиа ингээд бүр өрж тавьж байгаад баар, ресторанд уудаг соёл арай өөр харагдаад байгаа. Үүнийг нэг талаасаа хэрэглээг багасгах зорилго агуулж байгаа. Соёлтой хэрэглээгээр дамжуулж.

Хоёрдугаарт, хориглосон өдрийн тухайд манайханд ийм тогтсон ойлголт, хэвшмэл ойлголт бий болчхоод байгаа. Татвар талдаа бодвол тийм зүйл байж болох байх. Нөгөө талдаа архины хамааралтай болсон айл, өрхөд нэг өдөр ч гэсэн бас нэг ийм амар тайван амьдралыг л бид бэлэглэх ёстой. Нөгөө талаасаа гэмт хэргийн гаралт буурдаг. Хоёр гэвэл энэ хүмүүс бас энэ өдөртөө тохируулж амьдралынхаа хэв маягийг тохируулаад хэвшчихсэн байгаа гэж ойлгож байгаа.

Гуравдугаарт, татварын тухайд яах аргагүй үнэн. Өнөөдөр үндэсний үйлдвэрлэгчид согтууруулах ундааны татвараас улсын төсөвт 300 орчим тэрбум төгрөг татан төвлөрүүлдэг зүйлүүд бий. Олон мянган албан хаагчид, ажилчид энд бас ажиллаж ажлын байртай болж байгаа.

Тэгэхээр бид энэ хуулиараа хэн нэг үйлдвэрлэгчийн эрхийг хязгаарлаж, үйл ажиллагааг нь хумихыг хүсээгүй. Зөвхөн соёлтой хэрэглээг бий болгох энэ чиглэл рүү энэ хуулийн гол агуулга концепц явсан гэдгийг танд хэлэх гэсэн юм.

**Т.Аюурсайхан:** Одоо Улсын Их Хурлын гишүүн Цэдэвийн Сэргэлэн асуулт асууна.

**Ц.Сэргэлэн:** Баярлалаа. Энэ хууль нийгмийн эмгэнэлт үзэгдэлтэй тэмцэх эрх зүйн зохицуулалтыг боловсронгуй болгож байгаа ийм үзэл баримтлалтай учраас би дэмжиж байна.

Тэгээд хуульд нэлээд хэдэн чухал чухал заалтууд байгаа л даа. Энэ архинд донтох өвчтэй хүмүүсийг албадан эмчлэх тухай асуудал байна. Албадан эмчлэх зардлыг бүрдүүлэхийн тулд тусгай сан байгуулъя гэж. Энэ бол зөв.

Гэхдээ энэ дээр надад нэг санал байна. Хэд хэрвээ албадан эмчилж л байгаа юм бол энэ хүмүүсээр албадан хөдөлмөр хийлгэх хэрэгтэй юм шиг байгаа юм. Албадан хөдөлмөр хийлгэж, ажлынх нь хөлсөөр эргүүлээд энэ эмчилгээний зардлыг нь тодорхой хэмжээгээр суутгаж авдаг. Ийм зохицуулалтыг хуульд оруулмаар байна. Санал төрж байна. Зүгээр ийм зохицуулалт хийж болох эсэхийг нь манай ажлын хэсэг бас хариулна биз дээ.

Ер нь Дэлхийн эрүүл мэндийн байгууллагын гаргасан судалгаагаар дэлхий дээр жилдээ архинаас болж 3 сая гаруй хүн, Монгол Улсын хүн амтай бараг тэнцэх хэмжээний хүн амь насаа алдаж байна шүү дээ.

Оюутнуудын дунд явуулсан судалгаагаар үзэхэд 50 гаруй хувь нь тасартлаа архи ууж үзсэн гэж хариулт өгсөн байдаг. Гэх мэтчилэн олон судалгааны үр дүнгээр хараад байхад ерөөсөө нийгмийн эмээл үзэгдэлтэй бид дорвитойхон тэмцэхгүй бол болохоо байсан.

Тэр Х.Баделхан гишүүний гаргаж байгаа саналтай би санал нэг байдаг хүн. Ер нь энэ талаар ойрын хугацаанд би төрийн тусгай албадыг архинаас хол байлгах талаар эрх зүйн зохицуулалтыг тусгайлан авч үзвэл ер нь яасан юм бэ гэсэн бодолтой явж байгаа. Баярлалаа.

**Т.Аюурсайхан:** Х.Нямбаатар сайд хариулъя.

**Х.Нямбаатар:** Ц.Сэргэлэн гишүүн маш зөв асуудал хөндсөн.

Бидний тусгай сангийн зориулалт бол эмнэлэг барьж байгуулах эхний ажлаас эхлэх байх гэж ойлгож байгаа. Хууль батлагдвал.

Хоёрдугаарт, эмчилгээ өөрөө үргэлжилсэн бүхэл бүтэн цогц хөтөлбөртэй явагдана. Эмчилнэ, эрүүлжүүлнэ. Тухайн хүмүүсийг нийгэмшүүлнэ, сургалтад хамруулна, ажлын байртай болгоно, хөдөлмөр эрхлэлтийг нь эхлүүлэх дэмжлэг туслалцаа үзүүлнэ гэсэн.

Өөрөөр хэлбэл архинд донтох өвчтэй хүмүүст бид жаахан хүмүүнлэг хандах цаг нь болсон. Төр өөрөө. Энэ хүмүүс өвчилсөн хүмүүс гэдэг агуулгаар төр хандаж энэ хүмүүстэйгээ хандах ёстой.

Тийм учраас энэ хүмүүст зориулж архидан согтууруулах донгоос нь гаргах тусгай үргэлжилсэн урт хугацааны хөтөлбөрүүдийг энэ сан санхүүжүүлж хэрэгжүүлэхэд л сангийн гол зорилго оршиж байгаа гэж ойлгож болно.

Архины сөрөг үр дагаврын талаар бид бүхэн маш олон зүйлийг ярьж болно. Өнөөдөр Монгол Улсад гарч байгаа гэмт хэргийн дийлэнх нь архинаас үүдэлтэй гэдгийг криминологийн судалгаа бидэнд өдөр болгон сануулж байгаа.

Дээр нь сүүлийн үед манай төрийн албан хаагчдын, тэр дундаа төрийн тусгай албан хаагчдын сахилга хариуцлагын асуудал нэлээн их хөндөгдсөн. Би Ц.Сэргэлэн генералыг хамтдаа төрийн албан хаагчдыг сахилгажуулах, тэр дундаа согтууруулах ундаа хэрэглэсэн үедээ ажил алба, үүргээ гүйцэтгэсэн хүмүүст оногдуулдаг хариуцлагыг чангатгах тал дээр та бас хуулийн төсөл санаачилбал би Их Хурлын гишүүний хувиар хамтраад тантай ажиллахад бэлэн байгаагаа энэ дашрамд илэрхийлье.

**Т.Аюурсайхан:** Одоо Улсын Их Хурлын дэд дарга Салдангийн Одонтуяа асуулт асууна.

**С.Одонтуяа:** Тэгэхээр энэ яах аргагүй маш чухал хууль. Тэгээд үүнийг бас их яаран дааран баталчихвал хэрэггүй байх. Нэлээд хэлэлцүүлэг хийх хэрэгтэй. Санал авах хэрэгтэй.

Хуулийн зүйл, заалт бүрээр би бас саналаа бэлдчихсэн байгаа. Үүнийг ажлын хэсэгт өгөх учраас одоо үүнийг яриад яах вэ.

Ер нь би хуулийн гол агуулгыг өндөр хатуулагтай согтууруулах ундаанд тавих хяналт, хязгаарлалтыг чангатгаад, бага хатуулагтай согтууруулах ундаанд заалтуудыг нь зөөлөвтөр болгосон тийм хуулийг оруулж ирж байна гэж харж байгаа. Гол манай бодлого ийшээ чиглэх ёстой.

Дээрээс нь өмнө нь байсан хууль бол энэ хоёр хатуулгийн хэдий ялгаатай ч гэсэн шаардлага, хөнгөлөлт нь үл ялиг зөрүүтэй байсан юм. Тийм учраас энэ хууль төдийлөн амжилттай хэрэгжиж чадаагүй. Хүмүүс илүү өндөр хатуулагтай согтууруулах ундааг илүү их хэрэглэсээр ирсэн байгаа. Тийм учраас бид соёлтой хэрэглээ, аль болохоор дарс, шар айраг ч гэдэг юм уу, энэ зүйл рүү. Иргэдээ өндөр хатуулагтайгаас нь энэ чиглэл рүү дэмжиж өгөх нь зөв байх гэж бодож байна.

Нөгөө нэг асуулт бол монголчууд зарим үед зүгээр нэг архидан согтуурахаасаа илүү найз нөхөдтэйгөө нэг газар ороод суучихъя, сайхан яриа хөөрөө өрнүүлчих гэдэг хүмүүс байдаг шүү дээ. Тэгэхээр энэ айрагны заалт энд ер нь орж байгаа юу? Ер нь гадуур нэг компани айрагны тийм баар байгуулсан гэж сонссон. Тэрийг төрөөс бүр сайн дэмжиж өгөх хэрэгтэй байгаа юм. Монголчууд айргаа уугаад эрүүл мэндэд нь сайн олноороо суугаад хэрэглэхэд. Энэ бол дэмжих заалт мөн байх.

Би дүүрэгт ажиллаж байхад нэг ийм заалт зөрчилдөөд байдаг юм. Зөвшөөрлийг нь нийслэл.../минут дуусав/

**Т.Аюурсайхан:** С.Одонтуяа даргад 1 минут нэмж өгье.

**С.Одонтуяа:** Нийслэл энэ зөвшөөрлийг олгодог. Яагаад дүүрэг нь олгож болдоггүй юм гэхээр дүүргийнхэн бид нар итгэхгүй ээ гэдэг юм. Та нар танил талдаа өгчихнө. Ер нь дүүрэг бол чадахгүй гээд нийслэлд бүх зөвшөөрлийг нь өгдөг.

Яг иргэдтэй уулзахаар иргэдтэйгээ нүүр тулдаг нь л дүүргийнхэн байдаг юм. Үгүй ээ, та нар яагаад манай орцонд ингээд архины зөвшөөрөл өгчхөв өө гэхээр дүүрэг хариулж чадахгүй. Нийслэлийнхэн хэзээ ч ирдэггүй. Хөөрхий нөгөө цагдааг л загнаад байдаг. Дүүргийн мэргэжлийн хяналт, дүүргийнхнийг л загнаад байдаг. Үйлдвэр, үйлчилгээний хэлтсийнхнийг. Гэтэл зөвшөөрлийг нь нийслэл өгдөг. Тийм учраас энэ дээр тийм зөрүү гардаг юм шүү. Үүнийг бас анхаарах хэрэгтэй.

Тэгээд түрүүн Ц.Сэргэлэн гишүүний хөндсөн энэ албадан хөдөлмөрийн асуудал. Бид нар хэтэрхий хүмүүнлэг, энэрэнгүй гээд дүүрэгт хүмүүсийн амгалан тайван байдал алдагдуулж байгаа хэсэг бол яг энэ бүр архинд донтчихсон хэсэг байгаа шүү дээ. Тэгээд энэ хүмүүсийг одоо албадан хөдөлмөр хийлгэж болдоггүй. Хүний эрх яриад байдаг. Тэгэхээр үүнийг нь яг яаж зохицуулах ёстой юм бэ?

**Т.Аюурсайхан:** Х.Нямбаатар сайд хариулъя.

**Х.Нямбаатар:** Баярлалаа. Би С.Одонтуяа гишүүний асуултад хариулъя.

Ер нь хуулийн гол зорилго бол иргэдээ соёлтой хэрэглээ рүү л хөтлөх ийм л агуулгатай. Өөрөөр хэлбэл үйлдвэрлэгчдийг нэг талаасаа татварын бодлогоор хариуцлагын санд мөнгө төвлөрүүлэх энэ бодлогоор градусыг бууруулах бодлого барьж байгаа. Нөгөө талдаа хатуулаг багатай дарс, пиво дээр нийгмийн хариуцлагын татвар буюу саяын нөгөө Засгийн газрын тусгай санд төвлөрүүлэх. Архидан согтууруулах болон донтох өвчний хор уршигтай тэмцэх санд зөөлөн дарс, пивээс ямар нэгэн татвар авахгүй л гэж байгаа юм. Энэ бол бодлогоороо ингэж энэ чиглэл рүү явуулъя гэсэн зорилго.

Хоёр дахь нь, айраг, шимийн архитай холбоотой зохицуулалт энэ хуулиар ерөөсөө огт зохицуулагдаагүй. Гагцхүү экспортод гаргах шимийн архийг үйлдвэрлэлийн зориулалтаар үйлдвэрлэх тэр зөвшөөрлийг чөлөөт бүсэд чөлөөт бүсийн захирагч нь өгнө л гэж байгаа юм. Түүнээс биш гэртээ хүмүүс тогоо нэрэх энэ асуудлыг хуулиар зохицуулж болохгүй байх. Энэ өөрөө уламжлалт харилцаа. Тэр дундаа айргийг нэмж энэ Архидан согтуурахтай тэмцэх хуулийн үйлчлэлд оруулж ирэх нь зохисгүй гэж ойлгож байгаа.

Албадан хөдөлмөр эрхлэлттэй холбоотой харилцаа бий. Монгол Улсын Үндсэн хуулийн Хоёрдугаар бүлэгт хэнийг ч хууль бусаар албадан хөдөлмөрлүүлж болохгүй гэж байгаа юм. Эрүүгийн хуулийн тусгай ангид нийгэмд тустай ажил хийлгэх ялын тусгай төрөл байгаа.

Бид цаашид согтуурах донтой эмгэг өвчин туссан хүмүүсийг эмчлээд эмчилснийхээ дараа нийгэмшүүлэх хөтөлбөрүүдийг сангийнхаа санхүүжилтээр хийж хэрэгжүүлье. Хөдөлмөрийн дадал зуршил олгох, нийгэмшүүлэх хөтөлбөрүүдийг хэрэгжүүлсний дараа тухайн хүмүүсийг бие даан хөдөлмөрлөх боломжийг олгоно уу гэхээс биш энэ хүмүүстэй хүмүүнлэг бусаар харьцаж, шууд хүчээр албадан хөдөлмөрлүүлэх тухай ойлголт байж болохгүй байх. Хуучин бид нарыг хүүхэд байхад.../минут дуусав/

**Т.Аюурсайхан:** Одоо Улсын Их хурлын гишүүн Жигжидийн Батжаргал асуулт асууна.

**Ж.Батжаргал:** Баярлалаа. Тэгэхээр согтууруулах ундааны эргэлтэд тавих хяналт, согтууралтай тэмцэх хуулийн төслийг зарчмын хувьд дэмжиж байгаа гэдгийг хэлмээр байна.

Бид энэ хэрэглээний соёл гэдэг юм уу, нийгэмд үзүүлж байгаа сөрөг үр дагаврыг бууруулахын тулд өндөр хатуулагтай согтууруулах ундаа, сул хатуулагтай согтууруулах ундааныхаа бодлогыг зөв ялгамжилж гаргаж ирэх, тэр сул хатуулгатай хэсгийгээ бас арай жаахан чөлөөтэй байлгах хэлбэрийн асуудлыг энэ хуульд ер нь хэрхэн зохицуулж оруулав гэдэг асуудал байгаад байгаа юм.

Хоёр дахь зүйл. Энэ өндөр хатуулагтай согтууруулах ундааны үйлдвэрлэл, тэр тусмаа дотооддоо нийлүүлэх асуудлыг ер нь юу гэж ойлгож байгаа вэ? Бид их том тоо, янз бүрийн юмнууд гэж яриад байгаа. Нэг хүндээ 9.6 литр согтууруулах ундаа ноогдож байна гээд л яриад байдаг. Гэхдээ энэ чинь ерөөсөө яг нарийндаа дотоодод нийлүүлэгдэж байгаа согтууруулах ундааны маань хэмжээтэй л холбоотой асуудал шүү дээ.

Тэгэхээр үүнийг бууруулъя гэвэл дотоодод нийлүүлэх ундааг ер нь ямархуу байдлаар зөв зохистой хязгаарлах юм бэ гэдэг талаар энд ямар асуудал оров гэдэг асуулт байна.

Дараа нь энэ согтууруулах ундааны чанар, стандартын асуудал дээр ер нь ямар бодлогын асуудал хуулийн заалт болж орж ирэв гэдэг асуудлыг би тодруулж асуумаар байна.

Согтууруулах ундаа худалдан борлуулах цэгийн тоог хэн, хэрхэн тогтоох вэ гэдэг асуудал чухал байгаад байгаа юм. Хүн ам, тооцоо тогтоочихоор зэрэг хөдөөгийн жижиг тосгон гэдэг юм уу, энэ газруудад бас энэ чиглэлийн үйлчилгээ юмнууд холдчихож байгаа юмнууд бий. Үүнийг ямар зохистой байдлаар тогтоохоор ингэж оров гэдэг асуудал байна.

Дараа нь согтууруулах ундааны цэгийн зөвшөөрлийг яаж олгох вэ гэдэг асуудал байгаад байгаа юм. Бүгдээрээ адилхан найман нэрийн стандарт хангасан томоохон дэлгүүрүүд. Хүмүүс хөрөнгө мөнгөө гаргаад.../минут дуусав/

**Т.Аюурсайхан:** Ж.Батжаргал гишүүд 1 минут нэмж өгье.

**Ж.Батжаргал:** Байгуулаад үйл ажиллагаа явуулаад байна. Тэгэхээр бид алинд нь яаж өгөх юм бэ гэдэг асуудал байгаад байгаа юм.

Тийм учраас ер нь сонгон шалгаруулалтын зарчмаар зөвшөөрлийг олгох асуудлыг тооцож эрх зүйн зохицуулалтыг нь хийж өгөх боломж бий юу гэдэг асуудал байна.

Дараагийн нэг зүйл. Долоо хоногт ер нь нэг өдрийг согтууруулах ундаа худалддаггүй, түүгээр үйлчилдэггүй өдөр байлгаад нийгмийн эрүүл мэндийн өдөр болгож, бүх нийтээрээ энэ хорт зуршлаас салах, үүний үр дагавар, сөрөг нөлөөллийг таниулах, бие тамир, янз бүрийн арга хэмжээнүүдийг өргөн хүрээтэй хийдэг өдөртэй байвал зохистой юу гэсэн асуулт байна. Ийм асуултуудад хариу авъя.

**Т.Аюурсайхан:** 83 дугаар микрофон дээр Б.Баасандорж дарга хариулъя.

**Б.Баасандорж:** Хууль зүй, дотоод хэргийн яам. Б.Баасандорж Ж.Батжаргал гишүүний асуултад хариулъя.

Хуулийн үзэл баримтлал нь анх ерөөсөө тандан судалгаа хийхээс авхуулаад яг таны сая Ж.Батжаргал гишүүний хэлсэн үзэл баримтлал руу явсан. Жишээ нь, нэрээсээ авхуулаад. Өмнөх 2000 оны хуулиар Архидан согтуурахтай тэмцэх тухай гээд хууль. Хэтэрхий тийм явцуу, тийм тунхгийн шинжтэй заалтууд байсан.

Энэ шинээр оруулж ирсэн хууль маань согтууруулах ундааны эргэлтэд хяналт тавих, архидан согтуурахтай тэмцэх гээд нэлээн өргөн хүрээнд. Тэр үйлдвэрлэх дээр. Яг таны сая хэлсэн тэр үйлдвэрлэлийн чанар, стандарт. Энэ чиглэл рүү явсан байгаа.

Мөн согтууруулах ундаагаар үйлчлэх стандарт нь ямар байх юм. Ялангуяа 35-аас доош буюу 18 хүртэлх этилийн спирт агуулсан согтууруулах ундаан дээрээ үйлчилгээний илүү уяан хатан зүйлийг хуульд хуульчилж өгсөн байгаа. Жишээлбэл, хатуулаг өндөртэй согтууруулах ундааг шилээр нь үйлчилгээний газар худалдахгүй. Харин 18-аас доош градустай согтууруулах ундааг шилээр нь буюу 0.5 литрээр нь, 0.33-аар худалдахыг нь үйлчилгээний баар, ресторан, хоолны газруудад зөвшөөрч өгсөн байгаа.

Мөн цагийн хязгаарлалтуудыг тавьсан байгаа. Хоёр төрлийн тусгай зөвшөөрлийн цагийн хязгаарлалт байгаа. Нэг нь 11.00-ээс 22.00 цаг. Энэ нь яг баар, ресторан, хоол, кофе чиглэлийн үйл ажиллагаа эрхэлдэг үйлчилгээний газрууд байгаа. Нөгөөдөх нь 14.00 цагаас өглөөний 04.00 цаг хүртэлх үйлчилгээ эрхлэх тусгай зөвшөөрлийг өгч байгаа.

Та сая чухал асуудал хөндлөө. Тэр нь согтууруулах ундаа үйлдвэрлэх цэгийн тоог эхний яаж тогтоох юм бэ гэдэг асуудлыг хуулийн төслийг харсан бол 16.7 дээр согтууруулах ундаа худалдах, түүгээр үйлчлэх тусгай зөвшөөрөл, түүний төрлийн тоог тухайн нутаг дэвсгэрийн оршин сууж байгаа нэгдүгээрт хүн амын тоог нь анхааръя. Нутаг дэвсгэрийн мөн хэмжээг нь анхааръя. Мөн дээрээс нь хамгийн чухал нэг зүйл бол эрүүгийн болон хэв журмын нөхцөл байдал ямар байна. Тухайн нутаг дэвсгэрт нь. Эрүүл мэнд, соёл, спортын байгууллага, оюутан сурагчдын хичээлийн болон дотуур байрны байршлыг харгалзан хүнс, хөдөө аж ахуйн болон хуулийн яамны хоёр сайд хамтраад тоог тогтооно.../минут дуусав/

**Т.Аюурсайхан:** 83 дээр 1 минут нэмж өгье. Хариултаа гүйцээчих.

**Б.Баасандорж:** 16.7-д заасны дагуу гурван сайд хамтраад саяын хүчин зүйлүүдийг судалсны үндсэн дээр тэр жишиг норматив тоог тогтоож байгаа.

Мөн тусгай зөвшөөрлийг аймаг, нийслэлийн Засаг дарга өгөхөөр нь 16.1-д туссан байгаа. Түрүүн 16.1-ийг С.Одонтуяа гишүүн хөндсөн байгаа. Хэлэлцүүлгийн явцад гишүүд маань санал гаргах нээлттэй байх гэж үзэж байна.

Үйлдвэрлэлийн хяналт дээр тусгай зөвшөөрөлтэй согтуурах ундаа үйлдвэрлэх хяналт дээр нэлээн сайжирсан гэж үзэж байгаа. Хуучин тусгай зөвшөөрлийг 3 жил өгдөг байсан бол 5 жилийн хугацаанд өгье. Хугацааг уртасгаснаараа хяналт сулрахгүй, харин ч улам илүү сайжирна гэдэг зүйлийг манай Хүнс, хөдөө аж ахуйн яамнаас энэ саналыг тавьсан байгаа.

Мөн дээрээс нь 4 төрлийн бичиг баримт шаарддаг байсан бол бичиг баримтаасаа илүү тэр технологи талд нь илүү шаардлага тавьдаг болсон. Мөн хүний нөөц нь ямар байгаа юм. Мөн мэдээллийн сан нь ямар байгаа юм. Энэ үйлдвэрлэгч маань өөрөө хэчнээн цэгт нийлүүлж байгаа вэ. Үйлдвэрлэчхээд нийлүүлж байгаа юм. Ямар ямар байгууллагууд нийлүүлж байгаа вэ?

**Т.Аюурсайхан:** Улсын Их Хурлын гишүүн Хассуурийн Ганхуяг асуулт асууна.

**Х.Ганхуяг:** Хуулийн төсөл орж ирэхээр үр дагавраа тооцоолохыг би ажлын хэсгээс хүсэх гэсэн юм. Жишээлбэл, худалдах цэг, худалдах арга, худалдах өдөр зааж өгснөөр ямар үр дагавар гарч ирдэг вэ гэхээр ер нь бол тэгээд л шагийн архи дэлгэрдэг, лангуун доороосоо худалддаг гэх мэтчилэн зүйлүүд гарч ирдэг шүү дээ.

Тэгэхээр энэ дээр би арай жаахан өөр аргаар бид энэ зохицуулалтыг хийж болдоггүй юм уу? Тухайлбал, тусгай зөвшөөрлийг Засаг дарга олгодог биш. Тэр тусгай зөвшөөрлийг нь ангилалтай болгоод. Ангилал бүрээр нь үнэ тарифтай болгоод. Тухайлбал, өдөр болгон согтууруулах ундаа зарах гэж байгаа бол өндөр төлбөртэй. 18-аас дээш градустай согтуурал ундаа зарах гэж байгаа бол дахиад өөр төлбөртэй. 18-аас доош бол тусгай зөвшөөрлийн төлбөр нь өөр.

Ийм байдлаар бид санхүүгийн арга хэрэгслийг ашиглаж яагаад болдоггүй юм бэ? Дандаа хянасан, зохицуулсан. Тэгээд үүнийг зогсоох гэсэн. Түүний үр дагавар нь дандаа л авлига бий болдог шүү дээ. Үүнийг бүгдээрээ мэдэж байгаа. Энэ зааланд сууж байгаа бүх хүн мэдэж байгаа.

Тэгээд хоёрдугаар асуудал болохоор энэ хуулийн 33.2-т согтууруулах ундааны нэр, лого, барааны тэмдэг, зураг сурталчилгаанд ашиглахыг хориглох, түүхэн хүний нэр, зургийн жагсаалтыг Засгийн газар батална гэсэн байна.

Яах вэ, зарим нэг гишүүдийн ярьж байгааг би сонслоо л доо. Манай эзэн хааны нэр усыг ашиглаж болохгүй, зургийг ашиглаж болохгүй. Гэхдээ бид чинь архины үйлдвэрлэл юм уу, ундааны үйлдвэрлэл. Энэ чинь хүнсний үйлдвэрлэлийн л нэг шүү дээ. Бид уул уурхайн бус экспортыг нэмэгдүүлэхийн төлөө зориод явж байдаг. Тэгээд яг энэ заалтаараа батлагдах юм бол бид өөрсдөө “Чингис хаан” гэдэг нэртэй архи хийж чадахгүй л юм байна л даа. Тэгээд Хятад юм уу, Орост тэр архи хийгдэнэ. Тэгээд бид нар.../минут дуусав/

**Т.Аюурсайхан:** Х.Ганхуяг гишүүнд 1 минут нэмье.

**Х.Ганхуяг:** Тэгээд өөрсдөө бид дэлхий даяар Монгол Улсын брэнд болсон бүтээгдэхүүнээ хөгжүүлэхийн оронд ингээд нухчин дардаг, зогсоодог ийм л юм руугаа явчихлаа л даа.

Ер нь лалын шашинтай орноос бусад бүх л оронд ийм хязгаарлалт байдаггүй. Тэр тусмаа манайх чинь Парисын конвенцэд нэгдсэн орнуудын нэг. Бид Парисын конвенцын заалтаас өөр үндэслэлээр барааны тэмдэг бүртгэхээс татгалзахгүй гэдэг тэр заалтад нь орчихсон орон шүү дээ.

Тэгээд яг ийм байдлаар явах юм бол бид дараагийн одоо энэ Хятад руу. Ер нь Хятад, Орос руу манайх уснаас авхуулаад, шар айраг, архи гээд нэлээн хэмжээний экспорт гардаг болчихсон юм билээ шүү дээ.

Тэгээд бид үндсэндээ өөрсдөө “Чингис хаан” гэдэг брэндээс татгалзах л ийм юм руу явах гээд байна шүү гэдгийг л би хэлэх гэсэн юм.

**Т.Аюурсайхан:** Энэ дээр хэн тайлбар мэдээлэл өгөх вэ?

“Чингис хаан” нэртэй архи үйлдвэрлэхийг хоригловол. Тийм ээ. Гадаадын аж ахуйн нэгж хэрвээ жишээлбэл “Чингис хаан” нэртэй архи үйлдвэрлээд явбал үүнийг чинь Монгол Улсын хууль тогтоомжоор зохицуулж чадахгүй шүү дээ.

Тэгэхлээр хуулийнхаа үзэл баримтлалаар дэвшүүлсэн зорилт чинь хангагдахгүй нөхцөл үүсвэл яах юм? Үүнийгээ яаж бодолцсон юм? Энэ дээр хэн хариулах юм? Яаж тооцсон юм?

**Т.Аюурсайхан:** 85 дугаар микрофон дээр хариулчих.

**П.Сайнзориг:** Гишүүний асуултад хариулъя.

Хууль зүйн зарим техникийн асуудал байгаа. Өмнөх хуулиар ямар нэгэн хязгаарлалт байгаагүй. Өмнөх хуулийн хүрээнд тодорхой барааны тэмдгийг Патентын тухай хууль юм уу, Барааны тэмдэг, газар зүйн заалтын тухай хуулиар баталгаажуулсан асуудал дээр энэ хууль үйлчлэхгүй юм. Өөрөөр хэлэх юм бол үндсэндээ нэг хэсэг нийтэд их хааны ч гэдэг юм уу, тодорхой хаадын зурагтай, төрийн бэлгэ тэмдэгтэй холбоотой маш олон барааны тэмдгүүдийг тодорхой этгээдүүд дээр, ер нь өнөөдрийн түвшинд төвлөрчихсөн юм билээ. Үндсэндээ худалдаж авахыг нь аваад.

Тэгэхээр энэ хууль бол өмнөх бараа, үйлчилгээ дээр үйлчлэхгүй. Цаашдаа зохистой хэмжээнд ашиглая. Чанартай чанаргүй бүтээгдэхүүн дээр заавал их хаадын ч гэдэг юм уу, төрийн бэлгэ тэмдгийг ашиглах асуудлыг хязгаарлая гэдэг байж байгаа. Хууль батлагдсанаас цаашдаа харилцаанд үйлчилнэ шүү гэдгийг нэгдүгээрт хэлмээр байгаа юм.

Хоёрдугаарт, мэдээж бас таны хэлж байгаа санал үндэстэй. Тэгэхдээ дэлхийн эрүүл мэндийн байгууллага болоод холбогдох бусад гадаад хотын хуулиудыг харьцуулахаар тодорхой хэмжээний юу гэдэг юм, цэгийн хязгаарлалт, эргээд үйлчлэх цагийн хязгаарлалт, хэмжээ, дамжааны хязгаарлалт, маркетинг сурталчилгааны хязгаарлалт ч гэдэг юм уу тодорхой зохицуулалтуудыг уян хатан байдлаар зохицуулж байгаа.

Тэгэхээр бид цаашдаа орон нутаг болгон архиар үйлчлэх өдрүүдийн тоог өргөжүүлэн зохицуулаад байгаа учраас бид зайлшгүй дөрөвхөн өдрийг л заагаад, бусад өдрүүдийг нь үндсэндээ зөвшөөрч байгаа. Тэгэхгүй болохоор өөрийнхөө дэлгүүрээр дамжуулж гэдэг ч юм уу, орон нутгийн нэг Засаг дарга, сум, дүүргийн Засаг дарга нарын эрх хэмжээнд очихоороо далд ч гэдэг юм уу, таны ярьж байгаа тэр хууль бус тодорхой этгээдэд давуу байдал олгосон шийдвэрүүдийг гаргаад байгаа.

Тэгэхээр үүнийгээ үндсэндээ хуулиар тэгш тодорхой зохицуулаад өгчихье гэсэн зүйл байгаа. Баярлалаа.

**Т.Аюурсайхан:** Асуултад оновчтой хариулаач. Яг асуусан юмыг нь эргүүлж тойруулсаар байгаад хугацаагаа дуусгачих юм.

Тэгээд өмнө нь “Чингис” нэртэй архи үйлдвэрлэгдээд яваад байх юм байна. Тийм үү? Тэнд нөлөөлөхгүй. Цаашдаа нэмээд тийм юм олгохгүй гэдэг асуудал юм байна шүү дээ.

Тэгээд өмнөх нөхөд өө монополь болгоод. Тэгээд нөгөөдүүл нь “Чингис” нэртэй том жижиг компаниуд нь тэр нээрээ улам их үнийг нь өсгөдөг, хөөрөгддөг. Тэр брэндээ хуулиар дархлаажуулаад өгч байна шүү дээ. Өөр хэн ч хэрэглэж болохгүй. Өмнөхүүд нь л зөвхөн үүгээрээ үйлдвэрлэнэ. Тэгээд нэмж олгохгүй мөртлөө гадаадад үйлдвэрлэгдэх юм бол ямар ч зохицуулалт байхгүй. Эдгээр нь орж ирж борлуулагдана. Ийм хууль гэж юм байдаг юм уу,ер нь.

Тэгээд Улсын Их Хурлын гишүүний асуултад яагаад гүйцэд оновчтой хариулдаггүй юм? Үүнийгээ юу гэж харсан юм? Юу гэж тооцсон юм? Тэгээд энэ чинь Хууль зүй, дотоод хэргийн яам дээр боловсруулагдсан хууль байгаа биз дээ. Хууль зүй, дотоод хэргийн яам нь ийм хууль боловсруулаад байхаар чинь бусад хууль эрх зүйн орчныг бид яаж тогтоох юм.

Улсын Их Хурлын гишүүн их тодорхой л асуулаа шүү дээ. Тэгээд энэ дээр тайлбар тавьж байгаа юм чинь. Тэгээд ер нь ярьж байгаа юм чинь ер нь их авцалдаагүй байна шүү дээ.

Та тодруулах юм уу? Х.Ганхуяг гишүүнд 1 минут өгчихье.

**Х.Ганхуяг:** Сая Т.Аюурсайхан дарга миний хэлэх гэж байсан комментуудыг хэллээ.

Хууль баталснаар Парисын конвенцоос гарах юм уу, үгүй юу гэдэг нэгдүгээр асуулт байна.

Хоёрдугаар асуудал. Бид сүүлийн 30 жил аль нэг өдрийг архигүй өдөр болгодог. Тусгай зөвшөөрөл олгодог. Цэгүүд зааж өгдөг юм. Ерөөсөө л үүнтэйгээ тэмцэж чадахгүй байгаа шүү дээ.

Тэгээд тэмцэх арга барилаа бид арай жаахан өөрөөр бодвол яасан юм бэ. Архидан согтуурал гэдэг чинь бидний өнөөдрийн Монголын байж байгаа л нүүр царай байхгүй юу. Бид нарын гаргасан бодлогын үр дагавар байхгүй юу.

Тэгээд үүнийгээ бид ажилгүйдэлтэй нь тэмцэхийн оронд, ажлын байрыг бий болгохын оронд, энэ замын бухимдал, стрессийг арилгахын оронд бид үр дагавартай нь, хүмүүс очиж стрессээ тайлдаг юмтай л тэмцэх гээд байгаа байхгүй юу. Тэгээд үүнийгээ бодолцож үзээч ээ. Санхүүгийн, эдийн засгийн арга хэрэгсэл бид илүү түлхүү хэрэглээч ээ л гэж би хүсэх гээд байгаа юм.

**Т.Аюурсайхан:** Санал уу? Анхааруулж санал хэлж байна. Хуулийн төслийн хэлэлцүүлгийн явцад ажлын хэсэг. Б.Баасандорж дарга аа. Энэ дээр сайн ажиллана шүү. Үзэл баримтлал, дэвшүүлсэн зорилт чинь биелж байх ёстой хуулиар. Тодорхойгүй байж болохгүй.

Одоо Улсын Их Хурлын гишүүн Баагаагийн Баттөмөр асуулт асууя.

**Б.Баттөмөр:** Архидан согтуурахтай тэмцэх хууль өнөөдрийг хүртэл 12 удаа өөрчлөгдсөн байна. Өөрчлөлт оруулсан байна. Өөрчлөлт ороод нэрийг нь бас өөрчилж байгаа юм байна. Тэгэхээр өөрчлөлтүүд явж байгаа юм байна.

 2019 оны байдлаар Монголд 68 архины үйлдвэр байна гэсэн тооцоо гарсан байна. 2010 оноос нэг дахин буурсан гэсэн.

Тэгэхээр энэ 68 архины үйлдвэрийн хүчин чадал монгол хүний хэчнээн хүн байгаа вэ? Энэ тоонд хэр зэрэг байгаа юм? Миний бодлоор их байх шиг санагдаад байгаа юм. Энэ ямар тооцоогоор 68 үйлдвэр ажиллаад байгаа юм бэ?

68 айл дээр ажиллаж байхаар мэдээж энд архины хэрэглээ, эрэлт их байна л даа. Тэгээд 68 үйлдвэр архи үйлдвэрлээд амьдраад яваад байна шүү дээ.

Тэгэхээр энэ тоо, харьцуулж хийсэн тийм судалгаа байна уу? Нэг хүнд ноогдох согтууруулах ундааны хэмжээ 32.8 литр байснаа 2019 онд 37.2 болж нэмэгдсэн байна. Энэ дэлхийн дундаж юм уу, бүс нутгийн дунд ч юм уу? Энэ хэмжээтэй харьцуулахад энэ тоо ер нь ямар байна?

Үүнийг яагаад асуугаад байна гэхээр согтуугаар үйлдэгдэж байгаа гэмт хэргийн тоо буурахгүй өсөж байгаа. Эрүүлжүүлэх байранд 2016 онд 87 мянган хүн албадан эмчлэгдэж байсан бол 2019 онд 111 мянга болж эрүүлжүүлэгдсэн байгаа. Тийм.

Архи, согтууруулах ундааны хэмжээ, согтуугаар үйлдсэн гэмт хэргийн тоо, согтууруулах ундааны нийгэмд үзүүлэх сөрөг нөлөөлөл нь ерөөсөө буурахгүй байгаа юм л даа. Үүнтэй уялдуулж асууж байгаа юм.

**Т.Аюурсайхан:** Б.Баттөмөр гишүүнд 1 минут нэмж өгье.

**Б.Баттөмөр:** Архидалтыг бууруулахын тулд ажилгүйдэл, ядууралтай тэмцэх асуудал хамгийн нэг номерын асуудал байдаг юм гэсэн.

Тэр ажлын байрыг нэмэгдүүлэх, ажилгүйдэл ядууралтай тэмцэх, хуулийн хариуцлагыг дээшлүүлэх, ард иргэд архины хор хөнөөлийг сурталчлах, муу нөлөөг нь, үйлдвэрлэлийг багасгах, хууль тогтоомжийг боловсронгуй болгох, архигүй орчин бүрдүүлэх гээд маш их олон асуудлууд байна л даа.

Тэгэхээр энэ болгоныг бусад хуультайгаа яаж уялдуулах вэ? Бусад хуульд ямар өөрчлөлтүүд оруулах вэ? Иж бүрнээр нь яаж асуудлыг авч үзэх вэ гээд ийм асуудлуудыг хэр зэрэг бодолцсон юм бол доо.

Дараагийн асуудал бол согтуурах ундааны хэрэглээ, түүний хор хөнөөлийг судалдаг, санал сэдэл гаргадаг, асуудлаа боловсруулдаг, төр засгийн түвшинд асуудал тавьдаг ийм ямар субъект байна. Байна уу, үгүй юу? Байдаг бол энэ субьектыг улам сайжруулах чиглэлээр хуулийн төсөлд юу тусгав?

**Т.Аюурсайхан:** 82 дугаар микрофон дээр Хүнс, хөдөө аж ахуй, хөнгөн үйлдвэрийн яамны Хүнсний үйлдвэрийн бодлогын хэрэгжилтийг зохицуулах газрын дарга Лхаасүрэнгийн Чой-Иш хариулна. 82.

**Л.Чой-Иш:** Б.Баттөмөр гишүүний асуултад хариулъя.

Нэгдүгээр асуулт дээр энэ үйлдвэрлэлийн тоо хэмжээний тухай асуудал байгаа. Архины үйлдвэрлэл өнөөдөр яг үйл ажиллагаа эрхэлж байгаа тусгай зөвшөөрөлтэй нийтдээ 26 үйлдвэр ажил ажиллаж байгаа. Энэ тоо 2004 онд 184 байснаас буусаар байгаад одоо 26 үйлдвэр байгаа. Үүний 13 нь орон нутагт, 13 нь Улаанбаатар хотод байгаа.

Тэгээд үйлдвэрлэлийнхээ хэмжээ, чанар, аюулгүй байдал тал дээр хяналт. Нэгдүгээрт хяналт нь. Хоёрдугаарт нь, гаргаж байгаа бүтээгдэхүүний чанарын талаасаа сайжруулах чиглэлээр ажилласаар одоо энэ 26 үйлдвэр ажиллаж байгаа юм.

Энэ дотроо нэг анхаарах асуудал юу байгаа вэ гэхээр архины үйлдвэрлэл, гаргаж байгаа бүтээгдэхүүний чанарын асуудалд нэлээн анхаарч ажиллаж байгаа гэдгийг хэлэх гэсэн юм. Мөн 11 аймаг огт архины үйлдвэргүй байгаа нь нэлээн давуу тал болж өгч байгаа.

Дээр нь пиво, дарсны үйлдвэрлэл дээр ч гэсэн тодорхой хэмжээгээр буурч орж ирж байгаа. Спиртийн үйлдвэрлэл сүүлийн үед архи, согтууруулах ундаанаас гадна ариутгалын бодисын чиглэлээр бас ажиллаж байгаа ч гэсэн чанар стандартынхаа асуудлыг хангаад, үйл ажиллагаа эрхэлж байгаа үйлдвэрүүдийн тоо бас буурсаар одоо улсын хэмжээнд ер нь 5 үйлдвэр үйлдвэрлэл эрхэлж байгаа юм гэдгийг хэлэх гэсэн юм.

**Т.Аюурсайхан:** 83 дугаар микрофон дээр Б.Баасандорж дарга гүйцээж хариулъя.

**Б.Баасандорж:** Хууль зүй, дотоод хэргийн яам. Б.Баттөмөр гишүүний асуултад хариулъя. Б.Баасандорж хариулах гэж байна.

Б.Баттөмөр гишүүнтэй санал нэг байна. Манайд сүүлийн үед гарч байгаа гэмт хэргийн гаралтын тоо, тэр дундаа согтуугаар үйлдэгдсэн гэмт хэргийн гаралтын тоо тодорхой түвшинд өсөж байгаа. Танд би нэг статистик танилцуулъя. Жишээ нь, 2019 онд 3152 гэмт хэрэг бүртгэгдсэнээс 4371 нь согтуугаар үйлдэгдсэн гэмт хэргийн тоо байгаа.

Цагдаагийн байгууллагын харьяалалд ажилладаг эрүүлжүүлэх баримт улсын хэмжээнд 2016 онд нийт 87 мянга 356 хүнийг албадан ирүүлж байсан бол 2019 онд 111 мянга болж ихэссэн байгаа. 18 хүртэлх настай хүүхэд 0.2 хувийг нь эзэлж байх жишээтэй. Эмэгтэйчүүд 7.2, эрэгтэйчүүд 92 хувь. Дийлэнх олонх хувийг нь эзэлж байна.

Ер нь архидан согтуурахтай тэмцэх гол үндэс нь мэдээж ажлын байрыг нэмэгдүүлэх асуудал байгаа. Гэхдээ манай хуулийн үзэл баримтлал нь ажлын байрыг нэмэгдүүлэх бас нэг хүчин зүйл нь, энэ суурь нь тавигдаж байгаа гэж харж байгаа. Жишээ нь, түрүүн сайд төсөл санаачлагчийг үзэл баримтлалыг танилцуулахдаа хэлсэн. Засгийн газрын тусгай сангийн тухай хуульд өөрчлөлт орж байгаа. Энэ дээр 200, 300 төгрөгийг нь архидан согтуулах тэмцэх санд төвлөрүүлж байгаа. Энэ санд ерөөсөө гурван төрлийн чиглэлийн үндсэн ажлыг хийж байгаа.

Нэгд, архидан согтуурах, донтсон этгээдийг эмчлэх.

Хоёрт, тэр хүнийг соён гэгээрүүлэх. Мөн урьдчилан сэргийлэх. Энэ чиглэлээр нэлээн түлхүү арга хэмжээ авч байгаа. Донтсон хүнийг захиргааны журмаар албадан эмчлэх тухай, согтуур, мансуурах донтой этгээдийг захиргааны журмаар албадан эмчлэх тухай хууль байдаг. 2019 оны 01 сарын 01-нээс хэрэгжиж эхэлсэн. Энэ хуулийн хүрээнд эмнэлгийн байгууллагуудаас тухайн хүнд нарийн мэргэжлийн хөдөлмөр эрхлүүлэх, оёдлын, үсчний, нарийн боовны цехэд дадал олгодог, сургалт явуулдаг. Энэ ажиллагаа мөн хэрэгжээд эхэлж байгаа.

Энэ сан маань төвлөрчихөөр тийшээ илүү их анхаарна гэж хуулийн үзэл баримтлалаас харж байгаа. Энэ хуулиар.

**Т.Аюурсайхан:** Улсын Их Хурлын гишүүн Ширнэнбандийн Адьшаа асуулт асууна.

**Ш.Адьшаа:** Архидан согтуурахтай тэмцэх асуудал төрийн бодлогын хамгийн чухал ажлын нэг байх ёстой. Хуулийн төслийг би дэмжихгүй байгаа юм. Дэмжихгүйгээ би үг хэлэхдээ хэлье.

Архины үйлдвэрлэл, хэрэглэгчийн эрх ашиг Монголын төрийн бодлогод хамт тусгагдах ёстой. Энэ хууль өнөөдөр архидан согтуурахтай холбогдсон болон бусад харилцааг зохицуулахад үзэл баримтлалын хувьд учир дутагдалтай байгаа тухай би Хууль зүйн байнгын хороон дээр ярьж байсан.

Дахиад энэ асуудлаа би асууя. Чөлөөт бүсэд сүүгээр үйлдвэрлэл эрхлэх асуудлыг тухайн чөлөөт бүсийн захирагч олгоно гэж хуулийн төсөлд оржээ. Энэ чинь тэнд ферм байгуулах юм уу? Эндээс сүү зөөх юм уу? Энэ чинь гурван чөлөөт бүс байгаа шүү дээ. Замын-Үүд, Алтанбулаг, Цагааннуур гээд. Ийм амьдралд хэрэгжээгүй зүйлийг тунхгийн шинж чанартай юм яагаад оруулж ирсэн юм бэ?

Хоёрдугаарт нь, архийг соёлтой хэрэглэнэ, соёлгүй хэрэглэнэ гээд байна. Үүнийгээ дахиж тайлбарлаж, хариулт авъя.

Хууль зүйн байнгын хорооны хурал дээр татваргүй барааны дэлгүүрийн асуудлыг хөндөж тавьсан. Өнөөдөр татваргүй барааны дэлгүүр гэдэг энэ далд бизнес байдаг. Энд олон арван тэрбум төгрөгийн согтууруулах ундааг татваргүй барааны дэлгүүр гэдэг тусгай зөвшөөрөл авсан аж ахуйн нэгжүүд оруулж ирж татваргүйгээр Монголын зах зээл дээр борлуулдаг.

Энэ татваргүй барааны дэлгүүрт олгох зөвшөөрлийг Тусгай зөвшөөрлийн тухай хуулиар Монгол Улсын Гаалийн ерөнхий газар олгож байгаа. Гэтэл Хууль зүйн байнгын хорооны хурал дээр Х.Нямбаатар сайд Гадаад харилцааны яам олгож байгаа гэдэг юм ярьсан. Гадаад харилцааны яам хэдэн тусгай зөвшөөрөл.../минут дуусав/

**Т.Аюурсайхан:** Хэн хариулах юм? Сая тусгаар зөвшөөрлийн асуудлыг асуулаа шүү дээ. Төрийн нарийн бичгийн дарга Б.Баасандорж. 83 дугаар микрофон дээр хариулъя.

**Б.Баасандорж:**  Ш.Адьшаа гишүүний асуултад хариулъя. Хууль зүй, дотоод хэргийн яам. Б.Баасандорж.

Хуулийн гол үзэл баримтлал нь хэрэглээ байгаа. Архины, пивоны, дарсны хэрэглээ байгаа. Мэдээж соёлтой хэрэглээ гэхээсээ илүү энэ хууль илүү зохистой хэрэглээ тал руугаа зохицуулалтуудыг хийж өгсөн байгаа. Жишээ нь, ямар цаг хугацаанд архийг худалдах юм. Хэн яаж зөвшөөрлийг нь өгөх юм. Үйлдвэрлэл дээр нь хэрхэн яаж хяналт тавих юм. Архи, согтууруулах ундаагаар үйлчилж байгаа үйлчилгээний тэр хоёр төрлийн тусгай зөвшөөрөлтэй аж ахуйн нэгжүүд маань ямар шаардлагыг тавих юм.

21 наснаас дээш настай иргэдэд согтууруулах ундаагаар үйлчлэхээр байгаа. Тэд нарт өмнө нь зөвхөн цагдаагийн байгууллага шалгадаг байсан бол зохистой хэрэглээ, зөв хэрэглээ талаасаа тэр үйлчилгээ үзүүлж байгаа байгууллагын хамгаалагчаас нь авхуулаад баармен, үйлчлэгч нарт нь бичиг баримтыг нь шалгах. 21 насанд хүрсэн үү, хүрээгүй юу. Мөн тэр хоолны шаардлагыг нь тавьж байгаа. Мөн 14.00-өөс 22.00 цаг хүртэл тусгай зөвшөөрөлтэй үйлчилж байгаа газруудад заавал цэвэр ус үнэгүйгээр үйлчлэх шаардлагыг тавьж байгаа.

Тэгэхээр соёлтой хэрэглээ мэдээж яригдана. Тухайн иргэн талын асуудал. Тэр үйлчилгээ үзүүлж байгаа байгууллагууд нь зохистой хэрэглээг стандартад нийцсэн олон улсын жишигт нийцсэн хэрэглээ тал руу нь анхаараарай гэдэг зүйлийг хуулиар зохицуулж өгсөн юм.

Тэр чөлөөт бүсийн тусгай зөвшөөрөл, сүү сүүн бүтээгдэхүүнтэй холбоотой асуудалд бол одоо хүчин төгөлдөр үйлчилж байгаа хуулиар ч тухайн орон нутаг, нийслэлийн Засаг дарга олгож байгаа. Чөлөөт бүс дээр чөлөөт бүсийн захирагч олгож байгаа. Энэ бол одоо хадгалагдаж байгаа зохицуулалтыг хэвээр нь хадгалж оруулж ирсэн байгаа. Ш.Адьшаа гишүүн ээ. Татваргүй бараан дээр Хүнс, хөдөө аж ахуйн яамнаас хариулчих уу.

**Т.Аюурсайхан:** Тодруулах уу? Та. Ш.Адьшаа гишүүн ээ. Тодруулах уу, үгүй юу? 1 минут Ш.Адьшаа гишүүнд нэмж өгье. Гүйцэд хариулаарай. Ажлын хэсэг. Тодорхой асуултад.

**Ш.Адьшаа:** Х.Нямбаатар сайд аа. Би ер нь “өө” хайсангүй. Энэ татваргүй барааны дэлгүүр гэдэг далд бизнесийг яаж зохицуулах юм бэ? Үүнийг л цэгцэлье гэж байгаа шүү дээ. Энэ нуугаад байх асуудал байхгүй шүү дээ.

Х.Нямбаатар аа, тайван бай, битгий уурла. “Далжганана” гэж юу гэсэн үг юм?

**Т.Аюурсайхан:** Асуултаа гүйцээ. Асуултаа шууд асуу. Хороондоо харилцан яриагаа боль.

**Ш.Адьшаа:**  Их Хурлын гишүүний тавьсан асуултад хариул. Би тэгж өөрийг чинь шүүмжилсэн. “Өө” хайсан юм ерөөсөө байсангүй ээ.

Энэ архидан согтуурахтай тэмцэх төрийн бодлогыг хэрэгжүүлье л гэж асууж байгаа юм. Тэр татваргүй барааны дэлгүүрийг яагаад зохицуулж болдоггүй юм бэ? Энэ чинь далд бизнес байгаа шүү дээ. Энэ чинь төрийн бодлого нь яагаад болдоггүй юм.

**Т.Аюурсайхан:** Сангийн сайд байна уу? Цахим дээр. Хариулах уу? Гаалийн ерөнхий газар дээр асуудлыг хариуцаж байгаа биз дээ. Х.Нямбаатар сайд аа. Татваргүй барааны. Тийм.

Тэгээд Гаалийн ерөнхий газар дээр зарим асуудлууд энд сөхөгдөж л байсан. Энэ татваргүй барааны дэлгүүрийг согтууруулах ундаа борлуулах зорилготойгоор. Энэ зөвшөөрөл өгсөн асуудлуудыг тойрсон гэмт хэрэг, зөрчлийн асуудлууд, хууль бус байж болзошгүй зөвшөөрлийн асуудлууд нэлээн яригдсан шүү дээ. Энэ анхаарал татах асуудал мөн үү гэвэл мөн.

Тэгээд энэ юу болсон юм бэ? Тэр нь тогтоогдсон юм уу? Хуулийн байгууллага дээр очсон гэдэг яриа явагдаад байдаг. Хэчнээн зөвшөөрөл олгогдоод байгаа юм бэ? Нийслэл хотын хэмжээнд бүсийг нь тогтоодог юм уу? Эсвэл хаа ч хамаагүй тийм байж болдог юм уу? Бүсийг нь тогтоох гэхээрээ олон улсын нислэгийн танхим ч гэдэг юм уу. Тийм тодорхой бүс байдаг юм уу? Эсвэл Улаанбаатар хотын, эсвэл аймаг орон нутгийн дуртай цэг дээрээ өгсөн юм уу? Энэ дээр Сангийн сайд байгаа юм уу? Цахим дээр. Сангийн сайд л хариулна л даа. Гаалийн ерөнхий газраас ажлын хэсэгт оруулахгүй яасан юм.

Ер нь дараа дараагийн хэлэлцүүлэг дээр Гаалийн ерөнхий газрын удирдлагуудыг хэлэлцүүлгүүд дээр оруулаарай. Тамгын газар. Энэ чиглэлийг өгч байна шүү.

Гишүүд үндсэндээ асуулт болж байна. Тэгээд тэр юун дээр нэг асуулт үлдчихлээ. Энэ согтууруулах ундаа гэдэг дээр яг хэдээс дээш градусыг тооцож вэ? Хууль дээр. Нэгдүгээрт.

Хоёрдугаарт, үүнтэй холбогдуулаад согтууруулах ундаа хэрэглэхийг хориглосон этгээдүүд гээд хуульчилчихсан байна шүү дээ.

Тэр авто тээврийн хэрэгсэл жолоодож байгаа хүн бол ойлгомжтой. Хориглох ёстой. Жирэмсэн хүн гэдэг дээр нийт ямар ч төрлийн согтууруулах ундаа, дарс байна уу, шар айраг байна уу. Ямар ч хэмжээгээр хэрэглэхийг хориглочихсон төсөл байна шүү дээ. Тэгээд үүнийхээ тайлбарыг нь хэн өгөх вэ? Энэ ямар зохицуулалтаар, энэ ямар үзэл баримтлалтай ингэж хийж байгаа юм бэ? Шууд хууль чинь хэрэгжих боломжтой байх ёстой шүү дээ.

Б.Баасандорж дарга хариулъя. Энэ дээр.

**Б.Баасандорж:** Хууль зүй, дотоод хэргийн яам. Б.Баасандорж асуултад хариулъя.

Хуулийн 4 дүгээр зүйл дээр согтууруулах ундаа гэж юу юм, согтууруулах ундааны эргэлт, хатуулгийн хэмжээг тодорхойлж өгсөн байгаа. Согтууруулах ундаа гэдэгт хүнсний зориулалтын түүхий эдээр үйлдвэрлэсэн спирт, бүх төрлийн архи, 2 хувиас дээш хатуулагтай этилийн спирт агуулсан дарс, тэдгээрийн үндсэн дээр бэлтгэсэн ундаа, шар айраг, сүүн сүүн бүтээгдэхүүнээр нэрсэн үйлдвэрлэлийн зориулалтаар хийж байгаа шимийн архийг агуулсан байгаа юм.

Мөн хуулийн үзэл баримтлал дээр сая Т.Аюурсайхан даргын асуусан хоёр дахь асуулт дээр жирэмсэн эмэгтэйчүүд, бага насны хүүхдүүд, 21 насанд хүрээгүй хүмүүст хэрхэн яаж үйлчлэх, тэдгээрээс хэрхэн урьдчилан сэргийлэх талаар асуулаа.

Хуулийн 29 дүгээр зүйл дээр согтууруулах ундаа худалдах, түүгээр үйлчлэх тусгай зөвшөөрөл эзэмшигчийн хариуцлагын асуудлыг зохицуулж өгсөн байгаа.

Тэгэхээр бусдад учруулсан гэм хорыг тухайн согтууруулах ундаагаар худалдсан, түүгээр үйлчилсэн байгууллага хариуцахаар хийж өгсөн. Тэгэхээр энэ бол нэгд үйлчлүүлэгчийнхээ талаасаа тийм анхааруулга, мөн тийм сургалтуудыг хийж өгч байгаа. Жишээ нь, жирэмсэн эхчүүдэд үйлчлэхгүй, бага насны хүүхдэд үйлчлэхгүй. Хэрвээ үйлчлээд тэр жирэмсэн эх, тэр бага насны хүүхдүүдэд ямар нэгэн гэм хор учрах юм бол тухайн үйлчилгээний байгууллага хариуцахаар. Тэндээ хяналт тавьж байгаа учраас ийм зохицуулалтуудыг хийж өгсөн байгаа.

Гэхдээ нөгөө талдаа энэ бол өөрөө иргэний үүрэг байгаа. Яг тэр тухайн жирэмсэн эхийн, өндөр настай хүний хүүхдүүдээ хэрхэн яаж харах ёстой. Тэр боловсролын асуудал давхар энэ дээр бас яригдаж байгаа. Энэ чиглэлийн зохицуулалтуудыг хуулийн 29 дүгээр зүйл дээр хийж өгсөн байгаа.

**Т.Аюурсайхан:** Согтууруулах ундаа хэрэглэхийг хориглоно гээд гурван этгээд байсан шүү дээ.

Нэгдүгээрт, авто тээврийн хэрэгсэл жолоодож байгаа гээд.

Хоёрдугаарт, юу байлаа.

Гуравдугаарт, жирэмсэн хүн гээд. Тэгээд үйлчлүүлэхийг нь ойлгомжтой. Шууд хэрэглэхийг хориглоно гээд заачихвал. 2-оос дээш градустай. Тийм ээ.

Тэгэхээр жирэмсэн эмэгтэйчүүд бага хэмжээгээр ч гэсэн дарс уухыг шууд хуульчлаад хоригловол хэрэгжилт нь хэр болдог юм. Ямар үзэл баримтлал яаж нийцэж байгаа юм бол? Энэ дээрээ хэлэлцүүлгийн явцад сайн ярилцахгүй юу даа.

Гишүүд асуулт асууж, хариулт авч дууслаа. Үг хэлэх гишүүд байвал нэрээ өгье. Тасаллаа.

Танхимд Б.Пүрэвдорж гишүүнээр тасалж байна. Цахимаар нэр өгөөрэй. 6 гишүүн үг хэлэх боломжтой байгаа. Улсын Их Хурлын гишүүн Норовын Алтанхуяг үг хэлнэ.

**Н.Алтанхуяг:** Архидан согтуурахтай тэмцэх тухай хууль хэлэлцэнэ гээд ингэсэн. Над руу бас хүмүүс яриад. Маш тодорхой гурван саналыг уулзаж яриад гурван саналыг уламжлаад өгөөч ээ гэсэн юм.

Хуулийн төслийг цаашаа хэлэлцээд явах юм бол анхаарч, тусгах, судлах ажил хийгээрэй гэж байгаа юм.

Нэгдүгээрт, амралтын хоёр өдрийг архи зарахгүй болгоё. Маш тодорхой саналууд хэлсэн. Тэр сарын эхний өдөр, баярын өдөр гэдэг чинь тийм юм байхгүй гэнэ. Амралтын хоёр өдөр гэдэг чинь сардаа найман өдөр архи зарахгүй байх. Энэ юмыг гаргаж чадвал наадах чинь их том дэвшил болно гэсэн.

Хоёр дахь санаа нь, цэгийн тоо буюу байршил. Үүнийг заавал цөөрүүлэх шаардлагатай. Ерөөсөө гараад л ухас гээд л авчихдаг ийм нөхцөл байдал буруу юм гэсэн.

Тэгэхээр цэгийн тоо. Энэ санаа нь орчихсон яваа юм шиг байна шүү дээ. Цэгийн тоо, байршлыг нь цөөрүүлэх юм.

Гурав дахь санаа нь, цагаар нь хязгаарлаж өгөөч ээ. Шөнө орой болсон хойно архи зарахгүй байх. Энд явах шиг байна. Та нар дахиад сайн нарийн боловсронгуй болгоодох.

Улс орнууд янз бүрийн хөгжлийнхөө үе шатанд хүмүүсийнхээ ахуй амьжиргаа янз бүр байхад янз бүрийн л арга хэрэглэдэг байсан гэнэ. Тэгээд надтай уулзаад хэлсэн хүмүүс та энэ гурвыг заавал хэлээд өг. Тэр ажлын хэсэг дээр хэлээд өг. Шаардлагатай бол бид очоод яриад өгье. Энэ гурвыг боловсронгуй болгох хэрэгтэй.

Түүнээс биш зөвхөн тэр үйлдвэрлэдэг, тэгээд рюмкэнд хийж өгдөг гээд ийм юмаар их ноцолдвол наад хуулийн чинь утга учир алдагдана.

Дээр нь тэр архийг зарсан мөнгөнөөс нь аваад буцаагаад тэд нарыг эмчилнэ гэдэг ийм концепц үндсээрээ буруу гэсэн шүү. Та нар маань илүү ухаантай юм чинь сайн бодож судлаарай. Баярлалаа.

**Т.Аюурсайхан:** Одоо Улсын Их Хурлын гишүүн Бөхчулууны Пүрэвдорж үг хэлнэ.

**Б.Пүрэвдорж:** Энэ хуулийн хуульд байгаа нэлээн олон заалттай би санал нийлж байгаа.

Ер нь тодорхой хэмжээгээр зохицуулалтыг хийх ёстой. Өөрөөр хэлбэл архидан согтууруулах үйл явц нийгэмд гай гамшиг, янз янзын хүчирхийлэл, бүх зүйлийг авчирч байна.

Тийм учраас энэ хуулийг дэмжиж байгаа. Тэгэхдээ дотор нь байгаа хэд хэдэн юм дээр бас санал нэгдэхгүй байна. Тэгээд энэ дээр бааранд ороод л нэг шил архи тавиад л ингээд уугаад байх юм. Үүнийг л болиулъя гэж байгаа юм. Тэгээд нэг шотоор архиа зарна гээд Хууль зүйн сайд хэлээд байгаа юм.

Тэгэхээр нэг шот гэдгийг нь тайлбарлаж өгье л дөө. 30 грамм архи гэсэн үг. Халбага архи. Тэгээд л уучхаад л дахиад нэг гээд л. Тэгэхлээр чинь наадах чинь Монгол Улс хүн ам маш цөөхөн. Баар, ресторан чинь тэгээд баахан үйлчлэгчийн тоо нэмэгдэнэ шүү дээ. Боловсон хүчний юунд нь багтаж байгаа юм уу.

Тэгээд дээрээс нь халбага архи гэдэг чинь 300 төгрөг гэсэн үг л дээ. Үнэтэй газар үнэтэй байдаг байх. Тэгээд ер нь гэр хороололд 300 төгрөгөөр л нэг архи аваад л ууна гэсэн үг. 300 төгрөг. Гараад л уучихдаг. Өөрөөр хэлбэл тэр чинь шилээрээ байх юм бол үнэтэй байх дээр нөгөөдөх чинь мөнгөө хадгалчихъя гэж бодно шүү дээ. 300 төгрөгөөр хүүхэд хүртэл бараг аваад уучихаар хэмжээний ийм л болчхоод байна шүү дээ. Наадах чинь тэгэхээр болохгүй байхгүй юу.

Тэгээд яваандаа тэгэх нь байна шүү дээ. Одоо ингээд шотоор нь яачихсан юм чинь пиво нэг ийм халбагаар уугаад л. Тэгээд л жаахан байж байснаа дахиад нэг халбага пиво гээд л ингээд л явах нь л дээ.

Энэ дээр чинь би нэг жаахан. Борлуулах хэмжээн дээр жишээ нь жаахан асуудал байна. Энэ дээрээ бодож үз ээ. Өөрөөр хэлбэл монголчууд цөөхүүлээ. Тэгээд л үйлчлэгч хийдэг, зөөгч хийдэг. Нийгэмд баялаг бүтээдэггүй тийм ажил руу хүмүүсээ бүгдийг нь татаж оруулах тийм хэмжээнд л борлуулалтын хэмжээ чинь нөлөөлнө шүү дээ.

Тийм учраас энэ дээр хэлэлцүүлгийн явцад тодорхой арга хэмжээ аваарай гэж хэлэх байна. Баярлалаа.

**Т.Аюурсайхан:** Чухал санал хэлж байна шүү. Ажлын хэсэг. Тэгээд арга хэмжээ, баяр ёслолын үеэр хамт олноороо, байгууллагаараа үйлчилгээний байгууллагаар үйлчлүүлдэг. Тийм. Төрөл төрөгсөд, хамаатан садан ордог.

Тэгээд тэнд шилээр нь согтууруулах ундааны зүйл аваад хэрэглэхгүй ийм зохицуулалт хууль дээр хэрвээ байх юм бол наадхаа бас амьдрал дээр нийцлээ бодохгүй бол. Баяр ёслол тэмдэглэдэг. Хамт олноороо ордог. Тийм ээ. Олуулаа найз нөхдөөрөө ордог. Энэ дээр хэлэлцүүлгийн явцад анхаарч ажиллацгаана биз дээ.

Улсын Их Хурлын гишүүн Жигжидсүрэнгийн Чинбүрэн үг хэлнэ.

**Ж.Чинбүрэн:** Та бүхэнд энэ өдрийн мэнд хүргэе. Энэ чухал хууль. Би хуулийн хэлэлцэх асуудлыг дэмжиж үг хэлэх гэж байна.

Өнгөрсөн 2 жилийн өмнө 350 монгол эрүүл залуучуудад архийг задлах 4 генийн судалгаа хийхэд монгол хүний 8 хүний 1 нь өндөр градустай архийг төрөлхийг нь задалж чадахгүй гэсэн судалгааны дүн гарсан. Тухайлах юм бол дөнгөж эхний хундага уугаад нүүр царай нь улайдаг, эсвэл зүрх нь дэлсдэг, дотор нь муухай оргидог гэдэг бол энэ бол ерөөсөө л хатуу, өндөр градустай архийг задалж чадахгүй гэсэн үг.

Энэ дээр монгол хүний бие өндөр градустай архийг задалж чадахгүй болохлоор донтох өвчин тусах магадлал их өндөр болж байгаа юм. Амархан мансуурдаг, согтдог. Түүндээ донтох. Тийм учраас хэрэглээг зохицуулах, зөөлөн архины зохистой хэрэглээг нэмэгдүүлэх чиглэлд хууль эрх зүйн орчноор, бодлогоор дэмжих нь үнэхээр чухал юм.

Тийм учраас хуулийг хэлэлцэх явцад ажлын хэсэг дээр илүү шинжлэх ухааны өгөгдлүүдийг илүү оруулж. Тэгээд энэ донтох өвчнөөс сэргийлэхдээ зөвхөн үйлдвэрлэлд хяналт тавих, хэрэглээн дээр хяналт тавихаас гадна. Түрүүн Х.Нямбаатар сайд хэлж байсан. Албадан эмчилгээ. Бидэнд чинь бас хууль байгаа шүү дээ.

Тэгэхлээр энэ бол ерөөсөө л өвчин учраас донтсон улсуудыг эмчлэх чиглэл дээр илүү олон чухал заалтуудыг нэмэх, байгаа өмнөх хуулиуд дээр өөрчлөлт оруулах дээр анхаарч ажиллах нь чухал юм.

Тийм учраас энэ бол нийгэмд үнэхээр тулгамдсан том асуудал учраас бид зайлшгүй хуулийг шинэчилж оруулах нь чухал юм. Баярлалаа.

**Т.Аюурсайхан:** Улсын Их Хурлын гишүүн Даваажанцангийн Сарангэрэл үг хэлье.

**Д.Сарангэрэл:** Энэ 326 дугаар анги дээр зэрлэг зодуурын улмаас цэргийн албан хаагч амь насаа алдсан.

Энд их олон хууль зөрчигдсөн. Төрийн албаны тухай хууль, Хүчирхийллийн тухай хууль, Архидан согтуурахтай тэмцэх тухай хууль. Энэ бүхэн бид хуулийн хэрэгжилтэд анхаарах шаардлагатай болсныг харуулж байна.

Улсын Их Хурлын эмэгтэй гишүүд Зэвсэгт хүчний жанжин штаб албан ёсоор шаардлага хүргүүлж байгаа. Энэ бол нэг тийм бичиг зөөх тухай асуудал биш байгаа юм.

Цаашдаа цэргийн алба хаахаар мордсон хүүхдүүд маань эцэг, эхдээ эргэж ирдэггүй аймшигт үйл явдлыг давтахгүй байхад юу хийх юм бэ. Ямар гаргалгаа, шийдэл байгаа юм бэ. Хуулийн хэрэгжилтийг яах юм бэ. Хууль хэрэгжүүлээгүй ийм хүмүүс ямар хариуцлага хүлээх юм бэ. Цаашдаа үүнийг давтахгүйн тулд ямар арга хэмжээ авах юм бэ. Ийм агуулгатай шаардлага хүргүүлж байгаа.

Тэгээд энэ дээр ажлын байранд архидан согтуурсантай холбоотойгоор залуу хүүхдийн амь нас алдсан. Тийм учраас энэ дээр бид хариу авах ёстой. Цаашид давтагдахгүй байхын тулд бодит үйл ажиллагаа явуулах ёстой гэдгийг би албан ёсоор хэлэх гэсэн юм.

Одоо хэлэлцэж байгаа хуулийн төсөлтэй холбоотойгоор эмэгтэй гишүүд хэд хэдэн удаагийн хэлэлцүүлэг хийсэн.

Түүнээс гадна Хууль зүй, дотоод хэргийн сайд, дэд сайд, Төрийн нарийн бичгийн дарга болон яамны бүрэлдэхүүнтэй уулзаж согтууруулах ундааны хэрэглээ, үйлдвэрлэл, үйлчилгээ, борлуулалттай холбоотой илүү хүн рүү чиглэсэн, илүү хүмүүнлэг агуулга орсон. Сая энд яригдсан бүх зүйлүүдийг тусгасан хуулийн төслийг мөн Та бүхэнд өгсөн байгаа. Хамтад нь энэ зүйлүүдийг оруулаад өргөн барина гэж хэлсэн байгаа.

Тийм учраас үүнийг хийгээрэй гэж хэлэхийг хүсэж байна. Би түрүүн уг нь асуулт дээр нэрээ өгсөн. Харамсалтай нь надад асуулт асуух боломж олдсонгүй. Тийм учраас би Х.Нямбаатар сайдад бид энэ архинд донтох өвчтэй хүмүүст зориулсан эмнэлгийн орны тоог нэмэх. Эхлээд түрээсээр. Дараа нь тусгай эмнэлэг байгуулж, энэ гамшигт өртөөд байгаа, архидан согтуурах, донтох өвчтэй болсон хүмүүстээ тус дэм болъё. Эргээд хүн сүрэгт нь, хүний амьдралд нийлүүлье гэдэг томоохон зорилт тавьсан.

Тийм учраас энэ үйл ажиллагаануудаа хуульд тусгах, улмаар төсөвтэй холбоотой асуудлыг хамтарч шийдвэрлэхээр тогтсон ажлуудаа ажил хэрэг болгоход анхаараарай гэдэг зүйлийг хэлэх гэсэн юм.

Ер нь бид сүүлийн үед хүн нас барах, зодуулж амь насаа алдах ийм зүйлүүдэд дасал болж байна шүү. Гаслаад өнгөрдөг боллоо. Энэ бол тийм дасах зүйл биш байгаа юм.

Тийм учраас энэ юутай холбоотой байна вэ гэдэг дээр илүү их дүгнэлт хийж, бодит үйл ажиллагаа явуулах шаардлагатай болж байна. Бид бүгд мэдэж байгаа шүү дээ. Ер нь энэ архидах, хүчирхийлэл үйлдэх, гэмт хэрэг үйлдэх бүх зүйл бол суурь нь өөрөө ажилгүйдэл, ядууралтай холбоотой.

**Т.Аюурсайхан:** Баярлалаа. Улсын Их Хурлын гишүүн Нямаагийн Энхболд үг хэлнэ.

**Н.Энхболд:** Хуулийн хэлэлцэх эсэхийг нь дэмжиж байгаа.

Тэгээд нэг санаа хэлье гэж бодож байна. Ер нь архидалтыг багасгах, зохистой гэнэ үү, соёлтой нь гэнэ үү, хэрэглээ бий болгох яриад байгаа юмны бидний эцсийн үр дүн бол ерөөсөө л яаж энэ архинаас үүдэлтэй гэмт хэрэг, хүчирхийллийг бууруулах вэ. Энэ рүү л чиглэх ёстой шүү дээ.

Тэгээд ер нь түүхээс харж байхад хүн төрөлхтөн бүхий л түүхэндээ юунаас яаж согтууруулах ундаа гаргаж авах вэ гэж. Гаргаж авчхаад дараа нь үүнтэйгээ яаж тэмцэх вэ гэдэг юм их бодож, сэтгэж, тэмцэж ирсэн байдаг юм билээ.

Тэгээд эндээсээ нэг том сургамж авсан байдаг юм. Хамгийн том хоёр сургамж нь. Нэг нь жишээ нь Америкт өнгөрсөн зууны 1920, 1930-аад оны үеэр “хуурай хууль” гэж гаргаад. Тэрийгээ сүүлдээ дийлэхээ байгаад. Тэр нь өөрөө одоо хүртэл үр удам нь тасрахгүй байгаа. Маш том гэмт хэргийн зохион байгуулалттай бүлэг, далд бизнесийн асар том бизнес болж хувирсан тал байдаг.

Оросууд их олон удаа архидалтыг бүрэн хорьж, тасалж зогсоох гэж оролдоод. Тэгээд ямар ч үр дүнд хүрэлгүй явсан гашуун туршлагууд байдаг.

Тэгэхээр энэ энэ зүйлүүдээс бид нар сургамж аваад, энэ том хоёр сургамжийн нэг юм нь юу вэ гэхээр ерөөсөө төрийн байгууллагуудын зүгээс янз бүрийн арга хэмжээ авч болно. Хууль гаргаж болно. Хамгийн гол нь нийгмийн дунд соён гэгээрүүлэх, энэ бол буруу шүү гэдгийг жигшүүлэх, ойлгуулах ажил маш их дутагдаж байснаас болоод гэмт хэргийн бүлэглэл үүсээд л архи зараад эхлэнгүүт, нөгөөдхийг нь тойроод л хэрэглээ нь улам ихэсдэг ийм юмнууд гарч байсан юм билээ.

Тэгэхээр би ямар санаа хэлэх гээд байгаа юм гэхээр нэгэнт үүнийг хорьж зогсоогоод тас хорьж чадахгүй ийм үр дүнд хүрдэг юм байна гэдгийг нь ойлгож байгаа хүмүүсийн хувьд ядаж үүнийг багасгах. Тэгээд арай тэр соёлтой хэрэглээ рүү нь шилжүүлэхдээ энэ соён гэгээрүүлэх ажил, хүмүүсийг зөв ойлгуулах ажил дээр их анхаарал тавимаар юм билээ.

Бид ядуурлаас гаргах гэж баахан тэтгэмжийн, халамжийн арга хэмжээнүүд аваад. Сүүлдээ энэ маань айл болгон өөрийгөө ядуу харагдуулах уралдаан болж дууссан шүү дээ. Тэрийг хажуугаас нь хэн ч жишээ ядуу байгаагийн нэг шалтгаан бол өөрсдөө залхуу байгаа, өөрсдөө амьдралынхаа төлөө тэмцэхгүй байгаа, арчаагүй байгаа шүү гэдгийг ойлгуулах гэж нийгмийн зүгээс тодорхой хэмжээний тийм дарамт ч гэх юм уу даа. Ойлгуулах, ухааруулах юмнууд хийгээгүй явж байсан байдаг юм.

Тэгэхээр хэрэв хуулиар зохицуулах тийм боломж байвал хуульдаа соён гэгээрүүлэх ажлын дотор тэр хүмүүсээр дамжуулж, орчноор нь дамжуулж архи уудаг хүмүүст нөлөөлүүлэх, түүнд нь тохирсон хуулийн ямар арга хэмжээ, ямар урамшуулал, ямар хариуцлага байна вэ, тэр юмыг бас тооцох тал дээр ямар зүйл, анги байвал үүнтэй илүү тохиромжтой байна гэдэг тал дээр хэлэлцүүлгийн явцад холбогдох Байнгын хороод, гишүүдийг идэвхтэй өөрсдөө санаа гаргаж оролцоосой гэж хүсэж байгаа юм.

Ер нь зүгээр дан хорих, хаахаар.../минут дуусав/

**Т.Аюурсайхан:** Улсын Их Хурлын гишүүн Хүрэлбаатарын Булгантуяа үг хэлнэ.

**Х.Булгантуяа:** Ажилгүйдэл, амьдралын стресс их байгаа болохоороо ганцхан архи уугаад байгаа асуудал биш. Дэлхийн хамгийн баян улс орнууд ч гэсэн өнөөдрийг хүртэл архидалттай тэмцдэг.

Би сан байгуулахыг дэмжээд байгаа юм. Яагаад гэвэл энэ бол өвчин байхгүй юу. Донтолт гэдэг өвчин. Үүнтэй тэмцэхгүй бол үүний үр дагавар маш их байгаа.

21 нас гэдэг Монголд зөв байх. Америкт 21 байдаг. Англид ерөнхийдөө 18 байдаг. Тэгээд 21 нас, түүнээс дээш байх. Нэг юмыг бид бодож үзэх ёстой. Австралид зарим бүс нутгуудад, ялангуяа үнэнийг хэлэхэд аялал жуулчлалыг татах. Ялангуяа жуулчид бол энд ирээд мэдээж архидаж байгаад явахгүй нь ойлгомжтой.

Тэгэхээр ийм боломж бололцоог нь бас жаахан хаадаг гэдэг шүүмжилдэг. Зочид буудлуудад ч байдаг юм уу, казинонууд ч байдаг юм уу энэ архины хатуу хуулиуд үйлчлэхгүй гэдэг. Ийм бүс нутгууд байх бүс гаргах уу? Үүнийг хууль дээрээ сурч судалж үзэх хэрэгтэй.

Дээрээс нь өнөөдөр баар, ресторануудад зарж борлуулахыг хааж байгаа нь нэг бодлын зөв юм шиг боловч нөгөө талаараа айл гэрээрээ, одоо гэртээ архиддаг энэ ахуй архидалтыг бас нэмэгдүүлчих вий. Энэ дээр өнөөдөр ямар хяналт тавих боломжтой вэ? Энэ бол бүр үнэнийг хэлэхэд баар, ресторанд архидахаас долоон дор. Яг хүүхдүүдийнхээ хажууд. Бид монголчууд ямар том байранд хоёр, гурван давхар хауст амьдарч чадах биш. Яг гэртээ хүүхдүүдийнхээ нүдэн дээр архидаад, зодолдоод байх үүд хаалгыг нь бас нээх вий гэдгийг судалж үзээрэй.

Соён гэгээрлийн ажлыг энэ сангаас тодорхой хэмжээгээр хийх нь чухал байна. Үүнийг ихэнхдээ бусад улс орнуудад Эрүүл мэндийн яам хариуцдаг. Бүр эрүүл мэндийн мэдээллийн вэбсайт байгаад түүгээр амжуулаад хүүхдүүдэд зориулсан, залуучуудад зориулсан, иргэдэд зориулсан архины зохистой хэрэглээний талаарх мэдээллийг маш их тавьдаг.

Манай Эрүүл мэндийн яамнаас иргэдийн эрүүл мэндийн мэдээллийн сайт гэдэг юм бол огт байдаггүй. Тэгээд иргэд хуулиудыг өөрсдөө уншаад ойлгох ёстой юм шиг байгаа юм. Яг үнэн хэлэхэд. Ийм хүнд байдлаар өнөөдөр иргэдэд эрүүл мэндийн соён гэгээрлийн ажлыг хийнэ гэдэг бол үнэхээр хэцүү.

Тэр жирэмсэн эмэгтэйн асуудлыг гадаад улс оронд виног бол зөвшөөрдөг юм шүү дээ. Тэгээд үүнийг Эрүүл мэндийн яамтайгаа ярьсан юм уу? Тэгээд ихэнх жирэмсэн эмэгтэйчүүд баар, ресторанд ороод л архи худалдаж аваад суугаад байх нь юу л бол гэж бодож байна. Тэгээд үүн дээр салбарын, Эрүүл мэндийн яамтайгаа зөвлөлдөөрэй.

Би энэ хуулийг анх өргөн барихаас нь авхуулаад нэлээн олон гадаадын хуулиудын эрх зүйн орчнуудыг нэлээн харсан. Борлуулах цэгийн тоо зохицуулалттай байдаг бол үнэн. Ихэнхдээ супер маркет.../минут дуусав/

**Т.Аюурсайхан:** Улсын Их Хурлын гишүүд үг хэлж дууслаа.

Одоо санал хураалт явуулна. Төхөөрөмжийн ажиллагааг шалгаж туршилтын санал хураалт хураая. Гишүүд анхааралтай. Төхөөрөмжийнхөө ажиллагааг хангуулаарай. Туршилтын санал хураалт.

Ирцэд байгаа гишүүд “тийм” гэж дарахыг хүсье. Төхөөрөмжийнхөө ажиллагааг хангаарай. Тамгын газар.

Нийт гишүүд санал хураалтдаа. Төхөөрөмжөө асаагаарай. iPad төхөөрөмжөөр санал хураасан шүү. Төхөөрөмжийнхөө ажиллагааг гишүүд iPad -аа холбоорой. Гишүүд байраа эзлээд хуралдааныхаа дэгийн дагуу цахимаар санал хурааж байгаа.

Туршилтын санал хураалт дахиад явуулъя. Санал хураалт. Ирцэд байгаа гишүүд “тийм” гэж дараарай. Төхөөрөмжийн ажиллагааг шалгаж байгаа шүү. Гишүүдээ санал хураалтад идэвхтэй оролцоорой. Төхөөрөмжийнхөө бэлэн байдлыг хангах үүрэгтэй шүү.

Байнгын хорооны саналаар Согтууруулах ундааны эргэлтэд хяналт тавих, архидан согтуурахтай тэмцэх тухай хуулийн төсөл болон хамт өргөн мэдүүлсэн.

Нэг.Засгийн газрын тусгай сангийн тухай хуульд нэмэлт оруулах тухай.

Хоёр. Улсын тэмдэгтийн хураамжийн тухай хуульд өөрчлөлт оруулах тухай.

Гурав. Согтууруулах ундаа хэтрүүлэн хэрэглэсэн этгээдийг албадан эрүүлжүүлэх тухай хуульд өөрчлөлт оруулах тухай.

Дөрөв. Сэтгэцийн эрүүл мэндийн тухай хуульд өөрчлөлт оруулах тухай.

Тав. Зөрчил шалган шийдвэрлэх тухай хуульд өөрчлөлт оруулах тухай.

Зургаа. Зөрчлийн тухай хуульд өөрчлөлт оруулах тухай.

Долоо. Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай.

Найм. Чөлөөт бүсийн тухай хуульд нэмэлт оруулах тухай.

Ес. Архидан согтуурахтай тэмцэх тухай хуулийг хүчингүй болсонд тооцох тухай.

Арав. Согтуурах, мансуурах донтой хүнийг захиргааны журмаар албадан эмчлэх тухай хуульд өөрчлөлт оруулах тухай.

Арван нэг. Зар сурталчилгааны тухай хуульд нэмэлт оруулах тухай.

Арван хоёр. Онцгой албан татварын тэмдгийн тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалт. Санал хураалтад 69 гишүүн оролцож, 43 гишүүн дэмжиж, 62.3 хувийн саналаар санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Хууль зүйн байнгын хороонд шилжүүлж байна.

Хууль зүйн байнгын хорооны дарга С.Бямбацог дарга ажлын хэсэг байгуулна. Тэгэхдээ бас тодорхой саналууд дээр анхаарах нь байна.

Тэгээд нэгдүгээрт энэ “Чингис” нэртэй архийг жишээлбэл тийм ээ. Өмнө нь гүйлгээнд байгааг нь зөвшөөрчхөөд цаашид огт зөвшөөрөхгүй гэдэг нь одоогийн байгаа хүмүүсийг лоббидоод байгаа юм уу? Тэр аж ахуйн нэгжүүдийг. Бүр монопол дархан эрхтэй болоод. Энэ нь хязгааргүй үнэтэй брэнд болох нь байна шүү дээ. Ийм нөхцөлийг бүрдүүлэх гэж байгаа юм уу?

Гадаадад үйлдвэрлэж байгаа “Чингис” архийг бид экспортыг хориглох боломжгүй шүү дээ.

Монгол Улс дэлхийн худалдааны байгууллагын гишүүн орон. Энэ худалдааны байгууллагын дүрэм журмаар хүлээсэн үүрэг байгаа. Экспортыг хориглох боломжгүй. Тэгээд үүнийг нь яаж зохицуулах гэж байгаа юм? Хуулийн үзэл баримтлал нь яаж хэрэгжих юм. Нэг.

Хоёрдугаарт, үйлчилгээний газар шилээр нь согтууруулах ундааг борлуулж болохгүй гэдэг дээр сайн анхаараарай. Баяр ёслол болдог, тэмдэглэлт үйл ажиллагаа болдог, хамт олноороо, төрөл саднаараа. Тийм ээ. Найр наадам хийдэг. Хамт олноороо очдог. Тэгээд шилээр нь архи авч болохгүй. Зөвхөн хундагаар нь ч гэдэг юм уу. Энэ бол амьдралд хэр нийцэх юм бэ. Энэ дээр маш онцгой анхаарахгүй бол ийм нөхцөл байдал үүсэж болзошгүй.

Гуравдугаарт, манай гишүүдээс ч хэллээ. Дараах этгээдэд согтууруулах ундаа хэрэглэхийг хориглоно гээд. Энэ дотроо “жирэмсэн хүн” гээд байж байгаа. Тэгээд үүнийхээ нийцлийг нь. Амьдралд хэрэгжих боломжийг нь хараарай. Жирэмсэн эмэгтэйчүүд 50 грамм улаан дарс уух нь хэр эрүүл мэндэд нь зөвшөөрөгдсөн байдаг юм.

Гэтэл үүнийг нь хуулиар хориглочихоор хэр хэрэгжих боломж нь байдаг юм. Хууль хүний нүдэн дээр ч, нүднээс гадна ч, гэртээ ч, олон нийтийн газар ч хэрэгжих боломжтой л байх ёстой шүү дээ.

Тэгээд Хууль зүйн байнгын хороон дээр С.Бямбацогт дарга асуудлууд дээр сайн анхаараарай. Ингээд үдээс өмнөх чуулганы нэгдсэн хуралдаан түр завсарлаж байна.

Үдээс хойших хуралдаан 14.00 цагаас үргэлжилнэ. Ажлын хэсэгт баярлалаа.

**З А В С А Р Л А Г А**

***Зургаа.Цаг үеийн шинжтэй асуудлаар мэдээлэл сонсох:***

*Монгол Улсын Ерөнхий сайдын 2021 оны 45 дугаар захирамжаар байгуулагдсан “Оюу Толгой ордын ашиглалтад Монгол Улсын эрх ашгийг хангуулах тухай” Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу Толгой төслийн*

*гаднын хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг танилцуулах үүрэг бүхий ажлын хэсгээс*

*хэрэгжүүлж буй ажлын явцын талаар*

**Г.Занданшатар:** 4 сарын 01-ний өдрийн хаврын ээлжит чуулганы нэгдсэн хуралдааны үдээс хойших хуралдаан нээснийг мэдэгдье.

Үдээс хойших хуралдаанаар цаг үеийн шинжтэй асуудлаар мэдээлэл сонсоно.

Монгол Улсын Ерөнхий сайдын 2021 оны 45 дугаар захирамжаар байгуулагдсан Оюу Толгойн ордын ашиглалтад Монгол Улсын эрх ашгийг хангуулах тухай Монгол Улсын Их Хурлын 2019 оны 92 дугаар тогтоолыг хэрэгжүүлэх ажлыг удирдан зохион байгуулах, Оюу Толгой төслийн гаднын хөрөнгө оруулагч талтай хэлэлцээ хийх, төслийг тохирох, эцэслэсэн хувилбарыг танилцуулах үүрэг бүхий ажлын хэсгээс хэрэгжүүлж буй ажлын явцын талаар мэдээллийг сонсоно.

Мэдээллийг Хууль зүй, дотоод хэргийн сайд Хишгээгийн Х.Нямбаатар танилцуулна.

Ажлын хэсгийн ахлагч, Хууль зүй, дотоод хэргийн сайд Хишгээгийн Нямбаатарыг индэрт хурж байна.

**Х.Нямбаатар:** Улсын Их Хурлын дарга, эрхэм гишүүд ээ,

Монгол Улсын Ерөнхий сайдын 2021 оны 02 дугаар сарын 09-ний өдрийн 45 дугаар захирамжаар Оюу Толгой ордын ашиглалтад Монгол Улсын эрх ашгийг хангуулах тухай Монгол Улсын Их Хурлын 2019 оны 92 дугаар тогтоолыг хэрэгжүүлэх ажлыг зохион байгуулах, Оюу Толгой төслийн гаднын хөрөнгө оруулагч нартай хэлэлцээр хийх, төслийг тохирох, эцэслэсэн хувилбарыг Засгийн газрын хуралдаанд танилцуулах үүрэг бүхий ажлын хэсгийг шинэчлэн байгуулсан бөгөөд ажлын хэсгийг Хууль зүй, дотоод хэргийн сайдаар ахлуулсан.

Тус ажлын хэсгийн бүрэлдэхүүн зөвшилцсөнөөр Улсын Их Хурлын гишүүн Б.Бат-Эрдэнэ, Х.Болорчулуун, С.Ганбаатар, Ж.Ганбаатар, Ц.Даваасүрэн, Т.Доржханд, Г.Тэмүүлэн, О.Цогтгэрэл, Монгол Улсын Ерөнхийлөгчийн Тамгын газрын дарга Ө.Шижир, холбогдох Засгийн газрын гишүүд, албан тушаалтнууд оролцож ажиллаж байна.

Ажлын хэсэгт дэмжлэг үзүүлэх үүрэг бүхий ажлын дэд хэсгийг Хууль зүй, дотоод хэргийн сайдын тушаалаар байгуулж ажиллах удирдамжийг баталсан.

Тус ажлын дээд хэсэг нь санхүүгийн асуудал хариуцсан, хуулийн асуудал хариуцсан, дэд бүтэц, техникийн хамтарсан хэсгүүдэд хуваагдаж байгаа бөгөөд хэсэг тус бүрдээ удирдамжийн дагуу хариуцсан асуудлаар санал, дүгнэлтээ боловсруулж байна.

Ажлын хэсэг шинэчлэн байгуулагдсанаас хойших хугацаанд нийт 6 удаа хуралдаж, Оюу Толгой төслийн талаар мэдээллийн зөрүүг арилгах, нэгдсэн ойлголттой болж, Монгол Улсын эрх ашгийг хангуулах зорилгоор холбогдох байгууллагуудаас албан ёсны мэдээллийг ажлын хэсгийн гишүүдэд танилцуулсан.

Тухайлбал, Оюу Толгой төслийн эрчим хүчний хангамжийн асуудлын талаарх Эрчим хүчний яамны танилцуулга, Оюу Толгой төслийн явц, байдал, түүнд холбогдох гэрээний хэрэгжилт, төслийн санхүүжилт, Монгол Улсад өгөх өгөөж, төслийн геологи, уул уурхайн явц байдал, ашиглалтын тусгай зөвшөөрөл бүхий талбайн талаарх “Эрдэнэс Оюу Толгой” хязгаарлагдмал хариуцлагатай компанийн танилцуулга, Оюу Толгой төслийн хөрөнгө оруулалтын болон бусад гэрээний талаарх Улсын Их Хурлын гишүүн Г.Тэмүүлэнгийн танилцуулга, Оюу Толгой хязгаарлагдмал хариуцлагатай компанид хийсэн татварын хяналт шалгалтын талаарх Татварын ерөнхий газрын танилцуулга, Оюу Толгойн бүлэг ордоос олборлон борлуулж байгаа баяжмалд агуулагдаж буй дагалдах элементийн асуудлаарх Мэргэжлийн хяналтын ерөнхий газрын танилцуулга, Оюу Толгой төслийн байгаль орчны үнэлгээ, байгаль орчны менежментийн төлөвлөгөө, төслийн усны эх үүсвэр, ус ашиглалтын талаарх Байгаль орчин, аялал жуулчлалын яамны танилцуулга, Таван толгой дулааны цахилгаан станцын ус хангамжийн талаарх Эрчим хүчний яамны танилцуулга, Оюу Толгой хязгаарлагдмал хариуцлагатай компанийн бүтээгдэхүүнийг экспортод гаргахад гаалийн хяналт тавих асуудлаар Гаалийн ерөнхий газрын танилцуулга, Оюу Толгой хязгаарлагдмал хариуцлагатай компанийн бүтээгдэхүүнд ашигт малтмалын нөөц ашигласны төлбөр тооцож төлөх асуудлаар Татварын ерөнхий газрын танилцуулгуудыг тус тус хийсэн.

Ажлын хэсгийн гишүүд 2021 оны 03 дугаар сарын 05-наас 06-ны өдрүүдэд Өмнөговь аймгийн Ханбогд суманд Рио Тинто, Оюу Толгой компанийн гүйцэтгэх удирдлагуудтай биечлэн болон цахим уулзалтуудыг хийж, далд уурхайн бүтээн байгуулалтын талаар мэдээллүүдийг авсан.

Мөн Оюу Толгой төслийн далд уурхайн бүтээн байгуулалтын ажил, баяжуулах үйлдвэр, бусад үйл ажиллагаатай биечлэн танилцсан.

Түүнчлэн ажлын хэсэгт шаардлагатай чиглэлээр мэргэжил, арга зүйн туслалцаа, дэмжлэг үзүүлэх хүрээнд “Их долоо”-гийн санаачилгаар байгуулагдсан Европын Холбооны санхүүжилттэй CONNEX[Connecting Excellence on European Governance] ажлын албатай хамтран ажиллаж, Америкийн Нэгдсэн Улсын “Akin Gump” фирмээс хууль зүйн зөвлөгөө, үйлчилгээ, Герман Улсын “Fichtner” компаниас геотехник, усны асуудлаар зөвлөх үйлчилгээ авахаар тохиролцон ажиллаж байна.

Санхүүгийн зөвлөх үйлчилгээг дэлхийд нэр хүндтэй хөрөнгө оруулалтын банкнуудаас авахаар асуудлыг судалж, ойрын хугацаанд гэрээ байгуулахаар ажиллаж байна.

Ажлын хэсгийн зүгээс зөвлөх компаниудтай ажиллахдаа Рио Тинто компанитай аливаа ашиг сонирхлын зөрчилгүй байх гэдэг үндсэн шаардлагыг тавин ажиллаж байгаа болно.

Ажлын хэсгийн ахлагч Оюу Толгой төслийн гадаадын хөрөнгө оруулагч тал болох Рио Тинто компанийн төлөөлөлтэй цахимаар уулзалтыг хийсэн. Рио Тинто компанийн Зэс группийн гүйцэтгэх захирал Б.Болд тэргүүтэй төлөөлөл Засгийн газрын ажлын хэсэгтэй яриа хэлэлцээ хийх зорилгоор Монгол Улсад ирээд байгаа бөгөөд уулзалт товлох хүсэлтийг бид хүлээн аваад байна.

Монгол Улсын Их Хурлын 2019 оны 92 дугаар тогтоолыг хэрэгжүүлэх Рио Тинто компанийн төлөөлөлтэй яриа хэлэлцээг эхлүүлэх бэлтгэл ажлыг хангах зорилгоор Оюу Толгой төслөөс Монгол Улсад ирэх үр өгөөжийг нэмэгдүүлэх, Оюу Толгой төсөлтэй холбогдуулан байгуулсан гэрээнүүдийг сайжруулах чиглэлээр ажлын хэсгийн гишүүдээс албан ёсоор ирүүлсэн саналыг нэгтгэсэн.

Ажлын хэсгийн гишүүдээс ирүүлсэн саналыг нэгтгэсний үндсэн дээр Оюу Толгой төслийн гадаадын хөрөнгө оруулагчтай яриа хэлэлцээр хийх, гэрээ байгуулахад мөрдөх ажлын хэсгийн удирдамжийн төслийг Засгийн газрын хуралдаанаар хэлэлцүүлэхээр урьдчилсан байдлаар боловсруулсныг хэлэлцэж, санал солилцсон болно.

Гэтэл энэхүү ажлын хэсгийн хуралдааны үеэр ажлын хэсгийн зарим гишүүд зарчмын өөр байр суурьтай байгааг бас илэрхийлсэн. Ажлын хэсгийн гишүүдийн олонх яриа хэлэлцээг хөрөнгө оруулагч талын төлөөлөлтэй эхлүүлж, Монгол Улсын Их Хурлын 2019 оны 92 дугаар тогтоолыг дараах үе шаттайгаар хэрэгжүүлэх байр суурийг илэрхийлээд байна.

Нэгдүгээрт, Монгол Улсын Засгийн газар, “Эрдэнэс Оюу толгой” хязгаарлагдмал хариуцлагатай компани болон “Туркойз Хилл Ресурс” компани, “Ти Эйс Ар Оюу Толгой” компани, “Oyu Tolgoi Netherlands B.V”, “Rio Tinto International Holdings” компани, “Оюу Толгой” хязгаарлагдмал хариуцлагатай компани нарын хооронд 2015 оны 5 дугаар сарын 18-ны өдөр байгуулсан Оюу Толгойн далд уурхайн бүтээн байгуулалт, санхүүжилтийн төлөвлөгөө болон Оюу Толгой далд уурхайн бүтээн байгуулалт, санхүүжилтийн нэмэлт төлөвлөгөөг Монгол Улсын холбогдох хууль тогтоомжийн дагуу хүчингүй болгох.

Хоёрдугаарт, Оюу Толгой хязгаарлагдмал хариуцлагатай компанийн татварын хяналт шалгалтын хүрээнд ногдуулсан нөхөн татвар, алданги, торгуулийг нэг мөр төлүүлж, татварын актуудыг хүлээн зөвшөөрүүлэх, татварын актад тусгагдсан асуудлаар дахиж маргаан үүсгэхгүй, аливаа маргаангүй нөхцөлд яриа хэлэлцээрийг үргэлжлүүлэх шаардлагыг тавих.

Гуравдугаарт, хөрөнгө оруулалтын гэрээ дахин тодотгож, нэмэлт, өөрчлөлт оруулсан Хувь нийлүүлэгчдийн гэрээ зэрэг Оюу Толгойн төсөлтэй холбогдуулж байгуулсан гэрээ хэлцлийн хэрэгжилтийг дүгнэж, Монгол Улсад хүчин төгөлдөр мөрдөгдөж буй хууль тогтоомж, Монгол Улсын эрх ашигт нийцүүлэн сайжруулахаар хэлэлцээ хийхээр төлөвлөж байна.

Түүнчлэн Монгол Улсын Их Хурлын 2021 оны 3 дугаар сарын 26-ны өдрийн 30 дугаар тогтоолоор Оюу Толгойн ордын ашиглалтад Монгол Улсын эрх ашгийг хангуулах тухай Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал, дүгнэлт боловсруулж, нэгдсэн хуралдаанд танилцуулах үүрэг бүхий Түр хороо байгуулагдсан.

Тус Түр хорооноос 2021 оны 3 дугаар сарын 30-ны өдөр ажлын хэсгийн ахлагчид нууцын зэрэглэлтэй хуралдааны тэмдэглэл хүргүүлэх тухай албан бичиг ирүүлсэн.

Уг хуралдааны тэмдэглэлд Засгийн газрын ажлын хэсэгт 20 асуудлаар чиглэл өгсөн бөгөөд зарим чиглэл нь Их Хурлын 92 дугаар тогтоолтой зөрчилдөхүйц агуулгатай байгаа гэж үзэхээр байна.

Оюу Толгой төслийн хувьд далд уурхайн бүтээн байгуулалтын шийдвэрлэх үе шат ирээд байгаа бөгөөд хөрөнгө оруулагч талтай яриа хэлэлцээрийг эхлүүлж, Оюу Толгой төслийг Монгол Улсад үр ашигтай, өгөөжтэй хэрэгжүүлэх нөхцөлийг бүрдүүлэх, Монгол Улсын нийгэм, эдийн засгийн өсөлт, гадаадын хөрөнгө оруулалтын орчинд эергээр нөлөөлөх чухал ач холбогдолтой гэж ажлын хэсгийн ахлагчийн зүгээс үзэж байна.

Яриа хэлэлцээг бид нэгдмэл байр суурьтай эхлүүлснээр бодит үр дүнд хүрэх боломж нээгдэх юм. Өнгөрсөн нэг сар гаруйн хугацаанд Оюу Толгой хязгаарлагдмал хариуцлагатай компанийн зүгээс 2018, 2020 оны тус тус гаргасан татварын актуудаар ногдуулсан 1 их наяд 26 тэрбум төгрөгийн татварын өрийг Монгол Улсын төсөвт төвлөрүүлэн төлөөд байгаа гэдгийг энд хэлье.

Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих чиг үүрэгтэй байгуулагдсан Түр хорооноос гаргасан чиглэл нь Улсын Их Хурлын 92 дугаар тогтоолтой зөрчилдөхөөр байгаа нь ойлгомжгүй байдалд хүргэж, яриа хэлэлцээг нэгдмэл байр суурьтай эхлүүлэх боломжгүй нөхцөл байдал үүсгэхээр байгаа учир уг асуудлыг Улсын Их Хурлаар нэг мөр шийдвэрлэж, Засгийн газарт нэгдсэн байдлаар тодорхой чиглэл өгөхийг хүсье.

Түр хорооноос ирүүлсэн нууц албан бичигт дурдсан асуудлыг нэгдсэн хуралдаанд танилцуулах, шаардлагатай бол хаалттай горимд шилжүүлэх саналтай байна.

Анхаарал хандуулсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Хууль зүй, дотоод хэргийн сайд, ажлын хэсгийн ахлагч Хишгээгийн Нямбаатар, Байгаль орчин, аялал жуулчлалын сайд Нямжавын Уртнасан, Гадаад харилцааны сайд Батмөнхийн Батцэцэг, Сангийн сайд Болдын Жавхлан, Уул уурхай, хүнд, үйлдвэрийн сайд Гэлэнгийн Ёндон, Эрчим хүчний сайд Нансалын Тавинбэх, Засгийн газрын Хэрэг эрхлэх газрын Дэд дарга Баярсайханы Солонго, Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандорж, Хууль зүй, дотоод хэргийн яамны Хууль зүйн бодлогын газрын дарга Пүрэвжавын Сайнзориг, Сангийн яамны Төрийн нарийн бичгийн дарга Санжаагийн Наранцогт, Усны газрын дарга Шарын Мягмар, Гаалийн ерөнхий газрын дэд дарга Цэвэлдуламын Гэндэнцэвээн, Татварын ерөнхий газрын дэд дарга Дамдинпүрэвийн Цогтжаргал, Сангийн яамны Төсвийн орлогын хэлтсийн дарга Бямбарагчаагийн Тэлмүүн, Байгаль орчин, аялал жуулчлалын яамны Байгаль орчны үнэлгээ, аудитын хэлтсийн дарга Ганболдын Энхмөнх, Татварын ерөнхий газрын Татварын хяналт, шалгалт арга зүйн газрын дарга Бахнаагийн Бадамцэцэг, “Эрдэнэс Оюу толгой” ХХК-ийн гүйцэтгэх захирал Цэвэгмидийн Түмэнцогт.

Мэдээлэлтэй холбогдуулан асуулт асуух, үг хэлэх Улсын Их Хурлын гишүүд байна уу? Ямар горимын санал. Сандагийн Бямбацогт гишүүн.

**С.Бямбацогт:** Баярлалаа. Тэгэхээр Оюу Толгойн гэрээг сайжруулах асуудал үндсэндээ 2009 онд батлагдсанаас нь хойш байнга яригдаж ирсэн. Байнга ярьж ирсэн бид нар.

2019 онд Монгол Улсын Үндсэн хуульд нэмэлт, өөрчлөлт оруулаад Үндсэн хуульдаа байгалийн баялгийн ашиглах төрийн бодлого нь урт хугацааны хөгжлийн бодлогод тулгуурлана. Байгалийн баялгийн өгөөжийн дийлэнх нь Монголын ард түмэн ноогдож байх ёстой гэж Үндсэн хуульд оруулсан.

Үүнтэй холбоотойгоор Оюу Толгойн асуудал сүүлийн үед нэлээн эрчимтэй яригдаж байгаа. Улсын Их Хурал 92 дугаар тогтоол баталж, Оюу Толгойн гэрээг сайжруулах, Монголын ард түмэнд ноогдох өгөөжийг нэмэгдүүлэх, энэ чиглэлээр нэлээд ахицтай ажлууд хийгдэж байна. Үүнтэй холбоотой ч гэсэн олон улсын арбитр дээр маргаан гарч байна.

Улсын Их Хурлаас Түр хороо байгуулагдсан. Засгийн газар ажлын хэсэг байгуулсан. Өнөөдрийн байдлаар Рио Тинтогоос гэрээ хэлэлцээр хийхээр, Дубайн гэрээг цуцлах, бусад асуудлаар гэрээ хэлэлцээр хийхээр ажлын хэсэг ирээд байгаа юм байна.

Түр хороо өнгөрсөн нэг дэх өдөр хуралдсан. Байгуулагдсан Түр хороо. Үүгээрээ сая Х.Нямбаатар сайдын мэдээлэл дотор 20 гаруй асуудлаар чиглэл өгсөн. Хэлэлцээр хийхдээ анхаарна уу гэж. Энэ чиглэлийг нууцын горимоор өгсөн. Нөгөө хэлэлцээр хийх талдаа мэдэгдэхгүй байх ийм шаардлагууд байгаа байх.

Тийм болохоор энэ асуудлуудыг сая Х.Нямбаатар сайдын хэлж байгаагаар хаалттай горимоор хэлэлцвэл яасан юм бэ. Нэгдүгээрт. Нэг дэх үндэслэл нь.

Хоёрдугаар үндэслэл нь, Түр хороо болон Засгийн газрын ажлын хэсгийн байр суурь зарим зүйл дээр зөрчилтэй байгаа юм байна. 92 дугаар тогтоолын хүрээ хязгаараас давсан асуудлууд байгаа юм байна.

Тийм болохоор үүнийг дахин дахин хуралдаад байхгүй юм чинь нэг хуралдаж байгаа дээрээ хаалттай ярилцаад нэг мөсөн нэлээн сайн ярилцаад авчихвал яасан юм бэ. Нөгөө талаасаа ажлын хэсгээ, Засгийн газрын ажлын хэсгээ Рио Тинтогийнхонтой ажиллах бололцоо, боломжийг олгох. Ингэхдээ тодорхой чиглэл өгөх. Нөгөө талдаа дотроо жаахан үл ойлголцол, ойлголтын зөрүү байвал үүнийгээ ил тод маргалдаж мэтгэлцэж биш. Энэ дотроо ярилцаад ойлголцоод авбал яасан юм бэ. Ийм байдлаар хаалттай горимоор хуралдуулж яасан юм бэ гэсэн горимын саналаа гаргаж байна.

**Г.Занданшатар:** Х.Нямбаатар сайд горимын саналын талаар хариулна.

**Х.Нямбаатар:** Би С.Бямбацогт даргын гаргасан горимын саналтай холбогдуулж үг хэлэх гэсэн юм.

Би энэ хуралдааныг нээлттэй явуулах нь зүйтэй гэж бодож байгаа. Яагаад гэвэл Оюу Толгойн төсөл Монголын ард түмний их олон жил ярьж хүсэн хүлээсэн. Үүнийг сайжруулахын төлөө сүүлийн 12 жил бараг улс төрч болгоны амнаас энэ төслийг сайжруулъя гэдэг зүйл ярьсан.

Өнөөдөр энэ төслийг сайжруулахын тулд ажлын хэсэг ажиллаад, гэрээ хэлэлцээрийнхээ урьдчилсан нөхцөлийг тохирчихсон байгаа. Их Хурлын Түр хорооноос ирсэн саналыг энд дэлгэрэнгүй ярилгүйгээр. Зөвхөн Их Хурал ажлын хэсэгт нэг л чиглэл өгөх хэрэгтэй.

Энэ 92 дугаар тогтоолыг яг энэ чигт нь хэрэгжүүлэх юм уу, эсхүл өөрчлөх юм уу гэдэг л агуулга ярина уу гэхээс биш хэлэлцээрийн зүйл, заалт нэг бүрийн талаар өнөөдөр хаалттай яривал илүү их ойлгомжгүй, олон түмэнд хардлага сэрдлэг төрүүлнэ.

Тийм учраас үүнийг би нээлттэй өнөөдрийн чуулганы хуралдааныг явуулах нь зүйтэй гэж саналаа хэлэх гэсэн юм.

**Г.Занданшатар:** Тэгэхдээ ийм олон горимын санал байхгүй л дээ. Нэг л горимын санал.

Түр хорооны дарга Цэрэнпилийн Даваасүрэн гишүүн. Тэгээд Бадмаанямбуугийн Бат-Эрдэнэ гишүүнээр. Тэгээд Ж.Мөнхбат гишүүн, Т.Доржханд гишүүнээр тасаллаа.

Энэ чинь асуудлаа хэлэлцэхээс өмнө горимдсоор байгаад таарч болохгүй шүү. 2 минутаар явна.

**Ц.Даваасүрэн:** Баярлалаа.

Түр хорооноос Улсын Их Хурлын гишүүдийн гаргасан чиглэл. Яах вэ, нөгөө хэлэлцээрт оролцох гэдэг агуулгаараа, нөгөө хэлэлцээр эхлэхээс өмнө гэдгээр нь нууцын горимоор хүргүүлчихсэн байж байгаа.

Зүгээр яг энд яригдаж байгаа энд дурдсан асуудлууд үндсэндээ л бидний нөгөө манайд хохиролтой гээд байгаа заалтууд л байгаа юм. Түүнээс 92 дугаар тогтоолын хүрээнд бүгд бүрэн багтана. Би тэгж үзэж байна. Зүгээр яах вэ, нөгөө хэлэлцээр эхлээгүй байгаа. Тэгээд хаалттай горимоор хүргүүлчихсэн байгаа учраас асуудал бий л дээ.

Зүгээр ер нь сонсоход буруудах юм байхгүй. Энэ дээр манай Түр хорооны 20 гаруй гишүүд сууж байгаад л ер нь нэгэнт хэлэлцээрт ийм ийм зүйлүүдээ л шийдэх ёстой, ийм ийм зүйлүүдээ ярих ёстой гэсэн ийм л саналууд байгаа.

Тийм учраас яах вэ, зүгээр Дубайн гэрээг бид цуцаллаа гээд тэгэхэд Дубайн гэрээг цуцалж байгаа бол бусад тэр гэрээнд дурдсан бүгд л хамт цуцлагдана шүү гэсэн л агуулгууд байгаа.

Тэгэхээр ер нь нэг мөр энэ асуудлаа бид нэг тийш нь болгож авахгүй олон түмэн юу гээд ойлгочихно гэвэл нөгөө нөхөд чинь нэг хэсгийг нь яриад үлдээчих юм байна. Нөгөө Их Хурлын хэд нь арай илүү юм шаардчихсан юм байна. Тэгээд Засгийн газар нь тэрийг нь авахгүй үлдээх гэж байгаа юм байна гэдэг ийм хар бий болох гэж байгаа байхгүй юу.

Тийм учраас би хэрвээ боломжтой бол хаалттай горимоор яриад энэ Түр хорооноос гаргасан саналаа гишүүд ер нь сонсчих хэрэгтэй. Энэ дээр болохгүй бүтэхгүй юм байхгүй. Энэ яг л Монгол Улсын эрх ашгийг хангуулах гэж 92 дугаар тогтоол чинь тийм байгаа. Тэр тогтоолын агуулга хүрээнд гэрээний заалтуудыг тодотгоод өгчихсөн байхгүй юу. Энэ энэ заалтуудыг нь өөрчилнө шүү гээд. Дубайн гэрээн дээр ч гэлээ гэсэн.

Тийм учраас сонсоод би.../минут дуусав/

**Г.Занданшатар:** Ер нь хаалттай горимоор хэлэлцье. Хэлэлцээр явж байгаа учраас тактикийн хувьд бүх юмаа ил тод ярих албагүй юм гэсэн санал хэлж байна гэж ойлголоо.

Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Баярлалаа. Сая Засгийн газрын ажлын хэсгийн ахлагч, Хууль зүй, дотоод хэргийн сайд Х.Нямбаатар сайдын танилцуулга дээр Түр хорооноос ирүүлсэн, тэр хурлын тэмдэглэлээр ирүүлсэн чиглэл бол 20 гаруй чиглэл ирсэн.

Энэ нь Улсын Их Хурлын 92 дугаар тогтоолтой зарим талаараа нийцэхээргүй байна гээд ийм зүйл хэллээ л дээ. Энд нийцэхээргүй зүйл тэнд нэг ч байхгүй. Энэ бүх агуулгаараа энд багтаж байгаа юм.

Улсын Их Хурлын 92 дугаар тогтоол чинь нийтдээ 7 заалттай ийм тогтоол шүү дээ. Тогтоолын нэгдүгээрт товчхон хэлэхэд 2008 оны Улсын Их Хурлын 40 дүгээр тогтоол, үндсэн зарчим, удирдамж батлах тухай. Цаашлах юм бол 2009 оны Оюу Толгойн ордыг ашиглах хөрөнгө оруулалтын гэрээний тухай Засгийн газарт үүрэг чиглэл өгсөн 57 дугаар тогтоол.

Тэгээд Монгол Улсын хууль тогтоомжтой уялдуулан сайжруулах чиглэлээр цогц арга хэмжээ авах гээд ингээд заагаад өгчихсөн. Тэр миний хэлээд байгаа энэ хоёр том тогтоол чинь бүх агуулгаараа багтчихсан ийм л зүйл юм шүү дээ.

Цаашлах юм бол бид энэ 2017 оноос өдөр болгон шаардаж байж 2018 оны 3 сарын 23-нд Улсын Их Хурлын даргын 57 дугаар захирамжаар байгуулагдсан ажлын хэсэг. Энэ ажлын хэсгийн Оюу Толгойн ордыг ашиглах хөрөнгө оруулалтын гэрээний хэрэгжилтийг шалгах үүрэг бүхий ажлын хэсгийн санал, дүгнэлтийг хэрэгжүүлэхэд чиглэсэн цогц арга хэмжээ авах гээд.

Энэ ажлын хэсэг, ажлын дэд хэсэг маш өргөн бүрэлдэхүүнтэй. Зөвхөн Улсын Их Хуралд суудалтай намууд төдийгүй иргэний байгууллага, эрдэмтэн судлаачдыг оруулсан ийм.../минут дуусав/

**Г.Занданшатар:** Горимын санал 1 минут байхгүй л дээ. Хаалттай хуралдъя л гэсэн.

Жамъянгийн Мөнхбат гишүүн.

**Ж.Мөнхбат:** Бид өнөөдөр маш чухал, Монголын улс төрийн, нийгэм, эдийн засгийн, ард түмний анхаарлын төвд байгаа маш чухал асуудлыг мэдээлэл сонсож ярилцах гэж байна.

Тийм учраас энэ дээр нухацтай ярилцах ёстой гэж бодож байгаа. 2015 оны хавар тухайн үеийн Ерөнхий сайд Ч.Сайханбилэг Дубайд очиж гэрээ байгуулж. Үүнээс үүдэлтэй олон асуудлууд босож ирж байсан. Тэр үед би Монгол Ардын Намын Ерөнхий нарийн бичгийн дарга байсан.

Эхнээс нь шүүмжилсэн байр суурьтай явж байгаа. Эсэргүүцсэн байр суурьтай явж, бүр Ч.Сайханбилэг гэдэг хүний Засгийн газрыг огцруулах хэмжээний асуудал ярьж байхад өөрийнхөө зарчмыг хэлж ингэж явж байсан хүн.

Тийм учраас энэ Оюу Толгойн гэрээг сайжруулах, Дубайн гэрээг цуцлах, Монгол Улсад, Монголын ард түмэнд үр өгөөжийг нь нэмэгдүүлэх Улсын Их Хурлын 2019 оны 92 дугаар тогтоол. Энэ дотор дурдагдсан тэр 2009 оны 57, 2008 оны 40 дүгээр Их Хурлын тогтоолууд хүчин төгөлдөр байж байгаа.

Тийм учраас би ямар горимын санал гаргаж байгаа нь вэ гэхээр бүгдээрээ энэ асуудлаа нухацтай ярья. Их Хурлаас нь Түр хороо байгуулагдчихлаа. Засгийн газраас ажлын хэсэг гараад ингээд хэлэлцээрт орох гээд явж байна.

Тийм учраас өнөөдрийн асуудлыг энэ цар тахлын горимоор явах гээд байна. 2 минут, нэмэлт 1 гэдэг. Хуучин ерөнхий Их Хурлын дэгийн горимоор явуулж өгөөч ээ. 4, 1, 1 гэдгээр. 3-хан минутад, 2-хон минутад юу ч асууж, юу ч ярьж чадахгүй.

Тийм учраас энэ дээр жаахан нухацтай ярих боломжийг олгож өгөөч гэсэн ийм горимын санал гаргаж байгаа.

2 минутын дотор ийм том асуудлыг асууж ч чадахгүй, хариулж чадахгүй, ярьж чадахгүй.

Тэгэхээр 4, 1, 1 гэдэг ерөнхий дэгээр явуулж өгөөч гэсэн горим.../минут дуусав/

**Г.Занданшатар:** Тогмидын Доржханд гишүүн.

**Т.Доржханд:** Баярлалаа. Бид чинь олон жил ярьсан улс төрийн их тийм сэдэв болоод явдаг ийм асуудлыг ярих гэж байна.

Тэгээд үүнтэй холбоотойгоор зарчмын тэс хөндлөн байр сууриуд байна. Би тэр Засгийн газрын ажлын хэсэгт нь байгаа. Улсын Их Хурлын 8 гишүүний нэг. Тэгээд энэ асуудлыг өнөөдөр энд хэлэлцүүлэх гэж байгаа үндсэн шалтгаан нь тэр зарчмын байр суурийг нэг болгоё.

Тэгэхгүй бол хэлэлцээр үр дүн гарахгүй. Тэр нь юу юм бэ гээд тэгэхлээр яг миний хажууд сууж байгаа Сайнхүүгийн Ганбаатар гэдэг хүнтэй холбоотой. Дээр нь Сүхбаатарын Батболд гэдэг хүнтэй холбоотой.

Эндээс чинь болоод хэлэлцээр чинь шал өөр болох гээд байна. Тийм болохоор би ажлын хэсгийн ахлагч Х.Нямбаатар гишүүнтэй ижилхэн саналтай байгаа. Одоо ингээд цаашаа явдаг. Ажлаа хийдэг нэг хэсгүүд нь болохоороо эх орноосоо урвасан хөгийн амьтад гээд.

Эх оронч гээд байгаа хүмүүс нь болохоороо нөгөөдхөө ингээд гацаадаг барьдаг. Тэгээд үндэслэл байна уу гээд тэгэхлээр байхгүй. Мэдээлэл байна уу гэхээр байхгүй.

Гэтэл нөгөө талд нь ингээд бүх юмыг зохицуулаад байгаа нууц ноёнтон гээд байгаа Сүхбаатарын Батболд нь хэвлэлээр яриа өгдөггүй. Их Хурлынхаа чуулганд суудаггүй. Үгүй ээ тэгээд ийм байдалтай яаж хэлэлцээр ч явах юм бэ. Тэндээс чинь нэг гацаад байгаа байхгүй юу.

Тэгээд хажуугаар нь нөгөө Их Хурлын гишүүдийг Засгийн газрын ажлын хэсэгт орууллаа гэснээ дахиад давхар нэг бүтэц гаргаад Түр хороо гээд. Дахиад 21 гишүүнээс чинь янз янзын саналууд ороод ирчихсэн байна.

Гэтэл энэ Засгийн газар чинь бүтэн жил ажиллачихсан, мэдээлэлтэй байж байхад зөрөлдөөд байна. Тэгээд ийм байгаа болохоор үүнийгээ нэг болгохгүй бол энэ хэлэлцээр чинь үр дүнд хүрэхгүй.

Тийм болохоор Их Хурлын даргаас асууж байна. Энэ хоёр гишүүнээ оруулаач ээ. Сайнхүүгийн Ганбаатар гэдэг шууд ажлаа хийл дээ. Олон жил Оюу Толгой гэж ярилаа. Яг ийм үе дээр хүрч ирж байр сууриа илэрхийлмээр байна.

Яг үүнтэй холбоотой Сүхбаатарын Батболд гишүүнийг наашаа авчирч байцаамаар байна. Яг үнэндээ ийм асуудал байна уу, үгүй байна уу гэж. Ингэж байж хэлэлцээр чинь явна. Үүнийг ард түмэнд ил нээлттэй ярихгүй бол болохгүй. Ийм болохлоор нээлттэйгээр яах нь зөв.../минут дуусав/

**Г.Занданшатар:** Гишүүд горимын саналаар үг хэллээ.

Горимын санал бол хаалттай хуралдах уу, хаалтгүй хуралдах уу л гэсэн асуудлаа хэлсэн шүү дээ. Тэгээд дэгийн хуулиар онцгой нөхцөлийн дэгээр явах юм бол, цахимаар хуралдах юм бол 2 минут асуулт асуух, 1 минут нэмэх, тодруулах ийм 3 минут хугацаанд л явна.

Танхимаар явах юм уу, хаалттай хуралдаанаар хуралдах юм бол 4 минутаар явах ийм дэгтэй. Гэхдээ үүнийг өөрчлөх бололцоо юу байна вэ. Э.Түвшинжаргал дэгийн тухай хуулиас үзчих.

Хоёрдугаарт, энэ чинь нээлттэй явна гээд зарлагдчихсан. Цахимаар оролцож байгаа хүмүүс хаалттай хуралдааны дэгд нууцлал хангагдах бололцоогүй. Орох боломжгүй. Цахимаар оролцож байгаа улсууд оролцох боломжгүй болсон.

Хоёрдугаарт нь, энэ хүрээндээ ярья гэж асуудал тавьж байгаа Хууль зүй, дотоод хэргийн сайд нээлттэй ярья гэж байгаа. Ийм асуулт тавьж байна. Тэгэхээр ер нь хэлэлцээр лүү орохгүй. Зарчмын асуудлаа нээлттэй яриад.

Энэ С.Ганбаатар нарын гишүүд цахимаар оролцох санал тавиад, үг хэлэх саналаа ирүүлсэн байна.

Ингээд нээлттэй хэлэлцээд явчихвал яасан юм бэ. Ингээд хаалттай горимоор хуралдуулъя гэсэн саналаа Сандагийн Бямбацогт гишүүн татаж авч байна гэж ойлгосон. Тийм ээ. Та микрофонд хэлчих. Сандагийн Бямбацогт гишүүн горимын саналаа татаж авч байгаа тухай үг хэлнэ.

**С.Бямбацогт:** Сая Х.Нямбаатар сайд хэллээ. Гишүүд ч хардлага, сэрдлэг байхгүй, ил тод, нээлттэй ярья гэж хэлж байна. Гэхдээ нөгөө талд нь Оюу Толгойн Түр хорооны дарга Ц.Даваасүрэн дарга бас тодорхой, Засгийн газар хэлэлцээр хийхдээ яг ийм ийм чиглэлүүдийг баримтлаарай гэсэн Засгийн газарт чиглэл өгсөн байгаа. Энэ чиглэл хаалттай яригдах ёстой гэсэн чиглэл хэлсэн.

Тийм болохоор энэ хүрээндээ үндсэндээ хэлэлцээр цаашдаа баримтлах чиглэлүүдээ Их Хурлын гишүүд ярихгүйгээр авч үлдээд. Бусад өмнө гарсан Оюу Толгойтой холбоотой ямар алдаа дутагдал байгаа юм, яаж Монгол Улс эрх нийцүүлэх юм, яаж Монголын ард түмэнд өгөх өгөөжийг нь нэмэгдүүлэх юм. Энэ талаар тодорхой ямар саналууд байгаа, ямар алдаа дутагдал байна, яаж сайжруулах гарц, гаргалгаа гаргаад бүгдээрээ нээлттэй, Монголын ард түмэн нээлттэй үзээд яваг ээ.

Тэгээд нээлттэй явах гэсэн. Хаалттай хуралдах горимын саналаа татаж аваад нээлттэй хуралдъя. Гэхдээ цаашдаа баримтлах. Тийм үү. Монголчууд бүгдээрээ л нэг тал. Монгол Улсын эрх ашгийн төлөө бүгдээрээ ажиллаж байгаа. Монгол хүн болгон. Үүнийгээ бас Монгол Улсын эрх ашгийг цаашдаа хадгалж авч үлдэх юмаа үлдээд, нээлттэй ярих юмнуудаа нээлттэй ярьцгаая гээд горимын салаа татаж авч байна.

**Г.Занданшатар:** Ингээд Оюу Толгой ордын ашиглалтад Монгол Улсын эрх ашгийг хангуулах Улсын Их Хурлын 2019 оны 92 дугаар тогтоолын хэрэгжилтийн ажлын талаар нээлттэй ярилцана.

Бусад тактикийн асуудлыг Түр хороон дээрээ дараа нь хаалттай жич ярилц гэж ингэж тохирлоо. Ингээд нээлттэй горимоор. Хаалттай хуралдуулах горимын саналаа татаж авсан учраас хуралдааныхаа ажлыг үргэлжлүүлье.

Цахимаар. Мэдээлэлтэй холбогдуулан Хууль зүй, дотоод хэргийн сайд, Засгийн газрын гишүүдээс асуулт асуух, үг хэлэх. Асуулт, үг хоёр хамтдаа шүү. Улсын Их Хурлын гишүүдийг бүртгэж, ирүүлсэн дарааллын дагуу асуулт асууж, үг хэлэх зөвшөөрөл өгнө. Тэгээд гэрээсээ өгнө үү.

Картаа уншуул. Хурууны хээгээ уншуул. Кноптойгоо зөв харьцацгаа. Нэрээ оруул. Ингээд нэр тасаллаа. Цахимаар С.Ганбаатар, Нямаагийн Энхболд. Өөр гишүүд байна уу? 2 гишүүнийх ирсэн байна. Х.Булгантуяа гишүүн. Мэдэхгүй ээ. Одоо энд байгаа дарааллаар л явахаас өөр замгүй.

Н.Алтанхуяг гишүүнийх бол байсан юм. Ингээд Норовын Алтанхуяг гишүүн. Тэгээд Ж.Мөнхбат гишүүнээр үргэлжлүүлье.

Норовын Алтанхуяг гишүүн. Ш.Адьшаа гишүүн нэрээ оруул.

**Н.Алтанхуяг:** Оюу Толгойн асуудлаар Их Хурлын гишүүд дээр ийм боломж ирж байгаад би их баярлаж байгаа. Хэдүүлээ энэ асуудалд их ойлголтоо нэг болгож байж л ярих ёстой юм. Тийм учраас нэлээн цаг гарах л ёстой.

Надад нэг ийм хоёр асуулт байгаа юм. Нэгдүгээр асуулт нь 2018 онд 350 орчим тэрбум төгрөгийн татварын зөрчил илрүүлээд. Энэ зөрчлийг чинь төлөхгүй гээд Монгол Улсыг Рио Тинто Лондонгийн арбитрын шүүхэд өгчихсөн байна гэж ойлгож байгаа. Би буруу ойлголттой бол засаж өгөөрэй гэж хэлэх гэж байгаа юм.

2020 онд татварын зөрчил гээд 350 тэрбум төгрөг тавьсан. Дөрөв дэх өдөр Б.Бат-Эрдэнэ гишүүн, Ж.Батсуурь гишүүн, С.Ганбаатар гишүүн бид Сангийн яаман дээр очиж ярьж байхад Монгол Улсыг Лондонгийн шүүхэд өгсөн энэ 350 тэрбум төгрөгөөс ганц ч төгрөг төлөгдөөгүй гэж мэдээлсэн юм.

Өнөөдөр тараачихсан байгаа материалыг харахаар 2020 оны 650 тэрбумын зөрчлөө хийгээд. Мөнгөө хийгээд. Дахиад арбитрын шүүхэд өгсөн мөнгөө өгөөд хаачихсан юм шиг харагдаад байна. Би буруу ойлгож байна уу? Юу болж байна? Үүнийг та нар тайлбарлаад өг.

Хоёрт нь би Х.Нямбаатар сайдаас асуух гэж байгаа юм. Энэ Дубайн гэрээ гэдгийн цаана гурав ч билүү гэрээ байгаа юм.

Дубайн гэрээг би ойлгохоо больчхоод байгаа юм. Дубайн гэрээ гэдгийн цаана шүүхэд өгөөд шүүхийн шийдвэр гарсан байгаа юм. Шүүхийн шийдвэр юу гэж гарсан гэхлээр Ч.Сайханбилэг сайдын 3 ширхэг захирамжийг хүчингүй болгочихсон байгаа юм.

Тэгэхээр гарын үсэг зурдаг захирамж нь, ажлын хэсгийг нь байгуулдаг захирамжууд нь хүчингүй болчихоор Дубайн гэрээ өнөөдөр хүчингүй болчихсон гэсэн үг биш юм уу? Энэ одоо ямар ойлголтоор яаж тайлбарладаг юм бол доо.

Ер нь Монгол Улсад маш их хохиролтой гэрээ Дубайнх шүү дээ. Рио Тинто компани тэр 350-ийг төлөөгүй байгаа. Монгол Улсыг шүүхэд өгчихсөн байгааг нь ашиглаж бид сөрөг нэхэмжлэл гаргах ёстой гэсэн байр суурь надад хатуу байгаа. Үүнийг хариу тайлбартай хутгаад байна лээ.

Бид 2018 оны татварын асуудлаар өгсөн юм дээр хариу тайлбар гэдэг бол өөр хэрэг. Манай улсын үг. Сөрөг нэхэмжлэл гаргаж, одоо энэ компанитай бид нэлээн сайн барьцаа авч барилдах ёстой, хаях ёстой гэж би ойлгож байгаа юм.

57 дугаар тогтоол 2009 онд гарсан юм. Тэр анх Их Хурал руу ингээд Оюу Толгойн гэрээг оруулаад ирсэн чинь манай Их Хурлын гишүүд ярьж байгаад та нар ийм ийм юмнуудыг нь буцааж янзалж ир гэж ингэж гаргасан 57 дугаар тогтоол гэдэг нэртэй тогтоол. Тэр дотор жишээлэх юм бол 34.../минут дуусав/

**Г.Занданшатар:** Тийм. 3-аар явж байгаа юу. Тийм ээ. Нэмэлт 1 минут байх уу? Болохгүй гэнэ.

Х.Нямбаатар сайд асуултад хариулна.

**Х.Нямбаатар:** Би Н.Алтанхуяг гишүүний асуултад товчхон хариулъя.

Яг өнөөдрийн байдлаар Оюу Толгойд ногдуулсан татварын Монгол Улсын төсөвт орж ирсэн нийт дүн 1 их наяд 26 тэрбум төгрөг. Өнөөдрийн байдлаар. 2018, 2020 онд тавигдсан актуудын нийт үнийн дүнгээр Монгол Улсын төсөвт энэ татварын акт бүрэн төлөгдсөн гэдгийг танд хэлье.

Хоёрдугаарт, Дубайн гэрээтэй холбоотой асуудал 92 дугаар тогтоолын хоёр дахь заалтаар Дубайн гэрээг өөрчлөхийг 2019 онд Их Хурал үүрэг болгосон. Өөрөөр хэлбэл “Далд уурхайн бүтээн байгуулалт”. Яг албан ёсны нэршил нь. Бид болохоор “Дубайн гэрээ” гээд ярьдаг. Энэ Ч.Сайханбилэг Ерөнхий сайдын тухайн үед Дубайд очиж хийсэн “Далд уурхайн бүтээн байгуулалтын төлөвлөгөө”-нд гарын үсэг зурагдсанаар энэ гэрээг хүчин төгөлдөр болсон гэж үздэг.

Үүнтэй холбоотой тайлбарууд яривал их олон зүйл гарна. Дубайн гэрээгээр нэгдүгээрт “Далд уурхайн бүтээн байгуулалтын төлөвлөгөө”-г баталгаажуулахаас гадна менежментийн төлбөр болон зээлийн хүүгийн reguarantee болон бусад татвар, түүнтэй холбогдсон тогтворжуулалт, төлбөртэй холбоотой хэд хэдэн зохицуулалтууд байдаг. Үүнийг Б.Солонго дарга нэмж хэлэх байх.

Тэгэхээр өнөөдөр энэ далд уурхайг цуцалъя. Далд уурхай, Дубайг цуцалъя гэдэг олон түмний шаардлага 92 дугаар тогтоолын агуулга байдаг. Тэгээд өнөөдөр яг үүнийг цуцлах нөхцөл байдал хэлэлцээрийг эхэлснээс хойш нэлээн үр дүнтэй явагдаж байгаа. Засгийн газрын зүгээс “Далд уурхайн бүтээн байгуулалтын төлөвлөгөө”-г ямар нэгэн нөхцөлгүйгээр цуцалъя гэдэг байр суурьтай байгаа.

Хөрөнгө оруулагч талаас “Далд уурхайн бүтээн байгуулалтын гэрээ”-г цуцлахад бэлэн байна гэдэг саналаа хэлдэг. Гэвч ажлын хэсэгт орсон манай зарим гишүүд үгүй ээ, энэ гэрээ хийж ингэж юм хум цуцалж байхаар ерөөсөө таны хэлж байгаагаар хэлэлцээр хийлгүйгээр сөрөг нэхэмжлэл гаргаад арбитраараа асуудлаа шийдээд явъя л гэдэг ийм л хоёр байр суурь байгаа.

Тэгэхээр бид цаашид энэ асуудлаа нэг мөр ойлгомжтой болгож байж Засгийн газар асуудалд хандах ёстой. Өөрөөр хэлбэл Монголчууд дотроо хоёр өөр байр суурьтай байж болохгүй. Нэг хэсэг нь гэрээ хэлэлцээр хийхгүй шууд арбитраараа явъя гэдэг. 92 дугаар тогтоолын агуулга бол энэ хэдэн заалтаар ерөөсөө энэ гэрээг сайжруулах ёстой л гэдэг ийм агуулга байгаа.

Нэгдүгээрт, “Далд уурхайн бүтээн байгуулалтын төлөвлөгөө”-г хүчингүй болгож, Монгол Улсын эрх ашиг, хууль тогтоомжид нийцүүл.

Хоёрдугаарт, хөрөнгө оруулалтын гэрээ, түүнийг дагалдаж байгуулсан гэрээ хэлэлцээрүүдийг сайжруулахын тулд зөвлөх үйлчилгээ ав.

Гуравдугаарт, Монгол Улсын эдийн засгийн тооцоололд заасан нэрлэсэн үнээр үр ашгийг 53 хувиас бууруулахгүй байх ёстой.

Дараагийн дугаарт дагалдах элемент.../минут дуусав/

**Г.Занданшатар:** Ажлын хэсэг хариулахгүй л дээ. Түр хороогоор хэлэлцээгүй юм чинь. Засгийн газраас л хэлэх үү?

Х.Нямбаатар сайд гүйцээгээд хариулчихдаг. Тэгээд дараа нь тодруулах шаардлагатай.

**Х.Нямбаатар:** 92 дугаар тогтоолын дараагийн агуулга бол энэ дагалдах элементийн нөөцийн үнэлгээг гаргаж, техник, эдийн засгийн үндэслэлийг дахин дүгнэлт гаргуулах, байгаль орчны болон усны нөхцөл байдлын үнэлгээг шинэчлэн тогтоох гэсэн агуулгатай ийм хүрээнд л 92 дугаар тогтоол ажил гэж байгаа юм.

Тэгэхээр бид ажлын хэсэг дээр ийм зүйл гарсан. Түр хорооноос ийм чиглэлүүд. Энэ маргаанаа үргэлжлүүл, сөрөг нэхэмжлэл гарга гэдэг ийм зүйл ярьсан.

Тэгэхээр өнөөдрийн бидний гол үндсэн мэдээллийн агуулга бол Их Хурал Засгийн газарт нэг мөр чиглэлээ өг. Айлын тал ирээд хэлэлцээр хийе. Далд уурхайг цуцалъя. Хүчингүй болгоё. Хөрөнгө оруулалтын гэрээгээ засан сайжруулж дахиж санхүүгийнхээ загварчлалыг шинээр зохиоход хэлэлцээр хийе гээд айлын тал ирчихсэн байдаг.

Зарим ажлын хэсгийн гишүүд, Түр хороо болохоор Лондондоо маргаанаа үргэлжлүүл. Сөрөг нэхэмжлэл гаргаж яв гэж байгаа юм.

Тэгэхээр Засгийн газар, энэ дээр.../минут дуусав/

**Г.Занданшатар:** Ц.Даваасүрэн. Түр хороон дарга. Ажлын хэсгийн гишүүн.

**Ц.Даваасүрэн:** Энэ дээр нэг зүйлийг тайлбарлахгүй жаахан буруу ойлголт яваад байгаа юм байна.

Их Хурлын гишүүд, ажлын хэсэгт байгаа гишүүд юу гэж хэлж байгаа вэ гэхээр нөгөө хэлэлцээрээ ч явна. Арбитрын маргаан ч явна. Тэр 4 сарын 30-ныхаа өмнө гэсэн үү. Нэхэмжлэлээ гарга гэдэг нь нөгөө С.Ганбаатар гишүүн тавиад байгаа юм.

Түүнээс биш хэлэлцээрээ зогсооё, арбитраа дангаар явъя гэдэг ийм санал нэг ч удаа гараагүй. Сая Түр хорооны хурал дээр ч гэлээ гэсэн ер нь тэр арбитрын татварын юм нь явдгаараа яваг. Бидний гэрээ хэлэлцээрийн юм явдгаараа явна. Тийм ээ. Түр хорооны хуралд оролцсон бүх гишүүд байгаа.

Тийм учраас одоо юу гэдэг юм, хэлэлцээр хийх. Арбитрын маргааныг зогсооно гэдэг ч юм уу. Тийм зүйл байж болохгүй л дээ. Яагаад гэвэл энэ дээр маш том хардлага төрнө гэж бид үзэж байгаа юм. Хэрвээ бид хэлэлцээрээ хийхийн тулд арбитрыг зогсоочихлоо гэх юм бол хүмүүс эд нар С.Батболдыгоо хамгаалж байна гэдэг яг ийм ярианд орох байхгүй юу.

Тийм учраас гишүүд юу гэж хэлсэн гээд гэхээр тэр арбитрын юм нь явдгаараа л яваг. Тэрийг нь битгий зогсоо. Тэр нэхэмжлэлийг нь гаргадгаар нь цаг хугацаанд нь гарга.

Бид хэлэлцээрээ хамтдаа хийгээд явна гээд. Тэгээд хэлэлцээрт тодорхой чиглэлийг Түр хороонд энэ 20 гишүүн гаргаж өгсөн учраас энэ дээр нэгийг нь зогсоогоод, нэгийг нь явуулна гэдэг ямар нэгэн ойлголт байхгүй шүү. Энэ зэрэгцээд явна гэдэг санаа байгаа.

**Г.Занданшатар:** Н.Алтанхуяг гишүүний асуултад гүйцээгээд хариулчих. Х.Нямбаатар сайд. Сангийн яам. С.Наранцогт дарга. 82.

**С.Наранцогт:** Н.Алтанхуяг гишүүний асуултад тодруулж хариулъя.

Таны хэлж байгаа үнэн. 2018 онд 2013-2015 оны үйл ажиллагаанд татварын хяналт шалгалт хийгдээд нийт 2 их наяд 387 тэрбум төгрөгийн зөрчил илрүүлээд. Энэ дээр татварын актад 377 тэрбум төгрөгийн акт тавьсан юм. 377.

2020 онд 2016-2018 оны үйл ажиллагаанд татварын хяналт шалгалт хийгээд нийтдээ 7 их наяд 429.7 тэрбум төгрөгийн зөрчил илрүүлээд. Үүндээ 649.4 тэрбумын акт тавьсан юм.

Тэгээд энэ акт бол таны хэлж байгаагаар эхний акт дээрээ Лондонгийн арбитрт маргаан гаргасан. Хүлээн зөвшөөрөхгүй. Ингээд бид маргалдаад явж байгаа.

Бидний шинэ татварын 2019 оны 3 сарын 22-нд батлуулаад 2020 оны 01 сарын 01-нээс хэрэгжиж байгаа татварын шинэ хуулиар хэрэв татварын байцаагч акт тавьсан тохиолдолд энэ шууд татварын өрд тооцогдоод. Тэгээд энэ нь нөгөө маргаснаас үл хамаараад шууд дараагийн албадлагын арга хэмжээнүүд нь зогсохгүй үргэлжилдэг ийм болчихсон.

Үүгээрээ өөрөөр хэлбэл юу гэхээр энэ актуудаа ямар ч байсан маргаан эцэслэтэл эд нар төлөх ёстой. Нэхэмжлэхээр Татварын алба хүргүүлж байгаа. 15 хоногийн дотор. Акт тавиад. Үүнийгээ хийхгүй бол данс хаах, хөрөнгийг нь битүүмжлэх, бусад арга хэмжээнүүдэд үе шаттай явах ёстой.

Тэгэхээр үүний дагуу энэ бол татварын өрд тооцогдоод. Үүний дагуу сая Х.Нямбаатар сайдын хэлснээр эд нар гурав, дөрөв хуваагаад сая тавигдсан татварын өр гэж тооцогдож байгаа дүнг төрийн санд 1 их наяд 14 тэрбум төгрөгийг төвлөрүүлчхээд байгаа юм.

Тэгэхдээ энэ нь яг татварын төлсөн өр гэж тооцогдохгүй. Маргаан дуустал бид яг татварын орлогоор бүртгээгүй явж байгаа юм. Бүгдийг нь.

**Г.Занданшатар:** С.Наранцогт дарга аа. Анхны тавьсан акт яг хэдэн сарын хэдний өдөр, ямар шийдвэрээр. Тухайн үеийн ажлын хэсэг яаж ажиллаж тавьсан. Тэрнээс л бүх юм эхэлж байгаа шүү. Тийм ээ. Тэр үед яагаад тавигдахгүй байлаа? 82. С.Наранцогт дарга.

**С.Наранцогт:** Яг тэр та акт тавьсан татварынхаа зөрчлийн дагуу манай татварын алба өөрөө актаа тавьсан.

Яг тэр он, сар, өдөр юмнууд нь манай татварын алба, манай татварын дарга нар, холбогдох дарга нар ирчихсэн байгаа. Энэ хүмүүс тайлбарлаж болно.

Зүгээр зүйл, ангиар нь тайлбарлаж асууж байна уу? Та огноог нь асууж байна уу?

**Г.Занданшатар:** Засгийн газрын Хэрэг эрхлэх газрын ажлын хэсэг тэр үед ахалж байхад энэ актыг 2013 онд тавигдчихаад, 2017, 2018 он хүртэл ерөөсөө. 2013, 2014 оны үйл ажиллагааны акт тавигдчихаад. Актыг тавиагүй дарчихсан байсан.

Тэгээд тэрийг танай ажлын хэсэгт би акт тавь гэсэн даалгавар өгөөд хэрэгжихгүй явж байгаад 2018 оны 01 сарын 20-нд байх. Тийм ээ. Д.Занданбат даргад, тухайн үеийн Татварын газрын даргад үүрэг өгөөд шууд тавиулж. Тэр үед энэ буруу юм боллоо гээд танай яамнаас л гомдол гарч байсан юм даа.

**С.Наранцогт:** Тэгээд тэрийг манай татварын албаныхан хариуцах нь зүйтэй байх.

**Г.Занданшатар:** Жамъянгийн Мөнхбат гишүүн.

**Ж.Мөнхбат:** Өнөөдрийн ийм чухал асуудлыг нийгэм, ард түмэн тэр аяараа анхаарч байгаа асуудлыг цар тахлын горимоор 3-хан минутад асуултаа асуугаад, үгээ хэлээд, хариултаа авна. Бүх юм багтаана гэдэг хэцүү.

Гэхдээ яах вэ, өнөөдөр бид сар тахлын энэ үед явж байгаа юм чинь ингээд ажлаа ярьж байгаа нь бас нэг давуу тал байна.

Ер нь олон асуудал байгаа. Улсын Их Хурал дээр ажлын хэсэг байгуулагдсан. Дараа нь Түр хороо байгуулагдсан. 20 гаруй зүйл, заалттай. Нууцын зэрэглэлтэй байх. Тийм ээ. Санал, чиглэл маягийн зүйлийг гэрээ хэлцэл хийхдээ анхаараач ээ гээд Засгийн газрын ажлын хэсэгт гаргаж өгсөн. Түр хорооноос.

Тэгээд тэр бүхнийг яриад байвал энэ 3 минутад багтахгүй. Тэгэхдээ ерөнхий зарчим байгаа. Жишээлбэл , Оюу Толгойн бүлэг ордод Монгол Улсын хууль тогтоомж болон хөрөнгө оруулалтын гэрээг хангуулахтай холбоотой асар том зүйлүүд бий.

Энэ хөрөнгө оруулалтын гэрээ нь зөрчигдөөд явж байгаа. Монгол Улсын олон олон хууль заалтууд зөрчигдөөд явж байгаа. Сая татварын асуудлыг ярьж байна. Маш олон асуудал бий энэ дээр. Зөвхөн тэр мөнгөний урсгалыг нь Монголбанк, Монголын банкаар дамжуулахаас авхуулаад л жижгээс нь яриад байх юм бол том руу нь очиход олон юм бий.

Олон хуулийн заалтууд зөрчигдөж явсан юм билээ. Энэ дээр ч гэсэн эрдэмтэн судлаачид тооцоолол хийсэн. 2.7 тэрбум долларын нийлмэл буюу хүүгийн хүү тооцоод 2051 он гэхэд 27 тэрбум долларын өр төлөх, хүүгийн алдагдал, өр төлөх хэмжээнд очиж 2030 оны үед, 2050 оны эхэн үед гурав, дөрөвхөн жил жаахан жаахан хэмжээний Монгол Улс ашиг олоод. Тэгээд цаашдаа дандаа алдагдалтай явахаар ийм хэмжээний тооцооллыг хүртэл эрдэмтэд, судлаачид гаргасан юм билээ. Энэ нууц зүйл биш. Тэр эрдэмтдийн гаргасан тооцоолол.

Тэгээд энэ дээр нөгөө “муухай дээр улцан” гэдэг шиг энэ Дубайн гэрээний асуудал байгаа. Би түрүүн хэлсэн 2015 онд Ч.Сайханбилэгийн Засгийн газрын үед Их Хурлын тогтоолын зөвшөөрөл байхгүй, Засгийн газрын тогтоол зөвшөөрөл байхгүйгээр Ерөнхий сайдын захирамжаар төрийн өмчит компанийн захиралд эрх олгож хийсэн Дубайн гэрээний асуудал.

Энэ асуудал өөрөө өнөөдөр Монгол Улсын эрх ашигт бүрэн эсрэг харшилж байгаа. Энэ асуудлыг засаж залруулах хэрэгтэй.

Тэгээд энэ дээр би 1 минутаа нэмээд нэг мөсөн хийчхээрэй. 2 минут яваад байна шүү. Тэгээд энэ юу байна вэ гэхээр Дубайн гэрээг цуцлах ёстой. Оюу Толгойн гэрээг сайжруулах ёстой. Дубайн гэрээг цуцалсан нөхцөлд тэр 4.3 тэрбум ам.долларын зээлийн өрд тооцож байсан асуудал. 1.0 тэрбум ам.долларын зээлийн хэтрэлтийн асуудал. Тэгээд тэр “Rio Tinto International Holdings Limited”-д төлж байгаа тэр баталгааны шимтгэл, үйлчилгээний төлбөр, менежментийн үйлчилгээний төлбөр гээд өчнөөн юмыг төлж байгаа.

Энэ бүхнийг давхар зогсоох хэрэгтэй. Олон зүйл байгаа. Ганцхан Дубайн гэрээ цуцлагдаад энэ асуудал сайн сайхан болохгүй.

Тийм учраас энэ асуудлуудыг манай Засгийн газрын ажлын хэсэг үйл ажиллагаандаа чиглэл болгож явах нь зөв гэж бодож байгаа.

Засгийн газрын Хэрэг эрхлэх газрын дэд дарга Б.Солонго ярьсан байна лээ. Дубайн гэрээг өөрчлөөд 14, 15 тэр санхүүгийн байгууллагуудтай тодорхой хэмжээний дахин шинэ гэрээ байгуулна гэж.

Тэгээд би тэр зүйлийг анхааруулж хэлсэн. Тэр мэдээг уншчихаад. “Дубайн гэрээ-2” гэдэг шиг юм болох вий. Энэ дээрээ сайн бодоорой. Энэ бол Монгол Улсын монголын ард түмэн, иргэд, сонгогчид энэ төрдөө, өнөөдрийн энэ Улсын Их Хурал, Засгийн газарт итгэж, ирээдүй хойчид улс үндэстэн, ард түмэндээ, үр хойчдоо үр өгөөжтэй байх ийм зүйлийг сайжруулж улам сайн чанаржуулж хийгээрэй гэсэн ийм захиас даалгавар, хүсэлт, хүлээлт байгаа шүү.

Энд бид хариулт өгч ажиллах ёстой. Түүнээс биш Түр хороо ч байгуулагдлаа. Ажлын хэсэг ч байгууллаа. Засгийн газар дээр “нүглийн нүдийг гурилаар хуурах” шиг ийм юм байж болохгүй гэдэг зарчмын байр суурьтай байгаа. Тийм учраас үүнийг цаашдаа Түр хороон дээрээ ажлын хэсэг.../минут дуусав/

**Г.Занданшатар:** Х.Нямбаатар сайд асуултад хариулна.

**Х.Нямбаатар:** Баярлалаа.

Хөрөнгө оруулагч тал Лондонгийн арбитрын маргаанаа түр хойшлуулъя гэдэг саналыг өчигдөр Монголын талд тавьсан. Тэгэхээр Монголын тал үүнийг хойшлуулахгүй. Асуудлаа шийддэгээрээ шийдье. Өөрөөр хэлбэл тэр арбитрын маргаан үргэлжилдгээрээ үргэлжилье гэдэг ийм зүйлийг өөрийнхөө хуулийн фирмд саналаа явуулчихсан байгаа.

Н.Алтанхуяг гишүүний хэлж байгаа “сөрөг нэхэмжлэл” гэдэг бол өөр. Сөрөг нэхэмжлэл гэдэг бол энэ хэлэлцээр хийе, тохиръё гэж байгаа асуудлуудаараа шүүхэд хандаж нэхэмжлэл гаргах тухай асуудал яригдаж байгаа.

Ажлын хэсэг дээр Сайнхүүгийн Ганбаатар гишүүн яг ийм асуудлыг ярьсан. Их олон жил Дубайн гэрээ болохгүй гэдэг ийм зүйл яриад Дубайг цуцалъя. Ямар нэгэн нөхцөл тавихгүйгээр цуцалъя гэхээр. Үгүй ээ. Дубайг цуцалж хэлэлцээр хийж байхаар шууд “сөрөг нэхэмжлэл” гаргаад явъя гэдэг л ийм зүйлийг ярьж байгаа.

Тэгэхээр Их Хурал дээр бид Засаг хамгийн гол нь өнөөдөр чиглэл авах гээд байгаа юм.

Бид хэлэлцээр хийх юм уу, эсхүл сөрөг нэхэмжлэл гаргаад явах юм уу гэдгээ л өнөөдөр маш тодорхой Их Хурал чиглэлээ өгөх ёстой. Засгийн газар бол Их Хурлын 92 дугаар тогтоолын хүрээнд ажилла гэвэл хэлэлцээр хийгээд явна. Тэр Лондоны арбитр дээр байгаа маргаан бол ерөөсөө бид Засаг зогсоох тухай ойлголт огт байхгүй. Процессоороо яваад дуусгая. Бид энэ маргаанд ялах бүх нөхцөл боломжуудаа хангаж ажиллаж байгаа. Мэдээллүүдээ хуулийнхаа компанид цаг алдалгүй өгч байгаа. Айлын талаас үүнийг хойшлуулъя гэдэг асуудал тавьсан. Үгүй гэсэн. Өчигдөр хуулийн фирмдээ энэ талынхаа имэйлийг хүргүүлчихсэн байгаа.

Сөрөг нэхэмжлэл гэдэг бол өөр агуулгатай. Н.Алтанхуяг гишүүн ээ. Сөрөг нэхэмжлэл гэдэг бол буцаагаад айлын талаас нэхэмжлэл гаргаж, тодорхой асуудлууд дээр давуу байдал үүсгэх асуудлыг л сөрөг нэхэмжлэл гэж ойлгож болно.

Ж.Мөнхбат гишүүний хэлж байгаа бол Дубайн гэрээг бид ямар нэгэн нөхцөл тавихгүй. Яг тийм.../минут дуусав/

**Г.Занданшатар:** Сандагийн Бямбацогт гишүүн.

**С.Бямбацогт:** Х.Нямбаатар сайдын ойлголтын зөрүү, Н.Алтанхуяг гишүүн хоёрын ойлголтын зөрүүг бид гаргах нь зөв байх.

Тэгэхээр “сөрөг нэхэмжлэл” гэхээр бид үндсэндээ Оюу Толгой, Рио Тинто энэ гэрээн дээр биднийг хулхидсан байна, хуурсан байна. Тийм учраас та нартай ямар ч хэлэлцээр хийхгүй. Бид шүүхэд хандаад ерөөсөө хохирлоо барагдуулна гэдэг агуулгаар Х.Нямбаатар сайд яриад байна. Тийм.

Гэтэл Н.Алтанхуяг гишүүн бол арай өөр ойлголттой байх шиг байна. Зүгээр хэлэлцээр хийх юм бол та нар үндсэндээ биднийг хохироочихсон. Монголын талыг хохироосон. Тийм болохоор буулт хий. Харилцан ойлголцъё, тохиролцъё гээд хэлэлцээр явуулах.

Энэ хоёрын нэг дээр л чиглэл өгөөч гэж Х.Нямбаатар сайдыг хэлж байна гэж ойлголоо. Энэ дээр Х.Нямбаатар сайд тодорхой хариулт өгчих. Тэгэхээр ойлголтын зөрүүгүй явмаар байна. Нэг дэх асуулт.

Хоёр дахь асуулт нь, ер нь 2009 онд Оюу Толгойн гэрээг байгуулж байх үед энэ ордны зүүн талд Соёлын төв өргөөний хойд талд ерөөсөө энэ Оюу Толгойн ордоос олох үр өгөөжийн дийлэнх нь, 57 орчим хувь билүү дээ. Би санахад. Тийм. 71, 29 ч билүү. Тийм үү. Бараг нэг талх зуурчихсан. Талхны дийлэнх нь танайд ноогдоно. Багахан хэсэг нь бидэнд ноогдоно гэж Риогийнхон сурталчилгаа хийж байсан.

Тэрийг үндсэндээ 2020 оноос билүү аваад эхэлнэ гэж ярьж байсан. Тэрүүгээр гэрээ хийгдсэн үү? Одоо яг ямар болчихсон байна вэ? Одоо яг бид нар хэдэн хувийн өгөөж хүртэж байгаа вэ? Үүнийг тодорхой хариулж өгөөч.

Өөрөөр хэлэх юм “өгөөж” гэдэг. “Үр өгөөж” гэдгийг бид Үндсэн хуульд оруулсан. “Үр өгөөж” гэдэгт “татвар”, “төлбөр”, “хураамж”.

Тэгэхээр яг өнөөдрийн байдлаар бид Оюу Толгойгоос олж байгаа үр өгөөжийнх нь хэдэн хувийг буюу хэдэн төгрөгийн “татвар”, “төлбөр”, “хураамж” авч байна вэ?

Энэ нөгөө ярьсан, хэлсэндээ байж чадаж байгаа юу, чадахгүй байгаа юу? Олон нийтэд мэдээлэл өгөх нь зөв байх. Нийтлэг мэдээлэлтэй болох ёстой байх. Энэ дээр нэг тодорхой хариулт өгөөч ээ.

Үнэхээр гэрээн дээр ямар давуу талууд бидэнд байв? Юун дээрээ сул талтай байна? Юун дээрээ бид хожоод байна? Юун дээр бид алдаад байна? Хожиж байгаа нь их байна уу? Алдаж байгаа нь их байна уу? Манай ажлын хэсэг тодорхой хариултыг ард түмэндээ мэдээлэл өгөх үүднээс маш тодорхой хариулж өгөөч. Тоогоор.

**Г.Занданшатар:** С.Бямбацогт гишүүнд 1 минут.

**С.Бямбацогт:** Дараагийн асуудал. Тэр Лондонгийн арбитртай холбоотой. Америкт бас арбитр гээд л олон асуудал ярьж байгаа. Энэ дээр гишүүдээ хардаад л ярьж байгаа.

Сү.Батболд гишүүнийг хардаад л юу гэдэг юм. Тэнд энд Оюу Толгойтой ингэж холбогдсон гээд л ярьдаг. Энэ дээр үнэхээр тийм холбоотой асуудлууд байна уу, байхгүй юу? Уг нь С.Ганбаатар гишүүн, Сү.Батболд гишүүн хамт сууж байгаад. Түрүүн Т.Доржханд гишүүн хэлдэг үнэн л дээ. Нүүр нүүрээ харж байгаад асуудлаа уг нь ил тод нээлттэй ярьчихсан бол хэрэгтэй л байлаа.

Энэ дээр бодитой хариулт өгөөч. Манай ажлын хэсэг. Үнэхээр л тийм холбоотой зүйл байгаа юм уу? Тэр Нью-Йоркийн шүүх дээр, Лондонгийн шүүх дээр явж байгаа асуудал яаж холбогдож байгаа юм. Энэ Оюу Толгойтой холбогдсон наана цаана юм байдаг юм уу, байдаггүй юм уу? Ний нуугүй хариулт бидэнд өг.

Тэгэхгүй тэгээд бие биеэ гүтгээд, гутаагаад, эсвэл хардаад байж болохгүй. Бодитой мэдээлэлтэй баймаар байна. Их Хурлын гишүүд ч гэсэн, ард түмэн ч гэсэн. Энэ дээр тодорхой хариулт өгөөч.

**Г.Занданшатар:** Х.Нямбаатар сайд асуултад хариулна. Х.Нямбаатар сайд Ж.Мөнхбат гишүүний асуултад гүйцээгээд хариулчхаарай. Нэг мөр.

**Х.Нямбаатар:** Би С.Бямбацогт гишүүний асуултад маш товчхон хариулахыг бодъё.

Оюу Толгой компани 2020 онд ил уурхайгаас 1.1 тэрбум америк долларын борлуулалт хийсэн. 2020 онд ил уурхайгаас 149 мянган тонн зэсийн баяжмал, 182 мянган унц алт экспортод гаргасан.

Оюу Толгой төсөлд одоо нийтдээ 12 мянган хүн ажиллаж байна. Үүний 93 хувь нь монгол ажилчид байна. 2010-2019 оны хооронд нийтдээ 3 их наяд төгрөгийн татвар хураамжийг Оюу Толгой хязгаарлагдмал хариуцлагатай компани улс, орон нутгийн төсөвт төвлөрүүлсэн. Оюу Толгой хязгаарлагдмал хариуцлагатай компани 2010-2020 оны хооронд 2.8 орчим тэрбум америк долларыг “Туркойз Хилл”, “Рио Тинто” компаниудад төлсөн.

Оюу Толгой хязгаарлагдмал компани нийтдээ 11 тэрбум америк долларын өртэй бөгөөд үүнээс 4.4 тэрбум америк долларын төслийн санхүүжилтийн зээлийг Олон улсын санхүүгийн корпораци, Европын Сэргээн Босголт Хөгжлийн Банк тэргүүтэй 20 орчим санхүүгийн байгууллага, компаниас авсан байна.

“Туркойз Хилл” компани 7.7 тэрбум америк долларын хувь нийлүүлэгчдийн зээлийг төлнө. Зээлийн хүү нь 6.5 хувь дээр нэмэх нь LIBOR буюу ойролцоогоор жилийн 8 хувийн хүүтэй байна.

Оюу Толгой хязгаарлагдмал хариуцлагатай компанийн нэмэлт санхүүжилтэд санхүүжилт авах шаардлагатай байгаа. Төслийн санхүүжилтийн зээлийн 2.4 тэрбум америк долларыг эргүүлэн төлөх хугацааг 5 жилээр сунгахаар төлөвлөж байна. Нэмэлт санхүүжилт шаардлагатай.

Оюу Толгой компани зээлийн санхүүжилт их байгаагаас үүдэн зээлийн хүүд өдөрт 1.8 сая доллар эргэн төлөхөөр тооцоо гарсан байгаа.

Далд уурхайн бүтээн байгуулалтын зардал анх 5.3 тэрбум доллар гэж тооцоолж 2021 онд ашиглалтад орохоор.../минут дуусав/

**Г.Занданшатар:** Х.Нямбаатар сайдад нэмэлт минут өгье. Гүйцээд хариулъя.

**Х.Нямбаатар:** Төлөвлөж байсан ч энэ хугацаа 22 сараар хойшилсон. Зардал нь 1 тэрбум 450 сая америк доллар буюу 30 хувиар өссөн.

Далд уурхайн нийт зардлыг 6 тэрбум 750 сая америк доллар байхаар тооцоо гарч 2022 оны 10 дугаар сар гэхэд бүрэн ашиглалтад орохоор төлөвлөж байгаа.

Би энэ хугацаа аягүй богино байна л даа. Би энэ тоонуудыг дурддаг нь өгөөжийг бид ярих гээд байгаа байхгүй юу. 92 дугаар тогтоолын 3 дугаар заалтаар үр өгөөжийг яаж тооцох юм бэ. Ногдол ашиг авч явах юм уу, эсвэл АМНАТ-аар авах юм уу, эсвэл бүтээгдэхүүн хуваахаар явах юм уу гэдгийг ажлын хэсэг өөрсдөө санхүүгийнхээ моделийг боловсруулж Их Хуралд оруулж ир гэдэг ийм үүргийг өгсөн.

Тэгэхээр энэ хүрээнд бид өгөөжөө ажлын хэсэг дээр ярилцаж зөвлөх үйлчилгээ өгөх компаниудтайгаа энэ асуудлаа яриад ажлын даалгавраа боловсруулаад ажиллаж байгаа.

Яг энэ өнөөгийн санхүүгийнхээ загвараар явах юм бол бид өгөөж 2039 он хүртэл хүртэхгүй. Бид нарын 34 хувийг зээлээр авсан анхны 1 тэрбум чинь одоогийн байдлаар 2.2 тэрбум төгрөг болтлоо зээл нь өсөөд явж байгаа.

Санхүүгийнх нь бодит зах зээлийн өнөөдрийн үнэлгээ 1.6 тэрбум буюу бид хасах 600 сая америк долларын алдагдалтай 34 хувийн хувиа эзэмшиж явж байгаа гэдгийг нэмж хэлье.

Хугацаа дуусах гээд байгаа юм шиг байна л даа. Би тэгээд товчхон ийм мэдээлэл хэлье.

Сөрөг нэхэмжлэл гэдэг бол энэ эдийн засгийн үр өгөөж, хөрөнгө оруулалтын гэрээ, хувь нийлүүлэгчдийн гэрээ, далд уурхайн бүтээн байгуулалтын төлөвлөгөө зэргийг Монголд үр ашигтай болгохын тулд хэлэлцээр хийх бус Лондонгийн арбитрт Рио Тинто манайхыг хариуцагчаар татчихаад байгаа тохиолдолд эдгээр зээл, гэрээний нөхцөлүүдээ “сөрөг нэхэмжлэл” гаргах замаар арбитраар шийдүүлье гэдэг.../минут дуусав/

**Г.Занданшатар:** С.Бямбацогт гишүүн 1 минут.

**С.Бямбацогт:** Тэгэхээр сая Х.Нямбаатар сайдын нэмсэн дээр, хариулсан дээр манай ажлын хэсгээс. Сангийн яамнаас, тэр холбогдох Засгийн газрын Хэрэг эрхлэх газраас, энэ тооцоо судалгаа сайн хийдэг хүмүүс байгаа байлгүй дээ.

Бид анх 2009 онд тэр талхны гуравны хоёрыг нь буюу 71 хувийн өгөөжийг бид хүртэнэ. Тун удахгүй. 29 хувийг л Рио авна гэж ярьж байсан. Одоо бол үндсэндээ бид хасах 1.8 тэрбум долларын алдагдалтай. Өгөөжийг 2039 оноос хүртэнэ гэчихсэн явж байна шүү дээ.

Үүнийг та нар яг хувиар нь хэлээд өгөөч. Өнөөдөр бид 71 хувийн өгөөж хүртэх биш, 29-өө хүртэж байгаа юм уу, эсвэл бүр ерөөсөө хувь хүртэхгүй алдагдалд ороод яваад байгаа юм уу. Яг үр өгөөжийн хувиар нь тодорхой хариулж өгмөөр байна.

Сая үндсэндээ Х.Нямбаатар сайд 2039 он хүртэл бид өгөөж хүртэхгүй. Одоогийн байдлаар хасах 1.8 тэрбум долларын өртэй. Монголын баялаг байгалийн баялгаасаа үр өгөөж хүрч чадахгүй явж байгаа гэж яриад байна шүү дээ. Үүнийгээ тоогоор нь тодорхой хариулж өгөөч.

**Г.Занданшатар:** 94. Б.Солонго. Ж.Мөнхбат гишүүний асуулт, С.Бямбацогт гишүүний тодруулгад гүйцээж хариулъя.

**Б.Солонго:** Ж.Мөнхбат гишүүний асуултад хариулъя.

Дубайн гэрээтэй холбогдуулаад “Далд уурхайн бүтээн байгуулалт, санхүүжилтийн төлөвлөгөө” гээд баримт бичгийг цуцалж хүчингүйд тооцох талаар Засгийн газрын ажлын хэсгээс санал гаргасан байгаа.

Тэгээд бид яагаад үүнийг цуцлах санал тавьж байна гэхлээр энэ бол 2018 онд Улсын Их Хурлаас байгуулагдсан ажлын хэсгийн дүгнэлтээр Монгол Улсын эрх ашиг Монгол Улсын хууль тогтоомжид нийцээгүй гэсэн байгаа.

Тэгэхээр бид анхнаасаа Монгол Улсын хууль тогтоомжид нийцээгүй баримт бичгийг нэмэлт, өөрчлөлт оруулах замаар сайжруулах боломжгүй. Анхнаасаа процессын алдаатай байсан гэж үзээд, тэгээд цуцалсны үндсэн дээр ерөнхийдөө энэ асуудлыг шийдвэрлэх ёстой гэж үзэж байгаа.

Тэгээд бид зөвхөн “Далд уурхайн бүтээн байгуулалт, санхүүжилтийн төлөвлөгөө” гэдэг асуудлаар 92 дугаар тогтоолын хэрэгжилтийг харахгүй байгаа. 92 дугаар тогтоол бол маш өргөн цар хүрээтэй. 92 дугаар тогтоолын нэг заалт нь Оюу Толгой төсөлтэй холбогдуулж байгуулсан хөрөнгө оруулалтын гэрээ болон хувь нийлүүлэгчдийн гэрээг бас одоо мөрдөгдөж байгаа Монгол Улсын хууль тогтоомжийн дагуу сайжруулах гэсэн заалт байгаа.

Тэгэхээр бид Оюу Толгой төсөлтэй холбогдуулж байгуулсан гэрээ хэлцлүүдийг үе шаттайгаар яг Монгол Улсын одоо мөрдөж байгаа хууль тогтоомжид нийцүүлж Монгол Улсад илүү үр өгөөжтэй байх чиглэлээр, сайжруулах чиглэлээр ажиллаж байгаа.

Тэгээд үүнтэй холбогдуулаад Засгийн газрын ажлын хэсгээс 2020 оны 11 дүгээр сард Рио Тинто компанид албан бичиг хүргүүлсэн байгаа. Энэ албан бичигтээ Оюу Толгой төсөлтэй холбогдуулж байгуулсан бүх гэрээнүүдийн хэрэгжилтийг дүгнэе. Үүнтэй холбогдуулаад үл ойлголцол үүсээд байгаа зарчмын зөрүүтэй байгаа асуудлуудыг нэг мөр цэгцэлье. Тухайлбал, татварын маргаан ерөнхийдөө хөрөнгө оруулалтын гэрээг яаж тайлбарлах вэ гэдэг асуудлаас үүсэж байгаа.

Тэгэхлээр бид цаашид маргаангүйгээр нэгдсэн ойлголцолд хүрч энэ Оюу Толгой төсөлтэй холбогдуулж байгуулсан бүх гэрээг эргэж харъя гэсэн байр суурьтай байгаа.

Энэ бол зөвхөн бид “Далд уурхайн бүтээн байгуулалт, санхүүжилтийн төлөвлөгөө”-г цуцлаад Дубай-2 гэдэг.../минут дуусав/

**Г.Занданшатар:** 82. С.Наранцогт дарга хариулъя.

**С.Наранцогт:** С.Бямбацогт гишүүний асуултад тодруулж хариулъя.

С.Бямбацогт гишүүний асууж байгаа үнэн.

Хөрөнгө оруулалтын гэрээ байгуулагдах үед яригдаж байсан тоо 2010 оны ТЭЗҮ дээр үндэслэсэн тоо байгаа юм. Энэ тоон дээр Монголын талд 53 хувь,төслөөс хөрөнгө оруулагч тал 47 хувийг хүртэнэ гэсэн ийм тооцоо хийгдэж байсан юм билээ.

Тэгээд янз бүрийн тоо ярьж байгаа. Тэр нь юу вэ гэхээр Монголын талд хүрч байгаа үр ашиг гэдгийг улсын төсөвт төлж байгаа “татвар”, “хураамж”, “ногдол ашиг” гэж үзнэ. “Ногдол ашиг” байхгүй байгаа.

Тийм учраас сая Х.Нямбаатар сайд 2020 оны үзүүлэлт тоог ярьсан. Би 2010-2019 онд Монголын талд улсын төсөвт нийт 1 их наяд 368.7 сая ам.доллар төлөгдсөн. Доллароор. Үүний АМНАТ нь 336, аж ахуйн орлогын албан татвар 196, гааль, НӨАТ 638, өмчийн болоод бусад татвар 197 байгаа юм.

Тэгээд энэ харьцааг авч үзэх юм бол хөрөнгө оруулагчдын талд 2.9 тэрбум доллар. Энэ мөнгөн урсгалыг ярьж байгаа юм. Ийм байдлаар хуваарилагдсан байгаа. Үүний харьцаа нь 33, 66 болж байгаа юм.

Цаашдаа Дубайн гэрээгээр байгуулагдсан 2015 оны ТЭЗҮ гээд шинэчлэгдсэн ТЭЗҮ-гээр 2018-2055 он хүртэл саяын энэ мөнгөн хөрөнгийн төсөөлөл бас яг энэ харьцаатай. 35, 65 байх тийм төсөөлөл гарч байгаа юм. Мөнгөн хөрөнгийн урсгал.

Тийм. Одоогийн 2010-2018 оны.../минут дуусав/

**Г.Занданшатар:** Х.Нямбаатар сайд нэмж хариулъя.

**Х.Нямбаатар:** Ж.Мөнхбат гишүүний асуултад хариулъя.

Далд уурхайн бүтээн байгуулалтын хөрөнгө оруулалт уг далд уурхайдаа бүрэн зарцуулагдсан уу, үгүй юу, далд уурхайн бүтээн байгуулалтын зардал яагаад 30 хувиар хэтрэв гэдэг асуудал зөвхөн манай Монгол Улсад асуудал үүсгээд зогсоогүй гадаад улсад энэ асуудлаар маргаан үүсчихсэн явж байгаа.

Энэ татварын маргаан гээд нэг тусдаа. Монгол Улсын тавьсан татварын актад Рио Тинто Английн Лондоны арбитрын шүүхэд нэхэмжлэл гаргасан нэг маргаан тусдаа.

Хоёр дахь асуудал бол далд уурхайн бүтээн байгуулалттай холбоотой жижиг хувьцаа эзэмшигчдийг төөрөгдүүлсэн гэдэг маргаан Англи, Америкт бас давхар тусдаа үүсчихсэн явж байгаа.

Одоогийн Монгол Улсын Ерөнхий сайд, тухайн үед Засгийн газрын Хэрэг эрхлэх газрын дарга байсан Л.Оюун-Эрдэнэ сайд яг энэ далд уурхайтай холбоотой асуудлаар Рио Тинтод асуудал өнгөрсөн оны 11 сард тавиад далд уурхайн энэ бүтээн байгуулалтад хөндлөнгийн шинжээч оруулъя гэдэг саналыг тавиад жижиг хувьцаа эзэмшигчдийн төлөөлөл, том хувьцаа эзэмшигчдийн төлөөлөл, Монголын Засгийн газрын төлөөлөлтэйгөөр ажлын даалт даалгавар боловсрогдоод энэ оны 6 дугаар сарын дундуур хөндлөнгийн шинжээчдийн дүгнэлт гарахаар байгаа.

Өөрөөр хэлбэл Ж.Мөнхбат гишүүний асуусан тэр далд уурхайгаар босгосон мөнгө нь далд уурхайдаа орсон юм уу, үгүй юм уу гэдэг асуудлаар дүгнэлт энэ 6 сарын дундуур гарна.

Хоёрдугаарт, яг үүнтэй холбоотой асуудлаар Америкийн Үнэт цаасны хороонд жижиг хувьцаа эзэмшигчдийн төлөөлөл гомдол гаргаад Нью-Йоркт маргаан үүсчихсэн явж байгаа. Өөрөөр хэлбэл жижиг хувьцаа эзэмшигчдийг төөрөгдүүлж, хувьцааны үнэ ханшид орсон өөрчлөлтийн талаар мэдээллийг жижиг хувьцаа эзэмшигчид бодитойгоор өгөөгүйгээс болж хохирол учирсан гэдэг асуудлаар маргаан Нью-Йоркт үүсээд явж байгаа.

Энэ асуудал хөндлөнгийн шинжээчдийн дүгнэлтийг үндэслэж гарахаар байгаа. Хэрэв Рио далд уурхайн бүтээн байгуулалтын төлөвлөгөө нь жижиг хувьцаа эзэмшигчдийг төөрөгдүүлсэн.

Хоёрдугаарт, менежментийн алдаа гаргасан.

Гуравдугаарт, худалдан авалт.../минут дуусав/

**Г.Занданшатар:** Бадмаанямуугийн Бат-Эрдэнэ гишүүн.

**Б.Бат-Эрдэнэ:** Тийм. Олон юм ярьж чадахгүй байх л даа. Цаг хугацаа. 1 минутыг нэмээд өгчхөөрэй.

Би яах вэ, хоёр зүйл асууя. Нэгдүгээрт, Лондонгийн арбитр дээр үүссэн тэр татварын маргаантай холбоотой юм л ярья л даа.

Эхлээд Риогийнхон татварын маргаантай холбоотойгоор нэхэмжлэлийн шаардлагаа нэмэгдүүлнэ гэж байсан. Энэ чинь бараг одоо бараг Засаг солигдож байх үед 2 сарын 21-ний үед хугацаа нь дуусаад ингээд үндсэндээ тэр маргаан таг зогсохоор ийм нөхцөл байдалд харин цаанаасаа. Манай талаас биш. Рио Тинто буюу Оюу Толгой компаниас нэхэмжлэлийн шаардлагаа нэмэгдүүлээд. Ингээд 4 сарын 30-н хүртэл хойш нь сунгачихсан байж байгаа гэж ойлгож байгаа.

Тэгтэл одоо хойшлуулъя гэдэг хүсэлт тавиад байгаа юм байна. Хэчнээн жилээр луу унжаад байсан, тавигдсан татварын төлбөрийг төлөхгүй хэчнээн жил явж явж байснаа одоо ерөөсөө хэдхэн хоногийн дотор 1 их наяд 14 тэрбум төгрөг төвлөрүүлчхээд байна гэж ингэж яриад байгаа шүү дээ.

Тэгээд тэр нь татварын тавигдсан актад дурдсан мөнгийг бүрэн төлчихнө гэсэн юмыг эцэслэж хэлээгүй гээд сая С.Наранцогт Төрийн нарийн бичгийн дарга хэлэх шиг болох юм.

Энэ ер нь нэлээн анхаарал татсан ийм зүйл шүү. Тэр их олон тэрбум долларын ашиг зувчуулсан, янз бүрийнхээ юмнуудыг үүгээр хаагаад, тэгээд арбитртай холбоотой, татварын маргаантай холбоотой юманд цэг тавих гээд байгаа тийм зүйл байгаа юм биш биз дээ гэж. Ийм нэг асуулт байгаа юм.

Хоёрдугаарт нь, Дубайн гэрээтэй холбоотой асуудал. Бид шаардаж шахаж байж, ажлын хэсэг Их Хурал дээр байгуулагдаад бид жил гаруй ажиллаад, тэгээд энд Дубайн гэрээ бол үнэхээр муу болсон, гэрээг үнэхээр муухай болгожээ гэдгийг нь хэлээд энд заасан нэг заалт бол Дубайн гэрээтэй холбоотой юм.

Тэгэхдээ Дубайн гэрээнд заагдсан тэр олон гадаадын компаниудад тавигдсан тэр хөрөнгө мөнгөний хүлээх үүрэг хариуцлагыг нь Монголын тал, Монголын Засгийн газар ч байдаг юм уу. Монголын тал тэр хариуцлагыг үүрчхээд, тэгээд зүгээр хов хоосон тэр Дубайн гэрээг цуцаллаа гээд ингээд нэг дуулиан тариад өнгөрөх юм бол түүн шиг гамшиг гэж байхгүй шүү.

Нэг үгээр хэлэх юм бол 4.3 тэрбум долларынх нь үүргийг манайх авч үлдэх юм бол маш аюултай байдал болно.

Дубайн гэрээтэй холбоотой тэр мангасын аманд аваачиж хийж өгсөн 4.3 доллар. Дээрээс нь Н.Алтанхуяг байж байна. Энэ зардлын хэтрэлттэй холбоотой 2 тэрбум шахуу доллар. Түүнээс гадна ерөөсөө баримт байхгүй. Хааш нь, хэнд өгсөн нь мэдэгдэхгүй 1.2 тэрбум доллар.

Ийм зөрчил, маргааны асуудлыг Сангийн яам.../минут дуусав/

**Г.Занданшатар:** Б.Бат-Эрдэнэ гишүүн нэмэлт 1 минут.

**Б.Бат-Эрдэнэ:** Тэгээд Сангийн сайд 5 хоногийн дотор гарын үсэг зурна. Энэ маргааныг дахиж сөхөхгүй гээд ингээд хаачихсан гэх мэтчилэнгээр.

Тэр “гуя дагуулж хүзүү” гэдэг шиг гуя нь тэр 4.3 тэрбум долларын зээлийн хариуцлагыг манайх авч үлдээд Дубайн гэрээг цуцалсан болж үлдэх вий. Энэ л хамгийн гол юм байгаа юм шүү. Энэ дээр бүр тодорхой хариулт өгөөч ээ.

Би сая хэллээ. Тэр “гуя дагуулсан хүзүүнүүд”. Тэр 1.8 тэрбум, 1.2 тэрбум. Цаашаагаа яриад байх юм бол зөндөө олон юмнууд байгаа.

Тэр болгоныг бүгдийг нь цуцалж байж энэ Дубайг цуцаллаа гэж ярихаас биш. Том хариуцлагыг нь өөрсдөө авч үлдээд ингээд “өө.. сайхан” Дубайн гэрээг цуцалчихсан. Одоо ёстой гайхамшигтай. 92 дугаар тогтоолын хэрэгжилтийг хангачихлаа гэж ингэж ярих юм бол үүн шиг буруу юм байх байхгүй болно шүү.

Дээрээс нь бидний өрөөний цаад талд 71, 29-өөр.../минут дуусав/

**Г.Занданшатар:** Х.Нямбаатар сайд асуултад харуулъя.

**Х.Нямбаатар:** Ж.Мөнхбат гишүүний асуултад би түрүүн дутуу хариулж байсан. Б.Бат-Эрдэнэ гишүүний асуулт яг давхацлаа.

Тэгэхээр бид Дубайн гэрээ гэж яриад байгаа “Далд уурхайн бүтээн байгуулалтын төлөвлөгөө”-г цуцлаад ямар үүрэг, даалгавартай хэн үлдэх вэ гэдэг асуудал ярьж байгаа юм.

Тэгэхээр энэ “Далд уурхайн бүтээн байгуулалтын төлөвлөгөө” бол нэг талаасаа далд уурхайн тэр санхүүжилтийн төлөвлөгөөг батлах. Нөгөө талаасаа энэ татварын тогтворжуулалт болон зарим төрлийн үйлчилгээний хураамжуудыг энд тусгасан ийм гэрээний цогц нийлбэр гэж ойлгож болно.

Тэгэхээр үүнийг цуцалснаар Монголын Засгийн газар ямар нэгэн үүрэг хүлээхгүй байх саналыг бид хөрөнгө оруулагч талд тавьж байгаа.

Хэрэв энэ далд уурхайн бүтээн байгуулалтын ажил түрүүчийн миний хэлсэн нөгөө худалдан авалтын алдаа, менежментийн алдаа, бусад хөрөнгө оруулагчийн менежментийн талын алдаа гэдэг нь хөндлөнгийн шинжээчдийн дүгнэлт болон Нью-Йоркийн үнэт цаасны хорооны шийдвэрээр тогтоогдох юм бол бид энэ далд уурхайтай холбоотой гарсан төлбөр зардлыг хөрөнгө оруулагчтай ярих ийм хууль эрх зүйн орчин бүрэн бүрэлдэнэ гэж ойлгож байгаа.

Хоёр гэвэл Ж.Мөнхбат гишүүн дахин дахин сануулж хэлээд байна лээ. “Дубай-2” гэдэг зүйл болох вий гэж. Бид энэ дээр ерөөсөө ямар нэгэн шинэ гэрээ байгуулах замаар энэ далд уурхайн бүтээн байгуулалтын төлөвлөгөөг цуцлах тухай асуудлыг огт ярихгүй байгаа.

Ерөөсөө л “Далд уурхайн бүтээн байгуулалтын төлөвлөгөө”-г ердөө л цуцлах. Үүдэн гарах тэр асуудлыг Оюу Толгой хязгаарлагдмал хариуцлагатай компани хөрөнгө оруулагчийнхаа өмнө хүлээсэн үүргийнхээ дагуу шийдэх ёстой л гэсэн ийм нөхцөлийг ярьж байгаа.

Б.Бат-Эрдэнэ гишүүний хоёр дахь асуулт бол энэ Лондоны арбитрын асуудлаар бүх зүйлийг халхавчлах вий гэж. Үгүй ээ. Б.Бат-Эрдэнэ гишүүн ээ. Бид чинь айлын талтай маргаж байгаа шүү дээ. Үүнийг Лондоны арбитр өөрөө шийднэ. Өөрөөр хэлбэл Монголын Засгийн газар 1 их наяд гаруй төгрөгийн татварын акт тавьсан. Үүнийг Рио Тинто хүлээн зөвшөөрөхгүй гэж Лондоны арбитрт хандсан.

Өчигдрийн байдлаар маргаанаа хойшлуулъя гэсэн. Монголын Засгийн газар хүлээж авахгүй. Арбитр нь арбитраараа явдгаараа явъя л гэж байгаа юм.

Харин ажлын хэсэгт орсон нэр бүхий гишүүд бол энэ маргаан дээрээ нэхэмжлэгч нь, хариуцагч нь “сөрөг нэхэмжлэл” гарга. Энэ ярьж байгаа бүх зүйлүүдээ, гэрээ хэлэлцээрүүдийг сайжруулах бүх зүйлээ шүүхэд “сөрөг нэхэмжлэл” болгож гаргаач. 4 дүгээр сарын 30-ны дотор гаргаач л гэдэг ийм шаардлага тавьж байгаа.

Өнөөдрийн мэдээлэл хийж байгаагийн гол онцлог бол бид хөрөнгө оруулагч талтай Лондоны арбитр татвараараа татварынхаа асуудлаар маргадгаараа гаргая. Маргая. Хөрөнгө оруулалтын гэрээ, далд уурхайн бүтээн байгуулалтын гэрээг цуцлах, хөрөнгө оруулалтын гэрээг сайжруулах асуудлаараа хэлэлцээр хийж явах уу, эсвэл Их Хурал үүнийг Лондоны арбитрт “сөрөг нэхэмжлэл” болгоод та нар арбитраараа маргаад явах уу гэдэг дээр нэг мөсөн чиглэл өгөөч. Үүнийг л бид хүлээж байна л гэж өнөөдөр мэдээлэл хийж байгаа юм.

**Г.Занданшатар:** Тогмидын Доржханд гишүүн

**Т.Доржханд:** Баярлалаа.1 минутаа нэмээд авчихъя.

Ямар ч байсан горимын санал гаргасан тэр байр суурьтай байна шүү. Их Хурлын дарга аа. Сүхбаатарын Батболд гэдэг хүнийг дуудаж авчраад энд асуумаар байна. Сайнхүүгийн Ганбаатар гишүүн хэрвээ цахимаар орж байгаа бол та наашаа ирж танхимдаа суумаар байна.

Яагаад вэ гэхлээр өнөөдөр энэ асуудал чинь Сайнхүүгийн Ганбаатар гэдэг хүний тавьсан асуудал юм. Тэгээд би маш энгийн байдлаар ярья.

Яагаад вэ гэхлээр энэ төсөл чинь, хэлэлцээр чинь цаашаагаа явах уу, үгүй юу гэдэг ийм ирмэг дээр байна.

Миний хувийн туршлагаар явахааргүй байна. Би ямар ч байсан 10 жилийн хугацаанд 10-аад олон улсын байгууллага, 40-өөс 50 улсуудтай гэрээ хэлэлцээр хийсэн туршлага байна. Тэгээд хэрвээ нэг талдаа гарч чадахгүй юм бол хэлэлцээрийн үр дүн байхгүй дээ.

Гэтэл өнөөдөр Засгийн газрын ажлын хэсэг дээрээ шал эсрэг тэсрэг байр суурьтай. Нэмээд Их Хурал дээрээс шал өөр удирдамж өгөөд. Ийм байдалтай явах юм бол үүнийг хойшлуулах хэрэгтэй. Ялангуяа Ерөнхийлөгчийн сонгуулийн өмнө ингэж байгаа бол хойшлуулах хэрэгтэй. Илүү мэргэжлийн хүмүүсийг оруулаад явуулах нь зүйтэй гэсэн зарчмын байр суурьтай байгаа.

Яг юун дээрээс болоод зөрөөд байгаа юм бэ гэхлээр Х.Нямбаатар ажлын хэсгийн ахлагч гишүүн жаахан хуулийн агуулгаар яриад байна л даа.

Шулуухан ярихад С.Ганбаатар гишүүн бол ингээд байгаа шүү дээ. Сүхбаатарын Батболд чинь хулгай хийчихсэн шүү. Оюу Толгойгоос. Тэр хулгай хийчихсэн юм нь шүүхийн байгууллагуудаар нотлогдоод байна. Надад тийм юм байна. Тийм болохоороо энэ түүхэн боломж шүү. Үүнийг цуцлах хэрэгтэй гэдэг хатуу байр суурьтай байгаа. Одоо өөрөөс нь асуугаарай.

Тийм болохоор “сөрөг нэхэмжлэл” гарга гээд байгаа юм. Гэтэл нөгөө талд нь Сүхбаатарын Батболд гэдэг хүн ямар ч тайлбар хийхгүй байна шүү дээ. Энэ хүнээрээ тайлбар хийлгээч. Үнэхээр хулгай хийчихсэн юм бол. Би С.Ганбаатар гишүүнд хэлсэн. Хоёулаа тэгвэл цуг зогсож байгаад хэвлэлийн хурал хийж байгаад энэ хүнд хариуцлага тооцох асуудлыг ярья.

Хэрвээ тийм асуудал байхгүй. Шүүхийн байгууллагаар шийдвэр гараагүй байхад хүнийг үндэслэлгүйгээр гүтгэж байгаа юм бол та хариуцлагаа хүлээнэ шүү гэсэн ийм байдлаар ярьж байгаа.

Ийм зарчмын эрс тэс нөхцөл байдал дунд хэрвээ хэлэлцээр хийгээд явах юм бол энэ Х.Нямбаатар чинь дараагийн С.Баярцогт, дараагийн Ч.Сайханбилэг болно. Шоронд орно шүү дээ. Улс төр ийм шүү дээ.

Тэгээд ийм байхад заавал ингээд түлхээд байх ямар шаардлага байгаа юм бэ? Үүнийгээ ярья л гэж байгаа юм. Тэгэхлээр хаалттай байна уу, нээлттэй байна уу. Үүнийг ярихгүй бол нэг хэсэг нь эх оронч болоод, ард түмэндээ хайр зарладаг. Нөгөө мэргэжилтэн ажлаа хийе. Сайжруулъя гэж байгаа хүмүүс нь болохоор ажлын хэсэгт орсноороо буруудаад явдаг байж болохгүй. Энэ дээр хатуу байр суурьтай байгаа юм. Би зөвхөн “Электрад эвсэл”-ийг төлөөлж байгаа Хөдөлмөрийн Үндэсний Намын даргын хувьд ийм байр суурьтай байгаа гэдгээ хэлье.

Хоёрдугаарт, бидний хувьд энэ гэрээ хэлэлцээрийг сайжруулахад чадах чинээгээрээ оролцъё. Монгол Улсад шаардлагатай тэр санхүүгийн моделийг нь бид угсарсан, хийсэн. Тэрийгээ ажлын хэсэгт өгье гээд. Холбогдох мэргэжилтнүүддээ оруулъя. Нууцлалын гэрээг нь зуруулъя гээд ийм байдлаар бид ажиллаад явж байгаа. Тохироод явж байгаа.

**Г.Занданшатар:** Т.Доржханд гишүүн 1 минут.

**Т.Доржханд:** Баярлалаа.

Тэгэхлээр ийм байдлаар ингээд нууцлалын гэрээгээ зураад, чаддаг чаддагаараа ингээд оролцоод дэмжээд явъя. Монголчууд нэг талдаа гаръя гээд. Ийм байдлаар явж байхад улс төр нь болохгүй байна. Үүнийгээ л энэ дээрээ хагалж аваад тодорхой болгоод явахгүй бол болохгүй байна.

Өнөөдөр 8 Улсын Их Хурлын гишүүн зөвшилцлөөр гээд Засгийн газрын ажлын хэсэгт ороод явж байгаа. Гэтэл дахиад 21 Их Хурлын гишүүн хяналт тавина гээд. Тэр ажлын хэсгийн гишүүн манай Ц.Даваасүрэн гишүүн чинь тэнд ажлын хэсгийн дарга гээд явж байна. Бас энэ асуудал байна шүү. Үүнийгээ нэг бол нэгтгээд. Нэг бол 8-ыгаа татъя. Үгүй бол тэр 21-д орчихсон байгаа 5-ыгаа тат. Тэгээд нэг нь ажлаа хийдэг. Нөгөөдөх нь хариуцлагаа тавиад явдаг байхгүй бол ингээд холио бантан болоод ингээд өөр өөр удирдаж. Одоо хэн нь дарга юм? Х.Нямбаатар нь дарга нь юм уу? Ц.Даваасүрэн дарга юм уу? Мэдэхгүй байна шүү дээ.

Ийм байдлаар юу гэж явах юм бэ. Манайхан. Та нар ажлаа хийдэг бол ингээд мэргэжлийн дагуу хий л дээ. Тэгээд өөрсдөө ингэж улс төр.../минут дуусав/

**Г.Занданшатар:** Үг хэллээ. Ц.Даваасүрэн гишүүн.

**Ц.Даваасүрэн:** Т.Доржханд гишүүн ээ. Энэ дээр чинь ойлгомжтой шүү дээ.

Тэр Түр хороо чинь хэлэлцээр хийхгүй шүү дээ. Зүгээр Түр хороо болохоор 92 дугаар тогтоолын тэр хэрэгжилтийг хангуулахад хяналт тавих л байхгүй юу. Өөр юм байхгүй. Тэр хэлэлцээрт оролцохгүй.

Тэгэхээр Түр хороо хэлэлцээрт оролцоод л, Х.Нямбаатар сайдаар ахлуулсан тэр ажлын хэсэг хэлэлцээрт оролцоод байгаа юм шиг ийм буруу мэдээллийг нийгэмд өгч болохгүй шүү дээ.

Ажлын хэсгийн гишүүн л дээ. Би ажлын хэсгийн гишүүн байж болно шүү дээ. Өөрөө болохоор ингээд Түр хороо ч тэр, Засгийн газрын ажлын хэсэг ч хэлэлцээрт ороод байгаа юм шиг нийгэмд ойлголт өгөөд. Үгүй. Тийм юм байхгүй.

Түр хороо бол зүгээр одоо энд Их Хурлын гаргасан шийдвэрт 92 дугаар тогтоолын хэрэгжилтэд хяналт тавьж байгаа Түр хороо. Үүнийгээ манай шинэ гишүүд ойлгодог болмоор байна. Түр хороо байгуулж болно.

Тэр хэлэлцээрт оролцож байгаа гол хэсэг чинь Засгийн газрын ажлын хэсэг. Тэр ажлын хэсэгт бид 8 байж байгаа. Энэ бол Түр хорооноос тусдаа. Жишээлбэл, 8 гишүүн бүгдээрээ ч Түр хорооны гишүүн биш шүү дээ.

Түр хороо бол Их Хурлын бүтэц. Хяналт тавьж байгаа бүтэц. Түүнээс биш хэлэлцээрт орж байгаа бүтэц биш гэдгийг Та бүгд ойлгоорой.

**Г.Занданшатар:** Т.Аюурсайхан гишүүн. Улсын Их Хурлын дэд дарга.

**Т.Аюурсайхан:** Баярлалаа. Засгийн газрын ажлын хэсэг Улсын Их Хурлын 92 дугаар тогтоолыг хэрэгжүүлэх ажлын хэсэг байгаа.

Улсын Их Хурал 92 дугаар тогтоолыг баталж, Оюу Толгой төслийг Монгол Улсын эрх ашигт нийцүүлэх чиглэлээр чиглэл өгсөн байгаа. 92 дугаар тогтоолоор Засгийн газарт чиглэл өгсөн.

Тэгээд Засгийн газарт өгсөн тэр чиглэл бүхий тогтоолын хэрэгжилтийг Улсын Их Хурал хянах ёстой. Тэгэхээр нэг талаараа Улсын Их Хурлын гишүүд өөрсдөө Засгийн газрын тэр ажлын хэсэгт орчихдог нь зарчмын хувьд бас зөв биш гэдэг ийм байр суурьтай байгаа.

Улсын Их Хурлын гишүүд өөрсдөө хяналт тавина шүү дээ. Тэр Засгийн газрын хийж байгаа ажлыг. Зөв үү, буруу юу. Хугацаандаа хийж байна уу. Юу дутуу байна. Шахна, шаардана. Хариуцлага ярина. Гэтэл нөгөө хяналт тавих ёстой субъект нь ороод нөгөө гүйцэтгэлийн ажлын хэсэгт нь орчихоороо энэ тал дээр тодорхой зөрчил үүснэ. Хэдий зөвшилцсөнөөр гэхдээ.

Гэхдээ Засгийн газрын ажлын хэсэгт орж болно л доо. Зөвшилцсөн. Гэхдээ “Улсын Их Хурлын тогтоолын хэрэгжилтийг хангуулах” ажлын хэсэгт Улсын Их Хурлын гишүүд өөрсдөө орно гэдэг зарчмын хувьд буруу. Би ийм байр суурьтай анхнаасаа байсан. Тийм учраас Засгийн газар ажлын хэсэгт ороогүй. Харин Улсын Их Хурал дээрээс хяналт тавих тэр Улсын Их Хурал дахь ажлын хэсгийг нь ахалж ингэж ажиллаж байгаа.

**Г.Занданшатар:** Цахимаар Сайнхүүгийн Ганбаатар гишүүн. Цахим ээлжлэхгүй бол.

**С.Ганбаатар:** Та бүхэндээ ярих боломж өгсөнд баярлалаа.

Намайг Улсын Их Хурлын чуулганд их өгүүлж байгаад их баярлалаа. Анх удаа би чуулганд цахимаар оролцож байна. Бас нэг ханиад хүрчхээд энэ коронагийн үед чинь хөгшүүлээ ханиалгаад явбал дүрэм зөрчинө гэж бодсон. Тэгээд Их Хурлын даргаас зөвшөөрөл авсан шүү.

Нэгдүгээрт, нөхцөл байдал Лондон, Хонконг, Сингапур, Нью-Йорк, BVI[The judiciary of British Virgin Islands] гээд таван шүүх дээр Монгол Улс 400 тэрбум долларынхоо баялгийг буцааж авах алтан боломж бүрдсэн. Энэ дээр 14 мянган хуудас материал интернэт дээр байгаа. Та нар уншихгүй байж магадгүй гэж бодоод 01 сарын 25-нд бичиг явуулсан. 28-нд Та бүхний viber-ээр 2 хуудас материал явуулсан. Тэр дээр Лондонгийн Марк Фэйлин гэдэг шүүгч Оюу Толгой болон Эрдэнэтийн гэрээ байгуулахдаа бусдад илт давуу байдал бий болгож, хувьдаа болон өөрийнхөө хамаарал бүхий этгээдүүдээр асар их мөнгө завшсан байна гэдэг ийм дүгнэлт, шийдвэр, баримт материалуудыг гаргасан. 17 зүйл, заалтаар Та нарт явуулсан. Одоо 01 сарын 28-ны viber-ээ үзнэ үү.

Дараад нь, 3 сарын 15-нд хүсэлт, уриалга гэж гаргаж Г.Занданшатар даргад болон Улсын Их Хурлын гишүүдийн бүгдийнх нь нэрээр явуулсан байгаа. 1 минутаа би авна шүү.

Тэгэхлээр үзээгүй, хараагүй юм шиг, баримт материалгүй юм шиг битгий ингэж яриач. Та нар цалин аваад үүнийг уншиж танилцаад энэ асуудлыг босгож тавих үүрэгтэй. Жирийн иргэд бол тийм үүрэг байхгүй. Зүгээр эрхтэй.

Тэгэхлээр гишүүд минь ээ, гишүүд минь ээ энэнээс илүү чухал асуудал гэж юу байх вэ. Та нар ядаж миний боловсруулаад тавьчихсан байгаа зүйлийг уншаад өгөөрэй. Буруу байвал хэлээрээ. Ойлгохгүй байвал хэлээрэй.

Хоёрдугаарт, өнөөдөр Дубайн төлөвлөгөө гэсэн луйврын энэ гэрээн дээр Ц.Даваасүрэн, Х.Болорчулуун, Б.Бат-Эрдэнэ аварга, тэгээд Г.Тэмүүлэн байна. Т.Аюурсайхан гишүүн. Олон гишүүдийн хүч хөдөлмөрөөр үүнийг эсэргүүцэж байсан. Өнөөдөр Дубайн.../минут дуусав/

**Г.Занданшатар:** 1 минут сунгая. С.Ганбаатар гишүүн нэмэлт 1 минут.

**С.Ганбаатар:** Товчхон ярья.

Дубайн гэрээг цуцалсан нэг хэсэг. Тэрний хохирлыг ерөөсөө барагдуулахгүйгээр. Тэгээд арбитр дээр нь хэдэн төгрөг авч хууртагдаад.

Байна уу? Сонсож байгаа биз дээ.

**Г.Занданшатар:** Сонсож байна, сонсож байна.

**С.Ганбаатар:** Хууртагдаад тэгээд энэ олон улсын шүүх дээр Оюу Толгойгоо буцааж авах алтан боломжоо битгий оронд нь өгчхөөрэй. Энэ гэрээ явдаг л юм байгаа биз. Энэ хэлэлцээр явдаг л юм байгаа биз.

Хамгийн гол нь “сөрөг нэхэмжлэл” гаргаарай гэдгийг энд манай Эрдэнэтээс мөнгө нь гараад Л.Оюун-Эрдэнэ сайд ажлын хэсэг байгуулахдаа хөлсөлж авсан. Энэ Төрийн өмчийн бодлого, төлөвлөлтийн газраас гомдол гаргаад гаргасан энэ юм манай Монголын талд ашигтай байгаа шүү.

Нэг Сү.Батболд, С.Ганбаатар гэдэг хоёр хүний хувь хүний асуудал биш. Тэр хүнд би хувь хүний хувьд ерөөсөө муу юм бодохгүй. Ганцхан юун азаар тэр хүн их бохир заваан авлига авах гэж оролдсон. Авсан чинь тэр нь юун азаар тэр таван олон улсын шүүх дээр баримтаар нотлогдсон юм бэ. Үүнийгээ баталгаажуулаад чулуу болгочихвол. Та нар унш. Ядаж унш. Болгочихвол.../минут дуусав/

**Г.Занданшатар:** Хэн хариулах юм? Х.Нямбаатар сайд.

**Х.Нямбаатар:** Сая манай ажлын хэсгийн гишүүн, С.Ганбаатар гишүүн яг өөрийнхөө байр суурийг маш тодорхой хэлчихлээ.

Энэ юу вэ гэвэл С.Ганбаатар гишүүн ерөөсөө ийм “алтан боломж” олдож байна. Ингээд л Лондон, Нью-Йорк, Хонгконгод Оюу Толгойн гэрээ, Эрдэнэттэй холбоотой ийм авлигын асуудал яригдаж байгаа. Үүнийг бид чулуу болгочихвол Оюу Толгойн хөрөнгө оруулагчдыг бүхэлд нь бид хөөж гаргаад өөрсдөө баялгийнхаа эзэн болно. Ийм учраас бид энэ асуудлаа илүү хөөцөлдөж явъя гэдэг ийм л чиглэл өгөөд байгаа юм.

Тэгэхээр яг энэ С.Ганбаатар гишүүний энэ асуудал дээр л өнөөдөр Их Хурал маш тодорхой байр сууриа илэрхийлж өгөөч. Бид нар нэг бол хэлэлцээр хийнэ. Нэг бол энэ хүмүүстэй “сөрөг нэхэмжлэл” гаргаад шүүхдэлцээд явах гэдэг ийм хоёр юмны ирмэг дээр ирчхээд байгаа юм.

Тэгэхээр бид хэлэлцээрийн өмнө монголчууд нэг талдаа байр сууриа нэгтгэх ёстой. Нэгтгэсэн байр сууриа Их Хуралд чиглэл болгоод ажлын хэсэгт өгөх ёстой. Ажлын хэсэг яг энэний дагуу ажиллах ёстой гэдэг. Яг л энэ асуудлыг л өнөөдөр бид шийдэх шаардлагатай байгаа.

С.Ганбаатар гишүүн 14 мянган хуудастай энэ баримтыг Их Хурлын дарга таны нэр дээр бас өгсөн. Энэ хүрээндээ бид нэгдсэн байр суурин дээр очоод. Нэг бол үнэхээр энэ “алтан боломж”-ийг бид ашиглаад цаашаагаа Хонгконг, Нью-Йорк, BVI[The judiciary of British Virgin Islands] гээд олон улсын шүүх дээр байгаа асуудлаар яваад хөрөнгө оруулагч талтай цаашид бид хэзээ ч эвлэрэхгүйгээр хөрөнгө оруулагчаа шүүхийн шийдвэрийн дагуу гаргах нэг асуудал байна.

Нөгөө нь бол хэлэлцээрийн ширээний ард суугаад далд уурхайн бүтээн байгуулалтаа цуцлаад, хөрөнгө оруулалтын гэрээгээ сайжруулаад, хувь нийлүүлэгчдийн гэрээгээ сайжруулаад, санхүүгийнхээ моделийг дахиж шинэчилж хийгээд явах ийм хоёрхон л гарц байгаа.

Энэ хоёрыг зэрэгцүүлж явна гэсэн ойлголт яагаад ч байх боломжгүй байгаа.

**Г.Занданшатар:** Ганзоригийн Тэмүүлэн.

**Г.Тэмүүлэн:** Тэгэхээр би Оюу Толгой холбогдуулж тодруулж асуух асуулт байхгүй.

Хувь хүнийхээ үүднээс 2008 оноос хойш Оюу Толгойн гэрээ хэлэлцээртэй холбоотой ажлын хэсгүүдэд эхнээс нь ажиллаж байсан. 2013-2014 онд Оюу Толгой компанийн ТУЗ-ийн гишүүнээр Монголын талыг төлөөлөн сууж байсан.

Дубайн гэрээг байгуулахтай холбогдуулж эсрэг байр суурьтай байсан учраас өөрийнхөө хүсэлтээр ажлаа өгч байсан.

Тэгэхээр би энд юу хэлэх гээд байна вэ гэхээр өнөөдөр Оюу Толгойн хөрөнгө оруулалтын гэрээ 2010 оны 3 сарын 30-нд хүчин төгөлдөр болсноос хойш яг 11 жил болж байна. 11 жил.

Энэ 11 жилийн хугацаанд Монгол Улсын зургаан Засгийн газар солигдсон байна. Зургаан Засгийн газар солигдсон.

Өнөөдөр түүхэн энэ цаг үед монголчууд бид бүгдээрээ нэгдмэл нэг байр сууринд хүрч байгаа. Оюу Толгой төсөл дээр өөрсдийнхөө эрх ашгийг хангуулахаар нэг байр сууринаас Монгол Улсын Их Хурал, Монгол Улсын Засгийн газар, магадгүй Үндэсний аюулгүй байдлын зөвлөлд бүгдээрээ нэгдмэл байр сууриар орж байгаа, оролцож байгаа ийм түүхэн боломж бидэнд гарч ирж байна гэж би харж байгаа.

Энэ бизнес харилцаанд яриа хэлцээ гэдэг зүйл байдаг зүйл. Бид өнгөрсөн энэ 11 жилийн хугацаанд 11 гэрээ хэлэлцээг Оюу Толгойн хөрөнгө оруулалтын гэрээтэй холбогдуулж хийсэн. Байдаг л жишиг.

Гэхдээ энэ удаагийн яриа хэлэлцээ, гэрээг сайжруулах асуудал маань Оюу Толгой төслийг сууриар нь өөрчлөх, эдийн засгийн сууриар нь гэрээний өөрчлөлтийг хийх, төсөлд өөрсдийнхөө эрх ашгийг хангуулах боломж олдож байгаа тийм цаг үе бол энэ байна гэж би харж байгаа.

Бидний ажлын хэсгийн хувьд Улсын Их Хурлаас энэ гэрээ хэлэлцээ хийх суурь зарчмыг нь зааж өгсөн. Энэ бол Улсын Их Хурлын 92 дугаар тогтоол. Үүний үндсэн суурь судалгаа, суурь баримт бичиг нь Д.Тэрбишдагва гишүүнээр ахлуулсан 2018 оны ажлын хэсэг байгаа. Үүн дээр Монголын талын бүх алдаа оноог нь зааж өгсөн байгаа. Бидний цаашид анхаарах асуудлыг ч сууриар нь зааж өгсөн байгаа. Үүний хүрээнд ажлын хэсэг хэлэлцээгээ хийнэ гэж би харж байгаа. 1 минутаа нэмээд явчихъя.

Тэгэхээр энд зүгээр жижиг сажиг асуудлууд бол байгаа. Бид үүнийг доор доороо анхаараад явчихад би энэ хэлэлцээ өөдрөгөөр амжилттай болно гэдэгт би итгэлтэй байгаад байгаа.

Энэ цаг үед харин бид нар монголчууд ямар нэг байдлаар улс төржихгүйгээр, асуудалд эрүүл хандаж, аливаа асуудлыг бодитоор харж энэ хэлэлцээ хийх шаардлага бол байгаа. Энэ байр суурь ч бид нарт нэгдмэл ойлголцолд хүрэхэд тун ойрхон байгаа.

Магадгүй өнгөрсөн 11 жилийн хугацаанд монголчууд бид яг хэлэлцээ эхлэхээр өөр хоорондоо хэрэлддэг. Магадгүй нэгдсэн ойлголцолд хүрдэггүй. Бие биеийнхээ эсрэг ярьдаг ч гэдэг юм уу энэ нөхцөл байдлууд байсан байх.

Үндэсний аюулгүй байдлын зөвлөл гэдэг юм уу, Улсын Их Хурлын түвшинд нэгдсэн ойлголцолд хүрдэггүй байсан байх. Өнөөдөр бид энэ цаг үеийг ардаа үлдээгээд. Магадгүй эрүүл байдлаар, ажил хэрэгч байдлаар асуудалд хандаад яриа хэлэлцээнд, үр дүнд хүрэх цаг байна гэж харж байгаа.

Гэхдээ өнөөдөр яриа хэлэлцээ эхэллээ гэхэд магадгүй хувь хүний туршлагаас харахад Ерөнхийлөгчийн сонгуулийн дараа яг бодитоор асуудлыг харах, яг ажил хэрэгч байдлаар асуудалд хандах, яг бодитой үр дүнд хүрэх энэ боломж гарч ирэх байх.

**Г.Занданшатар:** Үг хэллээ. Цахимаар Хүрэлбаатарын Булгантуяа гишүүн.

**Х.Булгантуяа:** Бид нар өнөөдөр нийгмийн хамгийн их анхаарал дунд байгаа асуудлаар манай Засгийн газрын ажлын хэсэг Дубайн гэрээгээр яг өмнөх хөрөнгө оруулалтын гэрээнээсээ яг ямар ямар асуудал дээр өмнөхөөсөө илүү орчихсон юм бэ гэдгийг нийт ард түмэн сонсож байгаа байх. Бас анхааралтай өнөөдөр үүнийг мэдмээр байгаа байх.

Тэгэхээр ганцхан татварын асуудал. Тэгээд дээрээс нь нэмээд хөрөнгө оруулалтын анхны далд уурхайн хөрөнгө оруулалтын нийт хэмжээ нэмэгдсэн талаар илүү их яриад байна.

Үүнээс гадна бас их олон асуудал байгаа. Засгийн газрын ажлын хэсэгт би бас зарим нэг хэсэг дээр нь орж ажиллаж байсан. Бид Уул уурхайн яам, Засгийн газрын Хэрэг эрхлэх, Татварын ерөнхий газар, Сангийн яам гээд маш олон төрийн байгууллагууд ийшээ татагдаж орж байсан.

Тэгэхээр Х.Нямбаатар сайд аа. Нэгдүгээрт Дубайн гэрээгээр өмнөх хөрөнгө оруулалтын гэрээнээс ямар асуудлуудыг дордуулж оруулж ирсэн. Энэ дээр бид ямар өнөөдөр хохирол амсахаар байгаа юм бэ? Үүнийг өнөөдөр хэвлэл мэдээлэл, олон нийтэд Та нэгдүгээрт сайн тодорхой хэлж өгөөч.

Хоёрдугаарт, бид Дубайн гэрээгээ ярьсаар байгаад 2016 оноос хойш 5 жил явчихлаа. 5 жил явчихлаа. Тэгээд энэ асуудлыг хурдхан шиг шийдэхгүй бол яг өнөөдөр суурин дээр нь ажиллаж байгаа Та бүхэн л үүнийг шийдэх ёстой шүү дээ.

Хагас дутуу мэдээлэлтэй байгаа Улсын Их Хурлын гишүүдэд өнөөдөр цахимаар орж ирж алиныг нь хийх юм бэ. Сөрөг нэхэмжлэл гаргах юм уу, эсвэл хэлэлцээрийн ширээний ард суух юм уу гээд ингээд асуугаад байх юм.

Тэгээд өдөр тутамд ажиллаж байгаа Та бүхэн шүүх дээр очоод “сөрөг нэхэмжлэл” гаргаад шүүхээр яваад хэрвээ ялахаар байвал үүгээрээ явах хэрэгтэй. Нэгэнт л ард түмний эрх ашгийг, ялангуяа уул уурхайтай холбоотойгоор бид хамгаалах үүрэг хүлээж байгаа учраас.

Их Хурлын даргаа 1 минутаа нэмээд авчихъя.

Тэгэхээр үүнийгээ Та бүхэн маань өөрсдөө энэ нь зүгээр юм шиг байна гэж саналаа орж оруулж ирээч. Мэдэхгүй. Түр хороонд байгаа гишүүд арай илүү мэдээлэлтэй байж магадгүй. Би бол бүрэн дүүрэн мэдээлэлтэй биш байна. Үнэнийг хэлэхэд. Нэгдүгээрт.

Хоёрдугаарт, Shareholder loan[хувьцаа эзэмшигчийн зээл]гээд манай 34 хувийг чинь бид Рио Тинто талаас санхүүжүүлээд явж байгаа. Энэ LIBOR[London Inter-Bank Offered Rate] дээр нэмэх нь 6.5 хувийн хүүтэй байгаа.

Үүний бид хэлэлцээрийг нь хийнэ гээд одоо эцэслэсэн байгаа юу? Тэгэхгүй бол бид чинь Монгол Улсын Засгийн газар өөрөө гараад өнөөдөр бонд босгохоороо үүнээс бага хүүтэйгээр аваад байдаг. Уул уурхайн ордоо барьцаалаад хамтрагч, хөрөнгө оруулагч талаасаа мөнгө зээлэхээр үүнээсээ хамаагүй өндөр хүүтэйгээр, доллароор өнөөдөр мөнгө зээлээд суугаад байдаг. Ийм юм байж болохгүй.

Түрүүн Их Хурлын дарга бас хэллээ. Энэ татварын асуудлаар 2016 оноос шалгалт оруулаад 2018 онд Татварын даргыг дуудаад энэ дээрээ акт тавиач тэгвэл гэж акт тавиулж байсан.

Дараа нь энэ асуудлаараа тэгээд хэлэлцээ хийх гэж үзсэн. Үзсэн байхгүй юу. Нэлээн үзсэн. Тэгээд хэлэлцээнд бид тодорхой хэмжээгээр хүрч чадаагүй. Үүний дараагаар ерөөсөө тэгвэл шүүхэд хандъя даа гэдэг ийм шийдвэрт тухайн үед хүрч байсан.

Тэгэхээр өнөөдрийг болтол хэрвээ шийдвэрт хүрээгүй байгаа бол татварын маргаан байж л байдаг шүү дээ. Рио Тинтой өнөөдөр Канадын, Австралийн Засгийн газруудтай зөндөө л маргаан хийдэг шүү дээ. Тэглээ гээд бүр яваад өгнө гэсэн үг биш шүү дээ.

**Г.Занданшатар:** Хэн хариулах вэ? Б.Солонго. Баруун жигүүрийн 94 дүгээр микрофон.

**Б.Солонго:** Х.Булгантуяа гишүүний асуултад хариулъя.

Тэгээд “Далд уурхайн бүтээн байгуулалт, санхүүжилтийн төлөвлөгөө” яагаад Монгол Улсын эрх ашигт нийцэхгүй байна гэхээр дэлгэрэнгүй тайлбарлах хэрэгтэй болох байх. Гэхдээ аль болох товчхон тайлбарлая.

Ер нь нэгдүгээрт энэ төлөвлөгөөнд татварын асуудлыг оруулсан байгаа. Ашигт малтмалын нөөц ашигласны төлбөрийг хэрхэн тооцож төлөх вэ гэдэг асуудлыг оруулсан. Энэ нь Монгол Улсын хууль тогтоомжоор зохицуулагддаг, Улсын Их Хурлын бүрэн эрхийн асуудал байгаа.

Тэгээд энэ асуудлыгаа хувийн компанитай гэрээ байгуулах замаар Монгол Улсад илүү ашиггүй болгож зохицуулсан байгаа.

Түүнчлэн төслийн санхүүжилтийн 6 тэрбум америк долларын зээл авахыг зөвшөөрсөн. Үүндээ Рио Тинто компани баталгааны шимтгэл гээд зээлийн болон хүүгийн 1.9 хувийг жил болгон баталгааны шимтгэлээр авах боломжийг олгосон. Ингэснээрээ Рио Тинто компани жил болгон 80 сая америк долларыг Оюу Толгойгоос баталгааны шимтгэл хэлбэрээр авч байна.

Тэгээд төслийн санхүүжилтийн зээлийг дэлхийн нэр хүндтэй 15 орчим банк, санхүүгийн байгууллагаас аваад ер нь Рио Тинто компани өөрийнхөө улс төрийн эрсдэлийг маш их хэмжээгээр бууруулсан байгаа. Тэгээд энэ 6 тэрбумын зээлийн 4.4 тэрбум америк долларыг аваад түүгээрээ “Туркойз Хилл” компани өөрийнхөө хувь нийлүүлэгчдийн зээлийг буцаагаад төлчихсөн.

Тэгээд энэ зээлийгээ буцааж Оюу Толгой компанид илүү өндөр хүүгийн зардалтайгаар зээлүүлж байгаа.

Тэгээд бас өөр орсон заалтууд нь өмнө нь гарсан байсан зардал хэтэрсэн асуудлыг хүлээн зөвшөөрсөн. Тэгээд бас татварын хөнгөлөлт эдлэх тоонуудыг хүлээн зөвшөөрсөн. Гэх мэтчилэн асуудлууд байна.

Тэгээд энэ дээр бас яг хэрэгжээгүй заалтууд байдаг. Тухайлбал, эрчим хүчний хангамжтай холбоотой асуудал одоо болтол хэрэгжээгүй байна.

Тэгээд Рио Тинто компани Монгол Улсыг гадаадын зах зээлд гадаадын хөрөнгө оруулалт олоход сурталчилна гэх мэтчилэн заалтууд нь хэрэгжээгүй байгаа.

Тэгээд бас энэ нөгөө дотоодын эдийн засагт өгөх үр өгөөж яг 53, 47 хувь байна. Нэрлэсэн үнээрээ 53, 47 хувь байна гэсэн заалт хэрэгжээгүй байна.

Тэгэхээр түрүүн гарсан тооноос дурдахад Оюу Толгой компанийн өнөөдөр орж ирж байгаа мөнгөн урсгалын дийлэнхийг нь ер нь Рио Тинто компани болон түүний харилцан хамааралтай этгээдүүд авч байгаа.

Ер нь Монгол Улсад төлж байгаа ашигт малтмалын нөөц ашигласны төлбөрөөс харьцуулахад хамаагүй их төлбөрийг Рио Тинто компани авч байна.

Тэгээд яг харьцуулаад үзэх юм бол ашигт малтмалын нөөц ашигласны төлбөрт 80 орчим сая америк доллар төлсөн бол одоо 2019 оны байдлаар одоо яг Рио Тинто болон түүний харилцан хамааралтай этгээдэд 260 сая америк доллар төлсөн байна.

Энэ нь менежментийн төлбөр болон түрүүнд дурдсан төслийн санхүүжилтийн баталгааны шимтгэл гэсэн төлбөрүүд байна.

Тэгэхээр яг одоогийн байдлаар Рио Тинто компани 1.1 тэрбум америк долларын орлого олдог. Гэтэл энэ орлогын дөрөвний нэгийг Рио Тинто компани шууд хүлээж авч байна.

**Т.Аюурсайхан:** Улсын Их Хурлын гишүүн Мөнхөөгийн Оюунчимэг асуулт асууя.

**М.Оюунчимэг:** Миний гар дээр Улсын Их Хурлын 92 дугаар тогтоол байна.

Өнгөрсөн дөрвөн жилд Д.Тэрбишдагва даргаар ахлуулсан ажлын хэсэгт би орж нийгмийн чиглэлийн асуудал, эдийн засагтай холбоотой асуудлууд дээр нь удаа дараагийн хэлэлцээрүүд сууж байсан л даа. Очоод. Тэр газар нь ч очиж ажиллаж байсан.

Тэгээд Рио Тинто талын Оюу Толгойн энд ажиллаж байгаа хүмүүсийн тэр үе үеийн ажлын хэсэгтэй уулзаж байгаа уулзалтуудаас харахад яг нэг зүйлийг л бид өөрчлөх хэрэгтэй байгаа юм. Энэ бас түрүүн Г.Тэмүүлэн гишүүний үгэнд гараад байгаа.

Манай улсын Засгийн газрын сайд нар, Улсын Их Хурлын гишүүд нь, салбар хариуцсан хүмүүс нь, тэр агентлагийн дарга нар бүгд өөр өөр юм ярьдаг. Энэ өөр өөр юм ярьдаг, өөр өөрөөр нөгөө гаргасан тогтоол, шийдвэрийг тайлбарладаг нь өөрөө Рио Тинто болон гаднын хөрөнгө оруулагчдад энэ дээр тоглох, өөрсдөө илүү ашигтайгаар өөрчлөх тэр боломжийг өгч ирсэн.

Өнгөрсөн жил ч гэсэн биднийг хэлэлцээ хийж, энэ ажлын хэсэг байж байхад бас л тэгсэн. Та нар тэгээд нэг л юм ярихгүй бол. Салбарын сайд нь нэг өөр юм яриад. Тэгээд Засгийн газар дээр, Хэрэг эрхлэх дээр нь орохоор бас нэг өөр юм яриад.

Тэгээд энэ асуудлууд нь тэр Рио Тинто компанид маш хэцүү байдаг учраас мэдээж өөрийнхөөрөө хийчхэж байгаа.

Өнөөдөр тэгээд хөрөнгө оруулалтын зардал нь нэмэгдэх, хугацаа хойшлох тутам нь Рио Тинто компанид ашигтай. Харин Монгол Улсад ашиггүй байгаа шүү дээ.

Тэгээд бидний хамгийн гол зорилго бол ногдол ашгаа аль болох богино хугацаанд авах, мөнгөний урсгалыг Монголдоо ашигтай байх энэ гэрээ хэлцлүүдийг л хий гээд энэ 92 дугаар тогтоолыг бид маш тодорхой гаргасан шүү дээ.

Монгол Улсын хууль тогтоомжид нийцүүлээд засаж янзлах. Энэ тодорхой гаргачхаад байхад өнөөдөр сая бас Х.Нямбаатар сайдын хэлж байгаа нь та нар бид нарт тодорхой чиглэл өгөөч гээд яриад байх юм.

Бид чиглэл өгчхөөд. Одоо энэ 92 дугаар тогтоолыг л биелүүлэх хэрэгтэй байна шүү дээ. Энэ дээр хөрөнгө оруулагчдыг хөөж гарга, зогслоо гэдэг бол байж арай л дэндүү л дээ.

Хөрөнгө оруулагчдыг хөөх шиг амархан юм байхгүй. Харин Монгол Улсын эдийн засаг, монгол хүн энд ямар сөрөг үр дагавар байх вэ гэдгийг бид бас бодолцох ёстой л доо. 1 минут.

**Т.Аюурсайхан:** М.Оюунчимэг гишүүнд 1 минут нэмж өгье.

**М.Оюунчимэг:** Харин Монголд ашиггүй хийсэн энэ гэрээ хэлэлцээрийг л бид засах ёстой.

Засахгүй байгаа бол тухайн хариуцлагыг нь ёстой тооцоод тэр “Далд уурхайн хөрөнгө оруулалтын гэрээ”-г нь цуцлаад, цогцоор нь шинээр хийх ийм бүрэн бололцоо одоо бүрдэж байна гээд ажлын хэсгийнхэн яриад байна л даа. Засгийн газрын.

Тэгэхээр хэрвээ бидэнд яг ийм “алтан боломж” өнөөдөр бүрдээд явж байгаа бол үүнийгээ л яаралтай хийх хэрэгтэй байна шүү дээ. Тэгэхгүй бол энэ менежментийн төлбөр энэ тэрээрээ яг үнэнийг хэлэхэд “Туркойз Хилл”, тэр Рио Тинто компаниудад л өнөөдөр бүх юм нь ашигтай яваад байдаг.

Бидэнд мөнгөний урсгал нь хүртэл сөрөг байна л даа. Тэр Валютын зохицуулалтын тухай хуулийн шинэчилсэн найруулгаар бид орж ирж байгаа мөнгөний урсгал нь бас Монголбанкаар дамждаг байх. Энэ нь өөрөө ашигтай байх. Энэ хувилбаруудыг ч гэсэн бид яаралтай хийгээд хуулиа оруулаад л ирсэн. Ажлын хэсэг гарсан хэрнээ энэ нь бас Их Хурал дээр удаад л байх юм.

Ж.Бат-Эрдэнэ гишүүнээр ахлуулсан хэрнээ энэ явж өгөхгүй. Энэ ямар сонирхол ард нь бас байгаад байгаа юм. Гайхаад байх юм.

Тэгэхээр өнөөдөр энэ Их Хурлаас яг нэгдсэн ойлголтыг өгөөд Засгийн газар ажлаа гээд.../минут дуусав/

**Т.Аюурсайхан:** Х.Нямбаатар сайд хариулъя. Ажлын хэсгийн ахлагч.

**Х.Нямбаатар:** Харин тийм. М.Оюунчимэг гишүүн ээ.

Бид нэг л байр суурьтай хэлэлцээр хиймээр байна. Миний гар дээр бас 92 дугаар тогтоол байна. 92 дугаар тогтоолын нэгдүгээр агуулга гэрээ хэлэлцээрүүдийг шинэчилж, Монголын даатгалд ашигтай болгох.

Хоёрт нь, далд уурхайн бүтээн байгуулалтын төлөвлөгөөг нэг талд нь гаргах.

Гуравт нь, санхүүгийнхээ моделийг тодорхой болго. Хувь авч, ногдол ашиг хүртэж татвараа авч явах юм уу. Эсвэл АМНАТ-аараа ашгаа авч байх юм уу. Эсвэл бүтээгдэхүүнээ хуваах юм уу.

Гуравт нь, байгаль орчны асуудлаа шийд.

Дөрөвт нь, дагалдах нөөц элементүүдийнхээ үнэлгээг дахиж ТЭЗҮ дээрээ тусгах гэсэн ийм агуулгатай.

Сая Түр хорооны дарга болон бусад гишүүд хэллээ. Бид хэлэлцээр хийхэд чиглэл өгч өгсөн. Хэлэлцээртэй энэ чиглэлийг баримтал гэсэн гээд хоёр дахь агуулга гарч ирж байгаа юм.

Дэгийн тухай хуулийн 29 дүгээр зүйлийн 1 дэх хэсэгт Түр хороо, Байнгын хорооны эрхлэх асуудлын хүрээний тодорхой чиглэлээр, эсхүл тодорхой асуудлыг судалж санал боловсруулах, дүнг нэгдсэн хуралдаанд танилцуулах үүрэг бүхий Түр хороо байгуулагддаг. Энэ чиглэл өгөх тухай энэ дэгийн тухай хуульд огт яриагүй.

Тэгвэл гурав дахь асуудал. Сая хоёр гурван хүний өмнө С.Ганбаатар гишүүн сая байр сууриа маш тодорхой хэллээ.

Ерөөсөө хөрөнгө оруулагчтай хэлэлцээр хийхгүйгээр саяын тэр гаднын улс орнуудад үүссэн шүүхээр явж энэ алтан боломжийг ашиглаж ордоо бүхэлд нь Монголынхоо талд үлдээе, шүүхдэлцье гэдэг ийм байр сууриа хэлж байна.

Тэгэхээр бид асуудлыг л энэ 92 дугаар тогтоолыг өнөөдөр дагнан хэрэгжүүл. Эсвэл хэлэлцээр хийх шаардлагагүй. Маргаанаа шүүхээр явуул гэдэг энэ асуудлаар тэмдэглэл гаргуулж авах хүсэлтээ өнөөдөр Ерөнхий сайдын мэдээллийг хийж байгаа юм.

Ер нь энэ Оюу Толгой гэдэг зүйлийг бид аль болох улс төрийн сэдэв болгомооргүй байгаа юм. Монгол Улсын Ерөнхийлөгчид хэн нэг хүн нэр дэвшиж болно. Магадгүй тэр хүн ялж болно.

Гэхдээ Монгол Улс цаашаа оршсоор байна. Оюу Толгойн ордын эдийн засгийн үр өгөөжийг Монголын ард түмэн хүртэх ёстой. Ингэхийн тулд бид өнөөдөр хэлэлцээрийн ширээний ард суух гэж л өнөөдөр ажлын хэсэг байгуулагдаж ажиллаж байгаа.

Тийм учраас бид хоёрдмол гуравдмал утгагүйгээр нэг агуулгатай энэ 92 дугаар тогтоолыг хэрэгжүүлэх ажлыг хийх үү, үгүй юу гэдгээ өнөөдөр Их Хурал, Засгийн газартаа маш тодорхой чиглэлээ өгөөч.

Энэ Оюу Толгой гэдэг сэдвийг дахиж Ерөнхийлөгчийн сонгуулийн сэдэв болголгүйгээр Монголын ард түмэнд үр өгөөжтэй байдлаар ашиглуулах нэгдсэн чиглэлтэйгээр л бид ажлын хэсэг ажилламаар байна л гэдгээ хэлэх гэсэн юм.

**Т.Аюурсайхан:** Х.Нямбаатар сайд аа. 2019 оны 92 дугаар тогтоолын 1.5 дээр газрыг улсын хэрэгцээнд авах тухай Засгийн газрын 2011 оны 175 тоот тогтоолыг өөрчлөх гэж байгаа шүү дээ.

Энэ 230 мянган га газар дотор чинь секундэд 900 гаруй литр усыг говийн ховор гүний усыг шахаад байгаа энэ нөхцөлийг нь бүрдүүлж өгсөн тогтоолыг өөрчил гэсэн.

Тэгээд энэ дээр жил гаруйн хугацаанд яг ямар ажлыг Засгийн газар дээр хийсэн бэ? Энэ дээр тодорхой хариулаач. Энэ ер нь цаашдаа яаж явах ёстой юм. Энэ маш их эргэлзээтэй асуудал байгаа.

2011 онд 230 мянган га газар өгсөн. Энэ дотор усны нөөц нь байгаа. Усны нөөц газар нь өмнө нь хувийн аж ахуйн нэгж, иргэдэд байсныг шууд аваад өгчхөж байгаа юм.

Энэ газрыг өгөхөөс, усыг нь өгөхөөс өмнө, жилийн өмнө 6 билүү дээ орчим сая доллароор тэр Оюу Толгой төсөл рүү цахилгаан татаад, усны хоолойг нь тавьчихсан байгаа байхгүй юу. Өөрөөр хэлбэл, шийдвэр гарахаас нь өмнө тавьчихсан.

Тэгээд шууд хувийн хэвшил иргэдээс аваад тийшээ өгчихсөн. Эдгээрийг судлах ажил ямар түвшинд явж байна вэ?

Тэгээд энэ усаар дамжуулаад манай их олон гишүүд яриад байгаа. Тийм ээ. Сая ч гэсэн тогтоол дээр асуулаа л даа. Энэ дээр та нэг тодорхой хариулж өгөөч. Х.Нямбаатар гишүүн.

Энэ 1.5 ерөөсөө яригдахгүй байх юм. Х.Нямбаатар сайдад микрофон өгье.

**Х.Нямбаатар:** 92 дугаар тогтоолын 5 дугаар заалт дээр, 1-ийн 5 дугаар заалт дээр байгаль орчны болон усны нөхцөл байдлын үнэлгээг шинэчлэн хийлгэж, Монгол Улсын Засгийн газрын 2011 оны 6 сарын 08-ны өдрийн 175 дугаар тоот “Газрыг улсын хэрэгцээнд авах” тогтоолыг өөрчилж, говийн бүсийн гүний усыг ашиглах нөхцөлийг харгалзан тогтоох гээд.

Яг ажлын хэсгийг ахлаад би өнөөдөр нэг л сар болж байгаа байх. Бид энэ хооронд зургаа, долоон удаагийн хурал хийж, арав гаруй удаагийн танилцуулгууд хийсэн. Үүний нэг хэсэг нь говийн гүний усны ашиглалтын талаарх танилцуулгыг бид сонссон.

Адил төрлийн уурхай нэг тонн хүдрийн баяжмалыг баяжуулахад 1.2 тонн ус, 1200 литр ус ашигладаг. Оюу Толгойн төсөл 380 литр усаар ашиглаж байгаа гэдэг танилцуулгыг бидэнд өгсөн.

Ашигласан усныхаа 87.7 хувийг дахин ашиглаж байгаа. Техник эдийн засгийн үндэслэл анх батлуулсан тэр 2010 оны нөхцөл байдлаас бид энэ говийн усыг хэмнэлттэй ашиглаж байгаа гэдэг ийм зүйл яригдсан.

Энэний дараа Байгаль орчин, аялал жуулчлалын яаманд бид энэ асуудлыг тавьж Оюу Толгой төслийн танилцуулж байгаа танилцуулгатай холбогдуулж усан дээр цаашид бид ямар бодлого барих вэ гэдэг чиглэлийг ажлын дэд хэсэг дээр боловсруулаа гээд чиглэл өгчихсөн ажиллаж байгаа.

Энэ дээр тэр зөвлөх үйлчилгээ CONNEX-оос бид нарт зөвлөх үйлчилгээ санал болгож байгаа. Техникийн туслалцаа үзүүлэх багийнхан энэ дээр тодорхой санал боловсруулаад ажиллаж байгаа.

Тэгээд энэ 5 дугаар заалттай холбогдуулж бид эргүүлж ямар ажил зохион байгуулснаа Их Хурлын дэд дарга болон бусад гишүүдэд танилцуулъя. Ямар ч байсан ажлын дэд хэсэг дээр яг энэ чиглэлийн хэд хэдэн танилцуулгууд хийгдээд зөвлөх багтай хамтарч ажиллаж байгаа.

**Т.Аюурсайхан:** Их Хурлын тогтоол маш тодорхой шүү. 92 дугаар тогтоол. 1.5 дээр Засгийн газрын 2011 оны 175 дугаар тоот тогтоолыг өөрчил гэж байгаа. Ийм чиглэл маш тодорхой өгөх байна. Жил гаруй өнгөрч байна.

Говийн бүсийн гүний ус гэдэг бол дан ганц Монгол Улсын асуудал биш. Энэ олон улсын түвшний асуудал. Усныхаа нөөцөөр, усны хэрэглээгээр дамжиж гэрээ хэлэлцээр дээр Монгол Улсын эрх ашгийг эргүүлэн тогтоох, өөрчлөх нөөц боломжийг маш тодорхой байдлаар хангуулж ажиллах ёстой гэдэг дээрээ онцгой анхаараарай. Энэ их орхигдоод байгаа юм.

Одоо Улсын Их Хурлын гишүүн Нямаагийн Энхболд асуулт асууна.

**Н.Энхболд:** Хэдэн асуулт асууя гэж бодож байсан. Хариултаа авчихлаа. Нэгдүгээрт, Оюу Толгойгоос орж байгаа орлогыг Рио Тинто эргээд Монголд нь тохиролцсон ёсоороо зарж байна уу? Эсвэл бусад алдагдал юмаа хаах, бүр том хэмжээндээ ашиглах юманд зарцуулж байна уу? Үүнийг хянаж чадаж байна уу гэж асууя гэж бодсон юм.

Тэгээд Б.Солонго даргын хариултаас ерөнхийдөө мөнгөн урсгал, энэ урсгал орлогын дийлэнх нь Оюу Толгойд зарцуулагдаад явж байгаа юм байна гэсэн ийм хариулт авчхаад байж байна.

Хоёр дахь асуулт нь, ер нь хувьцааныхаа хэмжээний талаар хэлэлцүүлгийн явцад ярьж байгаа юу? 34-ийг цаашдаа яах юм бэ? Бүх асуудал эндээс л үүдэлтэй. Тэр үед нь бүгдээрээ л хамгийн эх орондоо хайртай хүмүүс ярьж байгаад л, зуун хувь авна гэж байгаад л тавин хувь хүртэл ав гээд л.

Тэгээд сүүлдээ Засгийн газраас дээд талын хэмжээ нь 34 хүртэл байхаар юм байна гэсэн. Тэр хуулийнхаа дагуу заалтаар. Тэрнээс дээш гаргаж болохгүй юм гээд л явчихна шүү дээ. Эндээс бүх юм энэ зардал хэтэрдэг, энэ ирээдүйд өртэй болж байгаа юмнууд бүгд эндээс үүдэлтэй.

Тэгэхээр үүнийг хэлэлцээрийн явцад яаж хийж байна вэ гэдгийг, яаж авч үзэж байгаа вэ гэдгээ нэг хариулт авчихмаар байна.

Хоёр дахь асуулт нь, Дубайн энэ төлөвлөгөөг хүчингүй болгоно гэдэгтэй санал нэг байна. Нэгэнт ийм байр сууринд хүрч байгаа бол.

Үүнийг хүчингүй болгочихоор ил уурхайн бүтээн байгуулалт нь юугаар цаашаа үргэлжилж явах вэ? Нэг хэсэг зогсчхов уу? Дараагийн хэлэлцээр хүртэл. Эсвэл ямар байдлаар, ямар эрх зүйн зохицуулалтаар энэ үргэлжилнэ гэж бодож байгаа вэ?

Үүнтэй уялдаад ил уурхайн ашиглалт хэзээ дуусахаар байгаа вэ? Энэ далд уурхай нь зогсчихлоо гэж бодоход ил уурхай нь зогсоод бүр юу ч үгүй үлдэх нөхцөлд хүрэх юм биш биз дээ? Энэ тодорхой нэг асуулт байна.

Хамгийн сүүлд нь тэр сөрөг нэхэмжлэлтэй асуудал. Би Засгийн газрын барьж байгаа байр суурийг зөв болов уу гэж бодоод байх юм. Аль алиныг нь зэрэг явуулж байх ёстой. Гэтэл тэр юуны зүгээс, би одоо нөгөө нууц юмаа ил гаргаагүй болохоор ойлгохгүй байна л даа.

Түр хорооны зүгээс үүнийгээ тэр олон.../минут дуусав/

**Т.Аюурсайхан:** Нямаагийн Энхболд гишүүнд 1 минут нэмж өгье.

**Н.Энхболд:** 20-иод чиглэл өгчихсөн байгаа юм байна. Тэр дотроо бодвол тэр нууц юм дотор нь юу юу байгаа юм. Тэрийг нь мэдэхгүй болохоор бас бүрэн дүүрэн хариулж чадахгүй байна.

Тэр хэлэлцээрээ зогсоогоод сөрөг нэхэмжлэл гаргаад явна гэхээр энэ бүр бүтэхгүй. Би энд бараг зуун хувь итгэл биштэй байна. С.Ганбаатар гишүүн маань “алтан боломж” гээд яриад байгаа. “Алтан боломж” гэдгийг нь үүнийг зогсоогоод, бүх юм зогсоож байгаад тэр гадаадынхныг хөөж гаргах шийдвэрийг нь тэр гаднын шүүхүүд гаргахгүй л дээ. Нэг хүнтэй холбоотой шийдвэр гаргана уу л гэхээс.

Тэгэхээр хөөж гаргачхаад, тэгээд бид ямар алтан боломжтой үлдэх гээд байгаа юм бол? Үүнийгээ тайлбарлавал сайн байх.

Ер нь нарийн яривал Үндэсний аюулгүй байдлын үзэл баримтлал, Гадаадын хөрөнгө оруулалтын хууль гээд элдэв олон юмнууд чинь энэ гуравдагч хөршүүд, хөгжилтэй орнуудын хөрөнгө оруулалтыг Монголд бий болгосноороо Үндэсний аюулгүй байдлын хувьд тэд нарын ашиг сонирхлыг тодорхой хэмжээгээр Монголд бий болгож байж Үндэсний аюулгүй байдлаа хамгаална гэсэн маш тодорхой заалт хүртэл бий.

Энэ талаар хэн ч ярихгүй байна. Нэг улсаас хамаарах хамаарал гуравны нэгээс хэтрэхгүй байх ёстой гэж зааж байгаа. Энэ талаар хэн ч ярихгүй байна. Зөвхөн үүнийгээ тойруулаад яриад байх юм.../минут дуусав/

**Т.Аюурсайхан:** Ажлын хэсгийн ахлагч Х.Нямбаатар сайд хариулъя.

**Х.Нямбаатар:** Н.Энхболд гишүүний эхний асуусан асуулт бол 34 хувьтай холбоотой, үр өгөөжтэй холбоотой, санхүүгийн загвартай холбоотой асуудлаа хэрхэх гэж байгаа юм бэ гэдэг асуултыг асууж байна.

92 дугаар тогтоолын 3 дахь заалтаар Оюу Толгой төслөөс хүртэх Монголын талын үр өгөөжийг хөрөнгө оруулалтын гэрээ болон 2010 оны техник, эдийн засгийн үндэслэлийн тооцоололд зааснаар нэрлэсэн үнээр 53 хувиас бууруулахгүй байх хүрээнд Монголын талын эзэмшлийн 34 хувийн хувьцаа эзэмшлийг бүтээгдэхүүн хуваах нөхцөл, эсхүл ашигт малтмалын нөөц ашигласны тусгай төлбөрөөр орлуулах хувилбаруудыг судлан шийдвэрлэх, шаардлагатай тохиолдолд холбогдох хууль тогтоомжид өөрчлөлт оруулах санал боловсруулан Их Хуралд танилцуулахыг даалгасан.

Тэгэхээр яг энэ асуудлаар бид санхүүгийн зөвлөгөө өгдөг, зөвлөх үйлчилгээ авч байгаа байгууллагуудтайгаа санал солилцож, санхүүгийнхээ загварчлалыг тодорхой болгохоор судалгааны ажлууд хийгдэж байгаа.

Үүнийг жинхэнэ хаалттай хуралдаан дээр ярих нь зөв байх. Энэ дээр зөвхөн гаднын санхүүгийн зөвлөгөө өгдөг байгууллагуудаас гадна бид бас дотоодын энэ чиглэлийн эрдэмтдийнхээ саналуудыг авч байгаа.

“Эрдэнэс Оюу толгой” компанийн дэргэд дотоодынхоо эрдэмтдийг тодорхой гэрээний үндсэн дээр санхүүжүүлээд энэ санхүүгийнхээ модельд санал өгөх ажлын хэсгийг гаргачихсан явж байгаа.

Гадна талд CONNEX санаачилгын хүрээнд санхүүгийн зөвлөгөө өгдөг зөвлөх үйлчилгээний баг ажиллуулж байгаа. Үүнтэй зэрэгцүүлээд бид бас давхар гаднын нэр хүндтэй санхүүгийн байгууллагыг энэ санхүүгийн загварчлал боловсруулах тал дээр гэрээлэхээр сонгон шалгаруулалт хийхээр ажиллаж байгаа гэдгээ хэлье.

Хоёрдугаарт, далд уурхайг зогсоочихоор ил уурхай яах юм бэ гэж асууж байна.

2020 онд ил уурхай 1.1 тэрбум долларын борлуулалт хийсэн. Ил уурхайн олборлолтын үйл ажиллагаа яг хэвийн үргэлжилж байгаа.

Далд уурхайн бүтээн байгуулалтын ажиллагаа Монголын тал энэ хэлэлцээр үр дүнтэй явагдаад эхэлбэл энэ оны 6 дугаар сар гэхэд далд уурхайн бүтээн байгуулалтын ажил явагдаж байх явцад далд уурхайн олборлолтын ажил буюу тэр шинэ технологиор олборлолтоо энэ оны 6 дугаар сараас эхлүүлье гэдэг саналыг хөрөнгө оруулагч тал Монголын талд тавьж байгаа.

Далд уурхайн бүтээн байгуулалтын ажил 2022 оны 10 дугаар сар гэхэд бүхэлдээ дуусна гэсэн төлөвлөгөөтэй явж байгаа.

Зүгээр эдний бидэнд танилцуулж байгаа төлөвлөгөөгөөр бол далд уурхай яг бүрэн хүчин чадлаараа ажиллаад эхлэхээр ил уурхайн олборлолтынхоо үйл ажиллагааг багасгах тохируулга хийнэ гэсэн зүйлүүдийг ярьдаг.

Далд уурхай ашиглалтад ороод бүрэн хүчин чадлаараа ажиллаж эхлэхээр 2022 оноос 2029 оны санхүүгийн төлөвлөгөө нь. Би тоо андуураагүй бол 29 орчим тэрбум америк долларын борлуулалтыг 9 жилийн хугацаанд Оюу Толгой төсөл үйлдвэрлэж.../минут дуусав/

**Т.Аюурсайхан:** Улсын Их Хурлын гишүүн Содномын Чинзориг асуулт асууна.

**С.Чинзориг:** Хоёр гурван асуулт байна.

Нэг дэх асуудал нь Х.Нямбаатар сайд аа. 2019 оны Улсын Их Хурлын 92 дугаар тогтоолын хэрэгжилт, биелэлт ямар байгаа юм бэ? Засгийн газар ямар ажлыг нь хийсэн юм? Ямар үр дүнтэй байгаа гэдэг талаар Их Хуралд тодорхой мэдээлэл ирүүлээгүй. Ирээгүй учраас гишүүд ойлголтын янз янзын зөрөөтэй асуудал яриад байгаа юм.

Тийм учраас Их Хурал хэлэлцээрт орж байгаа юм чинь Их Хурлаас тодорхой чиглэл авах гэж байгаа бол энэ 92 дугаар тогтоолын хэрэгжилтийн талаар Их Хуралд зайлшгүй мэдээлэл бидэнд өгмөөр байгаа юм. Нэг дэх асуудал.

Хоёр дахь асуудал. Одоо бид чинь одоогийн байгаа өөрчлөлт орохгүйгээр тэр хөрөнгө оруулалт нь нэмэгдсэн Дубайн гэрээн төлөвлөгөө хэрэгжээд явна гэвэл бид ч ер нь Монгол Улс энэ Оюу Толгойгоос хэдэн онд ноогдол ашиг хүртэхээр байгаа юм бэ?

Хоёр дахь асуудал. Үүнтэйгээ уялдаад. Одоо бид ингээд 92 дугаар тогтоол хэрэгжүүлэх хүрээнд Засгийн газрын ажлын хэсэг ажиллаад Оюу Толгойн гэрээг сайжруулалт хийх гэж байгаа бол энэ гэрээнд өөрчлөлт орсноороо бидний нөгөө Монголын талын ногдол ашиг хүртэх он маань хэдэн он болж наашлах гэж байгаа юм бэ? Тийм ямар баримжаатай ажлын хэсэг ажиллаж байгаа юм бэ гэдгийг нэлээн тодруулж өгөөч.

Хоёр дахь асуудал нь, анхны байгуулсан хөрөнгө оруулалтын хэмжээ маш их, нэлээд их нэмэгдсэн. Тухайлбал, далд уурхайн бүтээн байгуулалт, хөрөнгө оруулалт гэхэд л 40 орчим хувиар нэмэгдээд 1.4 орчим тэрбум төгрөгөөр хэтэрсэн гээд байдаг.

Тэгэхээр ерөөсөө энэ далд уурхай гэхгүй, ерөөсөө Оюу Толгойн анхны хөрөнгө оруулалтын төлөвлөгөө чинь хэчнээн тэрбум төгрөгөөр хэтэрчхээд байгаа юм?

Засгийн газрын ажлын хэсэг анхны хөрөнгө оруулалтын төлөвлөгөөг яг анхны тэр төлөвлөгөөнд нь бариулахаар ажиллаж байгаа юм уу? Үгүй бол одоо нэмэгдүүлж тооцох гэж байгаа бол хэчнээн тэрбум төгрөгөөр хэдэн хувь нэмэгдүүлж тооцох гээд байгаа юм бэ гэсэн ийм тодорхой мэдээллүүд л уг нь Их Хурлын гишүүдэд л өгмөөр байна.

**Т.Аюурсайхан:** С.Чинзориг гишүүн 1 минут өгье.

**С.Чинзориг:** Ийм тодорхой мэдээлэл Их Хуралд, гишүүд өгөхгүй учраас бид чинь ойлголтын зөрүүтэй, мэдээллийн зөрүүтэй байдаг.

Тэгээд Засгийн газрын ажлын хэсэг чинь Их Хурлыг тодорхой чиглэл өг гээд байдаг. Бидэнд чинь ийм тодорхой мэдээлэл байхгүй учраас жаахан асуудал ярихад төвөгтэй байгаа юм. Тухайлбал, тэр 92 дугаар тогтоолын 5 дахь заалт байгаа юм. Бүр тодорхой хэлсэн шүү дээ.

Байгаль орчны болон усны нөхцөл байдлын үнэлгээг шинэчлэн хий гээд тодорхой хэлчихсэн. Яг энэ хүрээнд Засгийн газар юу байсан юм бэ? Байгаль орчны сайд байна. Тодорхой хариулт өгөх байх л даа.

Энэ мэтчилэн ингээд 92 дугаар тогтоолоор өгсөн үүргийн биелэлт яаж хэрэгжиж байгаа юм гэдгийг бид бас мэдмээр байна шүү дээ. Тэгж байгаад дараагийн тэр шинэ сайжруулах гэрээ ороход нь ажлын хэсэгт нь чиглэл өгөх юм уу? Үгүй бол 92-оо болж байгаа юм. Энэ хүрээнд нь яв гэх юм уу гэдэг асуудал чинь бас өөр зүйл болох байх гэдэг ийм асуултууд байгаа юм.

**Т.Аюурсайхан:** Х.Нямбаатар сайд эхэлж хариулъя. Дараа нь Байгаль орчин, аялал жуулчлалын сайд бэлдэж байгаарай.

**Х.Нямбаатар:** 92 дугаар тогтоолыг хэрэгжүүлэх үүднээс Засгийн газар хөрөнгө оруулагч талтай энэ хэлэлцээрүүдийг эхлүүлээд явж байгаа.

Урьд нь Оюу Толгойн асуудал өнөөдрийн ийм түвшинд иртэл бас тодорхой хэлэлцээрүүд хийгдэж өнөөдрийн түвшинд ирж байна. Тухайлах юм бол хөрөнгө оруулагч тал далд уурхайн бүтээн байгуулалтын төлөвлөгөөг цуцлахыг зөвшөөрөөд өнөөдөр хэлэлцээр хийх баг нь өнөөдөр Улаанбаатарт ирчхээд байгаа.

Хоёрдугаарт, хөрөнгө оруулагч тал 92 дугаар тогтоолын 3 дугаар заалтыг ярилцахад бэлэн байгаагаа бас илэрхийлсэн. Өөрөөр хэлбэл тэр Монголын талын үр өгөөжийг яаж нэмэгдүүлэх вэ.

С.Чинзориг гишүүнтэй би санал нэг байна. Яг өнөөдрийн байдлаар энэ санхүүгийнхээ загвар моделийг өөрчлөхгүйгээр ногдол ашгаар бид ашиг хүртэнэ гэдэг байдлаар явах юм бол 2039 он, магадгүй энэнээс цаашаа хэдэн он хүрэхийг бид ёстой таашгүй.

Тийм учраас бид 92 дугаар тогтоолын 3 дугаар заалт бол хамгийн том агуулга нь байгаа юм. Энэ бол санхүүгийнхээ загварчлалыг л бид дахиж хөрөнгө оруулагч талтай шинэчилж ярих л асуудал байгаа юм.

Тэгэхээр санхүүгийн загвар бол нэг талдаа ногдол ашиг. Одоо компанийг хэзээ ашигтай ажиллах вэ, тэндээс ногдол ашиг хүртэнэ. Тэндээс аж ахуйн нэгжийн орлогын албан татвар авна гэдгийг бид 2039 он хүртэл хүлээх үү, эсхүл санхүүгийнхээ загварт өөрчлөлт оруулаад АМНАТ-аа нэмэгдүүлэх үү, эсхүл бүтээгдэхүүн хуваах уу гэдгээ бид маш тодорхой болгох шаардлага байгаа юм.

Хоёрдугаарт, зардал нэмэгдсэн асуудлаар Б.Солонго дарга маш тодорхой дэлгэрэнгүй хэлчихмээр байгаа юм.

Зөвхөн далд уурхайн бүтээн байгуулалт дээр зардал 30 хувиар хэтрээд байгаа. Хугацаа 22 сараар хойшлоод байгаа. Үүнээс болж бид Монголын тал, Засгийн газар ямархуу байдлаар алдагдал хүлээж байгаа вэ гэдгээ нэгдүгээрт нь нэмээд хэлчихмээр байна.

Хоёрдугаарт, Байгаль орчны сайд 5 дугаар заалтын хэрэгжилттэй холбоотой С.Чинзориг гишүүний асуултад хариулчихмаар байна.

**Т.Аюурсайхан:** 86 дугаар микрофон дээр.

Байгаль орчны нөхцөл маш чухал шүү. Ялангуяа усны, хүрээлэн буй орчны. Энэ бол Оюу Толгойн төсөлд Монгол Улсын эрх ашгийг хангуулах гэрээг өөрчлөхөд хамгийн том хөшүүргүүдийн нэг.

Энэ чиглэлээр яг ямар бодит ажил хийж байна вэ? 86.

**Н.Уртнасан:** С.Чинзориг гишүүний асуултад хариулъя.

Оюу Толгойн ордын ашиглалтад Монгол Улсын эрх ашгийг хангуулах тухай Улсын Их Хурлын 92 дугаар тогтоолын 5 дахь заалтыг хэрэгжүүлэхтэй холбоотойгоор усны асуудлаар бид ажлын хэсэгт 3 санал хүргүүлсэн.

Байгаль орчны үнэлгээ, аудитын чиглэлээр бас 3 саналыг 2 дугаар сарын 22-нд хүргүүлсэн байгаа.

Ус бохирдуулсны төлбөрийн тухай хууль 2012 онд батлагдсан. Гэтэл өнөөдрийг хүртэл Оюу Толгой компани хөрөнгө оруулалтын гэрээ байгуулснаас хойш батлагдсан хууль гэдэг тайлбараар ус бохирдуулсны төлбөрийг төлөхгүй байгаа.

Иймээс цаашид гэрээний заалтад өөрчлөлт оруулж, Ус бохирдуулсны төлбөрийн хуулийг мөрдүүлэх нь зүйтэй гэсэн саналыг ажлын хэсэгт бид бичгээр хүргүүлсэн байгаа.

Байгалийн нөөц ашигласны төлбөрийн тухай хуулийн дагуу Монгол Улсын хэмжээнд зөвхөн иргэн, аж ахуйн нэгж ахуйн зориулалтаар ашиглаж байгаа ундны усыг төлбөрөөс чөлөөлдөг. Гэтэл Оюу Толгой компани уурхайн кэмп дээр ажиллаж байгаа ажилчдынхаа ундны усны зориулалтаар гэж тооцон төлбөрөөс чөлөөлүүлж байгаа.

Хэдийгээр уурхайн ажилчид ундны хэрэгцээнд ашиглаж байгаа ч гэсэн үйлдвэрлэлийн үйл ажиллагааны салшгүй хэсэг гэж ахуйн зориулалтаар тооцох үндэслэлгүй юм гэж ингэж үзэж байгаа.

Ер нь цаашдаа говийн бүсийн гүний усыг ашиглах нөхцөлийг харгалзаж, зарим стратегийн ач холбогдол бүхий гүнийн усныхаа орд газрыг улсын тусгай хамгаалалтад авах хэрэгцээ шаардлага үүсэж байгаа гэсэн саналыг тусгасан байгаа.

Байгаль орчны үнэлгээ, аудитын чиглэлээр хөрөнгө оруулалтын гэрээний 6.4 дэх хэсэгт байгаль хамгаалах төлөвлөгөөнийхөө тайланг 3 жил тутамд яаманд ирүүлж байхаар тусгасан боловч энэ тайлан өнөөдрийг хүртэл мөн ирээгүй байгаа.

Үүнтэй холбогдуулаад 6.5 дахь хэсэгтээ энэ тайлан бас олон нийтэд нээлттэй байх. Энэ заасан заалт мөн хангалтгүй байгаа.

Хөрөнгө оруулалтын гэрээ.../минут дуусав/

**Т.Аюурсайхан:** Тэр хийж өгөх ёстой ажил. 92 дугаар тогтоол батлаад яг нэг жил таван сарын хугацаа өнгөрч байна.

Тэгээд энэ хугацаанд нөхцөл байдал, байгалийн нөхцөл байдлынхаа үнэлгээ, усныхаа нөхцөл байдлын үнэлгээг ер нь хийчих ёстой хугацаа шүү дээ.

Өдийг хүртэл хийгээд л явж байх ёстой байхгүй юу. Энэ дээр онцгой анхаарахгүй бол.

Тэгээд энэ ус бохирдуулсны төлбөр, цэвэр усны төлбөр гэдэг чинь наад Оюу Толгойн төслөөс хамаг баялаг нь шимж сороод байгаа этгээдүүдэд задгай мөнгө байхгүй юу даа. Ийм юмаар хөөцөлдөхгүй. Концепцоо өөрчлөх хэрэгтэй.

Говийн бүсийн гүний цэвэр ус гэдэг дан ганц Монгол Улсын асуудал биш. Дэлхий нийтийн байгаль орчны маш том тулгамдсан асуудал. Олон улсын анхаарлын төвд ороод ямар гэрээ конвенц байдаг юм, олон улсын ямар хамтын ажиллагаа байдаг юм, асуудлаа зохих түвшинд нь тавиад, үүгээрээ дамжуулаад наад гэрээнийхээ энэ том хор хохирол, зөвхөн Монгол Улс биш дэлхий нийтэд учруулж байгаа хор хохирол учирч байхад, энэ том нөөц барагдаж, шавхагдаж байхад үүнтэй дүйцэхүйц орлогыг, зохих ашгийг Монгол Улс хүртэх, Монголын ард түмэн хүртэх, тэнд байгаа орон нутаг хүртэх, ард иргэд, малчид хүртэх.

Үүгээр дамжуулаад байгалийн зохих нөхөн сэргээлтийг хийх зэрэг ийм асуудлуудыг концепцын түвшинд тавьчихсан баймаар байна шүү дээ.

Тийм учраас энэ дээр онцгой анхаарахгүй бол энэ бас их туйлын хангалтгүй юм ярьж болохгүй шүү.

Одоо далд уурхайн хөрөнгө оруулалтын хэтрэлтийн талаар Б.Солонго дэд дарга мэдээлэл өгье. 94 микрофон дээр.

**Б.Солонго:** С.Чинзориг гишүүний асуултад хариулъя.

Оюу Толгой компанийн ил уурхайн болон баяжуулах үйлдвэрийг тухайн үед ашиглалтад оруулахад зардал их хэмжээгээр нэмэгдсэн асуудал яригдаж байсан. Зардлын хэтрэлтийг далд уурхайн бүтээн байгуулалт, санхүүжилтийн төлөвлөгөөгөөр ямар нэг асуудалгүй гээд хүлээн зөвшөөрсөн байгаа.

Тэгээд тухайн үед зардал миний ойлгосноор 1.4 тэрбумаас 2.0 тэрбум америк доллароор нэмэгдсэн байж болзошгүй байгаа. Үүнтэй холбогдуулаад татварын хяналт шалгалт дээр ч гэсэн асуудлууд үүсэж байгаа гэж ойлгож байна.

Далд уурхайн бүтээн байгуулалтын зардал хэтэрсэн асуудал байна. 2015 онд далд уурхайн бүтээн байгуулалт, санхүүжилтийн төлөвлөгөөг байгуулж байхад энэ далд уурхайн бүтээн байгуулалт маань 5.3 тэрбум америк долларын хөрөнгө оруулалтын өртөгтэй. Тэгээд 2021 оны 01 дүгээр сард тогтвортой үйлдвэрлэл эхэлнэ гээд олборлолт эхэлсэн байх ёстой. Тухайн үед өгч байсан амралтаар өдийд далд уурхай ашиглалтад ороод, зэсийн баяжмалын олборлолтын хэмжээ их хэмжээгээр нэмэгдсэн байх ёстой байсан.

Тэгээд энэ хугацаа маань доор хаяж 22 сараар хойшилсон. Тэгээд 2022 оны 10 дугаар сард тогтвортой үйлдвэрлэл эхлэх гэсэн хүлээлттэй байна.

Тэгээд зардал 1.4 тэрбум америк доллар нэмэгдсэн. Нийт хөрөнгө оруулалтын зардал маань 6.75 америк доллар болсон гэсэн мэдээллийг Рио Тинто компани өгөөд байгаа.

Зардал нэмэгдсэнээр Монгол Улсад яагаад ашиггүй юм бэ гэхээр нэгдүгээрт шаардлагатай хөрөнгө оруулалт болон зээлийн санхүүжилтийн хэмжээ эрс нэмэгдсэн. Тэгээд зээлийн санхүүжилтийн эргэн төлөлтийн хугацааг хойшлуулж байгаа. Үүний шууд үр дагавар нь Монгол Улс 34 хувьд ногдох ногдол ашиг авах хугацаа маань хойшилж байгаа. Бараг авахгүй байх хэмжээнд хүрч байна.

Тэгээд зөвхөн хөрөнгө оруулалтын зардал нэмэгдсэнээсээ гадна үйл ажиллагааны зардал, урсгал, капитал зардлын хэмжээ нэмэгдсэн.../минут дуусав/

**Т.Аюурсайхан:** 1 минут нэмж өгье. 94 дүгээр микрофон.

**Б.Солонго:** Үйл ажиллагааны зардал, урсгал капитал зардал нэмэгдсэнээрээ Монгол Улсад төлөх аж ахуйн нэгжийн орлогын албан татвар буурч байгаа.

Тэгэхлээр санхүүгийн нарийвчилсан тооцооллоос харахад зөвхөн ногдол ашгийн хэмжээ буурч, ногдол ашиг төлөхгүй эрсдэлээс гадна Монгол Улсад төлөх нийт татварын маань орлого эрс буураад байгаа юм.

Тэгэхлээр далд уурхайн бүтээн байгуулалтын зардал яагаад хэтрэв гэдэг асуудал дээр хөндлөнгийн шинжээчийн дүгнэлт гарсны дараа нухацтай ярилцах ёстой асуудлын нэг болж байгаа.

**Т.Аюурсайхан:** Хариуллаа. 2013 онд Оюу Толгойн ил уурхайг ашиглаж эхэлснээс хойш 2020 оны эцсийн байдлаар Оюу Толгой компанийн тайланд 8.9 тэрбум америк долларын борлуулалтын орлого бүртгэгдсэн байгаа. Тийм ээ. Мөн. Тийм ээ.

Одоо ингээд 2021-ээс 2051 онд 70.3 тэрбум ам.долларын баялаг борлуулахаар төлөвлөсөн байгаа. Х.Нямбаатар сайд аа. 70.3 тэрбум долларын орлого.

Энэ дотор зардлыг нь харахлаар борлуулалттай холбоотой зардлууд 8.4 тэрбум доллар. Борлуулалтын зардал. Үйл ажиллагааны захиргаа, удирдлагын зардал нь 33.8 тэрбум доллар болж байгаа юм. Ил болон далд уурхайн бүтээн байгуулалтын зардал нь 21.8 тэрбум доллар болж байгаа юм. Хувь нийлүүлэгчдийн болон төслийн зээлийн хүүгийн зардал 17.0 тэрбум долларын ийм зардлуудыг төлөвлөчихсөн байгаа байхгүй юу.

Өөрөөр хэлбэл эдгээр нь нийлээд 80 гаруй тэрбум доллар болж байгаа юм. Ингээд 2051 он хүртэл борлуулалтын орлого нь 70.3 тэрбум доллар байдаг. Зардал нь 80-аар тооцогдоод энэ чинь ашиггүйгээр төлөвлөчихсөн.

Ингээд 2051 он хүртэл Монгол Улс нэг ч долларын ногдол ашиг авахгүй гэдэг тооцоо ч үүнтэй холбогдож гараад байна.

Хоёрдугаарт, Б.Солонго дарга хэллээ. Далд уурхайн бүтээн байгуулалтын зардал юунаас хэтэрснийг тооцож байна гээд.

Энэ гэрээ хэлэлцээрээ цуцлах чиглэлээр явж байна. Хэд хэдэн гишүүд хэллээ. Энэ далд уурхайн бүтээн байгуулалтын санхүүжилтийн төлөвлөгөөг цуцлахдаа дахин гэрээ байгуулж цуцлах ийм алхам хийгдэх бололтой байна гэж. Гэрээг өөрчлөхдөө Монгол Улсад зүй бус санхүүгийн дарамт учруулчих ваа. Тооцоолол, үндэслэлээ сайн тавиарай.

Энэ 92 дугаар тогтоол дээр далд уурхайн бүтээн байгуулалтын санхүүжилтийн төлөвлөгөөг хуульд нийцүүлж сайжруулах гээд тогтоосон байгаа. Энэ яагаад “хуульд нийцүүлж” гэж байгаа юм бэ гэх юм бол энэ төлөвлөгөө чинь өөрөө “хууль бус байсан” гэж Улсын Их Хурал үзсэн учраас “хуульд нийцүүл” гэж байгаа юм.

Үүнийг Б.Солонго дэд дарга маш зөв тайлбарлаад байгаа юм. Үүнийг хуулийн хүрээнд сайжруул гэдэг юмыг явуулах гээд бас нэлээн оролдлогууд болсон. Л.Оюун-Эрдэнэ Ерөнхий сайд бид хатуу байр суурьтайгаар ингэж оруулсан.

Тийм учраас “хууль бус” гэдгийг нь хэлж байгаа юм. Өөрөөр хэлбэл далд уурхайн бүтээн байгуулалтын санхүүжилтийн төлөвлөгөө өгсөн эрх нь хууль зөрчсөн ийм эрх. Засгийн газрын тогтоолоор биш, Улсын Их Хурлын шийдвэрээр биш. Ерөнхий сайдын захирамжаар.

Тийм учраас Дубайн гэрээг цуцлахдаа нэгдүгээрт энэ том үндэслэл болох ёстой.

Хоёрдугаарт, ил уурхайн борлуулалтын орлогоороо далд уурхайн бүтээн байгуулалтын санхүүжилтийг хангах бүрэн боломжтой байсан. Бүрэн боломжтой байсан. Санхүүгийн бүх тооцооллууд үүнийг харуулж байгаа.

Гэтэл үүнийг үл тоогоод энэ далд уурхайн бүтээн байгуулалтын санхүүжилтийн төлөвлөгөө байгуулсан. 4.3, 4.4 дүгээр заалтаараа хүлээн зөвшөөрөмгүй энэ зардлын хэтрүүлгүүдийг Монгол Улсын Засгийн газар хүлээн зөвшөөрсөн байгаа. Тийм үү. Энэ асуудлууд бас гэрээ хэлэлцээр дээр харгалзах ёстой.

Энэ далд уурхайн бүтээн байгуулалтын санхүүжилт яагаад хэтэрчихсэн бэ гэх юм бас тодорхой нөхцөл байдлууд байгаа. Яг нэг долоо хоногийн өмнө буюу 2021 оны 3 дугаар сарын 25-ны өдөр Оюу Толгойн уурхайд ажиллаж байсан Рио Тинтогийн 12 ажилтан 163 хуудас бүхий гэрчийн мэдүүлэг, нэхэмжлэлийг Америкийн Нэгдсэн Улсын шүүхэд гаргасан байна. Энэ тал дээр мэдээлэлтэй байгаа юу?

Үүн дээр энэ далд уурхайн хоёрдугаар босоо амыг дахин барих болсон. Энэ бол буруу барьсан байгаа. Үүнээс болоод зардлууд хэтэрч байгаа. 1.9 тэрбум долларын зардлын хэтрэлт үүнтэй холбоотой гэж ойлгогдож байгаа шүү.

Тэгээд энэ нэхэмжлэл дээрээ далд уурхайн бүтээн байгуулалтын зардал хэтэрч, ашиглалтад орох хугацаа нь 2021 оны 01 дүгээр сараас байх ёстой нь хойшилсон үнэн шалтгаан нь удирдлагын болон инженерчлэлийн алдаа. Нэгдүгээрт.

Хоёрдугаарт, бэлтгэн нийлүүлэлтийн хариуцлагагүй байдал.

Гуравдугаарт, бэлтгэн нийлүүлсэн чанар муутай ган эдлэл, материалуудаас үүдсэн гэж ингэж бас нэхэмжлэл дээр дурдсан байна.

Гэтэл Рио Тинтогийн зүгээс геологийн хүндрэлтэй нөхцөл тулгарсан учраас өссөн, хойшилсон гэж хэлээд байгаа шүү дээ. Зардал өссөн, хэрэгжилт хойшилсон. Ийм ташаа мэдээллүүдийг өгч байгаа асуудлууд чинь бас Монгол Улсын талаас энэ асуудлуудыг хэлэлцээрийн үедээ дэвшүүлэх үндэслэлтэй болж байгаа гэж ойлгож байгаа шүү.

Хоёрдугаар босоо амын хувьд нийт 40 мянган холбогч боолт болон ган эдлэлийн 95 хувийг солих шаардлагатай болсон нь бас энэ нэхэмжлэл дээр дурдагдсан байгаа.

Тэгээд ийм учраас далд уурхайн бүтээн байгуулалт хойшилсон, зардал нь хэтэрсэн, хууль зөрчигдсөн их олон асуудлууд. Ил уурхайн ашгаараа далд уурхайн бүтээн байгуулалтыг хийх боломжтой байсан гэх зэрэг ийм маш олон асуудлуудын хүрээнд далд уурхайн төлөвлөгөөг цуцалж байгаа бол Монгол Улсын, Монголын тал энд буруутай болон алдаа байхгүй.

Тийм учраас эндээс үүсэх санхүүгийн алдагдал, санхүүгийн хариуцлагыг Монголын тал хүлээх ямар ч үндэслэлгүй шүү. Энэ дээр маш хатуу анхаарч ажиллах шаардлагатай.

Одоо Улсын Их Хурлын гишүүн Хассуурийн Ганхуяг асуулт асууна.

**Х.Ганхуяг:** Асуултаа саналтайгаа хамт хэлье.

Хэсэг гишүүдийн хамтаар хөрөнгө оруулалтын гэрээ, хувь эзэмшигчийн гэрээ, Дубайн гэрээ болон зээлийн гэрээнүүдийг судалж үзсэний үндсэн дээр 55 санал бүхий саналуудаа хүргүүлсэн байгаа. Ажлын хэсгийн ахлагчид.

Нэгдүгээр асуудал болохоор энэ гэрээн дээр нэг заасан заалт байдаг. Монгол Улсын үр өгөөж 53 хувиас доошгүй байна гээд заачихсан байдаг. Тэгээд энэ яг юуны үр өгөөж вэ гэдэг аягүй тодорхой бус заалтаар орсон байгаа.

Яг энэ Оюу Толгой компанийн хувьцаа эзэмшигчийн үүднээс 53 хувийн үр өгөөж авах юм уу, аль эсвэл Монгол Улсын эдийн засагт үзүүлж байгаа үр өгөөж нь 53 хувиас доошгүй байх юм уу гэдэг зүйл, заалтыг нэгдүгээрт тодорхой болгомоор байгаа юм.

Хоёрдугаарт, сая зарим гишүүд дурдаж байна. Менежментийн төлбөр гээд. Ерөнхийдөө менежментийн төлбөр өгдөг болсноос хойш энэ гэрээний зүйл, заалт бид бүхний хамгийн том асуудал болсон нь тэр Оюу Толгой төслийн зардлын хэтрэлт ч гэдэг юм уу, ерөөсөө менежментийн төлбөрөөсөө л болсон асуудал л даа.

Менежментийн төлбөрийг тухайн компанийн зардлыг нь 3-аас 6 хувиар тооцож өгдөг болсон шалтгаан нь менежмент нь өөрөө зардлыг ихэсгэх, Оюу Толгой төслийг цаг хугацаанд нь ашиглалтад оруулахгүй байхад тийм ашиг сонирхлын зөрчил харагдаж байгаа.

Дээрээс нь зардлыг хамаагүй ингээд ихэсгээд явчихаар. Ихэсгэж явахын тулд магадгүй ийм зорилго агуулагдсан байхаар харагдаад байгаа байхгүй юу.

Дээрээс нь хамаарал бүхий этгээдтэй хэлэлцээр хийх. Тэр хамаарал бүхий этгээдтэй хэлэлцээр хийхдээ Монголын талаас зөвшөөрөл авахгүйгээр хийх эрхийг олгосон нь өөрөө эргээгээд энэ зардлыг маш ихээр нэмэгдүүлэх боломжийг өгчихсөн байдлаар харагдаж байгаа юм.

Тэгэхээр энэ зүйл, заалтуудыг бид шинээр яахдаа засаж байгаа юу, үгүй юу?

**Т.Аюурсайхан:** Ажлын хэсэг хариулах уу? Ажлын хэсэг хариулна. Миний нэрийг дарааллаас хасчхаарай. Би асуулт, саналаа хэлчихсэн.

Хэддүгээр микрофон оруулах юм? Г.Ёндон сайд. 83 дугаар микрофон хариулъя. 81.

**Г.Ёндон:** Х.Ганхуяг гишүүний асуултад хариулъя.

Нэгдүгээрт, 53 хувь гэж анхны хөрөнгө оруулалтын гэрээнд тусгагдсан заалт байдаг.

Энэ заалт далд уурхайн бүтээн байгуулалт, санхүүжилтийн төлөвлөгөөн дээр хүртэл 53 гэдгээрээ орсон байдаг. Гэхдээ үнэхээр энэ баталгаажсан ямар нэгэн санхүүгийн мөнгөн урсгал болон санхүүгийн моделийн тийм тооцоо байдаггүй. 53 хувь.

Гэхдээ энэ 53 хувь бол энэ хувьцаа эзэмшигчийн 53 хувь байх ёстой. Түүнээс Монгол Улсын 53 хувь биш. Оюу Толгойгоос гаргаж байгаа олон янзын тайлан дээр Монголын талын олж байгаа “өгөөж” гэдэг дээр жишээ нь ханган нийлүүлэгч компаниудын НӨАТ-ыг хүртэл нэмчихсэн явж байдаг.

Тэгэхээр энэ бол зөвхөн хувьцаа эзэмшигчийн 53 хувь байх ёстой гэж би ойлгож байгаа.

Менежментийн төлбөр гээд маш чухал асуудлыг Х.Ганхуяг гишүүн хөндлөө.

Ер нь угаасаа үндсэн хөрөнгө болон үйл ажиллагааны зардлын 3 хувийг бүтээн байгуулалтын үед, хөрөнгө оруулалтын үедээ эдэлнэ. Авна. Үйл ажиллагаа эхэлснээс хойш 6 хувийг авна гэсэн байдаг.

Оюу Толгойн ил уурхай бол 2013 оны 7 сард үйл ажиллагаа нь эхлээд үндсэн хүчин чадлынхаа 70 хувьд хүрч ажилласнаас хойш буюу 9 сараас эхэлж үндсэндээ үйл ажиллагаа нь эхэлсэн гэж үздэг.

Энэ “зардал дээр суурилсан менежмент” гэж бид ярьж, нэрлэж байгаа.

Ер нь “ашиг дээр суурилсан менежмент” байх ёстой байдаг.

Монгол Улс ч ногдол ашиг авна. “Ногдол ашиг” болон “татвар”-аас гол ашгаа авна гэж гэрээг байгуулсан. Гэтэл нөхдүүд маань болохоор л үндсэндээ “зардал дээр суурилсан менежмент”-ээр явсан.

Зардал нэмэгдээд л байх тусам менежментийн төлбөр нэмэгдээд байдаг. Гэтэл өнөөдөр манайд байж байгаа бүх аж ахуйн нэгж, Эрдэнэт, Монголросцветмет, бүх компанийн өнөөдрийн үйл ажиллагаа ашиг дээр суурилсан байдаг. Менежментийн гэж хэлж болох тэр ашиг орлогууд ч гэсэн үндсэндээ ашигтай ажилласан, зорилтот түвшинд хүрсэн тохиолдолд тодорхой хэмжээний урамшууллыг менежментийн баг, гүйцэтгэх удирдлага авах гэсэн.../минут дуусав/

**Т.Аюурсайхан:** Менежментийн зардал, захиргаа удирдлагын зардал нь хэтэрчихсэн байгаа. Тийм ээ.

Гол ашгаа түүгээрээ дамжуулж аваад байгаа байхгүй юу.

Одоогийн байдлаар. Сая Х.Нямбаатар сайд хэлсэн. Жижиг хувьцаа эзэмшигчид Нью-Йоркийн шүүхэд хандчихсан байгаа. Хувьцааных нь үнэ 70 гаруй хувиар уначихсан. Удаа дараа алдаа гаргаж байгаа. Далд уурхайн босоо ам дээр алдаа гаргасан байгаа. Буруу барьчихсан. Дахин барих гэж байна.

Тэгээд их олон мэдээллийг төөрөгдүүлээд. Энэ дээр бас тодорхой нэхэмжлэл гаргачихсан байгаа.

Энэ дотор маш тодорхой дурдагдсан байна лээ. Шүүхийн тэмдэглэл дээр. Тэрийгээ маш сайн анхаараад явна биз дээ.

Хаянгаагийн Болорчулуун гишүүн.

**Х.Болорчулуун:** Баярлалаа.

Оюу Толгойн гэрээний асуудлыг өнөөдөр ярилцаж байна. Дарга нар чимээгүй болчихгүй юу. Би үгээ хэлье. Чимээгүй болчихгүй юу. Тийм. Би үгээ хэлчихье.

Уг нь өнөөдөр ярих асуудал биш л дээ. Яагаад гэвэл Оюу Толгойн гэрээ, энэ луйврын гэрээ “даравч дардайна, булавч бултайна” гэгчээр ярихаас өөр ийм аргагүй байдалд орчхож байгаа юм. Гэрээг өөрчлөхөөс өөр аргагүй байдалд орж байгаа юм.

Монгол Улс баялгаа ашиглуулсныхаа төлөө ашиг авахгүй, бүр цаана нь 30 жилийн хугацаанд өртэй болох ийм байдалд орчхож байгаа юм. Тийм учраас өнөөдөр яригдаж байгаа юм.

Гэрээг сайжруулахдаа сайжруулсан шиг сайжруулна. Түүнээс биш “нуухыг нь авах гээд нүдийг нь сохолж болохгүй”. Хэлбэрдэж болохгүй. Энд гишүүдээс гадна ард түмний хяналт байгаа гэдгийг Засгийн газрынхан ойлгоосой гэдгийг хүсэж байна.

Би түрүүнд Х.Нямбаатар сайдын үгийг буруу сонсоогүй бол. Монголд орж ирээгүй тэр зээл болон одоо өнөөдөр 13.7 тэрбумд хүрчхээд байна. Оюу Толгойн зээл. Энэ бол 4.3 тэрбум нь Монголд орж ирээгүй.

Ер нь анх засвартай ТЭЗҮ-гээр 5.1 тэрбумаар энэ Оюу Толгойн ордыг явуулна. Тэгээд цаашаа борлуулалтын ашгаараа явах байтал. ТЭЗҮ-гээ босоо хөндлөнгөөр ордоо дөрөв хуваагаад ТЭЗҮ-гээ тав таван жилээр өөрчлөөд байхаар ийм байдалтай болчихсон. Ингээд зардлаа өсгөөд Монголын хэзээ ч ашиг авахгүй байдалд хүргэж байгаа юм.

Х.Нямбаатар сайд түрүүн тэр авсан зээлийг хөрөнгө оруулагчдын өмнө, хувьцаа эзэмшигчдийн өмнө Оюу Толгой ХХК хариуцна гэж байна. Би буруу дуулаагүй бол. Тийм юм байхгүй шүү.

Тэр чинь Монгол хариуцна гэсэн үг. Бид яагаад ашиглаагүй зээлийг хариуцдаг юм.

Монгол Улсын хүртэх ашгийг наашлуулъя гэж бодож байгаа юм бол энэ ашиглаагүй, хүртээгүй аваагүй зээлийг хүлээн зөвшөөрч яагаад ч болохгүй. Энэ зээл чинь өөрөө Монголын хүртэх ашгийг хойшлуулж байгаа юм. 2051 он болгочхож байгаа юм.

Нэг талдаа зардлын хэтрэлтийг хуурамчаар гаргаж байна. Нөгөө талдаа зээл зуучилж хүү бодох замаар, “нийлмэл хүү” бодох замаар Монголыг шулж мөлжиж байгаа юм. Ийм хоёр замаар шулж байгаа юм.

Би та нарт нэг хүсэлт харуулъя. Энэ хамгийн эхнийх нь Монголын авсан 34 хувийн зээл. 30 жилд 2.7 тэрбум болно. Гэтэл нийлмэл хүүгээр бодоод үндсэн дээлээсээ 9 дахин өндөр. 23.5 тэрбум доллар хүрч.../минут дуусав/

**Т.Аюурсайхан:** Х.Болорчулуун гишүүн 1 минутын нэмж өгье.

**Х.Болорчулуун:** Үндсэн зээлээсээ 9, 10 дахин ийм хүү бодогдож болох уу? Энгийн хүүгээр бодвол тэр гурав дахь хүснэгт нь байгаа юм.

Нөгөө LIBOR дээр нэмэх нь 6.5-аар бодвол. “Нийлмэл хүү” гэхээр зарим нь олгохгүй байх шиг байна. Нийлмэл хүү гэдэг нөгөө мөнгө шулаач нар өдрийн хүү гэдэг шиг улиралд нь тооцоо бодоод тэр гарсан дүн дээр дахиж хүү бодоод ингээд жилийн эцэст маш өндөр хүү бодогддог.

“Нийлмэл хүү гэдэг зэр зэвсгээс ч илүү хүчтэй” гэсэн нэг капиталист даргын үг байдаг. Нэг хүний хэлсэн.

Тэгэхээр нийлмэл хүүгээр бодож байгаа энэ бодлогыг зогсоох ёстой. Энэ аваагүй зээлийг бид хэзээ ч хүлээн зөвшөөрч болохгүй. Хэрвээ хүлээн зөвшөөрвөл зүгээр “Дубайн гэрээ цуцаллаа” гэсэн нэрийг нь авчхаад цаана нь нидэр нь манай Монгол Улсад үлдэх юм гэдгийг ойлгож ажиллаасай. Ажлын хэсгийнхэн гэж хэлэх байна.

Би асуултаа авъя. Х.Нямбаатар гишүүн.

**Т.Аюурсайхан:** Х.Нямбаатар сайд хариулъя. Ажлын хэсгийн ахлагч.

**Х.Нямбаатар:** Түрүүчийн тэр юуг та буруу ойлгосон байх шиг байна.

Би ингэж хэлсэн. Далд уурхайн бүтээн байгуулалтын төлөвлөгөөг ямар нэгэн нөхцөлгүйгээр цуцлах саналтай байгаа гэж хэлсэн. Би магадгүй нөгөө юутай хольж хэлсэн байж магадгүй.

Хоёр гэвэл Х.Болорчулуун гишүүн та өөрөө ажлын хэсэгт байгаа. Ажлын хэсэгт байгаа боловч та хэд ажлын хэсэгт нэг ч санал өгөөгүй байгаа. Бид хэд хэлэлцээрийг хамтдаа сууж хийнэ.

Гуравдугаарт, Засгийн газрын зөвшөөрсөн тэр хүрээнд бид хэлэлцээр хийнэ. Миний хэлснээр аль нэг өр төлбөрийг манайх хүлээж авах тухай огт ойлголт байж болохгүй.

Далд уурхайн бүтээн байгуулалтын төлөвлөгөө цуцлагдсанаар хэд хэдэн манай талд давуу байдал үүсэх ёстой. Энэ бол нэгдүгээр алхам гэж ойлгож байгаа. Далд уурхайг цуцлах нь.

Хоёрдугаар алхам бол бид энэ татварын Лондоны арбитр дээр байгаа асуудлыг бид нэг талдаа цэг тавих ёстой.

Гуравдугаар алхам бол 92 дугаар тогтоолын бусад заалтуудыг бид хэлэлцээрийн хүрээнд шийдэх ёстой.

Тэгээд бүгд ярьж байгаа юм. Тавин хэдэн он хүртэл бид ашиггүй байх юм билээ. Бид ерөөсөө ногдол ашиг хүртэхгүй байгаа. Энэ болгоны чинь цаана санхүүгийнхээ загварыг бид шинэчилж зохиохгүйгээр энэ бүхэнд ерөөсөө өөрчлөлт гарахгүй.

Энэ 92 дугаар тогтоолын 3 дугаар заалтыг л бид хэрэгжүүлэх. Ингэхийн тулд бид туршлагатай, чадвартай, олон улсад нэр хүндтэй санхүүгийн байгууллагуудтай хамтарч санхүүгийнхээ схем, загварыг зохиож, тэр загвараа хөрөнгө оруулагч талтай тохиролцох явдал бол энэ гэрээний хамгийн том дэвшил гарч ирнэ л гэж ойлгож байгаа.

Бид АМНАТ-аа нэмэгдүүлэх үү, эсвэл яг өнөөдрийнх шиг ногдол ашиг авна гээд бид явах уу, эсвэл бүтээгдэхүүн хуваах уу гэдгийг энэ 92 дугаар тогтоол дээр ажлын хэсэг, Засгийн газар Их Хуралд оруулж ирж танилцуул гэж байгаа юм.

Үүнийг бид эцэслэж ярихгүй, үүнийг эцэслэж Их Хурлаар гэрээнд том зарчмын зөрүүтэй шинжтэй өөрчлөлт оруулах тохиолдолд Их Хурлаар заавал зөвшөөрөл авч байж энэ асуудал цаашаагаа явна.

Бид зөвхөн хэлэлцээр хийнэ. Тохиролцоно, ойлголцоно. Түүнийгээ Их Хурлаар батлуулж байж энэ эцэслэх асуудал яригдана.

**Т.Аюурсайхан:** Баттогтохын Чойжилсүрэн гишүүн асуулт асууя. Алга байна. Ширнэнбаньдийн Адьшаа гишүүн асуулт асууна.

**Ш.Адьшаа:** Оюу Толгойтой холбоотой төслийн асуудлыг өнөөдөр Улсын Их Хурал авч хэлэлцэж байгаа нь цаг үеийн олсон асуудал байна.

Олон хууль зөрчсөн асуудлуудыг ярилаа. Тэгэхдээ би энэ Оюу Толгой төсөл Монголын дархан цаазат, байгалийн цогцолбор долоодын говийн сав газарт байдаг. Энэ сав газар Монголын түүх дурсгал, Дэмчигийн хийд, Галбын хийд, Ханбогд хайрхан зэрэг түүхийн дурсгалт газрууд энэ сав нутагт байна.

Оюу Толгой төсөл Австрали, олон оронд энэ түүхийн дурсгалт газрыг сүйтгэснийхээ төлөө энэ төсөл зогсож байсан ийм баримтууд байгаа. Энэ Оюу Толгой төслийн хамгийн эмзэглүүлсэн асуудал бол өнөөдөр энэ их говийн дархан цаазат газрын экологийн систем эвдэх ийм аюулыг нүүрлүүлсэн байгаа.

Энд үйлдвэрлэлийн зориулалттай усыг ашиглах онц эрхийг авсан. Засгийн газраас. Хууль зөрчиж авсан. Өнөөдөр Монгол Улсын Засгийн газрын өмнө ус ашиглах гэрээг биелүүлэх үүргээ огт биелүүлэхгүй байгаа. Жилд 14-вөөс 16 сая шоо метр ус хэрэглэж байгаа. Энэ усныхаа ихэнхийг ундны ус, ажилчдын хэрэглээний ус гэдэг үндэслэлээр төлбөр, хураамжийг төлдөггүй.

1 минутаа нэмээд авчихъя.

Төлбөр, хураамжаа төлөхгүй байгаа. 2012 онд ус ашиглах, хөрс бохирдуулах тухай хуулийг биелүүлэхгүй байгаа. Яагаад гэвэл 2009 онд гэрээ байгуулагдсан. Энэнээс хойш батлагдсан Монгол Улсын хууль Оюу Толгой төсөлд хамаарахгүй байгаа юм.

Энэ асуудлыг цаашид Байгаль орчны яам, Засгийн газар дахин үнэлгээ хийж, байгалийн экологийн тэнцвэр алдагдуулах энэ асуудлыг тавивал Оюу Толгой төслийн хууль бус үйл ажиллагааг цэгцлэх, Монгол Улсын эрх ашгийг хамгаалах, байгаль экологийн системээ хамгаалах ийм асуудал байгаа шүү гэдгийг анхааруулж хэлье. Энэ талаар Байгаль орчны сайд ямар байр суурьтай байгаа вэ? Энэ талаар байр суурийг нь сонсмоор байна.

**Т.Аюурсайхан:** 86 дугаар микрофон дээр хариулъя. Байгаль орчин, аялал жуулчлалын сайд.

**Н.Уртнасан:** Ш.Адьшаа гишүүний асуултад хариулъя.

Оюу Толгой хувьцаат хязгаарлагдмал хариуцлагатай компани нь жилдээ 14.4 сая шоо метр ус ашиглаж байгаа. Ус ашигласны төлбөрт 2020 онд 13.8 тэрбум төгрөг төлсөн.

Ер нь борлуулалтын орлогынхоо 0.4 хувийг энэ зардалд зарцуулж байгаа. Засгийн газрын тогтоолд бид цаашдаа нэмэлт, өөрчлөлт оруулж чадвал. Одоо бол хамгийн багаар буюу 20 хувиар тооцож байгаа.

Хэрвээ бид Засгийн газрын тогтоолд нэмэлт, өөрчлөлт оруулж чадвал 35 хувиар тооцоход нэг шоо метрээ одоо авч байгаа 959 төгрөг биш, 1678 төгрөгөөр нэг шоо метр усаа үнэлүүлэх боломж үүснэ.

Ер нь Засгийн газрын 2013 оны 326/27 дугаар тогтоолд нэмэлт, өөрчлөлт оруулах замаар усны төлбөрийнхөө хэмжээг нэмэгдүүлж болох юм гэдэг ийм байр суурьтай байгаа.

92 дугаар тогтоол батлагдсанаас хойш тодорхой хугацаа өнгөрч байгаа боловч 92 дугаар тогтоолыг хэрэгжүүлэх ажлын хэсэгт Байгаль орчин, аялал жуулчлалын яамны бүрэлдэхүүн ажиллаж байгаа.

Ер нь аливаа асуудлыг шийдэхдээ нэгдмэл зохион байгуулалттайгаар ажлын хэсгийн бүрэлдэхүүнээрээ уулзаж тодорхой салбарынхаа асуудлуудыг оруулж байя гэсэн учраас бид Оюу Толгойтой биечилсэн уулзалтуудыг хийгээгүй байгаа.

Цаашдаа ажлын хэсэгтээ тодорхой тодорхой саналуудаа тусгаад гэрээний заалтуудад өөрчлөлт оруулах энэ ажлуудаа тодорхой шуурхай хийж явна гэж ингэж бодож байгаа.

**Т.Аюурсайхан:** Улсын Их Хурлын гишүүн Цэрэнпилийн Даваасүрэн асуулт асууна.

**Ц.Даваасүрэн:** Баярлалаа. Хоёр зүйлийг тодруулж хэлэх ёстой юм байна гэж ойлголоо.

Улсын Их Хурлын 8 гишүүн Засгийн газрын ажлын хэсэгт байгаа. Тэд саналаа Их Хурал дээрээ нэгтгэж хүргүүлж байгаа гэдгийг Х.Нямбаатар гишүүн ойлгоорой.

Тэр Түр хорооны өгсөн чиглэл дотор Х.Болорчулуун гишүүн саналаа өгчихсөн байгаа шүү гэдгийг.

Тэгээд Түр хороо Улсын Их Хурлын тухай хуулийн 29 дүгээр зүйлд юу гэж заасан бэ гэхээр Түр хороо нь Улсын Их Хурлын тухай хуулийн 23.2-т байгаа Байнгын хорооны нийтлэг бүрэн эрхийг хэрэгжүүлнэ гэж заасан.

23.2.7-д болохоор Түр хороо тогтоол гаргана, чиглэл өгнө гэж байгаа. Тийм учраас Хууль зүйн сайд маань бас хуулийг сайн харах хэрэгтэй.

Ах нь тэгж гэнэдэхгүй. Тэгж цэцэд очихгүй. Тийм учраас бүрэн эрхийнхээ хүрээнд энэ шийдвэрийг гаргаж өгсөн байгаа.

Одоо хоёр зүйлийг бид шийдэх ёстой юм байна. Нэг болохоор ингээд хөрөнгө оруулалтын гэрээг цуцлаад, Дубайн гэрээг цуцлаад зээл нь үлдчих гээд байна уу гэдэг ийм ойлголт байна.

Тэгэхээр өөрөө түрүүн юу гээд хэлчихсэн гээд тэгэхээр тэр зүгээр хэллэгийн алдаа байсан протоколоор засаарай. Энэ зээл бол одоо хөрөнгө оруулагчдын өмнө Оюу Толгой хариуцлагаа хүлээнэ гэсэн байхгүй юу. Оюу Толгой чинь Монголын компани.

Тийм учраас Монголд энэ зээл хэзээ ч үлдэж болохгүй гэдэг ийм байр суурийг бид нэгдсэн байдалд хүрсэн байгаа.

Дубайг цуцаллаа гэчхээд өрийг Монголд үлдээх юм бол нөгөө ногдол ашиг хойшилдог юм чинь ямар ч юм болохгүй. Тэгж шоудаж болохгүй шүү гэж.

Хоёрт. Арбитрын маргааныг зогсооно, зогсоохгүй, гэрээ хэлэлцээрийг үргэлжлүүлнэ, үржүүлэхгүй гэж. Үүнийг бид зэрэгцүүлээд яваач л гэж байгаа шүү дээ. Арбитрын маргаан нь явдгаараа яваг. Гэрээ хэлэлцээрээ явдгаараа явъя гэж.

Тэгэхээр энэ дээрээс юу харагдаад байна вэ гэвэл арбитрын маргаан гэдэг юмыг.../минут дуусав/

**Т.Аюурсайхан:** Ц.Даваасүрэн гишүүнд 1 минут нэмж өгье.

**Ц.Даваасүрэн:** Арбитрын маргааныг үргэлжлүүлэхгүй болох юм бол хэлэлцээр явна. Үргэлжлүүлэх юм бол хэлэлцээр явахгүй гэж ойлгогдоод байгаа юм шиг ингээд хоёрдмол утгаар хариулчихлаа.

Тэгэхээр үүнийг одоо бүр өөрөө протоколд нэг мөр хэл. Хоёуланг нь зэрэг явж болох уу гэдгээ хэлсэн нь дээр.

Тэгэхгүй бол одоо арбитрын маргааныг зогсоогоод л. Манай нэг том нөхөр мултраад л. Тэгээд Дубайн гэрээ гэж юмыг цуцаллаа гээд дээр нь Монгол Улсыг өртэй нь үлдээх гэж байгаа бол ийм юм байж болохгүй. Хэзээ ч Монголын ард түмэн үүнийг зөвшөөрөхгүй. Тийм цаасан малгай өмсөж хаширсан.

Тийм учраас ийм зүйл бодож байгаа бол ийм зүйлийг бид авч хайх хэрэгтэй. Тархинаасаа. Тийм учраас бид Дубайн гэрээ цуцлахад юу юу цуцлахыг нэг бүрчлэн Түр хороогоор Та нарт чиглэл өгсөн байгаа. Тэр чиглэл Улсын Их Хурлын тухай хуулийн 29 дүгээр зүйл, 23.2-ын дагуу бүрэн эрхийн хүрээнд хийгдсэн байгаа.

**Т.Аюурсайхан:** Х.Нямбаатар сайд хариулаарай. Тодорхой хариулаарай.

**Х.Нямбаатар:** Би юунаас нь эхэлье.

Арбитрын маргааныг зогсоох тухай огт яригдаагүй шүү дээ. Харин ч зогсоохгүй. Хойшлуулъя гэдгийг бид “үгүй” гэдэг хариу өгчихсөн. Өөрөөр хэлбэл энэ арбитрын маргаан гэдэг бол Рио Тинто манайхыг, Монголын засгийн газрыг Лондоны арбитрт татварын акт тавьсных нь төлөө өгчихсөн.

Бид үүнийг зогсоохгүй. Хэлэлцээрээ өнөөдөр энэ асуудал нэг тэмдэглэл гараад Засгийн газар дээр удирдамж батлагдангуут бид хөрөнгө оруулагчийн төлөөлж ирсэн хүмүүстэй хэлэлцээрийн ширээний ард сууя гэж байгаа.

С.Ганбаатар гишүүний ярьж байгаа бол шал өөр. Сүхбаатарын Батболд гэдэг хүн Оюу Толгойтой холбоотой авлигын асуудал байгаа. Үүнийг нь 14 мянган хуудсаар нотлогдож байгаа. Энэ асуудлыг явуулчих юм бол бид Оюу Толгойг 100 хувь өөртөө авна. Хөрөнгө оруулагчийг гаргаж явуулж болох ийм нөхцөл үүсэж байгаа л гэж байгаа шүү дээ.

Яг үүнтэй холбоотой нэхэмжлэлийг арбитрт гарга. 4 сарын 30-ны өмнө гээд.

 Тэгэхээр энэ асуудал хэрвээ ингээд хөрөнгө оруулагчийг бид гаргаж явуулна гэж байгаа бол Их Хурал чиглэлээ өгөөд тэр асуудлаар арбитр дээр бид илүү төвлөрөөд явъя. Өнөөдрийн мэдээлэл хийж байгаа цагийн хамгийн гол шийдвэрлэх асуудал нь энэ байгаа.

Хоёрдугаарт, тэр далд уурхайн бүтээн байгуулалтын өрийг Оюу Толгой хариуцна, хариуцахгүй гэдгийг та бид шийдэхгүй шүү дээ. Энэ ерөөсөө хэлэлцээрээр шийдэгдэнэ.

Далд уурхайг цуцалъя гэж маш олон жил та бүгд ярьсан. Далд уурхай чинь зөвхөн хөрөнгө оруулалтын төлөвлөгөөнөөс гадна management plan, reguarantee, татварын асуудал гээд ийм гурав, дөрвөн бүрдлээс бүрдэж байгаа. Зөвхөн нэг төлбөрийн хэмнэлт нь жилд 80 сая доллароор яригдаж байгаа.

Тэгэхээр өнөөдөр далд уурхайг цуцалъя гэхээр цуцлахгүй ээ, тэр өрийг чинь хэн хүлээж авах юм бэ гээд. Энэ ярьж байгаа асуудал бол аягүй сонин.

Хоёрт гэвэл газрын гүнд энэ далд уурхайн бүтээн байгуулалтын ажлууд үндсэндээ хийгдээд явж байгааг та бид очиж газар дээр нь харсан.

Та өөрөө ажлын хэсгийн гишүүн учраас хэдүүлээ хэлэлцээрийн явцад үүнтэй холбоотой энэ зарцуулагдсан төлбөрийг хэрхэх асуудлыг хэлэлцээрийн ширээний ард л ярина уу гэхээс биш өнөөдөр би микрофон аваад тэр мөнгийг энэ хариуцна, тэр хариуцна гэдэг энэ асуудал байхгүй.

Протоколд би дахиж тэмдэглүүлье. Үүнийг Оюу Толгой хариуцна гэж хэлсэн бол би одоо бусад асуудалтай энэ үгний алдаа гэж ойлгоё. Үүнийг хэлэлцээрийн ширээний ард сууж байгаад ярина.

Далд уурхайг өнөөдөр цуцалъя гээд хөрөнгө оруулагч тал ирчхээд байгаа асуудал бол хэлэлцээрээ эхлүүлье гэж байгаагийн эхний дохио гээд би хариултаа дуусгая.

**Т.Аюурсайхан:** Улсын Их Хурлын гишүүн Цэвэгдоржийн Туваан асуулт асууя.

**Ц.Туваан:** Баярлалаа. Оюу Толгойн уурхайтай холбоотой асуудал зайлшгүй яригдах ёстой асуудал мөн. Цаг хугацаа нь мөн.

Зарим гишүүдийн, ялангуяа ажлын хэсгийн дарга Х.Нямбаатар сайдын үгэнд Ерөнхийлөгчийн сонгуулийн дараа гэж цаг алдах юм яриад байна.

Монгол Улсын Ерөнхийлөгч төрийн тэргүүнийхээ хувиар, дээрээс нь энд өнөөдөр бас нэлээн олон дарга болсон. Тухайлах юм бол Ерөнхий сайд, Их Хурлын дэд дарга, дээрээс нь Хууль зүйн сайд хийж байгаа хүмүүстэй тухайн үед Монгол Улсын төрийн тэргүүн болон иргэнийхээ хувиар санаа зовж энэ асуудалд орж байсан. Орох ч ёстой гэж бодож байгаа.

Тэгэхээр энэ асуудлыг өнөөдөр олон монголчуудын анхааралд оруулж ирэхэд хүртэл өөрийн хувь нэмрээ хуулийн дагуу гүйцэтгээд явж байгаа гэж бодож байна. Тэгэхээр цаг алдаж болохгүй гэж бодож байгаа.

Дээрээс нь Т.Аюурсайхан дарга хэллээ. Энэ дотор нь ажиллаж байсан хүмүүс, жижиг хувьцаа эзэмшигчид чинь бас тодорхой гаднын нэлээн мэдээлэлтэй хүмүүс байгаа. Энэ хүмүүс чинь тодорхой гомдлуудыг гаргаад явж байна.

Дээрээс нь бид нарт тарааж өгсөн материал дотор гадаадын хуулийн фермүүдийг, гадаадын нэр хүнд бүхий байгууллагуудыг бас ингэж гэрээ байгуулаад хөлслөөд ажиллуулж байгаа гэсэн ийм зүйл байна.

Дээрээс нь монголчууд чинь, залуучууд энд тэнд сураад олон улсын гэрээ хэлэлцээрт ороод явсан. Тэгэхээр энэ чадвартай хүмүүсээ татаж оруулах нь зөв байх гэж бодож байна.

Ингээд дээрээс нь нэг хэдэн асуулт байна. Энэ Салхитын мөнгөний ордын үр өгөөжөөр бид ахмадуудынхаа тэтгэврийн зээлийг тэглэж чадсан. Оюу Толгойн энэ том уурхайн олон жил ашигласан мөнгөөр шууд ямар үр өгөөж. Тодорхой хэлэх юм бол ард түмэнд, улс эх оронд үр өгөөж нь юу гарсан бэ? Үүнийг юу гэж бодож байгаа юм.

**Т.Аюурсайхан:** Ц.Туваан гишүүд 1 минут нэмж өгье.

**Ц.Туваан:** Дээрээс нь энэ шийдвэр гарахад чинь уг нь амархан байгаа шүү дээ. 65, 62 гээд хоёр удаа дамнасан дийлэнх олонхын парламент явж байгаа.

Энэ шийдвэрээ ойлголцоод явчихвал шийдчих гарц нь байгаа. Тэгтэл яг энэ зэс хайлуулах үйлдвэр барих, дотоодоос эрчим хүчээ худалдаж авах, валютыг Монголбанкны дансаар дамжуулах, дагалдах газрын ховор металлуудаа өөрсдөө ялгаж авч үнэлж ашиглах гээд энэ асуудлууд. Энэ тодорхой таван асуудал ямар үе шатандаа явж байгаа вэ гэдгийг ажлын хэсгийнхнээс асууя.

**Т.Аюурсайхан:** Х.Нямбаатар сайд эхэлж хариулъя.

**Х.Нямбаатар:** Би Ц.Туваан гишүүний асуултад хариулъя.

Энэ төсөл хэрэгжээд 12 жил болж байна. Уурхай ашиглалтад ороод 9 жил гаруй болж байна. Энэ хооронд ямар үр өгөөж өгөв гээд.

Би зүгээр яах вэ, тоон утгаараа одоо 12 мянган хүн ажиллаж байна. Үүний 93 хувь нь монголчууд ажиллаж байна. Улс, орон нутгийн төсөвт 2010-2019 оны хооронд 3 их наяд төгрөгийн татвар хураамжийг төвлөрүүлсэн байна. Оюу Толгой өөрөөрөө.

“Туркойз Хилл”, “Рио Тинто” хоёрт Оюу Толгой төсөл 2.8 орчим тэрбум долларыг энэ 10 жилийн хугацаанд шилжүүлсэн байна.

“Туркойз Хилл” компанид үндсэндээ 7.7 тэрбум долларын хувь нийлүүлэгчдийн зээлийг төлөхөөр байна. Гэх мэт ийм тоон утгуудыг хэлж болох байх. Эдийн засгийн үр өгөөжийн талаар түрүүн С.Наранцогт дарга хэлсэн.

Яах вэ, өнөөдөр бид нарын ярьж байгаа юм, би бол нэг их улс төржихийг хүсэхгүй. Тийм улс төрийн агуулгаар хэлээгүй. Ардчилсан намыг засаг барьж байх үед энэ далд уурхайн бүтээн байгуулалтын төлөвлөгөө Их Хурлын зөвшөөрөлгүй батлагдсан.

Өнөөдөр үүнийг бид хүчингүй болгох гээд ажлын хэсэг хэлэлцээрийн ширээний ард суугаад явж байна. Би түрүүн үгэндээ Ц.Даваасүрэн гишүүнийг далд уурхайн бүтээн байгуулалтын төлөвлөгөөг цуцлахын эсрэг байна гэж хэлж ойлгуулсан бол буруу, ташаа ойлголт шүү. Бид ажлын хэсэг дээр яг нэг мөр ойлголттой байгаа.

Бидний хэлэлцээр юунд очих вэ гэвэл энэний энэ одоо зарцуулагдсан мөнгийг яах вэ гэдгийг л хэлэлцээрийн ширээний ард Монгол Улсад ашигтай байдлаар шийдэхийг л бид зорьж ярьж байгаа.

С.Ганбаатар гишүүн бол далд уурхайг цуцлахгүйгээр шууд шүүгдээд явъя гэдэг л ийм асуудлыг ярьж байгаа шүү. Үүнийг зөв ойлголт төрүүлэх хэрэгтэй байна.

Хоёрдугаарт, таны тэр эрчим хүчний төсөл, энэ зэс хайлуулах үйлдвэртэй холбоотой асуудал ярьж байна. Мөн л 2014 онд энэ эрчим хүчний төслийг хувийн секторт концессын гэрээгээр Засаг өгчихсөн. Гэрээнд өөрчлөлт оруулж байгаад.

Уг нь анхны хөрөнгө оруулалтын гэрээ, хувь нийлүүлэгчдийн гэрээгээр, хөрөнгө оруулагч энэ эрчим хүчний төслийг өөрөө санхүүжүүлэх үүрэг хүлээчихсэн байсан. Гэтэл энэ үүргийг нь татаж аваад MCS-ийн консорциумд энэ эрчим хүчний төслийг хэрэгжүүлэх ийм үүрэг өгөөд энэ нь хэрэгжилгүй 4 жил явсан. 2018 онд тухайн үед Эрчим хүчний яам дахиж энэ гэрээнд тодотгол хийгээд Монгол Улсын Засгийн газар өөрөө энэ эрчим хүчний төслийг хэрэгжүүлэх ийм шийдвэр гаргаад сая Таван толгой эрчим хүч гэдэг компанийг байгуулаад, “Таван толгой цахилгаан станц” гэдэг байгууллагыг байгуулаад одоо техник, эдийн засгийн үндэслэлээ боловсруулаад явж байна.

Бид хэлэлцээрийн шатанд зэс хайлуулах үйлдвэр, саяын бусад хэлсэн асуудлуудыг нэг бүрчилж дахиж эцэслэн тохирохоор байгаа. Жишээлэхэд асуудал их байгаа.../минут дуусав/

**Т.Аюурсайхан:** Та 3 минутаар хариулчихсан.

Эрчим хүчтэй холбоотой асуудлаар ажлын хэсгээс Ц.Даваасүрэн гишүүн нэмж хариулъя. Ц.Даваасүрэн гишүүн микрофон өгье.

**Ц.Даваасүрэн:** Ц.Туваан гишүүн таны асуугаад байгаа тэр зэс хайлуулах үйлдвэрийн асуудал бол хөрөнгө оруулалтын гэрээнд байдаг юм.

Гэтэл Дубайн гэрээгээр яасан гээд тэгэхээр энэ зэс хайлуулах үйлдвэр байгуулах нөгөө өөрийнхөө үүргийг одоо зэс хайлуулах үйлдвэрийн судалгаа хийснээр дуусгавар болгоно гээд ингээд оруулчихсан байхгүй юу.

Тийм учраас Дубайн гэрээ цуцлагдахад бас энэ нь ахиад л цуцлагдах ёстой.

Би юу хэлээд байгаа вэ гэвэл ерөөсөө Дубайн гэрээг цуцлахгүй гэж бид ерөөсөө яриагүй шүү. Сая бас нэг тийм буруу ойлголт явж байна. Бид нар Дубайн гэрээг цуцалбал саяын мэтийн үндсэн хөрөнгө оруулалтын үүргээсээ бултсан, манай аваагүй 4.3 тэрбум долларын зээлийг манай Оюу Толгой компанид үлдээхгүй шүү л гэж байгаа юм. Тэгвэл хамт цуцлагдана шүү л гэж. Бидний санаа бол тийм.

Эрчим хүч дээр сайд нь байгаа юм чинь хариулах байх.

Би зүгээр нэг зүйлийг бас өмнөх түүхийг нь хэлэхэд. Ер нь энэ дээр нэг л маргаан яваад байдаг юм. Уг нь хөрөнгө оруулалтын гэрээгээр Оюу Толгой Монгол Улсаас эрчим хүч авах үүрэгтэй. Үүрэгтэй. Тэгээд тэрийгээ манайхан ингээд нөгөө өөрөө эрчим хүч бариад нийлүүлчихье гэсэн юм дээр тоглоод л, манай руу нөгөө үүргээ наалдуулаад л, гэрээ байгуулаад л яваад байдаг байхгүй юу.

Манайх болохоор яах вэ, нөгөө Таван толгой дээрээ станц бариад л ингээд л нийлүүлчихье гэж. Уг нь нэг харахаар зөв юм шиг. Нөгөө талаасаа Оюу Толгойн хариуцлагыг бид өөр дээрээ авчхаад байгаа нэг ийм л юм яваад байгаа юм л даа.

Тэгээд үүнийг бид ер нь сайн ярьж байж нэг талдаа шийдэх хэрэгтэй байх гэж би бодоод байдаг юм.

**Т.Аюурсайхан:** Улсын Их Хурлын гишүүн Баагаагийн Баттөмөр асуулт асууна.

**Б.Баттөмөр:** 2019 оны 11 дүгээр сарын 21-ний өдөр Оюу Толгой ордын ашиглалтад Монгол Улсын эрх ашгийг хангуулах тухай 92 дугаар тогтоол гарсан.

Энэ тогтоолыг боловсруулах ажлын хэсэгт орж ажлын хэсгийг ахалж ажилласны хувьд энэ Оюу Толгойн гэрээний талаар нэлээн юмнуудыг харах үзэх ийм боломж надад олдсон байгаа юм.

2009 оны 10 дугаар сарын 06-ны өдрийн хөрөнгө оруулалтын гэрээ, 2011 оны 06 дугаар сарын 08-ны хувь нийлүүлэгчийн гэрээ, 2009 оны 57 дугаар тогтоол, 2015 оны 05 сарын 18-ны Оюу Толгойн далд уурхайн бүтээн байгуулалтын төлөвлөгөө гээд ийм төлөвлөгөөнүүд байгаа л даа.

Төлөвлөгөөнүүд, гэрээнүүд байна. Энэ дээр асар их алдаанууд байгаа. Үүнийг хэдэн арваар нь хэлэхээр маш их алдаанууд гарсан. Засчихаар юмнууд байгаа юм л даа.

Монголын талын хүртэх өгөөжийг 53 хувиас бууруулахгүй байх, Монголын талын 34 хувийг бүтээгдэхүүн хуваах, эсвэл ашигт малтмал, нөөц ашигласны төлбөрөөр орлуулах асуудлыг судалж, шийдвэрлэх гээд л энэ заалт байж байгаа юм. Үүний хэрэгжилт байхгүй.

Оюу Толгойн ордын алт, зэс, мөнгөний дагалдах элементийн нөөцийн үнэлгээг олон улсын стандартын дагуу тогтоох гэсэн ийм заалтууд байгаа. Тэгээд энэ хэр зэрэг хэрэгжиж явдаг байгаа юм.

Оюу Толгойн ТУЗ 9 гишүүнтэй. 6 нь цаад талынх. 3 нь манай талынх. 6 хүн хуралдаад шийдвэрээ гаргаад явчих боломжтой. Манай талын ТУЗ бол нэг тийм бэлгэдлийн шинж чанартай ийм л юм яваад байна л даа.

Хувь нийлүүлэгчдийн хурал, ТУЗ-ийн хурал, менежментийн багт бид ямар ч эрх эдлэхгүй. Гадаад хамтрагч нар шийдвэр гаргах давуу эрхийг олгочихсон байгаа.

Тэгээд цаашдаа энэ дээр маш их олон асуудлуудыг ярьж.../минут дуусав/

**Т.Аюурсайхан:** Б.Баттөмөр гишүүнд 1 минут нэмж өгье.

**Б.Баттөмөр:** Оюу Толгой төслийн санхүүжилтийг гаргасан Британийн тэр “Ай Би Эн” гээд компанийн талаар мэдээлэл манай талд хэр зэрэг байдаг юм бэ? Санхүүжилтийн нөхцөлийн мэдээллийг ил тод авч чадаж байна уу гэсэн ийм нэг асуулт байна. Нэг дэх асуулт.

Хоёр дахь асуулт. 2008 оны 40 дүгээр тогтоолд ордын 34 хувийг Монголын тал эзэмшихээр тооцож, бүтээгдэхүүн хуваах, хувьцаанд ноогдох албан татвар, төлбөр хураамж, ногдол ашиг, зээл хэлбэрээр оруулах гээд ингээд заачихсан байгаа.

Тэгээд бид энэ аргуудаас зөвхөн зээл хэлбэрийг л дангаар нь сонгосон. Энэ нь оновчгүй. Өрийн дарамт үүсгэж байгаа юм.

Монголын тал төслийн санхүүжилтээр үүрэг хүлээхгүй гэж заасан байдаг. Гэтэл Монголын талын нэр дээр өр бичигдэж, улирал тутам зээлийн хүүг төлж байгаа. Энэ талаар ямар мэдээлэл байна.

Оюу Толгойн ордыг ашиглах хувь нийлүүлэгчдийн гэрээнд гарын үсэг зурах зөвшөөрлийг Улсын Их Хурал олгоогүй гэсэн нэг ийм яриа.../минут дуусав/

**Т.Аюурсайхан:** Х.Нямбаатар сайд хариулъя.

**Х.Нямбаатар:** Г.Ёндон сайд нэмж хариулна биз. Тийм ээ.

Энэ 92 дугаар тогтоолын 4 дэх заалт нь Оюу Толгойн ордын зэс, алт, мөнгө болон бусад дагалдах элементийн нөөцийн үнэлгээг Монгол Улсад мөрдөгдөж байгаа олон улсын стандартын дагуу дахин хийж, үүнд үндэслэсэн техник, эдийн засгийн үндэслэлийг дахин боловсруулж эрх бүхий байгууллагаар дүгнэлт гаргуулах гээд ийм заалт байгаа.

Тэгээд сая ажлын хэсэг нэг сарын хугацаанд яах вэ дээ, их богино хугацаа. Бид нар бас хэрдээ л явж үзэж, лаборатори энэ тэрээр очиж үзсэн. Одоо жишээлэхэд ил уурхайгаас олборлолт хийхэд нэг тонн баяжмалд хорин хэдэн грамм алт, 500 зуу орчим грамм мөнгө байна гэдэг. Үүнд нь тааруулж манайх АМНАТ-аа авдаг талаар гаалийн байгууллага, татварын байгууллага бидэнд лабораторийн дүгнэлтийн хамт мэдээлэл өгсөн.

Одоо далд уурхайн бүтээн байгуулалт ашиглалтад ороод Хюго Дамметт орд руу, бүлэг рүүгээ ороод ирэхээр энэ агуулга өшөө өгсөх л юм билээ. Би яг мэргэжлийн биш хүн. Алдаатай хэлж байж магадгүй. Жишээ нь, Хюго Дамметт дээр нэг тонн хүдрийн баяжмал дээр алтны агуулга дөчин хэдэн грамм, түүнээс дээш болох. Мөнгөний агуулга килограмм, бүр түүнээс дээш болох л. Агуулга нь улам баяжаад л явах юм билээ.

Тэгэхээр энэ дээр Уул уурхайн яаман дээр оччихсон байгаа шинэ техник, эдийн засгийн үндэслэл дээр энэ асуудлыг нэлээн дэлгэрэнгүй ярьж байгаа. Энэ дээр Г.Ёндон сайд нэмээд хариулт өгөх байх.

Тэгэхээр ер нь би нэг зүйлийг Б.Баттөмөр гишүүнээ, дахин дахин давтаж хэлээд байгаа. Тэр нь юу вэ гэхээр бид 2009 онд байгуулсан хөрөнгө оруулалтын гэрээ, хувь нийлүүлэгчдийн гэрээнийхээ санхүүгийнхээ моделийг өөрчлөхгүйгээр бид компанийг ашигтай ажиллаж, аж ахуйн нэгжийн орлогын албан татвараа төсөвт төвлөрүүлж, ноогдол ашгаа авч Монгол Улсад төслийн үр өгөөж ирнэ гээд хүлээгээд байвал энэ бол маш хүнд. Үүнийг бид эргэж харахгүй бол болохгүй.

Яагаад гэвэл энэ төслийг хэрэгжүүлэх тоолонд нөгөө LIBOR дээр нэмэх нь хэд ч юм, өндөр хүүтэй мөнгө авна. Эргүүлээд нөгөө төл мөнгөө төлсөөр байгаад урд хормойгоо хойд хормойгоор нөхөх замаар яваад байвал энэ эргээд бид маш их өртэй хоцорно.

Та сая асуулаа миний 1 минутыг нэмээд өгчихөөрэй.

Энэ 34 хувь хэр их өр бичигдэж явж байна гээд. Анх 1 тэрбум доллароор өр бичигдэж Оюу Толгой ХХК-ийн 34 хувийг Монголын Засгийн газар зээлээр авсан. Өнөөдөр энэ 1 тэрбумын өр маань яван явсаар өнөөдөр 2.2 тэрбум америк долларын өр болоод бичигдээд явж байгаа.

Түрүүн Х.Болорчулуун гишүүн хэлсэн. Нийлмэл хүү бодогдоод л яваад байгаа. Тэгэхээр цаашид яг энэ байдлаар үргэлжлэх юм бол 34 хувийн бидний нөгөө анхны зээлээр авсан өр маань 22 тэрбум болж өсөж бид өртэй үлдэнэ гэдэг энэ тооцоолол гарцаа байхгүй үнэн зүйл.

Бид цаашид АМНАТ-аараа энэ төслийн үр өгөөжийг хүртэх үү, яах вэ гэдгээ одоо энэ хэлэлцээрийнхээ шатанд бидний авсан мэргэжилтнүүд, экспертүүд бидэнд тодорхой санхүүгийн загвар, моделийг гаргаж өгнө. Түүнийг хөрөнгө оруулагч талтай ярьж, түүнийг хөрөнгө оруулагч талтай хэлэлцээд тэр зөвшилцөлд хүрсэн тохиолдолд Их Хурал дээр оруулж ирж бид энэ 92 дугаар тогтоолын 1.3-т заасан үүрэг даалгаврыг Их Хуралд танилцуулах бидний хамгийн гол үр дүн болж хоцорно гэдгийг дахин дахин хэлье.

Тэгээд нэмээд Г.Ёндон сайд тэр дагалдах элементтэй холбоотой асуудлаар нэг хариулт өгье.

**Т.Аюурсайхан:** 81 дүгээр микрофон. Г.Ёндон сайд.

**Г.Ёндон:** Б.Баттөмөр гишүүний асуултад хариулъя.

Дагалдах элементүүдийн хувьд анхны 2009 оны хөрөнгө оруулалтын гэрээгээр тооцсон байдаг. Зэс, алт, мөнгө, молибден гээд. Мөн хөрөнгө оруулалтын гэрээнд тодорхой заалт байдаг. Болон дагалдах эрдсүүдийг гээд.

Харин далд уурхайн бүтээн байгуулалт, санхүүжилтийн төлөвлөгөө гэж ярьдаг. Бидний ярьдгаар Дубайн гэрээн дээр АМНАТ-ыг зөвхөн алт, зэс, мөнгө гэж оруулсан байж байгаа. Ингэснээрээ өнөөдөр дагалдах элементүүдээс авах энэ асуудлыг хязгаарласан байж байдаг.

Тийм учраас бид энэ асуудал дээр зайлшгүй хэлэлцээний нэг асуудал энэ сэдэв байх ёстой.

Түрүүн тэр газрын ховор элемент дээр Ц.Туваан гишүүн асууж байсан. Газрын ховор элемент бас мэр сэр байдаг. Тэгэхээр эдгээр элемент нь үнэхээр тодорхой шалгуур, босгыг давсан агуулгатай байгаа тохиолдолд бас бид нэгэнт дагалдах эрдсийг авна гэсэн анхны 2009 оны хөрөнгө оруулалтын гэрээнд байдаг учраас энэ асуудлыг бид ярих ёстой.

Техник, эдийн засгийн үндэслэл 2010, 2015 онд хийгдсэн байдаг. 2020 онд хийгдсэн техник, эдийн засгийн үндэслэл одоохондоо яаман дээр ирээгүй байгаа. Шалтгаан нь эхлээд нөөц батлагдаж байж, нөөцөд нэмэлт тодотгол орж байж дараа нь ТЭЗҮ өөрчлөгдөх ёстой. Уг нөөцийн дагуу. Харамсалтай нь Оюу Толгой компани маань зэсийн үнэ улам өсөөд байхад их сонирхолтой. Энэ нөөцөд тавих шаардлагаа өсгөөд байгаа.

Эрдэнэт үйлдвэр маань өнөөдөр өчнөөн олон жил ажиллаж байгаа. Зэсийнхээ хүдэр дэх зэсийн агуулга маань буурч байхад Эрдэнэт үйлдвэр маань ашигтай ажиллаад болоод байдаг. Гэтэл Оюу Толгойн өгсөн нэмэлт тодотгол сая хамгийн сүүлд манай Эрдэс баялгийн мэргэжлийн зөвлөлөөр ороод нөөцийг нь буцаасан байж байгаа. Буцаасан шалтгаан бол нөөцийн хэмжээ 8 хувиар багассан байж байгаа. 8 хувиар нөөц багасна гэдэг маань юу гэсэн үг вэ гэвэл бидний нөгөө авах ёстой мөнгөн урсгал. Тэр маань л багасна гэсэн үг. Яагаад гэвэл бидний олох ёстой мөнгөн урсгал олон жилдээ нийт нийлбэр нь эрдсийн үнэ болон хэмжээ хоёрын үржвэрээр тоологдож байгаа.

Тэгэхээр нөөц багасна гэдэг маань бас нэг талаасаа бидний юу багасна гэсэн үг. Онцлог нь зэсийн үнэ тогтмол өсөж байгаа, алтны үнэ өсөж байгаа, мөнгөний үнэ тогтмол өсөж байхад энэ бол буруу юм. Тийм учраас манай Эрдэс баялгийн зөвлөлөөс буцаасан байж байгаа. Баярлалаа.

**Т.Аюурсайхан:** Улсын Их Хурлын гишүүн Бөхчулууны Пүрэвдорж асуулт асууна.

**Б.Пүрэвдорж:** Оюу Толгойн орд Монголыг байхад бид өргүй байсан. Оюу Толгойн орд гадаадад очсон чинь бид өртэй болсон.

Тэгэхээр Оюу Толгойн гэрээнд Монгол Ардын Нам засаг барьж байхдаа танай намын Ерөнхий сайд гарын үсэг зурсан. Дараа нь Дубайн гэрээнд Ардчилсан нам, Ардын нам хамтарч засаг барьж байхдаа Ардчилсан намын Ерөнхий сайд Ч.Сайханбилэг, Ардын намын сангийн сайд Ж.Эрдэнэбат нар хамтарч засаг барьж байхдаа энэ гэрээнд гарын үсэг зурсан.

Тэгээд асуудлыг 100 хувь гэж үзэх юм ер нь 75 хувь дээр нь Монгол Ардын Нам хамааралтай. 25 хувь дээр нь Ардчилсан нам хамааралтай. Гол асуудал бол Дубайн гэрээг Улсын Их Хурлын гэрээгүйгээр, зөвшөөрөлгүйгээр зурсан гэдэгт л асуудал байгаад байгаа юм.

Тэгээд буруутай гэж үзвэл 75 хувь нь, өнөөдрийн Монгол Ардын Нам асуудалтай шүү гэдгийг хэлье.

Тэгээд анх байгуулагдахдаа Рио Тинто 71 хувь нь Монголчуудад ноогдоно. 29 хувь нь бид нарт ирнэ гэж ярьж байсан Рио Тинто Монголчуудыг хоёр хагалж тоглосоор байгаад, гэрээг нь муутгасаар байгаад тэгээд өнөөдөр 2051 он буюу одоо бүр хорь, гучин жилийн дараа энэ ашиг авах тухай асуудал яригдаж байгаа.

Тийм учраас Рио Тинтогийн Монголчуудыг хоёр хагалдаг энэ тоглолтоос бид гарах ёстой. Энэ гарах боломж өнгөрсөн 65 байсан Их Хуралд боломж байгаагүй. Яагаад гэвэл энэ үед Оюу Толгойн гэрээг байгуулах үеийн нөхдүүд Их Хуралд гишүүн байсан. Одоо нэг хэсэг хүмүүс нь эндээс гараад явчихлаа.

**Т.Аюурсайхан:** Б.Пүрэвдорж гишүүнд 1 минут нэмж өгье.

**Б.Пүрэвдорж:** Энэ 62 дотор тэр Оюу Толгойн гэрээг байгуулж байсан үеийн гишүүд байхгүй байна. Засгийн газрын гишүүд алга. Цөөхөн байна.

Тэгэхээр Та бүхэнд том боломж байна. Энэ Оюу Толгойн гэрээтэй асуудалд холбогддог тэр хүмүүсээ нэг талд нь та нар хол бай гэж байгаад энэ 62-ын том энэ Монгол Ардын Намын бүлэг энэ гэрээг бүрэн шинэчлэх, асуудалд цэг тавих, зөв болгох ийм боломж байгаа.

Тэгэхлээр Ардчилсан намын бүлгийн гишүүд энэ асуудал дээр чинь бас дэмжээд хамтраад ажиллана гэдгийг хэлье. Баярлалаа.

**Т.Аюурсайхан:** Юуны чиглэл..? Зөвхөн мэдээлэл сонсож байгаа шүү дээ.

Х.Нямбаатар сайд, ажлын хэсгийн ахлагч Их Хурлаас чиглэл өгөөч гээд. Улсын Их Хурлын чиглэл маш тодорхой байгаа шүү дээ. Улсын Их Хурлын чиглэл маш тодорхой байгаа. Улсын Их Хурал чиглэлээ 2019 оны 92 дугаар тогтоолоор өгчихсөн байгаа. Тэгээд үүний хэрэгжилтийг нь хангуулах хэрэгтэй.

Харин холбогдох Түр хороо. Ц.Даваасүрэн даргатай Түр хороон дээр энэ тогтоолын хэрэгжилтийг эрчимжүүлэх дээр анхаарч ажиллах шаардлагатай байна. Байнгын хорооны эрх үүргийг хэрэгжүүлж байгаа шүү дээ.

Тийм. Тэгэхлээр Түр хороон дээрээ асуудлыг анхаараад. Шаардлагатай Улсын Их Хурлын чуулганд асуудлаа танилцуулж болно шүү дээ. Одоо энэ асуудал бол зөвхөн цаг үеийн шинжтэй асуудлаарх мэдээллийг сонсох асуудал байгаа. Ямар нэгэн шийдвэр гарахгүй.

Ингээд Улсын Их Хурлын гишүүд асуулт асууж, үг хэлж дууслаа. Цаг үеийн шинжтэй асуудлаарх мэдээллийг чуулганы нэгдсэн хуралдаанаар сонслоо.

Ингээд өнөөдрийн нэгдсэн чуулганаар хэлэлцэх асуудал үүгээр дуусаж байна. Чуулганы нэгдсэн хуралдаан өндөрлөснийг мэдэгдье. Ажлын хэсэгт баярлалаа.

**Дууны бичлэгээс буулгасан:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД